
Notă asupra ediţiei 


Selecţia de faţă din Prelegeri de filozofie a istoriei, editate după 
moartea lui Hegel pe baza manuscriselor rămase în urma sa şi a notelor de 
curs ale studenţilor săi, conține ampla secțiune introductivă, redată inte- 
gral, împreună cu câteva capitole de interes deosebit, anume „Creştinismul“ 
(din Partea a treia a Prelegerilor, intitulată „Lumea romană“), „Mahomeda- 
nismul“ şi „Iluminismul şi Revoluţia“ (capitole cuprinse în Partea a patra, 
„Lumea germană“). Selecţia a fost făcută de Adrian-Paul Iliescu. 

Traducerea realizată de Petru Drăghici şi Radu Stoichiţă şi publicată 
în 1968 s-a servit de textul lui G. W. F. Hegel din volumul IX (1837) al 
ediției elevilor, respectiv din volumul IX al ediţiei von Philipp, Leipzig. Ea a 
fost confruntată cu textul german, îmbunătățită şi actualizată de către 
redactorul cărţii, Dan Flonta. O modificare frecventă vizează distincția 
dintre conceptele hegeliene „sittlich“ şi „moralisch“, absentă în traducerea 
iniţială prin întrebuinţarea în ambele cazuri a termenului „moral“. Pentru 
a evidenția această deosebire, s-a folosit termenul „eticul“, traducere încetă- 
țenită a hegelianului „Sittlichkeit“. Cititorul este prevenit că noțiunea de 
etică sau etic la Hegel nu se referă la disciplina filozofică, ci desemnează 
valorile morale obiectivate în instituţiile istorice (familia, societatea civilă şi 
mai cu seamă statul). Eticul este aşadar la Hegel un concept politic şi este 
în dialectica sa o treaptă superioară față de moralitate, care se referă la 
voinţa subiectivă a binelui. De asemenea, s-au impus uneori rectificări 
atunci când textul păşeşte în sfera religiei. Hegel vorbeşte adesea despre 
Biserică şi cler, dimensiune uneori estompată şi „laicizată“, din pricina vre- 
murilor, în traducerea altminteri remarcabilă semnată de Petru Drăghici şi 
Radu Stoichiţă. 

Revizia s-a făcut după ediția Suhrkamp (G. W. F. Hegel, Werke, auf 
der Grundlage der Werke von 1832-1845 neu ed. Ausg., Bd. 12, Vorlesungen 
iiber die Geschichie- der Philosophie, 3. Aufl., 1992), din care s-au preluat 
anumite corecturi operate asupra textului hegelian publicat în 1837. Modi- 
ficările realizate de editorii germani în urma consultării manuscriselor lui 
Hegel au fost incluse în traducerea românească atunci când era vorba de 
alterări ale sensului şi nu doar de deosebiri de nuanţă. 


HEGEL SAU CUM ESTE POSIBILĂ FILOZOFIA 
SPECULATIVĂ DUPĂ KANT? 


Adrian-Paul Iliescu 


Cunoaşterea şi înțelegerea operei unui mare gânditor specu- 
lativ are multe din trăsăturile unei călătorii inițiatice. Şi, aşa cum se 
întâmplă cu orice expediţie în necunoscut, primul pas poate fi şi cel 
mai important: de reuşita sau eşecul său, de faptul că cititorul se 
simte sau nu prins în mrejele demersului inițiat de autor, depinde 
continuarea sau întreruperea călătoriei, apropierea sau distanțarea 
(uneori definitivă) de ideile şi lumea virtuală a filozofului în cauză. 
Din acest motiv, alegerea textelor de iniţiere este de o importanţă 
capitală; mult din arta educaţiei filozofice constă în ştiinţa de a 
selecta fragmentele cele mai potrivite pentru atragerea cititorului, 
dar şi pentru pregătirea lui, în vederea începerii acestei călătorii. 

Privite lucrurile din acest punct de vedere, fragmentele selec- 
tate pentru acest volum -— mai ales excursul teoretic şi principial de 
la începutul Prelegerilor de filozofie a istoriei — pot fi prezentate 
simplu: este vorba de cea mai bună introducere în opera lui Hegel. 
Nu avem în față numai o excelentă (deşi inevitabil incompletă) 
sinteză a ideilor din această operă, ci şi o mostră a modului în care 
un mare gânditor speculativ poate transforma fenomenologia fapte- 
lor într-o arhitectură conceptuală care, prin simetriile şi logica 
internă etalată, exercită o perenă fascinaţie. Cititorul încă nefamili- 
arizat cu stilul specific acestui mod de a filozofa poate totuşi urmări 
aici, într-un text relativ simplu şi, oricum, mult mai transparent 
decât celelalte aparținând aceluiaşi autor, specificul acelei magii 

abstracte prin care speculaţia metafizică transpune factualul contin- 
gent, amorf sau pluriform, în structuri abstracte coerente. Mai mult, 
fragmentele ce urmează cuprind câteva dintre cele mai semnifica- 
tive şi mai memorabile teze sau principii filozofice din întreaga 
operă hegeliană; drept urmare, nu ar fi câtuşi de puţin exagerat a 
vedea în aceste fragmente o minusculă oglindă concentrată a marii 
opere. 

Majoritatea celor care doresc să se apropie de gândirea hege- 
liană nu au însă o experienţă prea bogată în descifrarea filozofiei 
speculative şi, oricum, nu cunosc modul în care această gândire şi-a 
justificat propriul demers. Sub influenţa spiritului ştiinţific, dar şi a 
celui scientist, modern, sub impactul generalizării, în conştiinţa 
comună post-modernă, a concluziilor failibiliste (a convingerii inac- 
cesibilității unui adevăr ultim), viitorii cititori ai operei lui Hegel vor 
întâlni dificultăţi în încercarea de a reconstitui structura de auto- 
legitimare a speculației filozofice cuprinse în această operă. Acesta 
este motivul pentru care etalarea acestei structuri pare indispen- 
sabilă unei bune apropieri de speculația filozofică în cauză. 

Întrebarea fundamentală vizează însăşi posibilitatea filozofiei 
speculative. După traversarea unei epoci de gândire critică (inaugu- 
rată de Kant), cum poate fi justificată o «întoarcere» la speculație? 
După trecerea în revistă a limitelor intelectului uman, după reme- 
morarea dificultăţilor principiale ce blochează catapultarea sa din 
sfera experienței acumulate (experienţă totdeauna limitată şi necon- 
clusivă) în sfera (practic inaccesibilă) a «realităţii ca atare» (sau, în 
limbaj kantian, a «lucrurilor în sine»), cum poate oare un filozof mo- 
dern să mai aspire la constituirea de tablouri ontologice definitive? 
De vreme ce cunoaşterea bazată pe experiență nu garantează nici o 
concluzie certă, aşadar nici o «captare» efectivă a lucrurilor «aşa 
cum sunt ele în realitate», cum poate exista curajul de a mai 
pronunța adevăruri (presupus definitive) asupra «esenței ultime» a 
lucrurilor? Ce sens mai are construcția metafizică, pe ce anume s-ar 
putea funda ea, o dată ce experienţa s-a dovedit a fi nesigură? Cum 
ar putea un filozof speculativ, ca Hegel, să ocolească lecţia 

criticismului kantian şi să redea respectabilitatea intelectuală unui 
tip de demers pe care avertismentele autorului Criticii rațiunii pure 
par să-l fi aruncat în desuetudine? Răspunsul la aceste întrebări 
devine o condiţie sine qua non pentru orice lectură care ia în serios 
demersul hegelian. 

Este de importanţă vitală ca fiecare cititor al paginilor hege- 
liene care urmează să ştie că filozoful german a avansat un răspuns 
complex la aceste interogaţii. Dacă acest răspuns este pe deplin 
satisfăcător sau nu, este aici mai puţin relevant; rămâne ca cercetări 
avansate ulterioare să evalueze viabilitatea sa. Este însă necesar să 
se aibă în vedere faptul că Hegel nu a ocolit această chestiune, ci a 
abordat-o frontal. 

Pentru înțelegerea răspunsului său, trebuie plecat de la 
rememorarea faptului că filozofia speculativă este un demers de 
pură construcţie conceptuală, care vizează surprinderea realităţii 
ultime (lucrurile «aşa cum sunt ele în realitate»). Din perspectiva 
kantiană, acest demers este sortit eşecului: analizele din secțiunea 
Criticii rațiunii pure dedicată antinomiilor rațiunii pure converg 
spre concluzia că un atare demers recurge la „raționamente care nu 
conţin premise empirice şi cu ajutorul cărora conchidem de la ceva 
care cunoaştem la altceva despre care nu avem nici un concept şi 
căruia îi atribuim totuşi, printr-o aparență inevitabilă, realitate 
obiectivă“; or, asemenea raționamente nu pot fi justificate, ele 
dovedindu-se de fapt a fi mai curând sofisme decât raționamente 
propriu-zise. Ele sunt „înşelătoare şi lipsite de fundament“; nu nu- 
mai că se bazează pe pretenţii nelegitime, căci vizează „cunoaşteri 
care se extind dincolo de câmpul tuturor experienţelor posibile“, dar 
nici nu pot fi supuse vreunui examen rațional de confruntare cu 
experiența. Concluzia lui Kant rămâne deci aceea că «realitatea 
obiectivă», realitatea ca atare (adică «aşa cum este ea în sine») nu 
poate fi accesată prin speculația raţională; „lucrul în sine“, insistă 
filozoful, „ne va rămâne totdeauna necunoscut“. Această sentință 
aruncă umbre compromiţătoare asupra filozofiei speculative, suge- 
rând că aserţiunile ei trebuie „să fie absolut lipsite de valoare, 

fiindcă se refereau la o cunoaştere pe care nici un om nu o poate 
dobândi vreodată“; după părerea lui Kant, este vorba de o veritabilă 
<îngenunchere» a raţiunii pure: căci „este umilitor pentru rațiunea 
umană că în folosirea ei pură nu realizează nimic“. . . 

În condiţiile instalării acestor concluzii descurajante ale abor- 
dării critice a posibilităților cunoaşterii raționale, cum putea oare 
Hegel să reabiliteze gândirea speculativă? Punctul de plecare al 
«cotiturii hegeliene» este observația (pe care o poate face mai uşor 
cititorul de azi decât o făceau contemporanii lui Kant) că întreaga 
abordare criticistă kantiană se bazează pe postularea unei «rupturi» 
între rațiunea angajată în efortul de cunoaştere şi realitate, între 
subiectul gânditor şi «lucrul în sine»; numai pe baza existenței unei 
atari rupturi, se poate argumenta (aşa cum face Kant) că rațiunea 
nu are, de fapt, acces la «realitatea obiectivă». Ideea sciziunii dintre 
cunoaştere şi realitate se insinuează pe neobservate în felul nostru 
de a vedea lucrurile: vorbim despre obiectele reale ca despre ceva 
dat, existent deja în sine (independent de gândire), autosuficient, în 
timp ce gândirea ne apare ca simplu auxiliar, aşadar ca ceva ce nu 
«se împlineşte» decât prin cuprinderea obiectelor (prin asumarea 
lor), este ca şi cum cunoaşterea ar deveni ceea ce este numai trecând 
în altceva, «pătrunzând» în sfera obiectelor reale şi «mulându-se» pe 
acestea: ca şi cum „obiectul ar fi un ce în sine împlinit, gata, care, 
pentru a exista în mod real, se poate lipsi cu totul de gândire, deoa- 
rece gândirea e, dimpotrivă, ceva deficient ce s-ar completa numai 
aderând la materie, ceva ce trebuie să se conformeze materiei sale 
asemenea unei forme moi şi nedeterminate“ (G.W.F. Hegel, Ştiinţa 
logicii, Editura Academiei RSR, 1966, pp. 26-27). Aici este implicată 
însă o perspectivă greşită asupra raportului dintre cunoaştere şi 
realitate, perspectivă bazată pe presupunerea „că materia cunoaş- 
terii ar fi o lume în sine şi pentru sine, dată de-a gata în afară de 
gândire, că gândirea ca atare ar fi goală şi s-ar adăuga din afară ca 
formă la această materie, umplându-se cu ea, că abia în felul acesta 
câştigă forma un conţinut şi ia naştere cunoaşterea reală“ (idem, 
p. 26). Strategia lui Hegel nu este deci aceea de a contrazice direct 

argumentul lui Kant, adoptând termenii abordării acestuia, ci aceea 
de a respinge însuşi postulatul «rupturii» dintre rațiune şi «lucrul în 
sine» — adică o strategie de «deconstruire» a fundamentelor sale (a 
premiselor sale). Pentru a justifica această respingere, Hegel face în 
primul rând o incursiune în sfera antropologiei filozofice. Aici, el 
pune propria sa premisă, şi anume aceea că natura umană se 
confundă cu gândirea: „deoarece gândirea subiectivă este activitatea 
noastră cea mai proprie şi cea mai adâncă, iar conceptul obiectiv al 
lucrurilor constituie însuşi obiectul, noi nu ne putem afla în afara 
sau deasupra acestei activităţi şi tot atât de puţin deasupra şi în 
afara naturii lucrurilor“ (idem, pp. 17-18). Cu alte cuvinte, de la bun 
început trebuie abandonată ideea «rupturii» dintre subiectul 
gânditor şi realitate, deoarece, prin însăşi natura sa, omul este 
imersat în gândire iar contactul său cu realitatea se face tot în 
interiorul cunoaşterii. Noi nu ne putem afla «deasupra acesteia» 
şi nu putem, privind de acolo, constata sciziunea dintre gândire şi 
lucrurile reale; suntem în orice moment în interiorul sferei gândirii 
şi numai aceasta «ne furnizează» nouă, ca subiecți raționali, realita- 
tea la care avem acces. Nu poate fi deci vorba de situația unui 
subiect gânditor angajat într-un efort de «a ajunge» la realitate, 
deoarece s-ar afla deocamdată «în afara» acesteia — pentru că de la 
bun început a fi om înseamnă a gândi, iar a gândi înseamnă a fi deja 
imersat nu numai într-o lume de concepte, ci şi (direct) în natura 
lucrurilor (în lumea reală) conținută în concepte. Ce înseamnă însă 
această imersiune? Cum se poate vorbi de lumea (reală) conținută în 
conceptele noastre despre lume? Avem dificultăţi în înțelegerea 
acestei prime idei hegeliene, deoarece suntem prizonierii premisei 
kantiene conform căreia «lucrul în sine» (realitatea obiectivă) este 
undeva «în afara» noastră şi sarcina pe care o avem (sau problema 
care se pune) este de a ajunge la el «parcurgând» spaţiul care «ne 
desparte» de el. Conform acestui model de interpretare, „gândirea 
trebuie să se supună şi să se conformeze obiectului“ pentru a ajunge 
la adevăr, deci, într-un fel, să iasă din ea însăşi, să se abandoneze, 
să devină altceva, «capitulând» în faţa realităţii. Concepând însă 

lucrurile în această manieră kantiană, noi omitem un element 
esențial (după părerea lui Hegel) — şi anume, omitem faptul că 
gândirea nu poate ajunge niciodată la realitate «ieşind din ea însăşi» 
şi parcurgând spaţiul care o «despărţea» de lucrurile reale pentru a 
se subordona acestora. De fapt, gândirea «ajunge» la realitatea 
obiectivă (la «lucrul în sine») rămânând în sine însăşi şi «captând» 
realitatea prin intermediul conceptului de realitate obiectivă (sau a 
celui de «lucru în sine»). Cum precizează autorul prelegerilor de 
filozofia istoriei, „gândirea, în procesul ei de receptare şi de formare 
a materiei nu iese afara din sine [...] deci nici în raportarea ei la 
obiect gândirea nu iese din sine ca să ajungă la obiect, acesta 
rămânând ca un lucru-în-sine, pur şi simplu ca ceva ce este dincolo 
de gândire“ (idem, p. 27). Aşadar, din perspectiva hegeliană, nu 
există nici un fel de obstacole în calea accesării realităţii de către 
gândire: aceasta regăseşte în sine însăşi «lucrul în sine» ca şi 
concept, atinge realitatea prin conceptul de realitate. Cum este 
posibil acest lucru? Dacă vedem lucrurile sau obiectele ca fiind în 
afara noastră, ca «ținte» greu de atins (şi numai pe baza unei 
cunoaşteri certe), aşa cum le vedea Kant, este desigur problematică 
pînă la imposibilă captarea realității de către rațiune. Însă nu aşa 
trebuie interpretată situaţia; după Hegel, interpretarea lui Kant 
pierde din vedere faptul esenţial, şi anume acela că, pentru noi, 
obiectul este tocmai conceptul nostru de obiect — căci gândirea nu 
lucrează niciodată cu altceva decât cu concepte. Cum subliniază 
Hegel, „pentru noi, obiectul nu poate fi altceva decât conceptele 
noastre despre el“ (idem, p. 18) deoarece, pentru gândire, „obiectul 
este tocmai ceea ce el se dovedeşte a fi în cursul desfăşurării 
ştiinţei“ (idem, p. 57). Dacă plecăm de la această premisă, vom fi 
obligaţi să admitem că nu există nici o «ruptură» între rațiune şi 
realitate, între concept şi obiect; pur şi simplu, „în obiectivitatea sa, 
conceptul este însuşi lucrul-în-şi-pentru-sine“ (idem, p. 594). Gân- 
direa rămâne permanent în propria sa sferă (în lumea conceptelor), 
căci nu se poate pune problema ca ea să «iasă din sine» pentru a 
«capta» lucrurile «aşa cum sunt» ele în realitate. Numai că, lucrând 

mereu exclusiv cu concepte, gândirea nu este privată de nimic; acele 
determinații abstracte cu care lucrează ea nu sunt simple constructe 
ale imaginaţiei, ci recipiente ale trăsăturilor realității. Determina- 
țiile gândirii nu sunt simple resorturi subiective: „determinaţiile 
gândirii au în egală măsură valoare obiectivă şi existență“ (idem, p. 
33). Aşadar, fiind imersată într-un univers de concepte, rațiunea nu 
este «prizoniera» subiectivităţii; ea se află, ca să spunem aşa, «în 
miezul lucrurilor», deoarece în conceptele cu care lucrează se află 
deja «captate» trăsăturile esenţiale ale lucrurilor. Aşadar, cum „în 
obiectivitatea sa, conceptul este însuşi lucrul-în-şi-pentru-sine“ 
(idem, p. 594), deoarece „una cu lucrul, conceptul este scufundat în 
lucru“ (idem, p. 595), construcţia de concepte (cu care se îndelet- 
niceşte filozofia speculativă) este o incursiune în realitate, nu o 
simplă jonglerie cu abstracţiile inventate de subiectivitate. 

În mod obişnuit, mai ales sub influența unor perspective cum 
este cea kantiană, noi avem dificultăți să înţelegem acest punct de 
vedere. Două sunt obstacolele cele mai vizibile. Pe de o parte, ni se 
pare că ruptura dintre rațiune şi realitate este inevitabilă, deoarece 
nu poate exista nici o punte directă între mijlocit (subiectivitate) şi 
nemijlocit (obiectivitate). Cum se poate conecta ceea ce este în noi 
(conceptul) cu ceea ce este dincolo de noi (obiectul)? Sub presiunea 
acestei interogaţii, uităm că nu se pune de fapt niciodată problema 
conectării a ceva aflat în interior cu ceva aflat în exterior, sau a 
mijlocitului cu nemijlocitul, căci (din nou!) nu se pune problema ca 
gândirea să iasă din sine pentru «a atinge» ceva complet diferit de 
ea însăşi; pentru gândire, pentru noi aşadar, chiar şi ceea ce este 
dincolo de concept (de gândire, de rațiune) este tot un element al 
gândirii: este, în fond, conceptul de ceva aflat dincolo de concept sau 
gândul a ceva aflat dincolo de gând. Nu există deci nici o «pră- 
pastie» între mijlocit şi nemijlocit: „nu există nimic în cer, în natură, 
în spirit sau oriunde ar fi care să nu conţină atât nemijlocire, cât şi 
mijlocire, astfel încât aceste două determinații se dovedesc a fi 
neseparate şi inseparabile, iar opoziția lor deşartă“ (idem, p. 50), 
căci „simplul mod nemijlocit este el însuşi o expresie a reflexiei şi se 

referă la deosebirea lui de ceea ce e mijlocit“ (idem, p. 51). Altfel 
spus, atunci când gândirea filozofică speculativă (mijlocitul) îşi 
propune sarcina de «a veni în atingere» cu realitatea obiectivă 
(nemijlocitul), problema nu poate fi aceea de a arunca un pod peste 
o «prăpastie» de netrecut: căci nemijlocitul nu este (pentru gândire) 
niciodată absolut nemijlocit; el este totdeauna parțial mijlocit, în 
măsura în care gândirea nu poate lucra decât cu o idee (deci, cu o 
mijlocire) de nemijlocit! Chiar ceea ce este opusul gândirii devine 
(pentru gândire) un concept: conceptul de «opus al gândirii»; chiar 
obiectul (ca opus conceptului) devine (pentru gândire) un concept: 
«conceptul de obiect». Hegel insistă că însuşi «lucrul în sine», 
postulat de Kant drept entitate eminamente exterioară gândirii şi 
inaccesibilă ei, este tot un produs al acesteia: „un atare ce abstract 
cum e lucrul-în-sine este el însuşi numai un produs al gândirii“ 
(idem, p. 44). Şi nici nu poate fi altfel — gândirea nu poate lucra 
decât cu concepte, iar ceea ce ne apare ca inaccesibil gândirii, este 
astfel (pentru subiectul gânditor) doar pentru că a fost postulat de 
ea însăşi drept ceva opus ei. Însă, dacă aşa stau lucrurile, înseamnă 
că însuşi opusul gândirii, ceea ce nu a fost şi nu poate fi cuprins de 
gândire, este totuşi apropriat de aceasta (este o parte a ei, sau este 
rezultatul eforturilor ei de a concepe propriul său opus). Omiterea 
acestui fapt fundamental ne face să acceptăm aproape automat 
ideea unei «prăpăstii de netrecut» între concept şi obiect sau între 
gândire şi realitate; dar, prin chiar actul de gândire în cadrul căruia 
omologăm această «prăpastie», noi o anulăm, demonstrând că raţiu- 
nea poate cuprinde chiar ceea ce este dincolo de ea însăşi. Forjând 
conceptul a ceva «aflat dincolo de capacităţile ei de cuprindere», 
rațiunea absoarbe în propria sa sferă ceea ce, prin definiţia dată tot 
de ea, nu se poate afla în interiorul acestei sfere (căci este, prin 
excelență, «dincolo de graniţele ei»). 

Pe de altă parte, suntem tentaţi să reducem gândirea la un 
proces de schematizare, când, de fapt, ea trebuie văzută ca un mijloc 
de acces la esenţa lucrurilor. De asemenea, suntem înclinați să 
reducem conceptul la o simplă construcţie subiectivă, la o expresie a 

limitării gândirii, a neputinței ei de «a capta» realitatea: „«E doar 
numai un concept», obişnuim să spunem, opunând conceptului nu 
numai ideea, ci ființa determinată, sensibilă, temporală, palpabilă, 
ca pe ceva ce ar fi mai de preţ decât conceptul. Abstractul este atunci 
considerat ca fiind mai sărac decât concretul, fiindcă din el ar fi fost 
lăsată la o parte atât de multă materie de acest fel. [...] În conse- 
cință, ar fi aici vorba numai de o neputinţă a intelectului: aceea de a 
nu putea cuprinde o atare bogăţie şi de a fi nevoit să se mulţu- 
mească cu sărăcăcioasa abstracție.“ (idem, pp. 584-585). Dimpotrivă, 
crede Hegel, „gândirea abstractizantă nu trebuie deci considerată ca 
simplă punere-la-o-parte a materiei sensibile, care n-ar suferi prin 
aceasta nici un prejudiciu cât priveşte realitatea sa, ci gândirea 
abstractizantă este, din contra, suprimare a materiei sensibile şi 
reducere a ei, ca simplu fenomen, la ceea ce este esenţial, esenţial 
care se manifestă numai în concept“ (idem, p. 585). 

Este esenţial însă să fie prevenite aici anumite confuzii posi- 
bile. Hegel redă gândirii întreaga capacitate de a capta esenţa lucru- 
rilor, deci capacitatea de a ajunge la lucrurile în sine; aceasta nu 
înseamnă însă că el adoptă o viziune providenţialistă naivă, conform 
căreia gândirea ar fi «sortită» să atingă permanent adevărul şi, 
drept urmare, orice produs al cunoaşterii ar fi un succes cognitiv. 
Nu este vorba aici de nici o fatalitate optimistă, nu este vorba de 
negarea posibilităţii erorii, oamenii pot greşi, iar gândirea indivi- 
duală este failibilă. Oricine poate cădea pradă propriilor rătăciri 
fanteziste, imaginând idealuri irealizabile, care se sparg „izbindu-se 
de-a lungul vieţii de stânca dură a realității“, deoarece „ceea ce 
individul urzeşte în singurătatea sa nu poate constitui lege pentru 
realitatea generală“ (vezi infra);, în mod analog, gândirea indivi- 
duală poate greşi, în încercarea sa de a capta esenţa lucrurilor. Dar 
erorile individuale sunt contingente şi ele nu atestă o incapacitate 
globală a rațiunii de «a atinge» realitatea. Dezvoltarea cunoaşterii 
poate duce la «captarea» lucrului în sine, deoarece „obiectul este 
tocmai ceea ce el se dovedeşte a fi în cursul desfăşurării ştiinţei“: 

aşadar, între ceea ce raţiunea «dovedeşte» şi lucrurile în sine nu mai 
poate exista nici o ruptură. 

Cititorul cu o formaţie intelectuală de tip ştiinţific sau cu o 
structură mentală orientată pragmatic poate avea totuşi dificultăţi 
în a urmări argumentele de mai sus; drept urmare, gândirea hege- 
liană îi poate rămâne totuşi greu accesibilă. Pentru a veni în spri- 
jinul său, sunt utile anumite analogii sugestive. Chiar dacă este 
vorba numai de analogii, adică de comparații cu o relevanţă limitată, 
evocarea lor poate fi de folos în măsura în care ea poate furniza 
anumite fire călăuzitoare în labirintul filozofiei speculative. 

Pentru logician şi pentru cititorii cu înclinații spre abordarea 
logicistă a problemelor este utilă invocarea analogiei dintre două 
tipuri de teorii ale adevărului, pe de o parte, şi cele două tipuri de 
abordări ale metafizicii, pe de alta. Abordarea kantiană a problemei 
«captării lucrului în sine» poate fi comparată (pentru nevoile 
discuţiei de față) cu o abordare a problemei adevărului în termenii 
teoriei corespondenţei. Pentru Kant, succesul efortului metafizicii 
de «a capta lucrul în sine» este condiţionat de identificarea unei 
corespondențe între judecăţile filozofice despre realitate (pe de o 
parte) şi realitatea însăşi sau «realitatea ca atare» (pe de alta). Însă, 
cum subiectul cunoscător nu are altă cale de acces la realitate decât 
cea cognitivă, el nu se poate ridica deasupra propriilor judecăți 
pentru a le compara, în mod imparţial şi absolut obiectiv, cu 
realitatea însăşi, identificată cumva independent de aceste judecăți 
(independent de cunoaşterea umană), în fiecare moment, subiectul 
cunoscător este, în acest sens, «prizonierul» propriilor cunoştinţe şi 
judecăţi despre realitate, deci el nu poate fi şi judecătorul adecvării 
acestora față de realitatea însăşi. lar dacă aceasta este situația 
rațiunii umane (şi anume, aceea de «a nu putea ieşi din sine însăşi» 
pentru a verifica corespondenţa propriilor concluzii cu realitatea 
obiectivă), înseamnă că realitatea sau «lucrul în sine» rămâne 
permanent 0 necunoscută: putem totdeauna spera că judecățile 
noastre despre ceea ce există (independent de cunoaşterea noastră) 
corespund cu realitatea, dar nu putem fi niciodată absolut siguri că 

aşa şi este — rămâne mereu posibil ca «lucrul în sine» să fie altfel 
decât credem noi că este. Pe scurt, corespondența cunoaşterii cu 
realitatea este o speranţă sau un ideal regulativ, dar niciodată o 
stare de lucruri bine stabilită şi certă. Din perspectiva acestei 
concluzii sceptice, este perfect raţional ca oamenii să deplângă, aşa 
cum face şi Kant, situația umilitoare a raţiunii pure: aceea de a nu fi 
capabilă să identifice «lucrurile în sine». 

Dacă perspectiva kantiană poate fi numită metaforic «cores- 
pondentistă», cea hegeliană ar putea, prin analogie, fi numită 
«coerentistă». Abordarea lui Hegel se aseamănă cu cea proprie 
«teoriei adevărului-coerență» prin accentul decisiv pus pe imposibi- 
litatea principială a unei ieşiri a gândirii din ea însăşi. Adeptul 
«teoriei adevărului-coerență» susține că nu se pune problema com- 
parării cunoştinţelor cu realitatea, deoarece gândirea nu poate ieşi 
din ea însăşi pentru a verifica adecvarea (la realitate) a propriilor 
idei, ceea ce poate face ea este numai să verifice coerenţa dintre 
diferitele idei sau cunoştinţe pe care le are, ceea ce înseamnă că prin 
«adevăr» trebuie să înțelegem coerenţa acestora şi nu corespondența 
lor cu realitatea. Identificând succesul cunoaşterii cu detectarea 
coerenţei intracognitive, teoria coerentistă poate fi mult mai opti- 
mistă decât «teoria corespondenței» — ea poate afirma că adevărul 
nu ne scapă în mod fatal, ci ne este accesibil o dată cu coerenţa 
cunoştinţelor noastre. Optimismul devine posibil datorită faptului 
că, într-o teorie a adevărului-coerenţă, nu mai are sens să se vor- 
bească de adevăruri inaccesibile (bazate pe corespondențe incon- 
trolabile între cunoaştere şi realitate); nu se mai pune problema ca 
gândirea să «iasă din sine însăşi» pentru a capta realitatea şi nici nu 
mai poate fi vorba de o fatalitate care ne împiedică să verificăm dacă 
această captare s-a realizat efectiv. Adevărul există, ne este accesibil 
gi prezenţa sa poate fi atestată prin verificarea coerenţei cunoştin- 
țelor. Cam de acelaşi tip este şi optimismul speculativ hegelian. 
Întrucât (aşa cum insistă Hegel) nu se pune problema ca gândirea 
speculativă să «iasă din sine însăşi» pentru a capta lucrul în sine, nu 
se poate vorbi nici de o barieră sau ruptură fatală între rațiune şi 

realitate; rațiunea poate greşi (aşa cum şi cunoştinţele noastre pot fi 
uneori în raporturi necoerente), dar atunci când nu greşeşte, ea 
prinde însăşi esența lucrurilor (aşa cum şi cunoaşterea «prinde» 
adevărul atunci când realizează coerenţa deplină a cunoştinţelor 
sale) — căci, pentru noi, obiectul nu poate apărea decât prin concep- 
tul de obiect, iar acesta din urmă poate încapsula esenţa obiectului. 
Nu este vorba, desigur, ca filozofia hegeliană să poată fi redusă la o 
simplă dezvoltare metafizică a teoriei coerentiste; dar intuiţiile coe- 
rentiste ne pot sugera cam în ce direcţie merge abordarea lui Hegel 
şi pe ce se bazează optimismul său. 

Pentru cititorii cu înclinații mentale pragmatice, gândirea 
hegeliană poate fi făcută (puţin mai) familiară în mod indirect, prin 
evocarea unora dintre consecințele cele mai implauzibile ale abor- 
dării opuse, de tip kantian. Dacă autorul Criticii rațiunii pure are 
dreptate, atunci noi nu avem niciodată acces la «realitatea aşa cum 
este ea» sau la «lucrurile în sine»; suntem permanent prizonierii 
unei lumi a «lucrurilor pentru noi», adică a «realităţii aşa cum ne 
apare nouă», dar care nu este neapărat şi «realitatea ca atare». 
Există desigur un element implauzibil în această reprezentare. 
Viaţa cotidiană şi diversele tipuri de practică ne indică necesitatea 
operării unei distincţii între adevărat şi fals, între situații în care am 
«captat» lucrurile corect, «aşa cum sunt ele în realitate», şi situații 
în care am eşuat să le «prindem» în mod adecvat. De aici, pare să 
decurgă concluzia că uneori «ajungem» la lucrurile reale, în timp ce 
alte ori nu reuşim să o facem; avem motive (pragmatice, desigur) să 
fim parţial optimişti, şi să nu ne îndoim că deseori acționăm corect 
şi cu succes pentru că avem o bună cunoaştere a realităţii (deci 
pentru că am «prins» lucrurile exact aşa cum sunt ele în fapt). A 
abandona acest optimism limitat pentru un anumit gen de scep- 
ticism generalizat care, bazându-se pe intuiţiile kantiene, spune că 
nu vom putea şti niciodată dacă «am ajuns» la «lucrul în sine» (la 
realitatea aşa cum este ea), fiind condamnaţi să evoluăm continuu 
într-o lume a «lucrurilor pentru noi» (principial distinctă de «reali- 
tatea ca atare»), pare să fie o atitudine greu de justificat din 

perspectiva vieţii reale. Ingredientul suspect din această atitudine 
poate fi caracterizat prin apel la anumite idei wittgensteiniene 
despre semnificaţia expresiilor. Wittgenstein insistă că un cuvânt 
are sens dacă şi numai dacă se pot indica situaţii în care el se aplică 
în mod adecvat şi situaţii în care el nu se aplică; altfel spus, expresii 
ca «real», «obiectiv», «existent ca atare» etc. pot fi considerate ca 
având sens numai dacă putem indica situaţii sau contexte în care ele 
se aplică adecvat, precum şi situaţii în care ele nu se aplică. Pentru 
aceasta, ar trebui însă ca noi să putem identifica fără nici un dubiu 
lucruri sau obiecte cărora li se aplică aceste expresii, lucruri sau 
entități reale, obiective, care există ca atare (independent de 
cunoştinţele noastre subiective). Or, dacă Immanuel Kant are drep- 
tate, prin firea lucrurilor noi nu putem face acest lucru, deoarece 
toate cunoştinţele noastre vizează «lucrul pentru noi», dar nu «lu- 
crul în sine», obiectele «aşa cum le cunoaştem noi», dar nu «aşa cum 
sunt ele în realitate». Din perspectiva filozofiei wittgensteiniene a 
limbajului, acest fapt aruncă dubii asupra însuşi sensului expresiilor 
în cauză: în mod normal, expresiile pentru care nu putem determina 
cazuri clare de aplicare corectă (şi, respectiv, incorectă) pot fi 
declarate «lipsite de sens». Se pune deci întrebarea dacă nu cumva 
inaccesibilitatea «lucrului în sine» pune sub semnul întrebării însuşi 
conceptul respectiv. În acest context, ideea hegeliană conform căreia 
conceptele noastre pot capta esenţele («conceptul captează esența 
obiectului»), iar gândirea ne livrează realitatea obiectivă apare mai 
plauzibilă şi mai veridică decât cea kantiană. În mod paradoxal, s-ar 
putea ajunge astfel la concluzia că «spiritul ştiinţific» kantian este 
mai puţin realist decât «spiritul speculativ» hegelian. 

Devine, în cele din urmă, oarecum lesne de înțeles cum poate 
filozofia să constea în speculație, adică în pură construcţie con- 
ceptuală. Ținta filozofiei speculative este obiectul sau lucrul în sine, 
sau, cum spune Hegel, „existentul“; însă, pentru noi cel puțin, 
obiectul nu poate fi altceva decât conceptele noastre despre el: 
„conceptul ca atare este existentul în sine şi pentru sine“ (G.W.F. 
Hegel, Ştiinţa logicii, Editura Academiei RSR, 1966, p. 32). 

Speculația filozofică, aspirând la un adevăr ultim, nu are deci pentru 
ce să «transgreseze» limitele gândirii pure şi ale limbii; chiar în 
interiorul acestor granițe ea poate descoperi adevărul privind 
obiectul explorării sale, căci obiectul se regăseşte în concept, iar 
conceptul, ca formă a gândirii, este fixat în limbaj („Formele 
gândirii sunt în primul rând depuse în limbajul omenesc“ — idem, 
p. 13). Pentru adjudecarea adevărului (filozofic), nu este deci nevoie 
de nici un «salt» din lumea «lucrurilor pentru noi» sau a simplelor 
«cunoştinţe» în lumea «lucrurilor în sine» sau a «existentului»; lu- 
crurile în sine, realitatea însăşi, sunt deja «depozitate» în conceptele 
noastre, în limbaj. Sarcina filozofului speculativ este numai aceea de 
a reconstitui logica sau arhitectonica conceptelor, reconstituire prin 
care sunt dezvăluite nu numai structurile gândirii, ci şi structurile 
realității obiective. Este deci limpede că, pentru filozofie, nu este 
nimic de descoperit în lumea reală; nimic nu este «ascuns» acolo, 
care să nu poată fi regăsit de gândirea speculativă în lumea (apro- 
piată şi accesibilă) a conceptelor. Cercetarea filozofică, metafizica 
însăşi, este aşadar posibilă ca simplă activitate conceptuală. Prin 
această concluzie, Hegel, autor ce poâte concura la titlul de «cel mai 
mare filozof speculativ modern», pare să cadă de acord cu Wittgen- 
stein, care, la rândul său, ar putea concura pentru titlul de «cel mai 
important critic al speculaţiei filozofice clasice». Căci, aşa cum ştiu 
iubitorii filozofiei secolului XX, Wittgenstein însuşi va insista asupra 
acestor trei teze privind gândirea filozofică: 

1) «nu este nimic de descoperit» pentru că «nimic nu este as- 
cuns», iar filozoful are «în fața ochilor» (în limbaj) tot ceea ce este 
necesar în vederea rezolvării problemelor şi atingerii adevărului; 

2) activitatea filozofică este activitate conceptuală, nu empirică; 
ea vizează clarificarea conceptuală, nu descoperirea de lucruri noi; 

3) filozofia este o muncă asupra limbajului, nu asupra vreunei 
realităţi «de sine stătătoare», transcendente limbii. 

Este mai presus de orice îndoială că aceste puncte comune 
dintre Hegel şi Wittgenstein sunt contrabalansate de nenumărate 
deosebiri între ei. Prima dintre acestea este, poate, aceea că Hegel 

practica «munca asupra limbajului» ca pe o muncă de construcţie 
conceptuală speculativă, în timp ce Wittgenstein o practica sub 
forma analizei filozofice. Nu se pune deci problema de a vedea în 
Hegel un precursor al lui Wittgenstein, nici în Wittgenstein un 
continuator al lui Hegel. Este însă vorba de a recunoaşte unele 
dintre «punctele de contact» între gânditorii moderni cei mai diferiți 
şi unele dintre tangenţele spirituale între curente distincte de preo- 
cupare filozofică, puncte de contact şi tangenţe ce atestă perenitatea 
frământărilor metafizice şi «asemănările de familie» dintre soluţiile 
schițate. Până la urmă (dacă este îngăduită parafrazarea unui 
adagiu banal), nici un filozof nu e o insulă. 


INTRODUCERE 


Obiectul acestor prelegeri îl constituie istoria universală 
privită filozofic, ceea ce înseamnă istoria universală în sine, şi nu 
considerații de ordin general pe care le-am deduce din aceasta şi pe 
care am urmări să le ilustrăm prin exemple împrumutate conţinutului ei. 


I. Felurile de a trata istoria 


Ca să lămurim dintru început ce este istoria privită filozofic, 
se impune mai întâi să examinăm şi celelalte modalităţi de tratare a 
istoriei. În total, există trei asemenea modalități de a considera 
istoria: 
a) Istoria nemijlocită; 
b) Istoria reflectată; 
c) Cea filozofică. 


a) Pentru a da o imagine definită a ceea ce înțelegem prin 
prima modalitate, cităm numele lui Herodot, Tucidide şi al altor 
asemenea istoriografi, care au descris îndeosebi fapte, întâmplări şi 
situaţii pe care le-au avut în faţa ochilor, împărtăşindu-se ei înşişi 
din spiritul lor şi transpunând în reprezentare mentală cele petre- 
cute în afară. Fenomenul extern devine astfel reprezentare lăun- 
trică. La fel prelucrează şi poetul materialul pe care-l află în 
sensibilitatea sa, pentru a-l transforma în reprezentare. Fără 


” Aducem pe această cale mulțumiri colegului nostru Gheorghe C. Vetra pentru 
bunăvoința sa de a revedea traducerea şi pentru sugestiile preţioase pe care ni le-a 
dat cu acest prilej (n. tr.). 

îndoială, şi istoricii care scriu nemijlocit au avut la îndemână 
relatări şi naraţiuni ale altora (nu este cu putință ca un om să aibă 
singur totul); aceasta însă numai în acelaşi chip în care şi poetul 
foloseşte drept substrat limba cultă, căreia îi este atât de îndatorat. 
Istoriografii strâng în mănunchi evenimentele fugitive, depunân- 
du-le, pentru veşnicie, în templul Mnemosinei. Legendele, cântecele 
populare, tradiţiile trebuie însă excluse din domeniul istoriei nemij- 
locite, ele fiind încă plăsmuiri confuze, proprii de aceea reprezentării 
unor popoare nedefinite. Noi ne ocupăm aici numai de popoarele 
care au ştiut ce sunt şi ce urmăresc. Terenul realităţii contemplate 
şi contemplabile este mai sigur decât terenul efemerului, din care 
cresc legende şi poeme ce nu mai pot forma istoria unor popoare 
ajunse la o individualitate închegată. 

Istoriografii nemijlocitului transformă deci întâmplările, fap- 
tele şi situaţiile contemporane lor în operă a reprezentării. Din acest 
motiv, cuprinsul unor astfel de lucrări istorice nu se poate întinde 
mult (ajunge să ne gândim la Herodot, Tucidide, Guicciardini); 
materialul esenţial pentru ele îl constituie ceea ce este prezent şi viu 
în preajma autorilor: structura autorului şi cea a întâmplărilor pe 
care le transpune în operă, spiritul autorului şi cel al evenimentelor 
pe care le narează este unul şi acelaşi. Autorul descrie evenimente 
la care a participat -— în mai mică sau mai mare măsură - ori care, 
cel puţin, s-au petrecut în timpul vieţii sale. Este vorba de perioade 
de timp scurte, de imagini individuale ale unor oameni sau 
întâmplări; autorul îşi încheagă tabloul din trăsături izolate, nesu- 
puse reflecției, urmărind să ofere reprezentării posterității o ima- 
gine la fel de precisă ca şi când ar fi contemplată cu ochi proprii ori 
narată deosebit de viu. El nu reflectează, deoarece trăieşte spiritul 
faptelor înfăţişate, din care nu s-a desprins însă. Dacă — aşa cum se 
întâmplă cu Cezar — autorul aparţine rangului conducătorilor mili- 
tari ori al oamenilor de stat, țelurile sale personale apar drept țeluri 
ale istoriei. Afirmația făcută aici că un asemenea istoriograf nu 
reflectează, ci că înseşi personajele şi popoarele sunt cele care apar 
în scenă pare contrazisă de discursurile ce se întâlnesc de. pildă la 

Tucidide şi despre care se poate susţine cu certitudine că n-au fost 
rostite în forma în care sunt prezentate. Discursurile reprezintă 
însă şi ele fapte, şi anume fapte cu urmări deosebit de esenţiale. E 
drept, pentru a le da un caracter inofensiv, oamenii vorbesc adesea 
despre ele ca despre vorbe lipsite de importanţă. Astfel de discursuri 
lipsite de importanță sunt numai flecăreală, şi flecăreala are sin- 
gurul avantaj de a fi inofensivă. În schimb, discursurile de la popor 
la popor ori discursurile adresate popoarelor şi principilor sunt 
elemente integrante ale istoriei. Chiar dacă asemenea discursuri — 
de pildă cele atribuite lui Pericle, cel mai cultivat, cel mai veritabil şi 
mai nobil bărbat de stat - ar fi opera lui Tucidide, totuşi ele nu-i 
sunt străine lui Pericle. Prin asemenea cuvinte, oamenii de talia lui 
Pericle exprimă maxime proprii popoarelor şi personalităţii lor, 
exprimă conştiinţa poziției lor politice, a caracterului lor etic şi 
spiritual, precum şi principiile ce cârmuiesc ţelurile ori modul lor de 
acțiune. Ceea ce istoricul îi lasă să spună nu izvorăşte dintr-o 
conştiinţă de împrumut, ci constituie natura proprie a vorbitorului. 
Istoricii de acest fel, la care trebuie să ajungi prin studiu şi la 
care trebuie să zăboveşti, dacă vrei să retrăieşti viața naţiunilor şi să 
pătrunzi în adâncurile ei — istorici la care afli nu numai erudiție, ci 
adâncă şi autentică satisfacţie —-, nu sunt atât de numeroşi pe cât 
s-ar putea crede: i-am numit pe Herodot, părintele, prin urmare 
inițiatorul istoriei, şi pe Tucidide. Retragerea celor zece mii a lui 
Xenofon este de asemenea o carte cu un caracter tot atât de nemij- 
locit. Comentariile lui Cezar sunt capodopera simplă a unui spirit 
deosebit. În antichitate, istoricii de acest gen erau în mod necesar 
mari căpitani ori bărbați de stat; în Evul Mediu - dacă facem ab- 
stracţie de episcopi, care ocupau un loc central în afacerile de stat —, 
asemenea istorici au fost mai ales călugări, cronicari naivi, la fel de 
izolaţi de evenimentele politice pe cât erau de prinşi în ele oamenii 
din antichitate. În timpurile moderne condiţiile s-au schimbat cu 
totul. Cultura noastră tinde - în esenţă - să înțeleagă faptele şi în 
acest scop transformă de îndată toate întâmplările în expuneri desti- 
nate reprezentării. Cu deosebire asupra desfăşurării războaielor, 

avem excelente asemenea expuneri clare, simple, putând foarte bine 
sta alături de cele ale lui Cezar, ba fiind chiar mai instructive, 
datorită bogăției conținutului şi datelor privitoare la mijloacele şi la 
condițiile de moment. Aceleiaşi categorii îi aparțin şi memoriile 
autorilor francezi. Scrise de multe ori de minţi pline de spirit, dar 
tratând evenimente minore, ele conțin deseori mult material 
anecdotic, astfel încât au o temelie şubredă; în multe cazuri, ele sunt 
adevărate capodopere (de pildă, Memoriile cardinalului de Retz, care 
înfăţişează un tablou istoric mai amplu). În Germania, maeştrii 
genului memorialistic sunt rari; printre aceşti istorici, Frederic cel 
Mare constituie o excepţie ilustră (Histoire de mon temps). De fapt, 
autorii de memorii trebuie să ocupe o poziție înaltă. Numai de sus 
pot fi văzute lucrurile în ansamblu şi poate fi zărit fiecare element, 
altfel decât dacă priveşti de jos, printr-o ferestruică îngustă. 


b) A doua modalitate a istoriei o putem numi istorie care 
reflectează. Este istoria a cărei înfăţişare nu se află în legătură cu 
epoca, ci care, în ceea ce priveşte spiritul, depăşeşte prezentul. În 
cadrul acestui al doilea gen se pot deosebi specii cu totul diferite. 

aa) Se poate urmări realizarea în genere a unei priviri de 
ansamblu asupra întregii istorii a unui popor, a unei ţări sau chiar a 
lumii; cu un cuvânt se poate urmări scrierea a ceea ce numim istorie 
generală. În acest caz, esenţialul stă în prelucrarea materialului 
istoric, de care autorul se apropie cu spiritul său propriu, diferit de 
spiritul conţinutului. Deosebit de importante sunt principiile pe care 
autorul şi le fixează, în parte plecând de la conţinutul şi obiectivele 
acţiunilor şi evenimentelor pe care le descrie, şi, în parte, de la 
chipul în care înțelege să-şi conceapă opera. La noi, germanii, reflec- 
ţia şi inventivitatea în acest domeniu sunt foarte felurite, fiecare 
istoric având chipul său propriu de a gândi, deosebit de al altora. 
Englezii şi francezii ştiu, în genere, cum trebuie să se scrie istoria: ei 
țin în mai mare măsură seama de punctul de vedere al culturii 
universale şi naţionale; la noi, fiecare născoceşte ceva original şi, în 
loc de a scrie istorie, ne străduim fără încetare să aflăm cum ar 

trebui scrisă istoria. Această primă modalitate de istorie reflectată 
se alătură celei înfăţişate mai înainte când nu urmăreşte alt scop 
decât a înfățişa istoria unei ţări în întregul ei. Dacă sunt bine întoc- 
mite, asemenea compilații (printre care se numără istoria lui Titus 
Livius, aceea a lui Diodor din Sicilia ori istoria Elveţiei scrisă de 
Johannes von Miller) au un merit foarte mare. Desigur, este de pre- 
ferat ca autorii lor, apropiindu-se de istoricii care reprezintă prima 
modalitate, să scrie atât de sugestiv încât cititorul să capete 
impresia că-i aude povestind pe contemporanii ori martorii oculari 
ai evenimentelor. Se întâmplă adesea însă ca tonul firesc al unui 
individ ce aparține unei anumite culturi să nu fie modificat potrivit 
epocii istorice care face obiectul lucrării respective, iar spiritul ce 
vorbeşte prin glasul autorului să fie diferit de spiritul epocii tratate. 
Astfel, Livius pune în gura vechilor regi ai Romei, a consulilor şi a 
comandanților de oşti discursuri care se potrivesc mai curând unui 
abil avocat din epoca sa, contrastând astfel puternic cu legendele 
autentice păstrate din vechime. Ca exemplu putem cita fabula lui 
Menenius Agrippa. Acelaşi autor descrie unele bătălii ca şi când ar fi 
fost de faţă, folosind însă în acest scop trăsături ce se potrivesc 
bătăliilor din orice timp; precizia anumitor descrieri contrastează, 
pe de altă parte, cu lipsa unor corelaţii şi cu inconsecvenţe ce dom- 
nesc adesea în alte pasaje referitoare la situaţii de importanță 
capitală. Deosebirea dintre un asemenea compilator şi istoricul ce 
scrie nemijlocit poate fi înțeleasă cu toată claritatea dacă se compară 
- pentru perioadele de timp pentru care această operă s-a păstrat — 
istoria lui Polibiu cu modul în care Livius a folosit-o, a privat-o de 
bogăţia concretului şi a prescurtat-o. Străduinţa de a realiza o expu- 
nere fidelă a epocilor pe care le înfăţişează dă istoriei lui Johannes 
von Miiller un aspect sec, pedant, de o solemnitate ce sună a gol. Cu 
mai multă plăcere se citeşte lucrarea scrisă de bătrânul Chudy 
asupra aceluiaşi subiect: totul este mai naiv şi mai natural în 
comparație cu stilul arhaizant afectat şi artificial al lui Miller. 

O istorie care urmăreşte să îmbrățişeze perioade îndelungate 
de timp -— eventual întreaga istorie universală - trebuie de fapt să 

renunţe la prezentarea realităţilor individuale şi să se mărginească 
la abstracții, acest lucru se întâmplă nu numai deoarece evenimente 
şi acţiuni trebuie omise, ci şi deoarece gândirea rămâne în esență 
agentul de rezumare cel mai eficace. O bătălie, o mare victorie, un 
asediu nu mai sunt privite în sine, ci sunt reduse la simple determi- 
nări. Când povesteşte războaiele cu volscii, Livius menţionează une- 
ori doar atât: „În acel an s-a purtat război cu volscii“. 

bb) A doua specie a istoriei reflectate este, în ordine, cea 
pragmatică. Când avem de-a face cu trecutul, ocupându-ne de o 
lume îndepărtată în timp, se dezvăluie spiritului un prezent primit 
ca răsplată pentru străduința depusă prin activitatea sa proprie. 
Evenimentele exterioare sunt multiple şi diferite, dar caracterul lor 
general şi lăuntric, coerenţa lor este una singură. Acest fapt sus- 
pendă trecutul, conferind evenimentului caracterul prezentului. 
Reflecțiile pragmatice, oricât de abstracte ar fi ele, devin astfel de 
fapt un prezent şi insuflă povestirilor despre trecut o viață proas- 
pătă. Desigur, depinde de spiritul fiecărui autor ca asemenea reflec- 
ţii să fie într-adevăr interesante şi stimulante. Ne referim în acest 
sens îndeosebi la reflecţiile şi preceptele morale ce se pot desprinde 
din lucrările istorice şi în vederea cărora asemenea lucrări au fost 
adesea întocmite. Chiar dacă trebuie admis că exemplele unor fapte 
bune înalță sufletul şi că ar trebui folosite în educaţia morală a 
copiilor, pentru a-i pătrunde de sentimentul binelui, totuşi destinele 
popoarelor şi statelor, interesele, stările şi complicațiile lor aparţin 
unui alt domeniu. Domnitorii, oamenii de stat şi popoarele sunt 
îndeosebi îndrumate să tragă învățătură din experienţa istoriei. Atât 
experiența, cât şi istoria ne arată însă că nicicând popoarele şi 
regimurile n-au învățat ceva din istorie şi n-au acționat potrivit 
preceptelor ce ar fi trebuit desprinse din ea. Fiecare epocă se carac- 
terizează prin împrejurări atât de specifice, constituie o situaţie atât 
de individuală, încât reclamă hotărâri care trebuie şi nu se pot lua 
decât din lăuntrul său. În tumultul evenimentelor istoriei, un 
principiu general, ori amintirea unor împrejurări asemănătoare, nu 
poate fi de folos, căci o asemenea palidă amintire nu are nici o 

putere faţă de forţa şi neprevăzutul prezentului. Nimic mai searbăd 
în privința aceasta decât referirea, adesea repetată, la exemple din 
istoria greacă şi romană, referire la care s-a recurs atât de frecvent 
în timpul Revoluţiei Franceze. Nimic mai diferit decât natura acestor 
popoare antice în comparație cu natura timpurilor noastre. Chiar şi 
Johannes von Miller, care, atât în istoria sa universală, cât şi în 
istoria Elveţiei, a urmărit să pună la îndemâna principilor, guver- 
nelor şi popoarelor -— în special la îndemâna poporului elveţian — 
învățături morale (el a întocmit chiar o colecţie personală de 
învățăminte şi reflecţii, indicând adesea, în corespondența sa, numă- 
rul exact de cugetări pe care le-a conceput în săptămâna respectivă), 
nu poate să înscrie acest fapt printre cele mai meritorii realizări ale 
sale. Realitatea este că numai o înţelegere temeinică, liberă, cuprinză- 
toare a situaţiilor şi sensul adânc al ideii (aşa cum ele se manifestă, 
de pildă, în Spiritul legilor a lui Montesquieu) pot conferi reflecțiilor 
adevăr şi interes. De aceea istoriile redactate la nivelul reflecției se 
succed una alteia; fiecărui autor îi stau la dispoziție materialele, 
fiecare poate cu uşurinţă să se considere apt să le ordoneze şi să le 
prelucreze, făcând să prevaleze în ele spiritul său drept spirit al 
epocilor tratate. Din repulsie față de asemenea istorii la nivelul 
reflecţiei s-a revenit adesea la prezentări, îmbrățişând toate puncte- 
le de vedere ale unui eveniment. Acestea au într-adevăr oarecare 
valoare, dar de cele mai multe ori nu oferă altceva decât material 
brut. Noi, germanii, ne mulțumim cu atâta; francezii, dimpotrivă, 
transpun cu fantezie trecutul în prezent, raportându-l la stările 
actuale. 

cc) A treia modalitate a istoriei reflectate este cea critică: ea 
trebuie menţionată, deoarece reprezintă cu precădere felul în care 
este tratată istoria în zilele noastre în Germania. Ceea ce se înfăţi- 
şează în acest caz nu este istoria însăşi, ci o istorie a istoriei, o apre- 
ciere critică a naraţiunilor istorice şi o examinare a adevărului şi a 
verosimilităţii lor. Trăsătura care este şi trebuie să fie specifică 
acestui procedeu constă în ascuţimea cu care scriitorul cenzurează 
narațiunile, şi nu în faptele narate. Francezii au realizat în acest 

domeniu numeroase lucrări temeinice şi bine gândite. Totuşi ei nu 
au intenţionat să consacre atare procedeu ca procedeu istoric, ci au 
conceput asemenea considerații sub forma unor disertaţii critice. În 
Germania, aşa-numita critică făcută de la înălțimea catedrei a pus 
stăpânire atât pe filologie, cât şi pe cărţile de istorie. Această critică 
de la înălțimea catedrei a trebuit mai târziu să-şi plătească tributul, 
deschizând calea la tot felul de plăsmuiri străine istoriei, produse ale 
unei fantezii vane. Este vorba, în acest caz, de cealaltă modalitate de 
actualizare a istoriei, anume prin substituirea unor idei subiective 
datelor istorice — idei considerate cu atât mai valoroase, cu cât sunt 
mai îndrăznețe, adică cu cât se întemeiază pe date mai sărace şi cu 
cât contrazic mai fățiş certitudinile istorice. 

dd) Ultima speţă a istoriei reflectate este aceea care de la 
început se înfăţişează ca având o natură parțială. Deşi abstractizează, 
deoarece porneşte de la puncte de vedere generale (prezentându-se, 
de pildă, ca istorie a artei, a dreptului, a religiei), ea reprezintă o 
trecere către istoria universală privită filozofic. În timpul nostru, 
acest fel de istorie conceptuală a fost cultivată şi scoasă în evidență 
în mai mare măsură. Asemenea ramuri ale istoriei au un anumit 
raport cu istoria integrală a unui popor, iar totul depinde de faptul 
dacă sunt relevate corelaţiile întregului sau acestea sunt căutate 
doar în condiţii exterioare. În acest din urmă caz, ele par ca mani- 
festări cu totul întâmplătoare ale popoarelor. Atunci când, atingând 
nivelul reflecţiei, istoria ajunge să urmărească puncte de vedere 
generale, trebuie să observăm că, în cazul în care asemenea puncte 
de vedere sunt prin natura lor veridice, ele nu constituie numai firul 
vizibil şi ordonarea exterioară, ci însuşi spiritul intern care câr- 
muieşte evenimentele şi acţiunile. Într-adevăr, aşa cum Mercur 
cârmuieşte sufletele, ideea este, în realitate, cârmuitor al popoarelor 
şi al lumii, iar spiritul, adică voinţa sa raţională şi necesară, este 
ceea ce a condus şi conduce evenimentele istorice: cunoaşterea spiri- 
tului, în această activitate de conducere, este scopul pe care-l 
urmărim aici. Şi iată-ne ajunşi astfel la 

c) A treia modalitate a istoriei, cea filozofică. Dacă privitor la 
cele două modalități anterioare nu am avut nimic de lămurit, 
deoarece conceptul lor era de la sine înţeles, lucrurile stau altfel cu 
această ultimă modalitate; ea pare, într-adevăr, să necesite o expli- 
care şi o îndreptăţire. De fapt se poate spune în genere că filozofia 
istoriei nu înseamnă altceva decât a cuprinde istoria prin actul 
gândirii ei. De gândire nu ne putem nicidecum despărţi; prin ea ne 
deosebim de animal, şi de aceea atât în simţire, în cunoştinţe şi 
cunoaştere, cât şi în instincte şi-n voinţă - întrucât ele sunt ome- 
neşti — există gândire. Această referire la gândire poate să apară aici 
de fapt nelalocul ei, deoarece în istorie gândirea este subordonată 
datului şi existentului, care îi constituie temelia şi care o conduce, 
pe când, dimpotrivă, filozofiei i se atribuie idei proprii, cărora specu- 
laţia le dă naştere din sine, fără a ţine seama de ceea ce ființează. 
Dacă filozofia s-ar apropia de istorie cu asemenea idei, ea ar trata-o 
ca material, nu ar privi-o aşa cum este, ci ar modela-o conform 
gândirii, ar construi-o deci, cum se spune, a priori. Deoarece istoria 
trebuie să îmbrăţişeze numai ce se petrece şi ce s-a petrecut — 
întâmplări şi fapte — şi este cu atât mai adevărată cu cât urmează 
mai de aproape ceea ce este dat, s-ar părea că activitatea filozofiei 
este în contradicție cu această îndeletnicire. Contradicția de mai sus 
şi obiecțiile ce rezultă din ea împotriva speculaţiei trebuie explicate 
şi respinse cu această ocazie, fără însă a ne lăsa antrenați în amen- 
dări ale nenumăratelor şi feluritelor reprezentări deplasate care 
circulă, ori sunt necontenit reactualizate, şi care privesc scopul, 
punctele de interes şi modalităţile de tratare ale faptelor istorice şi 
ale raportului lor cu filozofia. 

Singurul, unicul gând ce constituie aportul propriu al filozo- 
fiei este aici gândul — primordial în simplitatea lui — că rațiunea 
stăpâneşte lumea şi că deci şi istoria universală are o desfăşurare 
rațională. Această convingere şi viziune constituie în genere o 
presupoziție pentru orice abordare a istoriei ca atare; pentru filozofia 
însăşi, ea nu este nicidecum o presupoziţie. 

În filozofie, prin cunoaşterea speculativă se dovedeşte că 
raţiunea — ne putem opri la această expresie fără a dezbate mai de 
aproape relația şi modul său de raportare la Dumnezeu - este 
substanța şi puterea infinită, îşi este sieşi materia infinită pentru 
întreaga existenţă naturală şi spirituală, cât şi forma infinită, prin 
urmare, dynamis-ul acestui conţinut al ei. Substanţă este rațiunea, 
adică e ceea ce prin sine şi în sine dă fiinţă şi persistenţă întregii 
realități; ea este putere infinită, deoarece rațiunea nu este atât de 
firavă încât să se mărginească la natura ideală, la ceea ce se impune, 
rămânând străină de realitate, ca ceva cu totul deosebit de ea, 
aflându-se cine ştie unde, doar în mintea câtorva; ea este conținut 
infinit, esenţialitate şi adevăr deplin, material pe care îl dă activi- 
tății sale spre prelucrare, deoarece — spre deosebire de activitatea 
finită — rațiunea nu are nevoie de condiţia unui material exterior 
mijloacelor date, din care să primească hrana şi obiectul activităţii 
sale; ea îşi găseşte în sine izvorul şi-şi este propriul material pe ca- 
re-l prelucrează: după cum ea îşi este sieşi proprie presupoziţie şi 
scopul final absolut, tot astfel ea însăşi este adeverirea şi generarea, 
din lăuntrul fenomenului, a acestora, anume nu numai ca univers 
natural, ci şi ca univers spiritual, în istoria universală. Această idee 
este adevărul, eternul, puterea prin excelență; ea se dezvăluie în 
univers, şi nimic altceva nu se revelează în el decât ea însăşi, gloria 
şi măreţia ei; acest lucru este — aşa cum am spus — ceea ce se demon- 
strează în filozofie şi, în cazul nostru, este presupus ca demonstrat. 

Mă adresez acum acelora dintre dumneavoastră, domnii mei, 
care nu sunteţi încă familiarizați cu filozofia, cerându-vă să vă apro- 
piaţi de aceste prelegeri de istorie universală cu credinţa în rațiune, 
cu dorinţa, cu setea cunoaşterii ei; aceasta deoarece, într-adevăr, în 
studiul ştiinţelor ar trebui presupusă ca necesitate subiectivă 
dorinţa unei pătrunderi raționale, a unei cunoaşteri propriu-zise, şi 
nu doar a unei colecţionări de cunoştinţe. Dacă o dată cu abordarea 
istoriei universale nu aducem şi gândul, recunoaşterea raţiunii, ar 
trebui să avem cel puţin credinţa fermă, de nezdruncinat, că rațiu- 
nea este totuşi prezentă în istoria universală şi că lumea intelectului 

şi a voinţei conştiente de sine nu este lăsată la voia întâmplării, ci că 
ea trebuie să se dezvăluie, până la urmă, în lumina ideii care ia act 
de sine. De fapt, nici nu am nevoie să recurg în prealabil la o aseme- 
nea credință. Ceea ce am spus până acum, şi voi repeta încă, nu 
trebuie înțeles numai ca presupoziție — nici pentru ştiinţa de care ne 
ocupăm -, ci ca îmbrăţişare a întregului, ca rezultat al cercetării 
pe care avem a o întreprinde, rezultat cunoscut mie, deoarece eu 
cunosc încă de pe acum întregul. Abia din însăşi considerarea isto- 
riei universale trebuie să reiasă că orice se va fi întâmplat în 
decursul ei s-a întâmplat potrivit raţiunii, că ea este mersul rațional, 
necesar al spiritului universal, a cărui natură este permanent una şi 
aceeaşi şi care îşi explicitează însă tocmai în existența lumii natura 
unică, proprie sieşi. Aşa cum am spus, aceasta trebuie să constituie 
rezultatul istoriei. Dar istoria trebuie luată aşa cum este şi ea ne 
obligă să procedăm istoric, deci empiric. 

Printre altele, nu trebuie să ne lăsăm seduşi de istoricii de 
specialitate, deoarece aceştia, cu deosebire unii dintre istoricii ger- 
mani care se bucură de o mare autoritate, introduc în istorie tocmai 
ceea ce ei reproşează filozofilor, anume plăsmuiri apriorice. Există, 
de pildă, un mit foarte răspândit potrivit căruia ar fi existat, ca prim 
şi cel mai vechi popor, un popor căruia Dumnezeu i-ar fi împărtăşit 
nemijlocit învăţătura, înzestrându-l cu desăvârşită pricepere şi înțe- 
lepciune, cu o cunoaştere pătrunzătoare a tuturor legilor naturii şi 
adevărurilor spirituale; există de asemenea plăsmuirea că au existat 
cutare sau cutare popoare de preoţi; sau — ca să arătăm un exemplu 
ceva mai deosebit -— că ar fi existat un epos roman din care istorio- 
grafii au extras istoria cea mai veche etc. Invocarea unor asemenea 
surse ca având autoritate s-o lăsăm pe seama unor istorici de meserie 
fantezişti, pentru care ele nu constituie nicidecum ceva neobişnuit. 

Am putea aşadar enunţa drept o primă condiţie că trebuie 
să înregistrăm fidel faptul istoric; numai că în expresii generale, ca 
de pildă „fidel“ ori „a înregistra“, rezidă o ambiguitate. Până şi 
istoriograful comun şi mediu, care crede şi pretinde că nu face 
altceva decât să recepţioneze, supunându-se strict datului, nu se 

poate comporta pasiv față de gândirea sa, ci aduce cu sine categoriile 
sale proprii şi priveşte prin ele ceea ce i se înfăţişează; îndeosebi 
peste tot unde caracterul ştiinţific trebuie să fie prezent nu se poate 
îngădui rațiunii să adoarmă, ci trebuie întrebuințată reflecția. Cine 
contemplă lumea în mod raţional este, la rândul său, privit rațional 
de ea, ambele elemente determinându-se reciproc. Dar despre diferi- 
tele feluri de reflecţie, despre varietatea punctelor de vedere şi de 
apreciere, fie numai în ce priveşte importanţa sau lipsa de impor- 
tanță a faptelor — ceea ce constituie cea mai apropiată categorie —, 
nu este locul să ne ocupăm aici. 

Voi aminti doar două forme şi puncte de vedere legate de 
convingerea generală că, atât în lume, cât şi în istoria universală, 
rațiunea a stăpânit şi stăpâneşte, aceasta deoarece ele ne dau 
prilejul să atingem mai de aproape punctul central în care rezidă 
greutatea problemei, indicându-ne totodată şi ceea ce trebuie să 
menţionăm în continuare. | 

Voi aminti în primul rând faptul istoric că acela care — pri- 
mul — a afirmat că vouc, intelectul în genere, sau raţiunea, conduce 
lumea a fost filozoful elin Anaxagora. Nu era vorba de inteligență ca 
rațiune conştientă de sine, nici de un spirit ca atare, aceste două: 
noțiuni trebuind bine deosebite una de cealaltă. Mişcarea sistemului 
solar se petrece după legi imutabile; aceste legi sunt raţiunea lui, 
dar nici soarele, nici planetele care se învârtesc în jurul său conform 
acestor legi, nu au conştiinţa acestui fapt. Un asemenea gând că 
înăuntrul naturii este rațiune, că ea este condusă nestrămutat de 
legi generale nu ne izbeşte; ne-am obişnuit cu asemenea lucruri şi 
nu le dăm o deosebită importanţă: am menţionat faptul istoric de 
mai sus tocmai pentru a pune în evidenţă lecţia istoriei potrivit 
căreia ceea ce poate să ne apară în prezent ca loc comun nu a existat 
dintotdeauna în lume şi că, dimpotrivă, ivirea unui asemenea gând 
marchează o epocă în istoria spiritului uman. Vorbind despre 
Anaxagora, ca autorul acestui gând, Aristotel spune că el apare ca 
un om cu mintea clară printre oamenii stăpâniţi de beţie. Socrate a 
preluat de la Anaxagora gândul de mai sus, care a continuat să 

rămână în filozofie ideea dominantă, excepție făcând Epicur, pentru 
care toate evenimentele se datorau întâmplării. Platon pune în gura 
lui Socrate următoarele cuvinte: „M-am bucurat de această gândire, 
şi speram a fi găsit un învăţător care să-mi tălmăcească natura 
conform raţiunii; care să-mi înfăţişeze în ceea ce este particular 
scopul propriu particularului, iar în întreg scopul de natură univer- 
sală. Nu cu uşurinţă aş fi renunţat la această speranță. Dar câtă 
dezamăgire am încercat când, parcurgând eu însumi cu tot zelul 
scrierile lui Anaxagora, am constatat că în locul raţiunii el nu invocă 
decât cauze externe ca aerul, eterul, apa şi altele asemenea“. Reiese 
că lacuna pe care Socrate o află în principiul lui Anaxagora nu 
priveşte principiul în sine, ci lipsa aplicării sale la natura concretă, 
faptul că natura nu este înțeleasă şi concepută pornind de la acest 
principiu, care rămânea în genere abstract înţeles, şi că ea nu era 
sesizată ca o dezvoltare a principiului, deci ca o întocmire generată 
de rațiune. De pe acum atrag atenţia asupra acestei deosebiri, 
anume dacă o definire, un principiu, un adevăr sunt reţinute doar 
abstract, ori dacă se trece la determinarea mai apropiată şi la dez- 
voltarea concretă. Această deosebire este esenţială şi, printre altele, 
vom reveni cu stăruinţă asupra ei la finele istoriei noastre univer- 
sale, atunci când vom cerceta aspectele politice cele mai recente. 

Al doilea fapt pe care-l menţionez este acela că apariția 
gândului conform căruia rațiunea cârmuieşte lumea stă în strânsă 
legătură cu o altă aplicaţie bine cunoscută nouă, anume sub forma 
adevărului religios că lumea nu este lăsată la voia întâmplării şi a 
unor cauze externe incidentale, ci, dimpotrivă, că ea este cârmuită 
de providență. Am afirmat mai înainte că nu vreau să apelez la 
credința dumneavoastră în principiul enunțat; totuşi mi-aş îngădui 
să fac apel la credinţa în el, sub această formă ce ține de religie, dacă 
în genere specificul ştiinţei filozofice ar admite ca presupoziţiile să 
fie valabile, sau -— altfel spus — deoarece ştiinţa despre care tratăm 
aici trebuie ea însăşi să facă mai întâi dovada nu a adevărului, ci a 
justeţei acelui principiu. Adevărul că o providenţă, şi anume provi- 
dența divină, prezidează la ceea ce se întâmplă în lume corespunde 

principiului arătat, deoarece providența divină este înţelepciunea 
conformă puterii infinite, care îşi realizează scopurile, mai bine zis 
scopul final rațional şi absolut al lumii; raţiunea este gândirea care 
se determină întru totul liber pe sine însăşi. 

Mai departe iese însă la iveală şi deosebirea — putem spune 
chiar antinomia - care există între această credință şi principiul 
nostru, întocmai ca şi între cerința lui Socrate faţă de principiul lui 
Anaxagora. Credinţa despre care vorbim este şi ea la fel de nedeter- 
minată, este ceea ce se numeşte în genere credinţa în providenţă; ea 
nu ajunge până la ceea ce este determinat, până la aplicarea la în- 
treg, la procesul cuprinzător al istoriei universale. A explica istoria 
înseamnă însă a dezvălui pasiunile omului, care constituie geniul ei, 
forţele ei active, caracterul determinant al providenţei fiind numit 
în mod obişnuit planul ei. Acest plan însă este ceva ce trebuie să 
rămână ascuns privirilor noastre şi ar fi chiar o cutezanţă a voi să-l 
cunoaştem. Neştiinţa lui Anaxagora asupra felului în care se mani- 
festă raţiunea în realitate era sinceră; la el, şi în genere în Grecia, 
conştiinţa gândirii nu ajunsese mai departe până în acel moment. 
Anaxagora nu era în stare să aplice principiul său general la existen- 
ţa concretă, să o cunoască pe aceasta din el; Socrate abia a făcut un 
pas înainte în înțelegerea îmbinării concretului cu generalul. 
Anaxagora nu avea deci o atitudine potrivnică față de o asemenea 
aplicare; credința în providenţă, la care ne referim, este cel puţin 
împotriva aplicării în mare, adică împotriva cunoaşterii planului 
providenţei. Este adevărat că principiul este pus în aplicare ici-colo 
în unele cazuri particulare; astfel, unele firi pioase văd în anumite 
întâmplări izolate nu doar hazard, ci o intervenţie divină, de pildă 
dacă cineva aflat la grea cumpănă primeşte un ajutor neaşteptat. 
Este vorba însă de scopuri cu o natură limitată, de scopuri ce se 
mărginesc la individul respectiv. În istoria universală întâlnim însă 
indivizi care sunt popoare şi totalităţi care sunt state; nu mai putem 
rămâne deci la credinţa în providenţă -— să-i zicem astfel - a unor 
negustoraşi de mărunțţişuri, dar tot aşa de puţin putem rămâne 
la credința abstractă, nedefinită, care înțelege să meargă până la 

generalitatea că există o providență, nu însă şi până la acțiunile mai 
îndeaproape determinate ale acesteia. Dimpotrivă, pentru noi tre- 
buie să fie o preocupare serioasă aceea de a cunoaşte căile providen- 
ţei, mijloacele şi manifestările ei în istorie şi de a le raporta la 
principiul general amintit. 

Menţionând cunoaşterea planului providenţei divine, am atins 
o întrebare de o importanță primordială în timpurile noastre, 
anume întrebarea cu privire la posibilitatea de a-l cunoaşte pe 
Dumnezeu sau, mai curând - deoarece faptul a încetat să mai 
constituie o întrebare —, ne concentrăm asupra învăţăturii, ce a 
devenit o prejudecată, că a-l cunoaşte pe Dumnezeu este cu 
neputinţă. Într-adevăr, contrar a ceea ce se porunceşte în Sfânta 
Scriptură ca supremă datorie, anume nu numai de a-l iubi pe 
Dumnezeu, ci şi de a-l cunoaşte, domneşte astăzi tocmai credința 
opusă față de cele ce se spun acolo, anume că spiritul este acela care 
ne duce la adevăr, el cunoaşte toate lucrurile, pătrunzând până şi 
adâncurile dumnezeirii. Situând fiinţa divină dincolo de cunoaşterea 
noastră şi în genere dincolo de lucrurile omeneşti, se ajunge la 
poziția comodă de a te complăcea în propriile reprezentări. Se înlă- 
tură astfel obligaţia de a mai raporta cunoaşterea proprie la divin 
sau la adevăr; dimpotrivă, vanitatea ce izvorăşte din această cunoaş- 
tere, ca şi sentimentul subiectiv, capătă o deplină justificare, iar 
smerenia cuvioasă, îndepărtând de ea cunoaşterea lui Dumnezeu, 
ştie prea bine ce câştigă pe această cale pentru bunul ei plac şi 
pentru comportarea ei deşartă. 

Tocmai din acest motiv eu nu am voit să omit menţiunea că 
principiul nostru, potrivit căruia rațiunea cârmuieşte şi a cârmuit 
lumea, este legat de întrebarea asupra posibilităţii cunoaşterii lui 
Dumnezeu, anume pentru a împiedica bănuiala că filozofia s-ar sfii 
sau ar trebui să se sfiască de a aminti adevărurile religioase şi că 
le-ar ocoli, deoarece nu ar avea -— ca să spunem astfel - conştiinţa 
curată față de ele. Dimpotrivă, adevărul este că, în timpurile mai 
noi, s-a ajuns până acolo încât filozofia trebuie să se intereseze de 
conținutul religios, în opoziţie cu un anumit fel de teologie. În 

religia creştină, Dumnezeu s-a revelat, adică i-a îngăduit omului să-l 
cunoască în ceea ce este; astfel el nu mai constituie o entitate 
ascunsă, închisă în sine; prin această posibilitate de a-l cunoaşte pe 
Dumnezeu ni s-a impus şi datoria s-o urmăm. Dumnezeu nu vrea ca 
fii ai săi suflete mici şi minți goale; el vrea fii al căror spirit, sărac 
prin natura sa, să se îmbogăţească cunoscându-l, fii care să pună 
întreaga lor prețuire în această singură cunoaştere a lui Dumnezeu. 
Dezvoltarea spiritului reflexiv, pornită de la această temelie a 
revelației ființei divine, trebuie să ajungă în cele din urmă până la 
punctul în care ceea ce s-a înfățişat mai întâi spiritului care simte şi 
îşi reprezintă să fie cuprins şi cu gândirea; va sosi în fine şi timpul 
în care rodul bogat al raţiunii creatoare, pe care-l reprezintă istoria 
universală, să fie şi el înțeles. A fost o bucată de vreme moda să se 
admire înțelepciunea lui Dumnezeu aşa cum ea se manifestă în 
animale, în plante ori în unele destine izolate. Dacă se admite că 
providenţa se revelează în asemenea obiecte şi materii, de ce nu s-ar 
admite că ea se revelează şi în istoria universală? Poate că această 
materie pare prea vastă. Dar înțelepciunea dumnezeiască, adică 
raţiunea, este una şi aceeaşi atât în cele mari, cât şi în cele mici, iar 
nouă nu ne este îngăduit să-l considerăm pe Dumnezeu prea slab 
pentru a-şi manifesta înțelepciunea în lucrurile mari. Cunoaşterea 
noastră tinde să ne facă să înţelegem că țelul înțelepciunii eterne s-a 
înfățişat în chip asemănător în domeniul naturii, ca şi în domeniul 
spiritului eficient şi activ în lume. Concepţia noastră reprezintă 
întrucâtva o teodicee, o justificare a lui Dumnezeu pe care Leibniz a 
încercat-o metafizic în felul său, în categorii încă nedeterminate şi 
abstracte, astfel încât răul era cuprins în lume, iar spiritul reflexiv 
trebuia să se împace cu el. De fapt, nicăieri tentaţia în favoarea unei 
asemenea concepții împăciuitoare nu este mai mare decât în istoria 
universală. La o asemenea împăcare nu se poate ajunge decât prin 
cunoaşterea afirmativului, în care negativul dispare ca subordonat 
şi înfrânt; prin conştiinţa, pe de o parte, a ceea ce constituie într- 
adevăr scopul final al lumii, iar pe de altă parte a faptului că acest 
scop s-a realizat în lume şi că, în ultimă instanță, răul nu se afirmă 

alături de el. Pentru aceasta nu este însă nicidecum suficientă doar 
credința în vouc şi în providenţă. Rațiunea despre care s-a spus că 
guvernează lumea este un cuvânt tot aşa de puțin determinat ca şi 
providența — se vorbeşte mereu de rațiune fără însă să se poată 
arăta care-i este determinarea, care-i este conținutul potrivit căruia 
să putem judeca dacă ceva este rațional sau neraţional. Rațiunea, 
înțeleasă în determinarea ei, aceasta are în primul rând importanţă; 
restul — dacă este să rămânem tot la rațiune în genere — sunt numai 
vorbe. Cu aceste indicaţii trecem acum la celălalt punct de vedere pe 
care intenționăm să-l luăm în considerare în această introducere. 


II. Determinarea mai strânsă a principiului 


Întrebarea despre determinarea rațiunii în ea însăşi coincide, 
în măsura în care rațiunea este privită în raport lumea, cu între- 
barea asupra scopului ultim al lumii; privită mai îndeaproape, 
această expresie subînțelege că scopul trebuie realizat, împlinit. 
Două aspecte sunt de examinat în această privinţă, şi anume: conţi- 
nutul acestui scop ultim, determinarea însăşi ca atare, şi realizarea ei. 

În primul rând trebuie să ținem seama că obiectul nostru, 
istoria universală, se desfăşoară pe tărâmul spiritului. Lumea 
cuprinde în sine atât natura fizică, cât şi cea psihică; natura fizică 
intervine şi ea în istoria universală, şi noi vom atrage atenția încă de: 
la început asupra condițiilor fundamentale ale determinării de către 
natură. Elementul substanţial îl constituie însă spiritul şi cursul 
desfăşurării sale. Nu avem a ne ocupa aici de natură sub aspectul 
sub care şi ea este, în sine, tot un sistem al rațiunii, prezent într-un 
element deosebit, propriu, ci o vom privi numai în raport cu spiritul. 
Pe scena pe care-l contemplăm - istoria universală - spiritul se 
înfăţişează în schimb în realitatea sa cea mai concretă; independent 
de aceasta sau mai curând tocmai pentru a sesiza şi ceea ce este 
general în această înfăţişare concretă a sa, trebuie să păşim în 
prealabil la câteva determinări abstracte privind natura spiritului. 
Aici se poate face acest lucru mai curând sub forma unor afirmaţii; 
de altfel, nici nu este locul de a dezvolta speculativ ideea spiritului, 
căci — aşa cum am arătat — ceea ce se poate spune într-o introducere 
trebuie privit în genere, ca element istoric, ca presupoziţie, fie 
dezvoltată şi dovedită în altă parte, fie urmând abia să capete 
adeverire prin continuarea studiului ştiinţei istoriei. Avem deci a 
înfăţişa aici: 

a) determinările abstracte ale naturii spiritului; 

b) mijloacele întrebuințate de spirit pentru realizarea ideii 
sale; 

c) în ultimă instanţă trebuie luată în considerare structura ce 
reprezintă realizarea desăvârşită a spiritului înlăuntrul existenței — 
statul. 


a) Natura spiritului poate fi cunoscută prin ceea ce îi este 
întru totul opus. Aşa cum greutatea constituie substanța materiei, 
tot astfel trebuie să spunem că substanţa, esența spiritului este 
libertatea. Oricine va admite fără şovăire că, printre alte însuşiri, 
spiritul posedă şi libertatea; filozofia ne învață însă că toate 
însuşirile spiritului nu ființează decât prin libertate, că toate sunt 
numai mijloace pentru a realiza libertatea, toate o caută şi o scot la 
lumină; este una din cunoştinţele dobândite prin filozofia specula- 
tivă că libertatea constituie singurul adevăr al spiritului. Materia 
este grea, întrucât tinde spre un centru: în esenţă, ea este compusă, 
ființează despărţit, ea îşi caută unitatea şi deci tinde să se anuleze 
pe sine însăşi, căutându-şi contrariul, dacă ar ajunge la aceasta, ea 
nu ar mai fi materie, ci ar pieri: ea aspiră la idealitate, deoarece în 
unitate este ea ideală. Spiritul, dimpotrivă, este tocmai ceea ce are 
centrul în sine, ceea ce nu are unitatea în afara sa, deoarece şi-a 
găsit-o: el este în sine şi la sine însuşi. Materia îşi are substanţa în 
afara sa; spiritul este „fiinţare la sine însuşi“. Tocmai în aceasta 
constă libertatea, căci doar atunci când sunt dependent mă raportez 
la altceva, ce nu e eu şi nu pot să exist fără ceva exterior, liber sunt 
când sunt la mine însumi. Această existenţă la sine însuşi a spiri- 
tului este conştiinţă de sine, conştiinţa despre sine însuşi. Două 
lucruri trebuie deosebite în conştiinţă: întâi faptul că ştiu, şi în al 
doilea rând ce ştiu. În conştiinţa de sine, ambele coincid, deoarece 
spiritul se ştie pe sine însuşi; el este judecare asupra propriei sale 
naturi şi totodată activitate de a ajunge la sine, şi astfel de a se crea, 
de a se face ceva ce este în sine. Ca urmare a acestei determinări 
abstracte, se poate spune despre istoria universală că ea ar fi expu- 
nerea spiritului în elaborarea cunoaşterii a ceea ce el este în sine, şi 
tot aşa cum sămânţa poartă în sine întreaga natura a pomului, 
gustul şi forma fructelor, la fel manifestările inițiale ale spiritului 

conţin de pe acum în mod virtual întreaga istorie. Orientalii încă 
nu ştiu că spiritul, sau omul ca atare, este liber în sine; deoarece nu 
ştiu, nici nu sunt liberi; ei ştiu că doar un singur om este liber, dar 
tocmai de aceea asemenea libertate este numai bun-plac, sălbăticie, 
întunecime a patimii sau uneori îndulcire, domesticire a ei, deci tot 
hazard al naturii sau bun-plac. Din acest motiv, acel singur om este 
doar un despot, nu un om liber. Abia la greci s-a ivit conştiinţa 
libertății, şi de aceea ei au fost liberi, ca şi romanii, ei ştiau că numai 
unii oameni sunt liberi, nu omul ca atare. Acest din urmă lucru nu-l 
ştia nici Platon însuşi şi nici Aristotel. Aşa se explică nu numai 
faptul că grecii au avut sclavi şi că atât viaţa lor, cât şi existența 
admirabilei lor libertăţi au fost legate de această împrejurare, ci şi 
faptul că libertatea lor n-a fost, pe de o parte, decât o întâmplare, 
modestă şi trecătoare floare, iar pe de altă parte o aspră înrobire a 
calității de om, a umanului ca atare. Naţiunile germanice abia au 
ajuns, în cadrul creştinismului, la conştiinţa că omul în calitatea sa 
de om este liber, că libertatea spiritului constituie natura sa în ce îi 
este mai propriu; această conştiinţă s-a trezit pentru prima dată în 
religie, în zona cea mai intimă a spiritului; dar faptul de a întipări 
acest principiu şi realităţilor lumeşti a constituit o altă sarcină, a 
cărei dezlegare şi îndeplinire cer o grea şi îndelungată muncă de 
desăvârşire. Astfel, prin adoptarea religiei creştine, sclavajul nu a 
dispărut de îndată; şi mai puţin a ajuns prin acest fapt să predomine 
libertatea înăuntrul statelor, să se organizeze regimurile şi constitu- 
ţiile pe o bază raţională ori să se întemeieze chiar pe principiul 
libertăţii. Această aplicare a principiului în lumea laică, modificarea 
şi pătrunderea adâncă a realităţii lumeşti de către el reprezintă o 
desfăşurare îndelungată, care constituie istoria însăşi. Am atras mai 
înainte atenţia asupra deosebirii care există între principiu ca atare 
şi aplicare, adică introducerea şi înfăptuirea lui în realitatea spiritu- 
lui şi a vieții; această deosebire reprezintă o determinare fundamen- 
tală în ştiinţa noastră şi trebuie reținută esenţial în gândire. Aşa 
cum această deosebire se întâlneşte cu privire la principiul creştin al 
conştiinţei de sine a libertăţii — fiind subliniată cu acest prilej în 

trecere —, tot astfel ea se întâlneşte în chip esenţial şi în ceea ce pri- 
veşte principiul libertăţii în genere. Istoria universală este progresul 
în conştiinţa libertăţii, progres pe care noi trebuie să-l cunoaştem în 
caracterul său necesar. 

Prin cele ce am spus în genere asupra deosebirilor în 
conştiinţa libertăţii, deocamdată anume sub forma că orientalii au 
ştiut doar despre un singur om că este liber, lumea greacă şi romană 
a ştiut că numai unii oameni sunt liberi, pe când noi ştim că toți 
oamenii în sine, deci omul ca om este liber, s-a trasat concomitent 
atât împărţirea istoriei universale, cât şi felul în care o vom trata. 
Amintim acest lucru numai în treacăt, deoarece, în prealabil, 
trebuie să lămurim încă câteva noţiuni. 

Ca destinație a lumii spirituale şi -— întrucât aceasta este 
lumea substanţială, cea fizică rămânându-i subordonată, ori, pentru 
a ne exprima speculativ, neavând adevăr față de prima - ca ultim 
scop al lumii s-a indicat deci conştiinţa spiritului despre libertatea 
sa şi prin aceasta tocmai realitatea libertăţii spiritului în genere. Că 
această libertate — aşa cum a fost descrisă — este ea însăşi încă 
nedeterminată, că ea este un cuvânt cu nesfârşit de multe înţele- 
suri;, că, reprezentând supremul, ea poartă în sine un cortegiu infi- 
nit de înţelesuri greşite, de confuzii, de erori şi închide în sine tot 
felul de excese -— iată ce nu s-a ştiut şi nu s-a pus niciodată la 
încercare mai lămurit decât în timpurile de față; deocamdată ne 
mulțumim totuşi aici cu determinarea generală a libertăţii. S-a atras 
de asemenea atenția asupra însemnătăţii pe care o are deosebirea 
totală dintre principiu, dintre ceea ce nu există decât în sine şi 
dintre ceea ce există în realitate. Libertatea în esenţa sa include în 
sine tocmai infinita necesitate de a ajunge la conştiinţă — deoarece 
ea este, conform conceptului său, ştiinţă despre sine — şi prin aceas- 
ta la realitate: libertatea îşi este sieşi scopul pe care-l înfăptuieşte, e 
unicul scop al spiritului. Către acest scop final s-a tins necontenit în 
cursul istoriei universale, lui i s-au adus toate jertfele de-a lungul 
timpurilor pe vastul altar pământesc. El singur este ceea ce se 
dezvoltă şi se împlineşte, unic element stabil al evenimentelor şi 

situaţiilor schimbătoare, adevărat dynamis al acestora. Acest scop 
final este ceea ce Dumnezeu urmăreşte în lume, dar Dumnezeu fiind 
desăvârşirea, El nu se poate vrea decât pe sine însuşi, decât propria 
Sa voință. Ceea ce constituie natura voinței lui Dumnezeu, deci 
natura Sa prin excelenţă, aceasta este ceea ce numim aici — deoarece 
exprimăm reprezentarea religioasă prin intermediul gândirii — ideea 
libertăţii. Întrebarea care se impune acum nemijlocit este urmă- 
toarea: ce mijloace întrebuințează libertatea pentru a se realiza? 
Este al doilea aspect ce trebuie luat în considerare aici. 


b) Această întrebare asupra mijloacelor prin care libertatea 
îşi croieşte drum în lume ne călăuzeşte în însuşi miezul fenomenului 
cercetat de istorie. Dacă libertatea ca atare este în primul rând 
conceptul lăuntric, în schimb mijloacele sale sunt ceea ce este 
exterior, fenomenul, adică ceea ce ni se înfăţişează de la prima 
vedere, nemijlocit, în istorie. Privită foarte de aproape, istoria ne 
dovedeşte că acţiunile oamenilor pornesc din necesităţile, din pasiu- 
nile, interesele, caracterele şi talentele lor, şi anume astfel încât în 
această dramă a activității umane numai asemenea necesităţi, pasi- 
uni şi interese apar ca mobile, ca factor activ principal. Nu-i vorbă, 
există şi mobile cu caracter general, precum voinţa de a face bine ori 
nobila iubire de patrie; dar aceste virtuţi, acest caracter de genera- 
litate se află în proporţie neînsemnată în raport cu lumea şi cu ceea 
ce se întâmplă în ea. Fără îndoială, înăuntrul celor mânaţi de ase- 
menea mobile, cât şi în raza lor de activitate, realizarea determi- 
naţiei raționale ne apare evidentă; dar, în raport cu masa genului 
uman, ei sunt puţini la număr; tot astfel, sfera în care virtuțile lor 
au ființă în fapt este relativ redusă. Pasiunile, scopurile urmărite de 
interesul particular, satisfacerea egoismului formează, dimpotrivă, 
elementul covârşitor, puterea acestora stă în a nu respecta nici una 
din îngrădirile prin care dreptul şi moralitatea încearcă să li se 
opună şi în faptul că aceste puteri elementare ale naturii sunt 
nemijlocit mai apropiate omului decât disciplina anevoios făurită, 
care duce spre ordine şi cumpătare, spre drept şi moralitate. 

Contemplând acest spectacol al pasiunilor şi văzând consecinţele 
samavolniciei lor, ale lipsei de judecată care le însoţeşte nu doar pe 
ele, ci chiar şi pe acele acţiuni pornite cu bune intenţii şi cu scopuri 
juste, observând deci caracterul diabolic şi nefast al pasiunilor, 
precum şi prăbuşirea celor mai înfloritoare imperii create de geniul 
uman, nu putem fi decât copleşiți de tristețe în faţa acestei 
zădărnicii. Şi, întrucât prăbuşirea aceasta nu este numai opera 
naturii, ci şi a voinţei oamenilor, nu putem sfârşi în fața unui 
asemenea spectacol decât printr-o dezolare morală, printr-o in- 
dignare a spiritului binelui - dacă el există în noi. Fără nici o 
exagerare retorică, doar reconstituind fidel calamităţile la care au 
fost impuse floarea popoarelor şi formațiilor statale, precum şi 
virtuțile individuale, succesele mai sus amintite reprezintă tabloul 
cel mai îngrozitor, făcând să crească şi mai mult sentimentul de 
adâncă şi neputincioasă jale, căruia nu i se opune nici o consolare, 
din care nici nu putem ieşi, nici nu-l putem înlătura decât cu 
gândul: aşa a fost să fie; este soarta, care nu poate fi nicicum schim- 
bată; apoi, pentru a ieşi din lâncezeala la care ne-ar putea duce 
asemenea reflecţii jalnice, revenim la sentimentul nostru vital, la 
prezentul scopurilor şi intereselor noastre, pe scurt, la egoismul 
aflat pe ţărmuri liniştite, de unde, neîndoielnic, putem gusta fără 
primejdie priveliştea îndepărtată a acestui morman de ruine fără 
noimă. Dar chiar privind istoria ca un abator, pe care se jertfesc 
fericirea popoarelor, înțelepciunea statelor şi virtutea indivizilor, 
gândirea îşi pune în mod necesar întrebarea: cui, cărui scop final 
i-au fost aduse aceste uriaşe jertfe? De aici porneşte de obicei între- 
barea asupra a ceea ce ne-am propus drept punct de plecare general 
al considerațiilor noastre; pornind tot de aici am ajuns la împre- 
jurările din tabloul de mai sus, oferit sensibilităţii noastre întristate, 
cu reflecţiile pe care le prilejuieşte; dar aceasta e doar scena în care 
nu avem decât mijloacele de care se serveşte determinarea substan- 
ţială, scopul final ori — deoarece este acelaşi lucru -— veritabilul 
rezultat al istoriei universale. De la început am refuzat, în genere, 
să păşim pe drumul reflecţiei, să ne ridicăm de la o imagine a 


46 Introducere Il 


singularului la universal; de altfel nici țelul propriu-zis al unor 
asemenea reflecţii sentimentale nu este de a se ridica deasupra 
senzaţiilor, pentru a dezlega enigmele providenţei aşa cum sunt ele 
date în acele consideraţiuni. Esenţa lor stă mai curând în a se 
complăcea în confuzia grandorii vane şi sterpe a acelui rezultat 
negativ. Ne întoarcem deci la punctul de vedere pe care l-am adop- 
tat, iar momentele pe care le vom invoca vor cuprinde şi determi- 
nările esenţiale pentru a răspunde întrebărilor care se pot naşte din 
tabloul înfăţişat. 

Cel dintâi lucru asupra căruia atragem atenţia este — aşa cum 
am spus adesea, dar cum trebuie să repetăm ori de câte ori este 
cazul — că ceea ce am numit principiu, ultim scop, determinare sau 
natura şi conceptul spiritului nu sunt decât generalități, abstracții. 
Principiul, ca şi axioma, legea, sunt realități lăuntrice care, oricât de 
adevărate ar fi în sine, nu sunt ca atare pe deplin reale. Scopurile, 
axiomele etc. există întâi în intenția noastră lăuntrică, dar încă nu 
în realitate. Ceea ce ființează în sine este o posibilitate, o potenţă, 
care însă n-a ajuns încă să se ridice dinăuntrul său până la existen- 
ță. Pentru realitate trebuie să se adauge un al doilea moment, 
acesta fiind activitatea, realizarea, iar principiul acestora -— voința, 
activitatea omului în genere. Numai prin această activitate se reali- 
zează conceptul de care este vorba şi determinările ce ţin de el, ele 
nefiind valabile nemijlocit prin ele însele. Activitatea care le pune în 
mişcare şi le dă existenţă o reprezintă trebuinţele, pornirile, înclina- 
ţiile şi pasiunile omeneşti. Ca să traduc în fapt, să creez, trebuie să 
ţin mult la acel lucru, să fiu prins de el, să vreau ca împlinirea lui să 
mă satisfacă. Un scop pentru care se cere să acţionez trebuie să fie 
într-un fel oarecare şi scopul meu; chiar dacă scopul pentru care 
acţionez are şi numeroase alte laturi care nu mă privesc, el trebuie, 
în acelaşi timp, să-mi satisfacă şi un scop propriu. Este dreptul 
nelimitat al subiectului de a se satisface pe sine însuşi prin munca şi 
activitatea sa. Dacă este ca oamenii să aibă interes pentru ceva, ei 
trebuie să se găsească pe ei înşişi în acel lucru, satisfăcându-şi pro- 
priul orgoliu. Dar să evităm aici o confuzie: se critică şi se vorbeşte — 

pe bună dreptate — într-un sens peiorativ despre un individ care este 
în genere interesat, care nu urmăreşte decât avantajul său. 
Criticând acest lucru, înțelegem că cel despre care vorbim nu caută 
decât avantajul său personal, fără nici o consideraţie pentru scopul 
general, străduindu-se cu acest prilej doar pentru obţinerea acelui 
avantaj, ba chiar jertfind interesul general; cel care lucrează pentru 
o cauză generală nu este numai interesat pentru punctul de vedere 
general, ci este cointeresat. Limba exprimă just această deosebire. 
Deci nimic nu se întâmplă, nimic nu se îndeplineşte fără ca indivizii 
care sunt activi în lucrul respectiv să nu se fi satisfăcut şi pe ei 
înşişi; oamenii sunt ființe particulare, deci cu necesitățile, impulsu- 
rile, interesele lor proprii în genere deosebite: printre aceste nece- 
sități nu se numără doar acelea ale propriilor trebuinţe şi voințe, ci 
şi aceea a propriei înțelegeri, convingeri sau cel puțin a exprimării 
unei opinii, în cazul în care nevoia cugetării, a înțelegerii şi a raţiu- 
nii s-a şi trezit. În acest caz, pentru a-şi închina activitatea unei 
cauze, oamenii cer ca ea să le convină, în genere, ca ei să poată adera 
la ea, pentru valoarea, justeţea, avantajele şi utilitatea ei. Acest 
lucru constituie un moment cu deosebire esenţial al timpului 
nostru, în care oamenii sunt mai puţin atraşi de ceva datorită 
încrederii şi autorităţii din afară, ci vor, dimpotrivă, să dedice partea 
lor de activitate unei cauze pe baza înțelegerii proprii, a convingerii 
libere şi a opiniei lor. 

Afirmăm deci că în genere nimic nu s-a realizat fără interesul 
celor care au colaborat prin activitate proprie; întrucât însă noi nu- 
mim interes ceea ce este de fapt o pasiune, şi aceasta în măsura în 
care întreaga individualitate, înlăturând orice alte interese şi sco- 
puri pe care le are ori le poate avea, şi încordându-şi toate fibrele 
voinţei spre un singur obiect, concentrează asupra acestui scop toate 
necesitățile şi forțele, trebuie să spunem de fapt că nimic mare în 
lume nu s-a înfăptuit fără pasiune. Două sunt momentele care 
constituie obiectul nostru: unul este ideea, iar celălalt pasiunile 
omeneşti; unul este urzeala, celălalt bătătura marelui covor al isto- 
riei universale, care se întinde în fața noastră. Media concretă şi 


48 Introducere |! 


îmbinarea ambelor constituie libertatea etică în cadrul statului. 
Despre ideea de libertate ca natură a spiritului şi ca scop ultim 
absolut al istoriei s-a vorbit aici. Pasiunea este privită însă ca ceva 
nelalocul său, ca ceva mai mult sau mai puţin nefast: omul nu 
trebuie să aibă pasiuni. De altfel, pasiunea nici nu este cuvântul 
întru totul potrivit pentru ceea ce vreau să exprim aici, adică cu 
acest prilej. Într-adevăr, eu înțeleg prin acest cuvânt, în genere, acea 
activitate a oamenilor care porneşte de la interese particulare, de la 
scopuri deosebite sau -— dacă doriţi — de la intenţii egoiste, şi anume 
astfel încât ei îşi consacră acestor scopuri toată energia voinţei şi 
caracterului lor, jertfindu-le tot ce ar putea fi de asemenea scop sau, 
mai curând, jertfindu-le tot restul. Acest conţinut particular este 
atât de contopit cu voinţa omului, încât îi constituie întreaga deter- 
minare şi este nedespărţit de el; prin aceasta omul este ceea ce este. 
Într-adevăr, individul ca atare este ceea ce există concret, nu un om 
în genere (acest fenomen nu există), ci un om determinat. Cuvântul 
caracter exprimă de asemenea această determinare a voinţei şi a 
inteligenţei. Dar noţiunea de caracter cuprinde în genere în sine 
toate particularităţile, felul de comportare în relaţiile private etc., şi 
nu instituie această determinare sub forma eficienței şi activităţii. 
Când voi vorbi despre pasiune, voi înţelege deci prin aceasta deter- 
minarea particulară a caracterului în măsura în care asemenea 
determinare a voinţei nu are doar un conţinut particular, ci consti- 
tuie impulsul şi motorul unor fapte de interes general. Pasiune 
înseamnă în primul rând latura subiectivă, în această măsură 
formală, a energiei, a voinţei şi a activităţii, conţinutul, adică scopul, 
rămânând încă nedeterminat; la fel când este vorba de convingerea 
proprie, de înţelegere şi de conştiinţa proprie. Depinde totdeauna ce 
conţinut are convingerea mea, ce scop urmăreşte pasiunea mea, 
dacă unul sau celălalt este de natură autentică. Şi invers, dacă conţi- 
nutul, respectiv scopul, are o asemenea natură, atunci se cere ca el 
să păşească în existenţă, să devină real. | 

Din această precizare privind cel de-al doilea moment esenţial 
al realităţii istorice a unui scop în genere, rezultă — dacă în treacăt 

ne referim la stat — că, în această privință, un stat este bine organi- 
zat şi puternic în sine atunci când îmbină scopul său general cu 
interesul particular al cetăţenilor, unul găsindu-şi satisfacerea şi 
realizarea în celălalt, ceea ce este în sine un principiu de cea mai 
mare importanță. Într-un stat este însă nevoie de numeroase insti- 
tuţii, de găsirea unor orânduiri potrivite, însoţite de îndelungate 
bătălii purtate de inteligenţă, pentru a aduce în conştiinţă ceea ce 
corespunde scopului; de asemenea, este nevoie de lupta cu interesele 
particulare şi cu pasiunile, de o dificilă şi îndelungată disciplinare a 
acestora, până când să se realizeze îmbinarea amintită. Momentul 
unei asemenea îmbinări constituie perioada de înflorire, de virtute, 
de putere şi de fericire a statului respectiv. Istoria universală însă 
nu porneşte de la un anumit scop conştient aşa cum se întâmplă în 
feluritele asocieri ale oamenilor. Simpla pornire spre traiul în 
comun a acestora are însă dintru început ca scop conştient asigu- 
rarea vieţii şi a proprietăţii lor şi, pe măsură ce traiul în comun a 
luat fiinţă, se lărgeşte şi scopul. Istoria universală porneşte de la 
scopul ei general, prin urmare de la satisfacerea conceptului spiri- 
tului, doar în sine, doar în natura sa -— deci — ca natură; acest scop 
este impulsul lăuntric, impulsul inconştient cel mai intim, iar 
întreaga desfăşurare a istoriei universale constă — aşa cum s-a amin- 
tit de altfel şi până acum - în efortul ei de a-l aduce în conştiinţă. 
Înfăţişându-se, astfel, ca făptură şi voinţă a naturii, ceea ce am nu- 
mit latura subiectivă, adică necesitatea, imboldul, pasiunea, intere- 
sul particular, precum şi opinia, reprezentarea subiectivă — există 
de îndată pentru sine. Această uriaşă masă de voinţă, de interese şi 
de activități constituie instrumentele şi mijloacele prin care spiritul 
universal îşi împlineşte scopul, făcându-l conştient şi realizându-l; 
iar acest scop este numai de a se găsi pe sine, de a ajunge la sine 
însuşi şi de a se contempla ca realitate. S-ar putea pune şi chiar s-a 
pus întrebarea dacă nu cumva agitația indivizilor şi a popoarelor de 
a-şi căuta şi a-şi satisface particularităţile nu ar fi totodată mijloace 
şi instrumente ale unei entități mai înalte şi mai cuprinzătoare, 
despre care ei nu ştiu nimic şi pe care o desăvârşesc inconştient, 

această întrebare fiind tot de atâtea ori negată ori defăimată şi 
disprețuită ca nălucire şi filozofie. În această privinţă, eu mi-am 
expus de la început punctul de vedere, susținând presupoziţia (care 
însă trebuie să se verifice abia la sfârşit, ca rezultat) şi credinţa 
noastră potrivit căreia rațiunea cârmuieşte lumea şi astfel a cârmuit 
şi istoria universală. Faţă de această entitate generală şi substan- 
ţială, în sine şi pentru sine, toate celelalte sunt subordonate, o servesc 
şi-i sunt mijloace. Însă această rațiune este imanentă în existența 
istorică şi ea se împlineşte în aceasta şi prin aceasta. Poziţia con- 
form căreia îmbinarea generalului, a ceea ce există în genere în sine 
şi pentru sine, cu singularul, cu subiectivul, ar constitui singurul 
adevăr este de natură speculativă şi este tratată, sub această formă 
generală, în logică. De altfel, în mersul istoriei universale în desfă- 
şurarea ei, scopul final şi pur al istoriei nu poate fi încă conținutul 
necesității şi interesului; dar chiar dacă lipseşte conştiinţa acestui 
scop final, totuşi universalitatea rezidă în feluritele scopuri, le este 
imanentă şi se realizează prin ele. Întrebarea amintită îmbracă şi 
forma problemei îmbinării libertății cu necesitatea, deoarece noi 
considerăm mersul lăuntric al spiritului ființând în sine şi pentru 
sine ca ceea ce este necesar, atribuind, dimpotrivă, libertăţii ceea ce 
apare în voinţa conştientă a oamenilor drept interes al acestora. 
Deoarece legătura metafizică, adică legătura prin concept a acestor 
determinări, aparţine logicii, nu putem să ne ocupăm de ea aici. 
Vom menționa acele momente principale care prezintă interes. 

În filozofie, se arată că ideea progresează prin caracterul infi- 
nit al contradicţiei. Aceasta este contradicţia dintre ideea în modali- 
tatea ei universală, liberă, în cadrul căreia ea rămâne la sine, şi 
ideea ca reflexie pură în sine, care este ființare formală pentru sine, 
este eul, libertatea formală, ce revine numai spiritului. Ideea gene- 
rală există astfel ca plenitudine substanţială, pe de o parte, şi ca 
abstracţie a arbitrarului, pe de altă parte. Această reflexie în sine 
este conştiinţa de sine singulară, este alteritatea față de ideea ca 
atare, având prin aceasta un caracter absolut finit. Această 
alteritate față de ideea ca atare este, chiar prin aceasta, finitul, 

determinația, pentru absolutul de natură generală: este latura, 
adică momentul ființării sale în fapt, tărâmul realităţii sale formale, 
tărâmul slăvirii lui Dumnezeu. Sesizarea raportului absolut al aces- 
tei contradicții este sarcina de adâncime a metafizicii. O dată cu fini- 
tul este instituit în genere tot ce e particularitate. Voința formală se 
vrea pe sine, acest eu trebuie să existe în orice ea urmăreşte şi 
făptuieşte. Tot astfel cum şi individul pios ţinteşte să fie mântuit 
şi fericit. Acest element extrem, existând pentru sine, spre deosebire 
de esența absolută şi generală, este particularul, care ştie particula- 
ritatea şi o vrea; el se situează exclusiv în domeniul fenomenului. De 
acest domeniu țin scopurile particulare, întrucât indivizii se situ- 
ează în această particularitate, îi dau conținut şi o realizează. Dar 
acest domeniu este şi domeniul fericirii şi al nefericirii. Fericit este 
acela care şi-a croit soarta conform caracterului său propriu, voinţei 
şi bunului său plac, bucurându-se astfel de existența sa. Istoria 
universală nu este tărâmul fericirii. Perioadele de fericire sunt 
pagini goale ale sale, deoarece ele sunt perioade de concordie, lipsite 
de contradicție. Reflexia în sine -— această libertate — este prin exce- 
lență abstractă, constituind momentul formal în activitatea ideii 
absolute. Activitatea este termenul mediu al silogismului, în care 
una dintre extreme este generalul, ideea care sălăşluieşte în sipetul 
lăuntric al spiritului, cealaltă fiind exterioritatea în genere, materia 
obiectuală. Activitatea este termenul mediu, care transpune gene- 
ralul şi lăuntricul în obiectivitate. 

Voi încerca să ilustrez şi să lămuresc cele spuse prin prezen- 
tarea unor exemple. 

Construcția unei case este mai întâi un scop lăuntric, o 
intenţie. Acestuia îi stau în faţă ca mijloace felurite elemente, iar ca 
materiale: fierul, lemnul, piatra. Elementele sunt folosite pentru 
prelucrarea materialului: focul pentru a topi fierul, aerul pentru a 
încinge focul, apa ca să pună roatele în mişcare pentru tăierea 
lemnului etc. Rezultatul este că aerul, care a fost de ajutor, este 
stăvilit de casă, cum la fel sunt stăvilite şi şuvoaiele de apă ale ploii, 
ca şi primejdia focului, în măsura în care rezistă la incendiu. 

Pietrele şi grinzile se supun legii gravitației, ele trag în jos, spre 
adânc, dar cu ele se construiesc pereți ce se ridică în sus. Astfel, 
elementele sunt folosite potrivit naturii lor, contribuind la obţinerea 
unui rezultat prin care li se pun limite. La fel se satisfac şi pasiunile; 
realizându-se atât pe ele, cât şi scopurile lor, potrivit determinării 
lor naturale, ele contribuie la crearea edificiului societății omeneşti, 
dând prin aceasta dreptului şi ordinii puterea împotriva lor însele. 
Ține de asemenea de relația indicată mai sus şi faptul că în 
istoria universală, datorită acţiunii oamenilor, se produce în genere 
şi altceva decât ceea ce ei urmăresc şi obțin, altceva decât ei ştiu şi 
vor nemijlocit; oamenii îşi duc la împlinire interesele, dar în acelaşi 
timp se înfăptuieşte şi ceva mai îndepărtat, ceva lăuntric ce zace în 
aceste interese, fără a se fi aflat în conştiinţa şi intenţia oamenilor. 
Să luăm ca pildă asemănătoare pe un om care, din răzbunare — 
întemeiată poate, deoarece urmează unei vătămări nedrepte -, 
aprinde casa altui om; se stabileşte aici, în acelaşi timp, o relaţie 
între faptul imediat şi alte împrejurări exterioare, care nu aparțin 
nemijlocit faptei în sine. Fapta poate fi, de pildă, aşezarea unei mici 
flăcări lângă locul lipsit de importanţă al unei bârne. Dar ce n-a fost 
încă săvârşit prin aceasta se petrece mai departe de la sine; partea 
aprinsă a grinzii se leagă de părţile mai îndepărtate ale acesteia, 
bârna se leagă de grindăria întregii case, iar aceasta, la rândul ei, se 
învecinează cu alte case, şi astfel izbucneşte un pârjol întins, care 
prăpădeşte averea şi proprietatea multor altor oameni, împotriva 
cărora răzbunarea nu era îndreptată, ba la mulţi răpindu-le chiar 
viaţa. Aceste urmări nu se cuprindeau nicidecum în fapta inițială, 
privită în general, şi nici în intenţia aceluia care o săvârşise. 
Mergând mai departe, acţiunea cuprinde însă o altă determinare 
generală: potrivit scopului urmărit de făptaş, ea nu era decât o 
răzbunare împotriva unui individ prin distrugerea avutului aces- 
tuia. Dar fapta este în acelaşi timp şi o crimă, care cuprinde de 
asemenea pedeapsa cuvenită ei. Poate că acest element nu s-a aflat 
în conştiinţa şi mai puţin în voința făptuitorului, dar el constituie 
fapta lui în sine, generalul, substanţialul ei, care s-a săvârşit prin ea 


Determinarea mai strânsă a principiului 53 


însăşi. Din acest exemplu trebuie să reținem doar atât: că într-o 
acţiune nemijlocită poate fi cuprins mai mult decât a stat în voința 
şi conştiinţa făptuitorului. Acelaşi exemplu ne arată, de asemenea, 
că substanţa unei acțiuni, deci acţiunea însăşi, se întoarce împotriva 
aceleia care a săvârşit-o, transformându-se într-o contralovitură 
care-l zdrobeşte. 

Reunirea celor două extreme, înfăptuirea ideii generale ca 
realitate imediată şi înălţarea singularului la adevărul general, se 
petrece mai întâi cu presupoziția deosebirii şi indiferenţei reciproce 
a celor două părți. Cei care făptuiesc au în activitatea lor scopuri 
limitate, interese deosebite, dar ei au inteligenţă, gândesc. Conţinu- 
tul scopurilor lor este străbătut de determinările generale, esenţiale 
ale dreptăţii, binelui, datoriei etc. Pofta nestăpânită, sălbăticia şi 
brutalitatea voinţei rămân în afara scenei şi sferei istoriei univer- 
sale. Determinările generale de mai sus constituie totodată directive 
pentru scopuri şi acțiuni, având totuşi şi ele un conţinut determinat. 
Căci ceva atât de lipsit de conținut, cum ar fi binele de dragul 
binelui, nu-şi găseşte nicidecum locul în realitatea vie. Atunci când 
vrei să acționezi, nu trebuie numai să vrei binele, ci trebuie să ştii şi 
dacă cutare sau cutare lucru constituie binele. Care conţinut este 
însă bun sau nu, care este drept sau nedrept, acest lucru este sta- 
bilit pentru împrejurările vieţii private prin legile şi moravurile unui 
stat. Şi a le cunoaşte nu constituie o greutate mare. Fiecare individ 
îşi are poziţia sa, el ştie ce înseamnă de fapt o comportare dreaptă şi 
cinstită. Dacă se afirmă că în relațiile obişnuite dintre indivizi este 
aşa de greu să distingi ce este drept şi ce este bine, considerându-se 
ca semn de moralitate excepţională aflarea, în domeniul acesta, a cât 
mai multor greutăţi, existența a cât mai multor scrupule, faptul 
trebuie atribuit mai curând voinţei rele şi recalcitrante, care caută 
pretexte pentru a nu-şi îndeplini îndatoririle, de fapt, uşor de cunos- 
cut. O astfel de atitudine poate fi de asemenea privită cel puţin ca 
indolenţă a facultăţilor de reflecţie, cărora o voinţă slabă le dă puţin 
de lucru, astfel încât ele îşi caută preocupări lăuntrice complăcân- 
du-se doar în autosatisfacerea morală. 

Altfel se petrec lucrurile în marile desfăşurări istorice. Acolo 
au loc Într-adevăr marile ciocniri între îndatoririle, legile şi dreptu- 
rile recunoscute şi existente şi între posibilităţile ce contrazic acest 
sistem, ce îl lezează, îi distrug însăşi temelia şi realitatea, având şi 
ele un conţinut care, la rându-i, poate să pară bun, folositor, esențial 
şi necesar. Asemenea posibilități capătă deci caracter istoric; ele 
includ în sine un element general de altă natură decât generalul 
care constituie temelia existenței unui popor sau a unui stat. Acest 
general este un moment al ideii în mişcarea ei de creaţie, un 
moment al adevărului ce aspiră şi tinde spre sine însuşi. Persona- 
litățile istorice, indivizii croiți pe măsura istoriei universale sunt 
aceia în ale căror scopuri rezidă un asemenea general. 

În primejdie de a pierde situaţia, dacă nu de preponderență, 
cel puţin de egalitate la care se ridicase, alături de ceilalți bărbaţi 
aflaţi în fruntea statului, care erau pe cale de a-i deveni duşmani şi 
de a-l dobori, Cezar se dovedeşte a fi, în esenţă, o asemenea persona- 
litate. Duşmanii săi, care urmăreau şi scopuri personale, aveau de 
partea lor constituția formală a statului şi tăria pe care o dă 
aparența dreptăţii. Cezar lupta pentru a-şi menţine poziția, onoarea 
şi siguranța sa, iar victoria repurtată împotriva duşmanilor săi 
însemna în acelaşi timp — în măsura în care puterea acestora consta 
în stăpânirea provinciilor Imperiului Roman - cucerirea întregului 
imperiu; el deveni astfel, părăsind forma constituțională, dețină- 
torul individual al puterii în stat. Împrejurările care i-au îngăduit 
realizarea scopului său, inițial negativ, anume stăpânirea autocrată 
a Romei, erau însă în acelaşi timp o determinare necesară în istoria 
Romei şi a lumii, astfel încât aceste împrejurări reprezintă nu 
numai succesul propriu al lui Cezar, ci şi un instinct care împlinea 
ceea ce era în sine timpul să se împlinească. Oamenii mari ai istoriei 
sunt aceia ale căror scopuri particulare proprii cuprind acea sub- 
stanţialitate care este voința spiritului universal. Ei pot fi numiţi 
eroi, întrucât scopurile, menirea lor pornesc nu numai din cursul 
liniştit, ordonat şi consacrat al stării de lucruri existente, ci dintr-un 
izvor cu un conţinut ascuns, care n-a ajuns încă la existența actuală, 

din spiritul lăuntric, încă subpământean, care ciocăneşte la găoacea 
lumii din afară şi o sparge, deoarece el este din altă sămânță, nu din 
sămânța acestei găoci — eroi deci care par să creeze dinăuntrul lor şi 
ale căror fapte nasc în lume o situaţie şi anumite raporturi care par 
a fi numai opera lor. 

În scopurile lor, asemenea oameni n-au urmărit conştient 
ideea în genere. Ei erau oameni practici, oameni politici, dar erau în 
acelaşi timp şi oameni care gândeau, care aveau înțelegerea intimă a 
ceea ce este necesar şi actual, adică a ceea ce constituia adevărul 
însuşi al timpului şi al lumii lor sau — pentru a spune altfel — genul 
proxim ființând deja lăuntric. Era menirea lor să cunoască acest 
general, treapta necesară, proximă a lumii lor, să-şi facă din ea 
scopul şi să-i închine întreaga energie. Personalităţile care se ridică 
la dimensiunile istoriei universale, eroii unei epoci, trebuie priviți 
de aceea ca spirite pătrunzătoare; prin excelență, acțiunile lor, 
discursurile lor sunt ceea ce epoca respectivă are mai bun. Oamenii 
mari şi-au exercitat voința pentru a se satisface pe ei înşişi, nu 
pentru a-i satisface pe alții. Ceea ce ei ar fi putut afla de la alţii sub 
formă de proiecte şi sfaturi bine intenţionate ar fi constituit mai 
curând o limitare, o eroare, căci ei erau cei mai pricepuţi, cei de la 
care au învăţat toţi ceilalți, dându-le dreptate sau, cel puţin, supu- 
nându-li-se. Aceasta deoarece spiritul înaintat constituia sufletul 
lăuntric al tuturor indivizilor; însă interioritatea lor lipsită de 
conştiinţă, oamenii mari le-o fac conştientă. De aceea, ceilalți oa- 
meni îi urmează pe aceşti conducători de suflete, deoarece simt la ei 
puterea irezistibilă a spiritului lor lăuntric propriu, care îi întâmpină. 

Dacă — în continuare — aruncăm o privire asupra sorții acestor 
indivizi ce aparțin istoriei universale, care au avut chemarea de a fi 
fost mandatarii spiritului universal, trebuie să constatăm că ea n-a 
fost prea fericită. Ei n-au avut plăcerile unui trai liniştit, întreaga 
lor viață n-a fost decât muncă şi osteneală, iar întreaga lor natură 
n-a constat decât în propria lor pasiune. O dată scopul atins, ei cad 
ca tecile uscate ale unei seminţe. Fie mor timpuriu ca Alexandru, fie 
sunt ucişi ca Cezar, fie sunt exilați ca Napoleon la Sf. Elena. Oribila 

consolare că marii oameni ai istoriei n-au fost ceea ce se poate numi 
fericiţi şi ideea că numai viața privată, ce se poate scurge în 
împrejurări externe foarte diferite, este singura în stare să asigure 
fericirea, această consolare n-au decât s-o împrumute istoriei aceia 
care-i simt nevoia. De fapt, nevoie de ea simte numai invidia, pe care 
tot ce este măreț, ce iese din comun o supără şi care se străduieşte 
să bagatelizeze asemenea lucruri şi să le găsească părți de umbră. 
S-a demonstrat astfel îndeajuns, chiar în timpurile mai noi, că în 
genere principii nu sunt fericiți pe tronul lor şi de aceea li se 
îngăduie şi se consideră acceptabil faptul ca ei să ocupe tronul, şi nu 
cei care fac asemenea demonstraţii. Omul liber - în ce-l priveşte — 
nu este invidios şi recunoaşte cu bunăvoie ceea ce este măreț şi 
sublim, bucurându-se că aşa ceva există. 

Oamenii mari ai istoriei trebuie deci consideraţi şi ei conform 
momentelor generale, pe care le constituie interesul şi, prin urmare, 
pasiunile individuale. Ei sunt oameni mari pentru că au voit şi au 
înfăptuit lucruri mari, şi anume lucruri juste şi necesare, şi nu 
închipuiri nesăbuite. Această concepție exclude şi aşa-numitul mod 
de a privi psihologic, care, slujind în chipul cel mai eficace invidia, se 
pricepe să pătrundă în inima tuturor acțiunilor, explicându-le şi 
prezentându-le sub forma subiectivă, ca şi când autorii lor le-ar fi 
înfăptuit mânaţi de o pasiune mai mică sau mai mare, de o patimă, 
datorită căreia ei n-ar fi fost oameni morali. Alexandru Macedon a 
cucerit în parte Grecia, apoi Asia, deci el a avut patima cuceririi. El 
a acționat mânat de patima gloriei, a cuceririi, şi dovada că ele l-au 
împins la acțiune este că a săvârşit ceea ce i-a adus glorie. Care 
dascăl n-a demonstrat, cu privire la Alexandru cel Mare, la Iulius 
Cezar, că aceşti oameni au fost mânaţi de patimi şi că, în consecinţă, 
au fost oameni imorali? De unde urmează nemijlocit că el, dascălul, 
este un om mai cumsecade decât ei, deoarece nu are asemenea 
patimi şi poate dovedi că nici nu cucereşte Asia, nici nu-l învinge 
pe Darius, ori pe Porus, dar că, bineînțeles, trăieşte bine şi-i lasă şi 
pe alții să trăiască. Psihologii de acest soi se leagă de asemenea cu 
predilecție şi de punerea în relief a anumitor trăsături particulare 

ale marilor figuri istorice, care revin acestora ca şi oricărui om 
obişnuit. Omul trebuie să mănânce şi să bea, întreţine relaţii cu 
prietenii şi cunoscuțţii, manifestă sentimente şi porniri violente 
trecătoare. Pentru valet nu există erou, spune o zicală cunoscută; eu 
am adăugat — ceea ce Goethe a repetat zece ani mai târziu — că acest 
lucru se întâmplă nu pentru că eroul nu este erou, ci pentru că 
valetul este valet. Acesta îi trage eroului cizmele, îl ajută să se culce, 
ştie că el bea mai bucuros şampanie etc. Personalităţile istorice, 
servite de asemenea valeți întru ale istoriografiei, ies prost la 
socoteală; ele sunt reduse de valeţii lor la nivelul comun sau, mai 
curând, câteva trepte mai jos, sub moralitatea acestor subtili cunoscători de 
oameni. Tersit, personajul homeric, care îi critică pe regi, este o 
figură valabilă în toate timpurile. Este drept că el nu primeşte în 
orice epocă, ca pe vremea lui Homer, lovituri sau, mai bine zis, 
ciomăgeli cu bâta mare, dar invidia şi încăpățânarea îi stau înfipte 
ca un ghimpe în inimă, iar viermele care-l roade veşnic este chinul 
că intenţiile sale cele mai bune şi mustrările sale rămân totuşi fără 
nici un efect. La rândul ei, şi soarta tersitismului poate fi izvor de 
satisfacție răutăcioasă. 

Un individ croit pe măsura istoriei universale nu are acea 
prudenţă timorată care vrea şi una alta şi n-are de ce şovăi mult; el 
se dăruieşte fără nici o reţinere scopului unic. De aceea se şi întâm- 
plă să trateze cu uşurinţă interese majore, chiar sacre, comportare 
care este expusă, desigur, criticii morale. Se întâmplă neîndoielnic 
ca o asemenea figură măreaţă să strivească câteva flori nevinovate, 
să zdrobească unele lucruri ce-i stau în cale. 

Interesul particular propriu pasiunii nu poate fi deci despărțit 
de manifestarea generalului, căci generalul rezultă din particular, 
din determinat şi din negarea acestuia. Particularul este cel care se 
istoveşte în lupta dintre cele două, o parte din el fiind nimicită. Nu 
ideea generală este aceea care, prin contradicţie şi luptă, se expune 
unui pericol; ea se păstrează neatacată şi nevătămată, în fundalul 
scenei. În aceasta constă ceea ce numim viclenia raţiunii, în faptul că 
lasă pasiunile să lucreze pentru ea, cu care prilej tocmai elementul 

prin care rațiunea ia ființă suferă pierderi şi vătămări. Căci înăun- 
trul fenomenului, o parte este sortită pieirii, pe când cealaltă se 
afirmă. Particularul este de cele mai multe ori prea neputincios față 
de general, indivizii sunt jertfiți şi abandonaţi. Ideea plăteşte tribut 
existenţei şi instabilității nu din sine, ci folosind pasiunile indivizilor. 
Dacă ne complacem în a vedea jertfită individualitatea, scopu- 
rile ei şi satisfacerea acestora, fericirea lor fiind total abandonată 
imperiului întâmplării de care ţine, iar indivizii fiind considerați în 
genere în categoria mijloacelor, există totuşi în ei o latură pe care ne 
sfiim s-o privim în felul de mai sus chiar în raport cu ceea ce este 
mai înalt, deoarece prin excelență nu poate fi obiect de subordonare, 
ci, dimpotrivă, ceva veşnic şi dumnezeiesc atât în sine, cât şi înăun- 
trul lor. Aceasta este moralitatea, etica, religiozitatea. Încă de când 
am vorbit în genere despre manifestarea scopului raţiunii în indi- 
vizi, am prezentat latura lor subiectivă, interesele, necesităţile şi 
instinctele lor, opiniile şi înţelegerea lor ca latură formală, având 
totuşi un drept nelimitat de a fi satisfăcută. Când vorbim despre un 
mijloc ni-l reprezentăm mai întâi ca ceva doar exterior scopului, care 
nu participă la acesta. De fapt însă, până şi obiectele din natură -— fie 
lucrul neînsuflețit cel mai comun -, dacă sunt întrebuințate ca 
mijloace, trebuie să aibă astfel de însuşiri încât să corespundă scopu- 
lui, să aibă în ele ceva comun cu acesta. Faţă de scopul raţiunii, 
oamenii sunt cei care se comportă cel mai puţin ca mijloc, în acel 
sens cu totul exterior; nu numai că ei îşi satisfac, o dată cu satis- 
facerea scopului raţiunii, şi cu prilejul acesteia, şi scopurile particu- 
larităţii lor, diferite prin conţinut de scopul rațiunii, ba mult decât 
atât, ei participă la acest scop al rațiunii, devenind astfel scopuri în 
sine, înțelegând scopul în sine nu numai formal, ca pentru orice 
vietate în genere, a cărei viață individuală însăşi este, potrivit conţi- 
nutului ei, deja subordonată vieţii omeneşti şi folosită pe bună 
dreptate ca mijloc: oamenii sunt, dimpotrivă, scopuri în sine potrivit 
conținutului scopului. Această determinare cuprinde tocmai temeiu- 
rile care pretind să fie sustrase din categoria mijloacelor, morali- 
tatea, etica, religiozitatea. Într-adevăr, scop în sine este omul prin 

divinul aflat în el, prin ceea ce de la început a fost numit rațiune şi, 
în măsura în care este activă şi se determină pe sine, libertate; 
afirmăm, fără a putea păşi acum la o expunere mai largă, că tocmai 
religiozitatea, etica etc. îşi găsesc aici terenul şi izvorul, ridicându-se 
astfel deasupra necesităţii din afară şi deasupra întâmplării. Trebuie 
menţionat însă că, întrucât sunt lăsaţi la voia libertăţii lor, indivizii 
se fac vinovaţi de decăderea etică şi religioasă, de slăbirea eticii şi 
religiei. Pecetea care conferă omului menirea sa înaltă, absolută este 
tocmai faptul că el ştie ce este bine şi ce este rău, menirea sa stând 
tocmai în vrerea fie a binelui, fie a răului; altfel spus, omul este 
responsabil nu numai pentru rău, ci şi pentru bine, şi responsabil 
nu numai pentru cutare sau cutare lucru, ci pentru tot binele şi răul 
ce țin de libertatea sa ca individ. Numai animalul este cu adevărat 
nevinovat. Ar fi nevoie de o analiză amplă, la fel de amplă ca aceea 
necesară cu privire la libertate, pentru a curma sau a înlătura toate 
neînțelegerile care se nasc în mod obişnuit în legătură cu întrebarea 
dacă ceea ce se numeşte nevinovăție înseamnă necunoaşterea însăşi 
a răului. 

Luând în considerare soarta pe care o au în istorie virtutea şi 
religiozitatea, nu trebuie însă să cădem pradă jelaniilor datorate 
faptului că cei buni şi evlavioşi nu reuşesc adesea în lume sau nu 
reuşesc niciodată, pe când cei răi şi vicleni, dimpotrivă, reuşesc bine. 
Prin reuşita cuiva se înțeleg în mod obişnuit felurite lucruri: bogă- 
ţia, onorurile publice şi altele asemenea. Dacă este vorba însă de 
ceea ce ar putea fi un scop existând în sine şi pentru sine, atunci 
aşa-numita reuşită sau nereuşită a unuia sau a altuia dintre 
indivizii izolați nu trebuie să fie considerată ca moment al ordinii 
raţionale a lumii. Cu mai mult drept decât numai norocul şi 
împrejurările fericite pentru indivizi se cere scopului universal ca, 
sub oblăduirea sa şi prin ele, scopurile bune, etice şi drepte să-şi 
caute îndeplinire şi asigurare. Ceea ce îi nemulțumeşte pe oameni 
din punct de vedere moral (fiind vorba de o nemulțumire cu care se 
mândresc) este faptul că prezentul nu corespunde scopurilor pe care 
ei le socotesc drepte şi bune (îndeosebi în ceea ce priveşte 

orânduirile actuale ale statului), ei opun existenței reale ceea ce 
consideră că ar trebui să fie adecvat naturii lucrurilor. Aici nu 
interesul particular, nu pasiunea îşi cer satisfacerea, ci rațiunea, 
dreptul, libertatea; înarmată cu acest titlu, revendicarea de mai sus 
îşi înalță cu mândrie capul, simțindu-se îndreptățită nu numai la 
nemulțumire, ci chiar la revoltă faţă de starea în care se află lumea. 
Pentru aprecierea unui asemenea sentiment şi a unor astfel de 
opinii, ar trebui să se intre mai adânc în cercetarea revendicărilor 
făcute, a părerilor deosebit de asertorice. Niciodată mai mult ca în 
timpul nostru nu s-au enunțat cu mai multă pretenţie teze şi 
gândiri în această privinţă. Dacă în mod obişnuit istoria pare să se 
prezinte ca o luptă între pasiuni, ea a devenit azi, deşi pasiunile nu 
lipsesc, pe de o parte, precumpănitor, luptă între idei ce vor să se 
justifice, pe de altă parte luptă între pasiuni şi interese subiective, 
având în esență doar titlul unor asemenea justificări mai înalte. 
Astfel de cerinţe de dreptate, care există cu necesitate şi care se 
ivesc în numele a ceea ce am indicat a fi menirea raţiunii, primesc 
chiar de la aceasta valoarea de scopuri absolute, ca şi religia, etica şi 
moralitatea. 

Aşa cum am spus, nimic nu se întâlneşte azi mai des decât 
jelania că aceste idealuri făurite de fantezie nu se realizează, că 
aceste minunate visuri sunt distruse de realitatea rece. Ele pier 
izbindu-se de-a lungul vieţii de stânca dură a realităţii, deoarece de 
la început nu pot fi decât subiective, creaţii ale unei individualități 
izolate care se consideră pe sine drept cea mai înaltă şi mai 
înțeleaptă. De altfel, ele nici nu au ce căuta aici. Într-adevăr, ceea ce 
individul urzeşte în singurătatea sa nu poate constitui lege pentru 
realitatea generală, precum nici legea universală nu este destinată 
indivizilor izolați care pot fi mult dezavantajaţi de ea. Prin ideal se 
înțelege însă şi idealul rațiunii, al binelui, al adevărului. Poeți ca 
Schiller au înfățişat deosebit de emoționant şi tulburător astfel de 
tablouri, cuprinşi de adâncă tristețe pentru faptul că asemenea 
idealuri nu şi-au putut găsi realizarea. Noi afirmăm, dimpotrivă, că 
rațiunea generală se împlineşte pe sine, dar că, bineînțeles, nu tot 

astfel se întâmplă cu ceea ce se află în mod empiric izolat, cu ceea ce 
poate fi mai bine sau mai rău; aceasta deoarece incidentalul, 
specificul, primeşte prin propriul concept puterea de a-şi exercita 
aici dreptul său nemăsurat. Ar fi astfel multe de criticat cu privire la 
amănuntele existenţei fenomenelor. O asemenea critică subiectivă, 
care nu are în vedere decât singularul şi lipsurile sale, fără a 
recunoaşte în el raţiunea generală, este uşor de făcut şi, în măsura 
în care face dovada de bune intenţii față de binele general şi îmbracă 
o aparenţă îngăduitoare, ea îşi dă importanţă şi se îngâmfă peste 
măsură. Este mai uşor a vedea lipsurile indivizilor, ale organizării 
statale şi ale mersului lumii decât a înţelege conținutul adevărat al 
acestora. Într-adevăr, critica negativă se face elegant şi privind de 
sus obiectul, dar fără a fi pătruns esenţa lui, adică fără a-l fi 
conceput în el însuşi şi în ce are pozitiv. De obicei, vârsta ne face 
mai îngăduitori, pe când tinereţea este totdeauna nemulțumită; 
aceasta se întâmplă deoarece vârsta maturizează judecata, făcând-o 
să accepte şi răul, nu numai din lipsă de interes, ci şi pentru că, 
instruită mai adânc de seriozitatea vieţii, a ajuns să înțeleagă ce este 
substanţial şi temeinic într-un obiect. Deci înţelegerea la care 
trebuie să ajungă filozofia, confruntată cu idealurile de mai sus, 
constă în a recunoaşte că lumea reală este aşa cum trebuie să fie, că 
adevăratul bine, rațiunea divină generală este totodată şi puterea 
care se îndeplineşte pe sine. În reprezentarea sa cea mai concretă, 
acest bine, această rațiune este Dumnezeu. Dumnezeu cârmuieşte 
lumea, iar conţinutul cârmuirii Sale, îndeplinirea planului Său 
constituie istoria universală. Acest conținut urmăreşte să-l cuprindă 
filozofia, căci numai ceea ce se săvârşeşte din el este realitate, pe 
când tot ce nu-i este conform este doar existenţă putredă. În faţa 
strălucirii pure a acestei idei divine, care nu este doar un simplu 
ideal, dispare aparența conform căreia lumea ar fi o desfăşurare 
haotică, lipsită de noimă. Filozofia vrea să cunoască conţinutul, 
realitatea ideii divine, justificând astfel realitatea desconsiderată. 
Rațiunea este de fapt sesizarea creaţiei divine. 

Cu privire la problema degenerării, vătămării şi pieirii scopu- 
rilor şi în genere a stărilor religioase, etice şi morale trebuie să 
spunem că, potrivit conținutului lor lăuntric, acestea sunt infinite şi 
veşnice, deşi se pot înfăţişa în forme limitate, aparținând prin 
aceasta conexiunii naturale şi fiind cârmuite de întâmplare. Din 
acest motiv sunt ele trecătoare şi expuse degenerării şi vătămărilor. 
Religia şi etica, ca esenţialități de natură universală, au, prin natura 
lor, deci în chip adevărat, calitatea de a sălăşlui în sufletul 
individual, chiar dacă nu găsesc acolo nici cultură, nici aplicare la 
împrejurări evoluate. Religiozitatea, moravurile proprii unei vieți 
rudimentare — aceea a unui păstor ori a unui țăran - în interio- 
ritatea ei concentrată şi în limitele ei reduse la puține şi foarte 
simple raporturi vitale au o valoare de neprețuit, aceeaşi ca şi reli- 
giozitatea şi etica unei cunoaşteri evoluate şi a unei exigențe bogate 
prin întinderea raporturilor şi acţiunilor. Acest miez lăuntric, 
această zonă pură a dreptului libertăţii subiective, focar al voinței, 
al deciziei şi al acțiunii, conţinut abstract al conştiinţei, care 
cuprinde atât responsabilitatea, cât şi valoarea individului, rămâne 
neatins, fiind cu totul sustras larmei zgomotoase a istoriei univer- 
sale şi schimbărilor, nu numai a celor din afară şi a celor condițio- 
nate de timp, ci şi celor pe care le implică necesitatea absolută a 
însuşi conceptului de libertate. Trebuie reţinut însă în genere că 
peste ceea ce îşi găseşte în lume justificare prin nobleţe şi măreție se 
află ceva şi mai înalt. Dreptul spiritului lumii se află şi trece peste 
toate îndreptăţirile particulare. 

Cele spuse până aici cu privire la mijloacele de care spiritul 
lumii se serveşte pentru realizarea conceptului său sunt suficiente. 
Activitatea indivizilor în care rațiunea se cuprinde ca esență sub- 
stanţială a lor, ființând în sine, dar constituind încă numai un temei 
nelimpezit, lor înşişi ascuns, este simplă şi de natură abstractă. 
Obiectul se complică însă şi devine mai dificil dacă privim indivizii 
nu numai ca agenți, ci în chip mai concret, luând în seamă şi conţi- 
nutul determinat al religiei şi eticii lor, determinări care participă la 
rațiune şi astfel la justificarea lor absolută. În acest caz dispare 

raportul dintre simplul mijloc şi scop, iar punctele de vedere 
principale privind poziția scopului absolut al spiritului au fost, pe 
scurt, luate în considerare mai înainte. 


c) În treilea rând, trebuie să arătăm care este scopul de 
îndeplinit prin aceste mijloace sau înfăptuirea sa în realitate. Am 
vorbit despre mijloace, dar în executarea unui scop subiectiv finit 
există şi momentul unui material care trebuie să se afle la îndemână 
sau să fie procurat în vederea realizării execuţiei. Se naşte astfel 
întrebarea: care este materialul prin care se realizează scopul final 
al rațiunii? În primul rând, el este iarăşi subiectul însuşi, trebuin- 
ţele omului, subiectivitatea în genere. În ştiinţa şi voința ome- 
nească, ca şi în material, raționalul dobândeşte existență. Voința 
subiectivă a fost luată în considerare de noi numai întrucât are un 
scop care reprezintă adevărul unei realități, şi anume în măsura în 
care acest scop constituie o pasiune la scara istoriei universale. Ca 
voință subiectivă prinsă doar în pasiuni mărginite ea este lipsită de 
independenţă şi nu e în stare să-şi satisfacă scopurile particulare 
decât înăuntrul acestui raport de dependenţă. Dar voinţa subiectivă 
are şi o viață substanţială, o realitate în care se mişcă pe plan esen- 
țial, având ca scop al ființării sale însuşi esenţialul. Esenţialul acesta 
este tocmai îmbinarea voinței subiective şi a voinței raționale, este 
totalitatea etică - statul, realitatea în care individul îşi găseşte 
libertatea proprie şi se bucură de ea, dar numai întrucât este, în 
acelaşi timp, ştiinţa, credința şi voința generalului; totuşi, acest 
lucru nu trebuie înțeles în sensul că voința subiectivă a individului 
izolat ar ajunge la împlinire şi satisfacere prin voința generală, în 
sensul că aceasta din urmă ar constitui doar un mijloc pentru prima, 
astfel încât subiectul respectiv, alături de ceilalți subiecţi, şi-ar 
limita libertatea sa în aşa fel încât, prin această limitare comună, 
strâmtoarea voinţelor lor subiective să lase fiecăreia dintre ele un 
locşor în care să se manifeste în voie; însă, dimpotrivă, dreptul, 
eticul, statul, numai ele reprezintă realitatea pozitivă şi satisfacerea 

libertăţii. Libertatea îngrădită este bunul-plac, cu alte cuvinte ceea 
ce se referă la tot ce este particular în necesități. 

Voința subiectivă, pasiunea, este dynamis-ul, forţa care în- 
făptuieşte; ideea este lăuntricul; statul este viaţa cu adevărat etică 
care se află în fața noastră. Într-adevăr, statul constituie acordul 
dintre voința generală, esenţială şi cea subiectivă, acord care este 
eticul. Individul care trăieşte în acest acord are o viaţă etică, are o 
valoare, care constă exclusiv în această substanţialitate. Sofocle 
pune în gura Antigonei următoarele cuvinte: poruncile divine nu 
sunt de ieri, nici de azi, nu, ele trăiesc fără sfârşit, şi nimeni n-ar şti 
să spună de unde s-au ivit. Legile eticului nu sunt întâmplătoare, ele 
sunt însuşi raţionalul. Scopul statului este deci ca substanțialul să 
fie valabil, prezent şi să se conserve pe sine însuşi, în comportarea 
reală a oamenilor şi în cugetarea lor. Este interesul absolut al 
rațiunii ca această totalitate etică să existe; şi în faptul că au 
întemeiat state — oricât de primitive ar fi fost ele — rezidă justificarea 
şi meritul eroilor. În istoria universală nu se poate vorbi decât de 
acele popoare care au existență statală. "Trebuie să se ştie, într-ade- 
văr, că statul este realizarea libertăţii, deci a scopului final absolut, 
că statul există numai în vederea acestui fapt; trebuie să se ştie de 
asemenea că omul nu dobândeşte întreaga.sa valoare, întreaga reali- 
tate spirituală decât datorită statului. Într-adevăr, realitatea spiri- 
tuală a omului stă în aceea că, fiind o fiinţă care cunoaşte esenţa sa, 
raționalul îi stă în față precum un obiect ce are pentru el existenţă 
obiectivă, nemijlocită; numai astfel omul este conştiinţă, numai 
astfel îşi află el loc în norma etică, în orânduirea juridică şi etică a 
statului. Căci adevărul este unitatea dintre voinţa generală şi cea 
subiectivă, iar generalul se cuprinde în legile statului, în determi- 
nări generale şi raționale. Statul este ideea divină aşa cum se înfă- 
țişează ea pe pământ. El este astfel prin excelenţă obiectul prim al 
istoriei universale, în cadrul căreia libertatea dobândeşte obiecti- 
vitatea ce i se cuvine şi trăieşte bucurându-se de ea. Căci legea este 
obiectivitatea spiritului şi voinţa în adevărul său; numai voința care 
se supune legii este liberă, căci ea ascultă de sine, este la sine însăşi, 

deci liberă. Întrucât statul, patria, reprezintă, în existență, convie- 
ţuirea, întrucât voința subiectivă a omului se supune legilor, dispare 
contradicţia dintre libertate şi necesitate. Raţionalul este necesar ca 
fiind substanţialul, iar noi suntem liberi întrucât acceptăm 
raționalul ca lege şi-l urmăm ca substanță a propriei noastre ființe: 
voința obiectivă şi cea subiectivă se împacă astfel, formând una şi 
aceeaşi entitate pe care nimic n-o tulbură. Într-adevăr, etosul sta- 
tului nu constă într-o moralitate izvorâtă din reflecţie, cârmuită de 
convingerea proprie fiecăruia; o asemenea moralitate este mai 
curând proprie lumii moderne, pe când autentica etică antică îşi are 
rădăcina în faptul că fiecare se află înăuntrul datoriei sale, dintru 
început. Un cetățean atenian îşi îndeplinea oarecum din instinct 
îndatoririle, dacă încep să reflectez asupra obiectului acţiunii mele, 
trebuie să înțeleg că voința mea s-a adăugat reflectării. Eticul însă 
este datoria, dreptul substanţial, a doua natură — aşa cum a fost 
numită pe drept —, prima natură a omului fiind ființa sa nemijlocită 
animalică. 

Evoluţia statului, privită în amănunt, face obiectul filozofiei 
dreptului; trebuie amintit aici totuşi că în teoriile actuale asupra 
statului circulă multe erori care, privite ca adevăruri bine stabilite, 
au ajuns să fie prejudecăţi; vom aminti doar câteva dintre ele, şi 
îndeosebi pe acelea care se află în raport cu scopul istoriei noastre. 

Ceea ce ne întâmpină dintru început este părerea opusă direct 
concepției noastre, potrivit căreia statul este realizarea libertății, 
anume părerea că omul este liber de la natură şi că în societate şi 
deci în stat, în cadrul cărora el se integrează concomitent în chip 
necesar, ar trebui să-şi limiteze această libertate naturală. Afirmația 
că omul este prin natura sa liber este foarte justă, în sensul că el 
este numai în sine liber, conform conceptului său, dar tocmai prin 
aceasta liber numai în destinaţia sa; natura unui obiect este tot una 
cu conceptul său. Dar totodată se înțelege prin aceasta, incluzându-l 
în concept, modul de a fi al omului în existența sa naturală, nemij- 
locită. În acest sens se acceptă în genere o stare naturală, în care 
omul este reprezentat ca fiind în posesia drepturilor sale naturale de 

care s-ar putea bucura deplin. Această presupunere nu este consi- 
derată chiar ca un adevăr istoric, căci ar fi greu — dacă privim cu 
seriozitate lucrurile — să se dovedească că o asemenea stare ar exista 
în prezent sau că ar fi existat undeva în trecut. Stări de sălbăticie 
pot fi, desigur, dovedite, dar ele apar legate de patimi barbare şi 
samavolnicii şi totodată împletite de la început cu orânduiri sociale, 
care chiar dacă sunt foarte primitive reprezintă totuşi, după cum se 
spune, îngrădiri ale libertăţii. Ipoteza de mai sus este una dintre 
acele plăsmuiri nebuloase, născocite de teorie, o reprezentare ce 
decurge în chip necesar din această teorie, şi căreia ea îi atribuie 
apoi o existenţă pe care n-o justifică istoriceşte. 

Aşa cum o întâlnim empiric în existenţă, tot astfel este starea 
naturală şi conform conceptului său. Libertatea, ca idealitate a 
nemijlocitului şi naturalului, nu există ca ceva nemijlocit şi natural; 
ea trebuie, dimpotrivă, dobândită şi câştigată prin mijlocirea disci- 
plinării neîncetate a cunoaşterii şi a voinţei. De aceea starea natu- 
rală este mai curând stare a nedreptățţii, a violenţei, în care domină 
impulsul neînfrânat spre fapte şi sentimente neomeneşti. Există, 
fireşte, o îngrădire din partea societăţii şi a statului, dar este îngră- 
direa unor sentimente obtuze şi a unor instincte brutale, precum şi 
a bunului-plac, reflex al arbitrarului şi al patimii. Această îngrădire 
ţine de mijlocirea prin care conştiinţa şi voinţa libertăţii, în înfățişa- 
rea ei adevărată, adică rațională şi conformă conceptului său, începe 
să iasă la iveală. Conform conceptului său, mijlocirii îi aparţin drep- 
tul şi eticul, iar acestea sunt însă, pentru sine, esențialități generale, 
obiecte şi scopuri la care se ajunge numai prin activitatea gândirii, 
care se dezvoltă deosebindu-se de simţuri şi în opoziţie cu ele; iar 
aceste esenţialităţi trebuie, la rândul lor, să se întipărească şi să fie 
încorporate voinţei, înlănțuită la început de simţuri, şi anume împo- 
triva acestei voințe. Eterna neînțelegere cu privire la libertate 
constă în conceperea ei numai în sensul formal, subiectiv, făcân- 
du-se abstracție de obiectele şi scopurile ei esenţiale; de aceea, îngră- 
direa instinctului, a dorinței nesăţioase, a patimii, proprii numai 
individului particular ca atare, îngrădirea bunului-plac şi a poftelor 

sunt considerate drept îngrădiri ale libertăţii. De fapt, o asemenea 
îngrădire este de-a dreptul condiţia din care se iveşte eliberarea, iar 
societatea şi statul sunt orânduirile în care se realizează libertatea. 
Trebuie să amintim, în al doilea rând, o altă concepţie care se 
opune total dezvoltării dreptului spre forma normativului juridic. 
Starea patriarhală este privită fie în total, fie cel puţin în unele 
părţi ale sale drept relaţia în care, o dată cu elementul juridic, şi-ar 
păsi satisfacerea şi elementul etic şi afectiv, iar dreptatea însăşi nu 
ar fi exercitată, într-adevăr, conform conţinutului ei, decât în legă- 
tură cu acestea. La baza stării patriarhale se află raportul de familie 
care dezvoltă în mod conştient cea dintâi treaptă a eticului, la care 
se adaugă statul ca o a doua. Starea patriarhală este o stare de 
tranziţie, în care familia s-a extins, ajungând un trib sau un popor, 
şi în care legătura a încetat să mai fie o legătură întemeiată doar pe 
iubire şi încredere, transformându-se în raport oficial. Mai întâi 
câteva cuvinte despre etica familială. Familia constituie o singură 
persoană; membrii ei fie au renunţat unii față de ceilalţi (cazul 
părinţilor) la personalitatea lor (implicit la raportul de drept şi 
celelalte interese particulare şi egoisme), fie n-au ajuns încă la 
această personalitate (copiii care se găsesc încă în starea naturală 
înainte amintită). Ei se află într-o comuniune de sentimente, de 
iubire şi de încredere, de credinţă unul în altul; în iubire, un individ 
are conştiinţa de sine în conştiinţa celuilalt, este desprins de sine şi 
în această dublă desprindere s-a dobândit pe sine (tot atât pe 
celălalt, ca şi pe sine însuşi, întrucât el e una cu celălalt). Celelalte 
interese, dictate de necesităţi, de împrejurări din afară ale vieţii, 
precum şi de extinderea lor în cadrul lor propriu, ţinând seama de 
copii, constituie un scop comun. Spiritul de familie — ceea ce erau 
penaţii — este şi el o esenţă substanţială, aşa cum, în cadrul statului, 
este spiritul poporului; eticul constă, în ambele cazuri, în sentimen- 
tul, conştiinţa şi voinţa nu a personalităţii individuale şi a intere- 
selor ei, ci în aceea generală a tuturor membrilor. Unitatea aceasta 
din sânul familiei este o unitate de simţire, care rămâne în limitele 
modalităţii naturale. Pietatea familiei trebuie respectată în gradul 


68 Introducere Il 


cel mai înalt de către stat; prin ea statul îşi asigură ca supuşi 
indivizi (nu persoane, căci ei nu au această calitate) dintru început 
etici în sine, care-i aduc garanţia solidă de a se simţi una cu întregul. 
Extinderea familiei până la entitatea patriarhală depăşeşte însă 
legăturile înrudirii de sânge, aspectele naturale de care vorbeam, şi, 
depăşindu-le, este necesar ca indivizii să ajungă la ceea ce este per- 
sonalitatea. Raporturile patriarhale privite în evoluţia lor ulterioară 
ar putea duce şi la considerarea formei teocratice; şeful tribului 
patriarhal este şi preotul acestuia. Dacă familia nu s-a diferențiat 
încă în nici un fel de simpla asociere a cetățenilor şi nici de stat, nici 
despărțirea religiei de familie nu a avut încă loc, şi aceasta cu atât 
mai puţin cu cât pietatea familială este o legătură lăuntrică afectivă. 

Am considerat două aspecte ale libertăţii — cel obiectiv şi cel 
subiectiv; când se presupune prin libertate faptul adeziunii indivi- 
zilor izolaţi, este evident că se înțelege numai momentul subiectiv. 
Ceea ce urmează în mod natural din această premisă fundamentală 
este că nici o lege nu poate fi valabilă decât dacă întruneşte 
consensul unanim. Ajungem astfel imediat la situaţia că minoritatea 
ar trebui să cedeze majorităţii; deci majoritatea decide. Dar chiar 
(J.J. Rousseau a remarcat că, în acest caz, nu ar mai exista libertate, 
deoarece voința minorităţii nu mai este respectată. În Dieta polo- 
neză se cerea ca fiecare membru să-şi dea consimțământul şi, din 
cauza acestei libertăți, statul a pierit. În afară de aceasta, este o 
presupoziţie primejdioasă şi falsă aceea că poporul singur dispune 
de rațiune şi pătrundere, ştiind ce este drept: potrivit ei, fiecare 
facțiune poate pretinde că este poporul, pe când, dimpotrivă, ceea ce 
constituie statul trebuie atribuit cunoaşterii evoluate, şi nu cunoaş- 
terii poporului. Dacă se pune ca temelie a libertăţii în cadrul statu- 
lui principiul voinţei individuale drept unică determinare, în sensul 
că este nevoie de consimțământul tuturor indivizilor izolaţi la tot 
ceea ce se întâmplă în stat şi pentru stat, atunci de fapt nu mai 
există nici o constituție. Singura orânduire necesară ar fi o entitate 
centrală lipsită de voință, care ar lua în seamă ceea ce i s-ar părea a 
constitui trebuințele statului şi şi-ar face cunoscută opinia; ar urma 

apoi mecanismul convocării indivizilor izolaţi, votul lor şi operaţia 
aritmetică de calculare şi comparare a numărului de voturi în favoa- 
rea diferitelor propuneri, o dată cu aceasta hotărârea fiind luată. 
Statul este o entitate abstractă, a cărei realitate însăşi, de 
natură universală, stă în cetățenii săi, dar el există cu adevărat, 
trebuind să-şi determine existența sa abstractă doar ca voinţă şi 
acțiune individuală. Se iveşte astfel necesitatea unei cârmuiri şi a 
unei administrații statale, a unei separări şi selectări a acelora care 
au a ţine cârma afacerilor de stat, a decide asupra lor, a hotări 
modalitatea de aplicare şi a da dispoziții de executare cetățenilor 
însărcinați cu aceasta. Dacă, de pildă, înăuntrul regimurilor demo- 
cratice poporul hotărăşte un război, trebuie totuşi pus în frunte un 
general care să conducă oastea. Abia o dată cu constituţia statală 
conceptul abstract al statului prinde viaţă şi realitate, concomitent 
apare însă şi deosebirea dintre cei care comandă şi cei care se supun. 
Supunerea pare însă a nu fi conformă libertăţii, iar cei care ordonă 
par a săvârşi tocmai contrariul a ceea ce ar corespunde bazei statu- 
lui, adică conceptul de libertate. Dacă totuşi diferențierea dintre cei 
ce comandă şi cei ce se supun ar fi necesară, deoarece altfel, după 
cum se spune, n-ar merge treburile — şi, într-adevăr, această diferen- 
țiere apare ca o siluire, ca o necesitate impusă din afara libertăţii 
lor, ba chiar opusă ei, atunci când libertatea este concepută ab- 
stract —, trebuie cel puţin ca în orânduirea aceasta să se facă astfel 
încât numărul legiuirilor ce trebuie să fie doar ascultate de cetățeni 
să fie cât mai mic, legiuirilor să le fie lăsat minimum de arbitrar, iar 
motivele pentru care ele au fost necesare trebuie să fie, în trăsă- 
turile lor principale, definite şi hotărâte de popor, de voința a cât 
mai multor, sau a tuturor cetățenilor, statul totuşi continuând a 
dispune, ca realitate, ca entitate individuală, de putere şi fermitate. 
Determinarea absolut inițială este deosebirea dintre guver- 
nanţi şi guvernați, de aceea, clasificarea generală a constituțiilor în 
monarhii, aristocrații şi democraţii este corectă, cu menţiunea 
numai că în monarhie trebuie să se facă distincţie între despotism şi 
monarhia ca atare. Trebuie de asemenea notat că toate clasificările 

bazate pe concept au avut în vedere numai determinarea principală, 
ceea ce nu înseamnă că aceasta, ca formă -— fie specie, fie gen —, ar fi 
epuizată în aspectele ei concrete, ci, dimpotrivă, că diversele genuri 
îngăduie o multiplicitate de variante deosebite ale înseşi orân- 
duirilor mai sus arătate, precum şi variante care constituie ames- 
tecuri ale mai multora dintre aceste orânduiri esenţiale şi care, 
datorită acestui fapt, sunt apariţii inconsecvente, informe, ce nu se 
pot menţine în sine. Se naşte întrebarea, în această ciocnire de for- 
me: care să fie cea mai bună constituție, cu alte cuvinte, prin ce fel 
de întocmire, organizare sau mecanism al puterii de stat se atinge 
cu mai multă certitudine scopul statului? Acest scop poate fi, 
desigur, înţeles în mai multe feluri, de pildă sub forma savurării 
liniştite a vieţii cetăţeneşti, sub forma unei fericiri obşteşti. Scopu- 
rile diferite au prilejuit aşa-numitele idealuri privind guvernarea 
statului şi îndeosebi idealuri referitoare la educaţia principilor 
(Fenelon) sau a guvernanţilor, a aristocrației în genere (Platon), căci 
accentul s-a pus cu această ocazie pe caracterul persoanelor aflate la 
conducere, fără a se lăsa vreun loc, în conceperea acestor idealuri, 
pentru conţinutul orânduirilor organice ale statului. Întrebarea cu 
privire la cea mai bună constituţie se pune adesea ca şi când nu 
numai enunţarea unei teorii asupra acestei probleme ar fi o ches- 
tiune de convingere subiectivă liberă, ci chiar punerea în aplicare 
reală a unei constituţii, considerată optimă sau mai bună, ar fi 
urmarea unei hotărâri luate în chip cu totul teoretic, iar felul 
constituţiei ar fi rezultatul exclusiv al unei alegeri libere, determi- 
nate doar de reflecţie. Potrivit acestei viziuni naive, s-au consfătuit 
nu poporul persan, ci mărimile din Persia ce ordine constituţională 
voiau să introducă după reuşita conjurație urzită pentru răstur- 
narea falsului Smerdis şi a magilor, deoarece nu mai exista nici un 
vlăstar din familia regală; Herodot povesteşte şi el la fel de naiv 
această consfătuire. 

În zilele noastre, constituția unei ţări şi a unui popor nu se 
mai prezintă astfel, abandonată la voia alegerii libere. Obiectivul 
fundamental al libertăţii, ce se menține încă sub formă abstractă, 

duce la consecința că, la modul general, republica este considerată în 
teorie ca singura orânduire într-adevăr justă, şi astfel chiar 
numeroşi bărbaţi ce deţin, în orânduirile monarhice, posturi înalte 
în administraţia de stat nu mai pot rezista acestei opinii şi o 
acceptă; ei îşi dau seama însă că o atare constituţie, deşi ar fi cea 
mai bună, n-ar putea fi realmente introdusă peste tot şi că — deoa- 
rece oamenii sunt aşa cum sunt — trebuie să te mulțumeşti cu mai 
puţină libertate, astfel că, în asemenea împrejurări şi dat fiind sta- 
diul de moralitate al poporului, orânduirea monarhică ar fi cea mai 
folositoare. Şi potrivit acestei opinii, necesitatea unei anumite 
orânduiri a statului este considerată ca depinzând de un anumit 
stadiu, care reprezintă o circumstanță accidentală externă. O ase- 
menea reprezentare se întemeiază pe distincția făcută de reflecția 
intelectului între concept şi realitatea acestuia, privind anume 
conceptul ca entitate abstractă, deci neadevărată, şi nesesizând 
ideea, sau — ceea ce după conținut, dacă nu şi după formă, este 
acelaşi lucru - neavând o viziune concretă asupra poporului şi a 
statului. Vom arăta mai târziu cum constituţia unui popor formează 
o substanţă, un spirit cu religia sa, cu arta şi filozofia sau, cel puţin, 
cu ideile şi reprezentările sale, cu cultura sa în genere (pentru a nu 
mai aminti şi celelalte forțe din afară, precum şi clima, vecinii şi 
poziţia sa în lume). Un stat este o totalitate individuală din care nu 
poate fi izolat un singur aspect anumit, fie el chiar şi atât de impor- 
tant pe cât este constituţia, pentru a fi examinat numai în sine, 
discutat şi ales prin vot. Nu numai că constituţia e ceva legat 
lăuntric cu toate celelalte laturi ale întregului şi depinzând de ele, 
dar chiar determinaţia întregii individualităţi spirituale a tuturor 
puterilor ei e şi ea doar un moment în istoria întregului determinat 
de evoluţia acestuia care singură conferă cea mai înaltă sancțiune 
atât constituţiei, cât şi necesităţii supreme ce îi revine. 

Înfăţişarea statului, la apariția sa, este despotică şi instinc- 
tuală. Dar şi supunerea, constrângerea, teama de un stăpâni- 
tor constituie şi ele un aspect al voinţei. Încă în state primitive 
se întâmpla ca voința proprie indivizilor să nu aibă valoare, să se 


72 Introducere |! 


renunţe la particularitate, iar voința generală să constituie esen- 
țialul. Această unitate a generalului cu singularul este ideea însăşi, 
care există ca stat şi care se dezvoltă mai departe în ea însăşi. 
Evoluţia abstractă, dar totuşi necesară, în dezvoltarea unor state cu 
adevărat independente începe cu regalitatea, indiferent dacă aceasta 
are o formă patriarhală sau agresivă. După aceea se iveşte cu nece- 
sitate particularul şi individualul în forma aristocrației şi democra- 
ţiei. Concluzia o constituie supunerea particularității de către o 
putere, care, în orice caz, nu poate fi decât una în afara căreia 
sferele particulare îşi menţin independența, deci puterea monarhică. 
Trebuie astfel să se distingă între un prim şi un al doilea tip de 
regat. Evoluția de mai sus este o evoluţie necesară, astfel încât în 
cursul ei trebuie să apară de fiecare dată acea constituție determi- 
nată care nu depinde de alegere, dar care răspunde întocmai spiritu- 
lui poporului. 

Calitatea unei constituţii depinde de gradul în care ea repre- 
zintă o extindere a domeniului rațional, adică a domeniului politic în 
sine, prin lăsarea în libertate a momentelor conceptului, astfel încât 
puterile deosebite să se diferenţieze una de alta, să se desăvârşească 
fiecare în sine, dar totodată, în libertatea lor, să conlucreze în 
vederea aceluiaşi scop, care le leagă într-un tot organic. Statul este 
astfel libertatea rațională care se ştie obiectiv pe sine şi există 
pentru sine. Obiectivitatea libertății constă tocmai în faptul că 
momentele sale nu sunt ideale, ci sunt prezente într-o realitate 
specifică şi, prin acțiunea lor, raportată la ea însăşi, se transformă 
în acțiune prin care întregul, spiritul, unitatea individuală este 
scoasă la iveală ca rezultat. 

Statul este ideea din domeniul spiritului, manifestată în 
exterioritatea voinței omeneşti şi a libertăţii ei. De domeniul aces- 
tora din urmă ţine deci în esență schimbarea ce se petrece în istorie, 
momentele ideii apărând, în ce priveşte statul, sub forma unor prin- 
cipii diferite. Constituţiile, în cadrul cărora popoarele ce aparțin 
istoriei universale au ajuns la înflorirea lor, sunt astfel specifice 
acestor popoare, deci nu constituie o bază generală, în sensul ca 

deosebirea dintre ele să consiste doar într-o modalitate anumită de 
dezvoltare şi împlinire, ci, dimpotrivă, ea consistă tocmai în prin- 
cipii deosebite. Rezultă de aici că dintr-o comparaţie cu constituţiile 
popoarelor ce au aparţinut în trecut istoriei universale nu se poate 
trage -— ca să spunem astfel — nici o învăţătură cu privire la prin- 
cipiul constituțional cel mai recent, acela al epocii noastre. În ceea 
ce priveşte ştiinţa şi arta, lucrurile stau cu totul altfel; de pildă, 
filozofia celor vechi constituie temelia filozofiei noi, încât ea trebuie 
să fie neapărat cuprinsă în aceasta din urmă, fiindu-i pământul din 
care se naşte. Legătura apare aici sub forma unei neîntrerupte 
lucrări de desăvârşire a aceluiaşi edificiu, la care piatra de temelie, 
zidurile şi acoperişul au rămas mereu aceleaşi. Nu mai vorbim de 
artă, în domeniul căreia arta greacă, aşa cum se prezintă ea, con- 
stituie fără îndoială supremul model. În ceea ce priveşte constituția 
însă, situația este cu totul alta. Aici vechiul şi noul nu au acelaşi 
principiu esenţial. Bineînțeles, determinările şi învățăturile abstrac- 
te despre guvernarea dreaptă, potrivit cărora înțelepciunea şi 
virtutea ar trebui să domnească, le sunt comune. Dar nimic nu este 
mai deplasat decât a căuta exemple pentru orânduirile constituţio- 
nale ale timpului nostru la greci, romani sau orientali. Din Orient se 
pot împrumuta imagini frumoase, de stări patriarhale, de guvernare 
paternalistă, de devotament al popoarelor. De la greci şi romani, 
descrieri privind libertatea poporului. La aceste două popoare întâl- 
nim conceptul unei constituţii libere, înțeles în sensul ca toți cetă- 
țenii să participe la dezbaterile şi hotărârile privind problemele şi 
legile de interes general. Şi în timpurile noastre aceasta este opinia 
comună; numai cu modificarea că, deoarece statele noastre sunt aşa 
de mari şi cu atât de mulţi cetățeni, aceştia nu-şi pot exprima voința 
cu privire la chestiunile generale în mod direct, ci numai indirect, 
prin reprezentanţi. Aceasta înseamnă că, în general, pentru întoc- 
mirea legilor poporul va trebui să fie reprezentat prin deputaţi. Aşa- 
numita constituție prin reprezentare este caracterizată prin aceea 
că noi o asociem pur şi simplu cu reprezentarea unei constituţii 
libere, faptul ajungând a constitui o prejudecată solid înrădăcinată. 

Cu acest prilej se face o separație între popor şi guvernământ. Se 
ascunde însă o bună doză de răutate în această opoziţie, care este un 
artificiu al relei-voinţe, prin insinuarea că poporul ar fi totul. De 
asemenea, la baza acestei reprezentări stă principiul singularităţii, 
al caracterului absolut atribuit voinței subiective, despre care a fost 
vorba mai sus. Or, lucrul important este că libertatea, aşa cum se 
defineşte ea prin concept, are ca principiu nu voința subiectivă şi 
bunul-plac, ci intuirea voinţei generale şi faptul că sistemul liber- 
tăţii este libera dezvoltare a momentelor ei. Voința subiectivă este o 
determinare absolut formală, din care lipseşte cu totul tocmai ceea 
ce ea vrea. Numai voința raţională este universalul, care se determi- 
nă şi se dezvoltă pe sine din sine şi care-şi desfăşoară momentele 
asemenea părților componente ale organismului. Despre o asemenea 
construcţie, adevărată catedrală gotică, anticii nu au ştiut nimic. 
Am enunțat mai înainte cele două momente: unul - ideea de 
libertate ca scop final absolut, celălalt — mijloacele libertății, latura 
subiectivă a cunoaşterii şi a voinţei cu vioiciunea, mobilitatea şi 
neastâmpărul ei. Am identificat apoi statul, care constituie totali- 
tatea etică şi realitatea libertăţii, ca unitate obiectivă a acestor două 
momente. Căci, chiar dacă, pentru analiză, separăm cele două as- 
pecte, trebuie neapărat să observăm că ele se află într-o strânsă 
interdependenţă şi că — cercetându-le separat — constatăm că inter- 
dependenţa rezidă în fiecare dintre ele. Pe de o parte, am recunoscut 
ideea, în determinarea ei, ca libertatea care se ştie şi se vrea, care nu 
se are ca scop decât pe sine: ceea ce nu este altceva decât purul con- 
cept al rațiunii şi de asemenea ceea ce noi am numit subiect, 
conştiinţa de sine, spiritul existent în lume. Dacă, pe de altă parte, 
luăm în considerare subiectivitatea, constatăm că cunoaşterea şi vo- 
ința subiectivă este gândirea. Întrucât însă, gândind, eu cunosc şi 
voiesc, voiesc obiectul universal, substanță a ceea ce este în sine ra- 
ţionalul. Ni se prezintă astfel o împreunare care există în sine între 
latura obiectivă — conceptul - şi latura subiectivă. Existenţa 
obiectivă a acestei reuniri este statul, care constituie astfel temelia, 
miezul celorlalte aspecte ale vieții poporului, al artei, al dreptului, al 

obiceiurilor, al religiei, al ştiinţei. Orice activitate spirituală are 
drept scop numai să ajungă la conştiinţa acestei reuniri, adică a 
libertăţii sale. Printre formele acestei reuniri cunoscute, locul de 
frunte îl are religia. În ea, spiritul care există în mod concret, 
spiritul lumii, devine conştient de spiritul absolut şi, în această 
conştiinţă a unei esențe existente în sine, voința omului renunţă la 
interesul său particular, trece peste el cu acel sentiment de evlavie 
în care nimic din ceea ce este particular nu mai poate avea 
însemnătate. Prin această jertfire omul aduce mărturie că se dez- 
bară de ce îi este propriu, de voinţa sa, de simțămintele sale parti- 
culare. Concentrarea religioasă a simţirii apare ca sentiment, totuşi 
ea ajunge şi la meditaţie: cultul este o manifestare a reflecției. A 
doua formă a reunirii obiectivului cu subiectivul în spirit este arta; 
ea pătrunde mai adânc în realitate şi în lumea simţurilor decât 
religia; sub înfăţişarea ei cea mai demnă, ea este chemată să 
reprezinte — ce-i drept - nu spiritul lui Dumnezeu, ci chipul lui 
Dumnezeu; deci divinul şi spiritualul prin excelență. Prin artă, 
divinul trebuie să devină intuitiv, ea înfățişându-l fanteziei şi intui- 
ţiei. Dar adevărul nu ajunge numai până la reprezentare şi senti- 
ment, aşa cum se întâmplă în religie, ori până la intuiţie, aşa cum se 
întâmplă în artă; el pătrunde şi până la spiritul care gândeşte; pe 
această cale obținem a treia formă a reunirii — filozofia. Ea este, ca 
atare, expresia cea mai înaltă, cea mai liberă şi cea mai înțeleaptă a 
acestei reuniri. Nu avem de gând aici să luăm în considerare mai 
îndeaproape aceste trei aspecte; ele au trebuit amintite numai deoa- 
rece se află pe acelaşi tărâm cu obiectul pe care-l tratăm - statul. 
Universalul care se dezvăluie în stat şi devine ştiut, forma la 
care se reduce tot ce există, este ceea ce prin excelență constituie 
cultura unei naţiuni. Conţinutul determinat însă, care îmbracă for- 
ma universalităţii şi stă la baza realităţii concrete care este statul, e 
spiritul poporului însuşi. Statul autentic este însuflețit de acest 
spirit în toate manifestările sale specifice, în războaie, în instituţii 
etc. Este nevoie ca omul să ia act el însuşi despre spiritul şi esența 
proprii statului, să realizeze această unitate - care este unitate 

originară - a sa cu statul. Noi am spus doarcă eticul este unitate a 
voinţei subiective cu voința generală. Spiritul trebuie să ajungă însă 
la conştiinţa explicită a acestei unităţi, iar punctul central al unei 
atare cunoaşteri este religia. Arta şi ştiinţa sunt numai laturi 
deosebite şi forme tocmai ale aceluiaşi conţinut. Când luăm în 
considerare religia, întrebarea pe care ne-o punem este dacă ade- 
vărul, ideea, se cunoaşte pe sine numai în separaţia ei, sau în 
adevărata ei unitate, — în separaţia sa: dacă Dumnezeu ca ființă 
supremă abstractă, stăpân al cerului şi al pământului, se află din- 
colo, acolo de unde realitatea omenească este exclusă, — în unitatea 
sa: Dumnezeu ca unitate a universalului şi singularului, înăuntrul 
său singularul de asemenea dobândind valoare pozitivă, şi anume în 
ideea împlinirii umanului. Acel loc în care un popor îşi dă definiția a 
ceea ce el susține a fi adevărul este religia. Definiţia cuprinde tot ce 
ține de esenţialitatea obiectului, tot ce face ca natura sa să fie 
readusă la determinaţia elementară şi fundamentală, oglindă pentru 
orice determinaţie, suflul de universalitate a tot ce este particular. 
Imaginea despre Dumnezeu cuprinde deci întregul fond de univer- 
salitate al unui popor. 

În această privinţă, religia se află în cea mai strânsă legătură 
cu propriul principiu al statului. Libertatea nu poate exista decât 
acolo unde individualitatea este ştiută ca având existență pozitivă 
înăuntrul ființei divine. În continuare, legătura este următoarea: 
existența lumească, ca existență temporală, mişcându-se în sfera 
unor interese particulare, este prin aceasta relativă şi nejustificată; 
ea nu-şi primeşte justificare decât dacă sufletul ei universal, prin- 
cipiul ei, este absolut justificat, ceea ce nu se întâmplă decât atunci 
când el este ştiut ca determinaţie şi ființare în fapt a ființei lui 
Dumnezeu. Aceasta este cauza pentru care statul îşi găseşte temeiul 
în religie. Auzim repetându-se adesea acest lucru în zilele noastre, 
dar mai totdeauna el nu este înţeles decât în sensul că indivizii, 
temători de Dumnezeu, se simt cu atât mai înclinați şi dispuşi să-şi 
facă datoria cu cât supunerea față de prinţ şi lege poate fi legată 
foarte uşor cu frica de Dumnezeu. Desigur, frica de Dumnezeu, 

deoarece ridică universalul deasupra particularului, se poate întoar- 
ce şi împotriva acestuia din urmă, ea poate deveni fanatică şi poate 
acționa contra statului, dând pradă focului edificiile acestuia şi 
nimicindu-i rânduielile. Se şi susține din această cauză că teama de 
Dumnezeu trebuie să fie chibzuită şi menţinută la o anumită tempe- 
ranţă pentru a nu se ridica ca o vijelie, măturând prin revărsarea ei 
tocmai ceea ce trebuie apărat şi păstrat prin ea. Posibilitatea, cel 
puţin a unei asemenea apărări şi păstrări, o posedă. 

Dar, ajungându-se la convingerea justă că statul se sprijină pe 
religie, se acordă acesteia un asemenea rol ca şi când statul ar exista 
şi, pentru a putea fi menţinut, religia ar trebui turnată înăuntru cu 
găleata pentru a fi întipărită sufletelor. Este foarte just ca oamenii 
să fie orientaţi prin educaţie spre religie, dar nu ca spre ceva care nu 
există încă. Într-adevăr, dacă trebuie spus că statul se întemeiază pe 
religie, că-şi are rădăcinile în ea, aceasta înseamnă în esenţă că sta- 
tul a izvorât din religie, că acum şi dintotdeauna el izvorăşte din ea; 
înseamnă deci că principiile statului trebuie să fie considerate vala- 
bile în sine, ceea ce se întâmplă numai întrucât ele sunt recunoscute 
ca determinări ale însăşi naturii divine. În consecinţă, aşa cum este 
religia, aşa sunt şi statul şi constituţia lui; el izvorăşte cu adevărat 
din religie, şi anume în aşa chip încât statul atenian ca şi cel roman 
erau posibile numai în cadrul păgânismului specific acestor popoare, 
după cum un stat catolic are un alt spirit şi o altă constituţie decât 
un stat protestant. Dacă apelul, agitația şi insistența în vederea 
sădirii religiei în stat ar constitui strigăte de alarmă şi de spaimă, 
aşa cum ele par adesea a fi, exprimând primejdia că religia ar fi pe 
cale de a dispărea din stat, sau că a dispărut cu totul, lucrul ar fi 
îngrijorător, mai îngrijorător chiar decât socoteşte acel strigăt de 
alarmă: într-adevăr, un asemenea strigăt crede încă a dispune, prin 
această sădire şi incubare în suflete, de un mijloc împotriva răului; 
dar religia nu este nicidecum ceva ce are a se realiza pe sine în acest 
fel; felul ei de a se realiza este mult mai adânc. 

O altă neghiobie întâlnită în zilele noastre — de astă dată de 
sens opus -— este aceea de a voi să inventezi şi să pui în aplicare 

constituții ale statelor independent de religie. Confesiunea catolică, 
deşi împreună cu cea protestantă ţine de religia creştină, nu admite 
caracterul lăuntric just şi etic al statului, aşa cum se află el în adân- 
cul principiului protestant. Această înlăturare forțată a caracterului 
drept al statului, al constituţiei este necesară datorită specificului 
acelei religii care nu recunoaşte dreptul şi eticul ca existând în sine, 
ca substanţiale; dar astfel, smulse din interioritate, din sanctuarul 
ultim al conştiinţei, din locul netulburat unde sălăşluieşte religia, 
principiile dreptului şi orânduirilor constituţionale nu ajung să 
constituie un punct realmente central, ci se menţin în abstracţie şi 
nedeterminare. 

Rezumând cele spuse până acum despre stat, rezultă că ceea 
ce am numit eticul nu este decât prezenţa vie a statului în indivizi. 
Statul, legile şi orânduirile lui sunt drepturi ale indivizilor care-l 
compun; natura, adică solul, munţii, aerul, apele unui stat constitu- 
ie țara acestora, patria lor, proprietatea lor exterioară; istoria statu- 
lui, înfăptuirile ei şi ceea ce înaintaşii lor au creat le aparțin şi 
trăiesc în amintirea lor. Totul este posesiunea lor, aşa cum şi ei sunt 
posesiune a lui, căci statul constituie substanţa, ființa lor. Cerinţele 
indivizilor sunt astfel împlinite, existenţa lor este vrerea legilor lor 
şi a patriei lor. Această totalitate de natură spirituală este ceea ce 
constituie esența, spiritul unui popor. Acestuia îi aparţin indivizii; 
fiecare individ izolat este mlădiţă a poporului său şi totodată, întru- 
cât statul este în evoluție, mlădiță a timpului său; nici un individ nu 
rămâne în urma lui şi mai puţin încă poate sări peste el. Această 
esență spirituală este esența sa proprie, individul fiind un reprezen- 
tant al ei; din ea se naşte el şi în ea stă. Pentru atenieni, cuvântul 
Atena avea un îndoit înţeles: în primul rând el desemna totalitatea 
orânduirilor, dar era şi numele zeiței care întruchipa spiritul popo- 
rului, unitatea lui. 

Acest spirit al unui popor este un spirit determinat, şi, cum 
s-a spus mai înainte, determinat şi de treapta istorică a evoluţiei 
sale. El formează atât temeiul, cât şi conţinutul în celelalte forme 
arătate ale conştiinţei sale. Căci în conştiinţa sa de sine spiritul 

trebuie să-şi fie dat sieşi în chip de obiect, iar obiectivitatea conţine 
nemijlocit apariția de deosebiri ce ființează prin excelenţă ca totali- 
tate a sferelor distincte ale spiritului obiectiv, aşa cum sufletul 
ființează numai întrucât este sistem al elementelor sale care, reu- 
nindu-se în unitatea lor simplă, produc sufletul. Spiritul este astfel o 
individualitate, care, în esenţialitatea ei, este reprezentată, venerată 
şi trăită cu bucurie ca Dumnezeu unul în religie; înfăţişată ca 
imagine şi intuiţie — în artă; recunoscută şi concepută ca gândire — 
în filozofie. Datorită identităţii primordiale a substanței, a conținu- 
tului şi a obiectului ei, aceste creaţii se află într-o unitate de nedes- 
părțit cu spiritul statului; într-adevăr, numai cu o anumită religie 
poate să dureze cutare formă de stat şi, la fel, în cutare stat numai o 
anumită filozofie sau artă. 

Pe de altă parte, determinat, spiritul poporului nu reprezintă 
el însuşi decât o individualitate în mersul istoriei universale. Şi 
aceasta deoarece istoria universală este înfăţişarea procesului divin 
şi absolut al spiritului prin formele sale cele mai înalte, înfăţişarea 
acestei parcurgeri a treptelor sale, prin mijlocirea cărora el îşi 
dobândeşte adevărul său, conştiinţa sa despre sine. Întruchipările 
acestor trepte constituie spiritul popoarelor ce aparţin istoriei uni- 
versale, modul de determinaţie ce revine vieţii lor etice, constituției 
lor, artei, religiei şi ştiinţei lor. Realizarea acestor trepte constituie 
impulsul fără sfârşit al spiritului universal, năzuința sa irezistibilă, 
căci tocmai această desfăşurare a momentelor sale distincte, precum 
şi înfăptuirea ei este conceptul său. Istoria universală arată numai 
cum spiritul ajunge treptat la conştiinţă şi la vrerea adevărului: 
conştiinţa mijeşte în el, iar el găseşte puncte nodale, ajungând în 
cele din urmă la conştiinţa deplină. 

Cunoscând acum determinaţiile abstracte ale naturii spiritului, 
mijloacele de care spiritul se foloseşte pentru a realiza ideea sa, pre- 
cum şi forma realizării depline a spiritului în fapt, anume statul, nu 
ne mai rămâne, în această mtroducere, decât să luăm în considerare 

a) În genere, simpla preschimbare abstractă care are loc în 
istorie a fost încă de mult timp concepută, în linii generale, ca şi 
când ar însemna, concomitent, un mers spre mai bine, spre mai 
desăvârşit. Preschimbările din natură, oricât ar fi ele de variate, 
înfăţişează doar un ciclu care se repetă mereu; în natură nu se 
întâmplă nimic nou sub soare şi, cu această măsură, jocul multiform 
al creațiilor ei e oarecum plictisitor. Numai în preschimbările din 
domeniul spiritului se naşte noul. Constituţia nu este numai o reali- 
tate existentă intim împreună cu celelalte forțe spirituale amintite 
şi depinzând de ele, ci însăşi determinarea întregii individualități 
spirituale, cuprinzând implicit toate puterile ei, este numai un 
moment în istoria întregului, hotărât de evoluţia acesteia; acest fapt 
constituie în fond suprema sancțiune a constituţiei, ca şi a necesi- 
tăţii ei supreme. Acest principiu, care dă caracter de lege însăşi 
schimbării, a fost luat în nume de rău de unele religii, ca, de pildă, 
cea catolică, ca şi de unele state, ambele revendicând pentru ele 
caracterul de a fi statice ori cel puțin stabile, ca un adevărat drept al 
lor. Dacă, în genere, caracterul schimbător al lucrurilor lumeşti, de 
pildă cel al statelor, este admis totuşi, pe de o parte este exceptată 
religia — ca religie a adevărului —, iar pe de altă parte rămâne posibil 
ca schimbările, răsturnările şi nimicirile unor stări de lucruri 
îndreptățite să fie atribuite hazardului, nedibăciei, dar mai ales 
uşurinței şi patimilor rele ale oamenilor. De fapt, perfectibilitatea 
este ceva aproape tot atât de lipsit de determinare ca şi schimbarea 
în genere; ea este fără scop şi fără ţintă şi nu dispune de unitatea de 
măsură pentru schimbare: mai binele, mai desăvârşitul către care 
trebuie să tindă este cu totul nedeterminat. 

Principiul dezvoltării implică în plus că îi stă la bază o 
determinare internă, o presupoziție ființând în sine, care şi-ar da 
existență. Această determinare formală este, în esență, spiritul care 

dispune de istoria universală, ca scenă a sa, ca domeniu şi câmp de 
realizare. Spiritul nu este ceva care să zburde în jocul superficial al 
întâmplării, el este, dimpotrivă, mai curând factor determinant 
absolut, opus direct şi cu dârzenie întâmplătorului pe care îl folo- 
seşte şi-l stăpâneşte pentru nevoile sale. Dar şi lucrurilor organice 
din natură le este dată dezvoltarea; existența lor nu se înfăţişează 
numai ca existenţă nemijlocită, ce poate fi schimbată din afară, ci ca 
existență ce izvorăşte din sine, dintr-un principiu lăuntric nemodi- 
ficabil, dintr-o esenţialitate pură, a cărei existenţă, ca germene, este 
simplă la început, dar care apoi dă naştere din sine, în existenţă, la 
diferențieri, care se însoțesc cu alte lucruri şi trăiesc astfel un proces 
continuu de schimbări, proces care de asemenea este preschimbat în 
contrariul său şi este transformat, în fond, în menţinere a princi- 
piului organic şi a formei sale. Astfel îşi dă naştere individul organic 
sie însuşi: el se face pe sine ceea ce este în sine. (La fel, spiritul nu 
este decât ceea ce se face pe sine, şi el se face pe sine ca ceea ce este 
în sine.) Această dezvoltare are loc într-un mod nemijlocit, lipsit de 
contraste, nestânjenit; între concept şi realizarea lui, între natura 
determinată în sine a germenului şi conformitatea existenţei cu 
această natură nu poate interveni nimic. Cu spiritul însă se întâm- 
plă altfel. Trecerea de la destinaţia sa la realizarea acesteia este 
mediată prin conştiinţă şi voinţă: acestea se află ele însele la început 
cufundate în viaţa lor naturală nemijlocită, obiect şi scop fiindu-le, 
deocamdată, însăşi determinarea naturală ca atare, iar aceasta — de- 
oarece spiritul este cel care o însuflețeşte — dispune ea însăşi de o 
exigenţă, de o putere şi de o bogăţie fără limită. Astfel, spiritul se 
opune, în el însuşi, sieşi; el trebuie să se înfrângă pe sine însuşi, ca 
pe un adevărat obstacol propriu sieşi; dezvoltarea - în natură izvo- 
râre liniştită — în spirit este o luptă grea şi fără sfârşit împotriva lui 
însuşi. Ceea ce vrea spiritul este să-şi înfăptuiască propriul său 
concept, dar el însuşi şi-l ascunde, mândrindu-se şi complăcându-se 
din plin în această înstrăinare de sine însuşi. 

În acest chip, dezvoltarea nu mai este doar izvorâre paşnică şi 
fără luptă, ca aceea a vieţii organice, ci luptă grea, silnică împotriva 

sa însăşi; mai mult, ea nu este numai formalul dezvoltării de sine în 
genere, ci rezolvarea unui scop cu un conţinut determinat. Acest 
scop l-am precizat de la început: el este spiritul, şi anume spiritul 
conform esenței sale, conform conceptului de libertate. Acesta este 
obiectul fundamental, şi de aceea şi principiul conducător al dezvol- 
tării prin care ea îşi capătă rostul şi semnificația (aşa cum, în istoria 
romană, Roma este atât obiect cât, şi, implicit, călăuză în conside- 
rarea desfăşurării istorice), după cum invers, desfăşurarea istorică a 
izvorât numai din acest obiect, neavând sens decât în raport cu el şi 
conținut numai în el. Există în istoria universală mai multe perioa- 
de mari care au trecut fără ca dezvoltarea să pară a se fi continuat; 
ba, mai mult, perioade în care uriaşa acumulare a culturii a fost pe 
de-a-ntregul nimicită şi după care — din nenorocire — a trebuit să se 
reia totul de la început, ca astfel, cu oarecare sprijin, primit şi din 
partea rămăşițelor salvate ale vechilor comori, şi printr-o cheltuire 
reînnoită şi nemăsurată de forțe şi de timp, prin crime şi suferințe, 
să se ajungă din nou la unul dintre nivelurile de mult realizate ale 
culturii nimicite. Există de asemenea şi dezvoltări continue, bogate, 
edificii şi sisteme ale unor culturi desăvârşite complet, pe toate latu- 
rile, sub forma unor elemente caracteristice. Viziunea pur formală a 
dezvoltării în genere nu poate nici să acorde preferință unuia din 
cele două moduri de dezvoltare față de celălalt, nici să facă înțeles 
rostul unor perioade mai vechi de dezvoltare, ci trebuie să considere 
asemenea fenomene sau, mai ales, regresele pe care le implică drept 
accidente exterioare, iar în ceea ce priveşte ce e pozitiv, ea nu poate 
judeca decât după criterii nesigure, care, tocmai prin faptul că 
dezvoltarea ca atare este singura ce interesează într-o atare viziune, 
constituie scopuri relative, şi nu absolute. 

Istoria universală înfăţişează treptele evoluţiei principiului ce 
are drept conținut conştiinţa libertăţii. Mai îndeaproape, determi- 
naţia acestor trepte este, potrivit naturii lor universale, logică, însă, 
potrivit naturii lor concrete, ea trebuie dată în cadrul filozofiei spiri- 
tului. Aici este de menționat numai că prima treaptă este acea stare 
amintită mai înainte, în care spiritul se află cufundat în natural, a 

doua fiind păşirea în afară a spiritului în conştiinţa libertății sale. 
Prima desprindere este însă nedesăvârşită şi parțială, deoarece 
purcede de la o stare naturală imediată şi, fiind de aceea raportată 
la ea, este încă legată de această stare ce constituie un moment al ei. 
Cea de-a treia treaptă o formează înălțarea din această libertate cu 
caracter încă particular la pura universalitate a libertăţii, în conşti- 
ința de sine şi în sentimentul de sine al esenței spiritualității. Cele 
trei trepte constituie principiile fundamentale ale procesului gene- 
ral; însă, deoarece fiecare dintre ele însele, înăuntrul lor, este pro- 
cesul de făurire şi dialectica propriei lor tranziţii, ele vor fi tratate 
amănunţit în cursul expunerii viitoare. 

Aici trebuie amintit doar faptul că spiritul porneşte de la posi- 
bilitatea sa infinită, dar numai posibilitatea, care cuprinde con- 
ținutul său absolut, ca în sine scopul şi țelul, pe care le atinge doar 
în împlinirea sa, care abia atunci îi constituie realitatea. Astfel, 
mersul înainte îşi face apariția în existenţă, ca o progresie de la 
nedesăvârşit la mai desăvârşit, primul trebuind a fi înțeles nu în 
abstract, numai ca nedesăvârşitul pur şi simplu, ci ca un astfel de 
nedesăvârşit care cuprinde în sine, în acelaşi timp, însuşi contrariul 
său, aşa-numitul desăvârşit, ca germene şi impuls. Virtualitatea 
duce şi ea, prin reflexie, la un asemenea desăvârşit ce trebuie să 
devină real, şi, privit mai de aproape, dynamis-ul aristotelic este de 
asemenea potentia, forță şi putere. Nedesăvârşitul, în această formă 
de contrariu al său, cuprins în sine însuşi, reprezintă contradicţia, 
care într-adevăr există, dar care în aceeaşi măsură este şi depăşită, 
şi rezolvată; el este instinctul, impulsul vieţii spirituale în ea însuşi, 
care tinde la a sparge învelişul naturalului, al simțurilor şi al 
înstrăinării de sine şi a străbate la lumina conştiinţei, adică la sine 
însuşi. 


b) În .mod general, observația asupra felului în care trebuie 
înțeles începutul istoriei spiritului, conform conceptului, a fost 
făcută deja în legătură cu reprezentarea unei stări naturale, în care 
libertatea şi dreptul ar exista sau ar fi existat într-un chip 

desăvârşit. Totuşi, a fost vorba acolo numai de o presupunere a unei 
existențe istorice făcută în lumina crepusculară a reflecției, gene- 
rând ipoteze. O pretenţie de natură cu totul diferită ridică o altă 
concepţie larg răspândită în zilele noastre dintr-o anumită direcţie: 
este vorba anume de pretenția unei presupoziţii izvorâte nu din 
gândire, ci dintr-un fapt istoric, şi totodată de o confirmare de către 
o autoritate superioară a acestui fapt. Se revine, conform acestei 
pretenţii, la starea paradiziacă primordială a omului, stare formu- 
lată încă mai de mult de teologi în felul lor — de pildă că Dumnezeu 
s-a înțeles cu Adam în ebraică —, dar modificată potrivit altor 
cerințe. Autoritatea superioară invocată în primul rând cu acest 
prilej este narațiunea biblică. Biblia însă înfăţişează starea primitivă 
în parte numai în puţinele ei trăsături cunoscute, dar, în parte, ea 
înfăţişează această stare fie în om în genere — ar fi vorba deci de 
natura general omenească —, fie dacă Adam trebuie considerat 
individual, deci ca persoană, stare primitivă existentă şi desăvârşită 
în acest singur om sau într-o pereche de oameni. Nu se află însă aici 
justificarea nici pentru reprezentarea unui popor şi a unui stadiu 
istoric al acestuia, stadiu care ar fi existat în acea formă primitivă, 
ba încă mai puţin, nici pentru formarea unei cunoaşteri pure a lui 
Dumnezeu şi a naturii. Se fabulează anume că natura ar fi stat 
dintru început în fața ochiului clar al omului, deschisă şi transpa- 
rentă ca o oglindă limpede a creaţiei lui Dumnezeu!, iar adevărul 
divin i-ar fi fost tot pe atât de accesibil; se face într-adevăr aluzie — 
fapt lăsat însă în acelaşi timp într-o anumită obscuritate — că această 
stare inițială s-ar fi aflat în posesiunea unei cunoaşteri nedeter- 
minate, dar, în sine, întinsă, a unor adevăruri religioase nemijlocit 
revelate, şi anume de Dumnezeu. Pornind de la această stare, s-ar fi 
dezvoltat deci şi în înţeles istoric toate religiile, dar în aşa chip încât 
totodată ele au pângărit şi au învăluit acel prim adevăr cu emanaţii 
ale erorii şi ale absurdului. În toate aceste mitologii eronate, ar 
exista însă, şi ar putea fi uşor recunoscute, urme ale acelei origini şi 

ale acelor prime învățături religioase despre adevăr. Se atribuie de 
aceea cercetărilor istoriei vechi a popoarelor mai ales interesul de a 
pătrunde până la punctul în care asemenea fragmente ale cunoaş- 
terii revelate, iniţiale, ar fi încă de găsit într-o mai deplină puritate?. 
Datorăm interesului acestei cercetări foarte multe lucruri prețioase, 
dar ea stă nemijlocit ca mărturie împotriva ei însăşi: într-adevăr, 
asemenea cercetare ţinteşte să adeverească abia istoriceşte ceea ce 
este presupus din partea ei ca dată istorică. 

Atât acel stadiu al cunoaşterii lui Dumnezeu şi al altor cunoş- 
tinţe, de pildă al cunoştinţelor astronomice (cum sunt cele atribuite 
în mod fantezist indienilor), cât şi faptul că un asemenea stadiu s-ar 
fi aflat la originile istoriei universale ori că religiile popoarelor şi-ar 
fi găsit un punct tradiţional de plecare într-un asemenea stadiu şi că 
s-ar fi dezvoltat în continuare, degenerând şi deteriorându-se (astfel 


2 Acestui interes îi datorăm multe din prețioasele descoperiri asupra literaturii 
orientale, precum şi studiul reînnoit al unor tezaure încă mai de mult consemnate 
privind stările, mitologia, religia şi istoria Asiei străvechi. În anume țări catolice 
culte, ocârmuirea nu s-a mai putut sustrage cerințelor gândirii, ci a simţit nevoia de a 
conlucra cu erudiția şi cu filozofia. Printre criteriile adevăratei religii, abatele 
Lamennais a indicat cu multă elocinţă şi într-un chip impunător faptul că o asemenea 
religie trebuie să fie universală, deci catolică şi, de asemenea, cea mai veche; 
congregația s-a străduit, în Franța, cu mult zel şi râvnă, ca asemenea aserțiuni să nu 
mai fie privite doar ca tirade de la amvon ori ca asigurări din partea autorităților, 
cum se întâmplă de obicei. Îndeosebi religia cu o răspândire atât de uriaşă a lui 
Buddha, omul-Dumnezeu, a atras atenţia asupra ei. Zeul indian Timurtis, ca şi 
abstracția chineză a treimii erau, în ceea ce priveşte conţinutul lor, mai clare în sine. 
Savanţi ca domnul Abel Remusat şi domnul Saint-Martin au întreprins, la rândul lor, 
cele mai merituoase cercetări în literatura chineză, apoi, pornind de la aceasta, în cea 
mongolă şi, dacă ar fi fost posibil, şi în cea tibetană. De asemenea, baronul von 
Eckstein, în felul său, anume folosind idei şi maniere înrudite filozofiei naturii, care 
îşi aveau originea în Germania, prin imitația — mai spirituală însă - a lui Fr. von 
Schlegel, a venit în ajutorul acelui catolicism primitiv în paginile jurnalului său Le 
Catholique şi îndeosebi a dirijat sprijinul cârmuirii şi către fracțiunea savantă a 
congregației, în aşa fel încât cârmuirea a organizat chiar călătorii în Orient pentru 
a descoperi la fața locului tezaure ascunse de la care se aşteptau informații 
suplimentare asupra învățăturilor străvechi, îndeosebi asupra perioadei de înflorire a 
antichităţii şi a originilor budismului, pentru ca, prin acest larg, dar pentru savanți 
interesant ocol, să sprijine cauza catolicismului (Prima ediție, uşor modificată). 

cum sunt înfăţişate lucrurile în aşa-numitul sistem grosolan con- 
ceput al emanației), toate acestea sunt presupoziţii care nici nu au o 
întemeiere istorică, nici nu pot ajunge vreodată la ea, chiar dacă am 
opune conceptului originea lor interpretată cu totul arbitrar, 
potrivit simplei păreri subiective. 

Pentru considerarea filozofică se cuvine şi este potrivit să se 
înceapă tratarea istoriei din momentul în care raționalitatea începe 
să păşească în existența lumească, şi nu din momentul în care ea 
este doar o posibilitate în sine. Interpretarea istoriei trebuie înce- 
pută de atunci de când există o stare în care raționalitatea se mani- 
festă în conştiinţă, voinţă şi faptă. Existenţa neorganică a spiritului, 
a libertăţii este impermeabilitatea lipsită de conştiinţă faţă de bine 
şi de rău, implicit faţă de legi, sau, dacă vreţi, este o perfecțiune, dar 
ea nu constituie în sine obiect al istoriei. Etica naturală şi în acelaşi 
timp religioasă este pietatea familială. Eticul constă, în această 
societate, tocmai în faptul că membrii ei nu se comportă unii față de 
alții ca indivizi dispunând de o voinţă liberă, ca persoane; tocmai 
de aceea familia în sine este sustrasă acelei evoluţii din care abia se 
naşte istoria. Când însă unitatea spirituală depăşeşte acest cerc de 
afectivitate şi de iubire naturală şi ajunge la conştiinţa persona- 
lităţii, atunci se iveşte acel loc de răspântie întunecos şi rece în care 
nici natura, nici spiritul nu sunt deschise şi clare şi în care natura şi 
spiritul nu vor putea deveni deschise şi clare decât printr-un efort 
ulterior de desăvârşire, încă foarte îndepărtat în timp, al acelei 
voințe devenite conştientă de sine. Conştiinţa singură are capaci- 
tatea de a fi deschisă, numai ei i se poate revela atât Dumnezeu, cât 
şi orice altceva; în adevărul, în universalitatea ei ființând în sine şi 
pentru sine, conştiinţa nu se poate dezvălui decât acelei conştiinţe 
care a luat act de sine. Libertatea constă în a şti şi a voi asemenea 
generalități substanţiale ca dreptul şi legea şi în a da naştere reali- 
tăţii corespunzătoare lor — statul. 

Unele popoare au putut viețui timp îndelungat fără existența 
unui stat, deci înainte de a ajunge la realizarea acestei meniri a lor, 
şi chiar în acest stadiu au putut atinge o dezvoltare importantă în 

anumite direcţii. După cele spuse mai sus, această preistorie se află 
oricum în afara obiectivului nostru, fie că ea a fost urmată de o 
istorie reală, fie că popoarele respective n-au ajuns să constituie un 
stat. Este o mare descoperire în istorie — ca şi a unei lumi noi — aceea 
făcută acum douăzeci şi mai bine de ani cu privire la sanscrită şi la 
legătura dintre limbile europene şi această limbă. Descoperirea de 
mai sus a dus îndeosebi la o concepţie asupra legăturilor dintre 
populațiile germanice şi indice, concepţie care prezintă gradul de 
certitudine cel mai ridicat ce se poate cere în asemenea materie. Şi 
în prezent ne mai sunt cunoscute populaţii care abia formează o 
societate, necum un stat, dar despre care se ştie încă de mult timp 
că există; la fel, ne sunt cunoscute alte populaţii, a căror stare evo- 
luată trebuie să ne intereseze îndeosebi, tradiția acestora întinzân- 
du-se dincolo de întemeierea statului lor şi multe schimbări în ce le 
priveşte petrecându-se înaintea acestei epoci. Legătura mai sus 
indicată dintre limbile unor popoare atât de îndepărtate unele de 
altele ne arată că răspândirea acestor naţiuni pornind din Asia, 
precum şi ramificarea atât de disparată a unei înrudiri străvechi 
constituie un fapt de necontestat, ce nu se trage din mult preţuita 
combinaţie intelectuală de circumstanțe mai importante sau mai 
puţin importante, care a îmbogăţit şi va continua să îmbogăţească 
istoria cu numeroase ficțiuni, prezentate drept fapte. Acea desfă- 
şurare de evenimente care pare a se întinde atât de departe rămâne 
însă în afara istoriei: ea i-a premers acesteia. 

Cuvântul istorie îmbină în limbajul nostru atât latura obiec- 
tivă, cât şi pe cea subiectivă şi desemnează tot pe atât historiam 
rerum gestarum, cât şi însăşi res gestas, ea înseamnă în aceeaşi 
măsură fapte întâmplate ca şi relatarea lor istorică. Această îm- 
binare a celor două semnificaţii trebuie privită de noi ca având o 
natură mai înaltă decât aceea a unei simple coincidenţe exterioare: 
trebuie să considerăm că relatarea istorică apare o dată cu faptele şi 
evenimentele istorice? este o temelie lăuntrică comună, care le face 
să iasă împreună la iveală. Amintirile privind familia, tradiţiile 
patriarhale prezintă interes în cadrul familiei şi al seminţiei;, mersul 

uniform al stării pe care ele îl reprezintă nu constituie un obiect 
pentru amintire, pe când faptele ce se deosebesc între ele sau cotitu- 
rile destinului o pot incita pe zeița Mnemosina la făurirea de ima- 
gini, precum iubirea şi simțămintele religioase provoacă fantezia să 
dea formă unor asemenea porniri lipsite de formă la început. Însă 
abia statul este cel care nu numai că oferă un conţinut potrivit 
narațiunii istorice, dar o creează ca atare o dată cu sine. În locul 
unor porniri subiective ale ocârmuirii, suficiente doar necesităţilor 
de moment, o comunitate pe cale de a se consolida şi a se ridica la 
rangul de stat necesită ordine, legi, dispoziţii generale şi general- 
valabile, care dau naştere astfel atât la prezentarea, cât şi la inte- 
resul pentru fapte şi întâmplări raţionale, determinate în sine şi cu 
rezultate durabile, cărora zeița Mnemosina, cu scopul de a da carac- 
ter veşnic structurii şi naturii statului, este împinsă să le adauge 
dăinuirea amintirii. Simțămintele mai adânci în genere, de pildă cel 
al iubirii, ca şi contemplaţia religioasă şi formele ei, aparţin cu totul 
prezentului, mulțumindu-l pe deplin; existența statului însă, care 
prin legile ei raționale şi obiceiurile ei este totodată şi o existență 
exterioară, constituie o prezență nedesăvârşită, a cărei înțelegere, 
pentru a fi asimilată, necesită conştiinţa trecutului. 

Perioadele de timp -— ni le putem închipui de veacuri sau mi- 
lenii — care s-au scurs peste popoare înainte de a se scrie istoria şi 
care au putut fi bogate în revoluţii, migraţiuni şi transformări 
violente nu constituie o istorie obiectivă, deoarece nu au dat naştere 
nici unei istorii subiective, nici unei naraţiuni istorice. Nu pentru că 
o asemenea relatare istorică ar fi pierit întâmplător de-a lungul 
unor asemenea perioade, ci pentru că ea n-a putut exista pe atunci, 
de aceea nici nu există. Abia în stat, o dată cu conştiinţa legilor, 
există fapte clare şi, o dată cu ele, claritatea unei conştiinţe asupra 
lor, care le dă posibilitatea şi necesitatea de a fi păstrate. Este sur- 
prinzător pentru oricine începe să se familiarizeze cu comorile lite- 
raturii indice că această țară aşa de bogată în produse spirituale de 
cea mai mare profunzime nu are istorie, contrastând în această pri- 
vinţă în chipul cel mai izbitor cu China, împărăție ce posedă o atât 

de admirabilă istorie, care merge până în timpurile cele mai vechi. 
India nu dispune numai de cărţi religioase şi de strălucite opere de 
artă poetice, ci şi de pravile vechi, ceea ce a fost considerat mai 
înainte drept condiţie pentru constituirea istoriei; totuşi ea nu are 
istorie. Dar, în această ţară, alcătuirea incipientă spre diferenţierea 
societății s-a împietrit imediat la determinări naturale, sub forma 
castelor, astfel încât legile se referă, ce-i drept, la drepturile civile, 
făcându-le însă pe acestea înseşi dependente de deosebirile naturale 
şi stabilind în special o subordonare ierarhică (nu atât în drepturi, 
cât în lipsa de drepturi) a acestor stări sociale între ele, adică a celor 
de sus față de cele de jos. Astfel, elementul eticului a fost eliminat 
din splendoarea vieţii indiene şi din împărăţiile sale. De altfel, 
dincolo de acea lipsă de libertate caracteristică unei stabilități natu- 
rale a orânduirii, întreaga structură a societății nu poate fi decât 
bun-plac violent, pornire efemeră sau, mai bine zis, un fel de furie, 
fără finalitate spre progres sau evoluţie; de aceea gândirii nu-i 
rămâne nici o amintire, nici un obiect potrivit pentru zeița Mnemo- 
sina, ci cel mult o nălucire haotică ce se agită încoace şi încolo pe un 
tărâm care, pentru a fi la înălțimea istoriei, ar fi trebuit să aibă un 
scop corespunzător realităţii şi totodată libertăţii substanţiale. 
Datorită unei astfel de condiționări a istoriei s-a şi întâmplat 
că acel proces atât de bogat şi de uriaş al dezvoltării familiilor în 
triburi, a triburilor în popoare, precum şi răspândirea acestora 
datorită creşterii lor, care la rându-i lasă să se presupună atâtea 
complicații, războaie, răsturnări şi prăbuşiri, s-a desfăşurat în afara 
istoriei; ba mai mult, până şi extinderea şi constituirea limbilor 
legate de procesul de mai sus s-au petrecut ascuns şi fără zgomot, 
desfăşurându-se pe nesimţite. Monumentele atestă că, încă în sta- 
diul primitiv al popoarelor, limbile pe care acestea le-au vorbit erau 
în cel mai înalt grad dezvoltate, că intelectul, evoluând după rostu- 
rile sale, s-a consacrat cu temeinicie acestui domeniu teoretic. Gra- 
matica consecvent dezvoltată este operă a gândirii, care-şi pune în 
evidență pe această cale categoriile sale. Este de asemenea un fapt 
că, pe măsură ce în societate şi în stat civilizația progresează, 

această funcţie a intelectului exercitată sistematic se toceşte şi, în 
consecință, limba devine mai săracă şi mai puţin plastică; o 
interesantă particularitate este că progresul care se apropie în sine 
tot mai mult de natura spiritului şi scoate tot mai mult la iveală 
raționalitatea, dându-i formă, neglijează totuşi nuanţarea proprie 
intelectului şi inteligibilitatea, considerându-le ca obstacol şi dispen- 
sându-se de ele. Limba este act al inteligenței teoretice în cel mai 
propriu înţeles al cuvântului, căci ea este latura externă a manifes- 
tării acesteia. În absenţa limbii, activitatea memoriei şi a imagina- 
ției este expresie interioară. Dar acest act prin excelenţă teoretic, 
dezvoltarea sa ulterioară, precum şi faptul corelat — mai concret — al 
răspândirii popoarelor, al separării lor unul de altul, al amestecului 
şi al migraţiunii lor rămân învăluite în negura unui trecut negrăi- 
tor, ele nu sunt acte ale voinţei ce devine conştientă de sine, ale 
libertăţii ce-şi conferă altă exterioritate, adică ce este adevărată în 
înţelesul propriu al cuvântului. Lipsite de participaţie la acest ele- 
ment adevărat, popoarele despre care e vorba, indiferent de dezvol- 
tarea lor lingvistică, nu au ajuns să aibă nici un fel de istorie. 
Existenţa premergătoare a limbii, ca şi pornirea spre afirmare şi 
diferenţiere a naţiunilor, a câştigat semnificație şi interes pentru 
raţiunea concretă abia, în parte, prin contactul cu statele constituite 
şi, în parte, prin iniţiativa proprie de a constitui un stat. 


c) După aceste observaţii privind forma începutului istoriei 
universale şi epoca preistorică, care trebuie exclusă din ea, este 
necesar să indicăm mai în amănunt felul desfăşurării istoriei uni- 
versale, dar, pentru moment, numai cu referire la latura formală. 
Determinarea în continuare a conținutului ei concret va fi lăsată pe 
seama capitolelor viitoare. 

Istoria universală reprezintă, aşa cum s-a precizat anterior, 
dezvoltarea conştiinţei spiritului în lumina libertății şi a înfăptui- 
rilor generate de conştiinţa ei. Evoluţia poartă în sine caracterul de 
a fi o desfăşurare în trepte, o serie de determinări succesive ale Ii- 
bertăţii, care ies în evidenţă prin conceptul obiectului. Natura logică 

şi mai mult încă natura dialectică a conceptului ca atare, faptul că el 
se determină pe sine, instituindu-şi determinări pe care din nou le 
depăşeşte şi dobândind prin însăşi această depăşire o determinare 
afirmativă, şi anume una mai concretă şi mai bogată, această 
necesitate, precum şi seria necesară a determinărilor pure şi 
abstracte ale conceptului se cunoaşte în logică. Aici trebuie să men- 
ționăm numai că fiecare treaptă, ca treaptă deosebită de celelalte, îşi 
are un principiu determinant, specific ei. Atare principiu în istorie 
este determinaţie a spiritului, anume spiritul deosebit al unui popor. 
Această determinaţie exprimă în chip concret toate laturile conştiin- 
ţei şi voinţei spiritului unui popor, ale întregii sale realităţi; ea este 
pecetea pe care o poartă atât religia, cât şi constituția sa politică, 
sistemul juridic, moravurile, precum şi ştiinţa, arta şi dibăcia sa 
tehnică. Aceste însuşiri caracteristice deosebite trebuie înțelese ple- 
când de la acel aspect specific al universalului, de la principiul speci- 
fic al unui popor, după cum -— invers — din detaliul faptic existent în 
istorie trebuie aflat universalul în specificitate. Că o anumită 
specificitate constituie de fapt principiul caracteristic al unui popor, 
acesta este faptul care trebuie înregistrat empiric şi dovedit pe cale 
istorică. Ducerea la bun sfârşit a unei asemenea operaţii presupune 
nu numai o putere de abstractizare exersată, dar şi o îndeaproape 
familiarizare cu ideea; trebuie să fii a priori familiarizat cu orbita — 
dacă putem s-o numim astfel — în care gravitează principiile, tot aşa 
precum Kepler - pentru a aminti numele cel mai ilustru în această 
modalitate de cunoaştere — a trebuit să cunoască a priori elipsele, 
cuburile şi pătratele, ca şi raționamentele privind raporturile dintre 
acestea, mai înainte de a putea descoperi din datele empirice legile 
sale nemuritoare, care constau în determinări ale sferelor respective 
ale reprezentării. Neştiutorul întru această cunoaştere a determi- 
nărilor elementare generale poate tot atât de puţin să priceapă acele 
legi, oricât ar observa cerul şi mersul astrelor, pe cât ar fi putut să le 
descopere el însuşi. Din această nefamiliarizare cu gândirea pe care 
o presupune procesul constituirii de sine a libertății în desfăşurarea 
sa provin şi o parte din criticile care se aduc considerării filozofice a 

unei ştiinţe, ce se comportă în rest empiric, drept urmare a aşa- 
numitei apriorităţi şi a introducerii de idei în materialul respectiv. 
Asemenea determinări ale gândirii apar astfel ca ceva străin, care 
nu aparține obiectului. Într-adevăr, pentru modul de a privi subiec- 
tiv, care nu cunoaşte şi nu este familiarizat cu lumea gândurilor, ele 
constituie ceva străin, negăsindu-şi locul în reprezentarea şi înțele- 
gerea pe care un asemenea mod deficient de a privi şi-l formează 
despre obiect. De aici izvorăşte opinia că filozofia n-ar înțelege ase- 
menea ştiinţe. Ea trebuie să admită, de fapt, că intelectul ce domină 
în acele ştiinţe nu se află în sfera sa, că ea nu procedează conform 
categoriilor unui atare intelect, ci conform categoriilor rațiunii, 
cunoscând însă totodată atât acea modalitate a intelectului, cât şi 
valoarea şi poziţia lui. Se admite de asemenea ca valabil, pentru un 
asemenea mod de procedare ştiinţifică a intelectului, că esenţialul 
trebuie despărţit şi reliefat în raport cu aşa-numitul neesenţial. Dar, 
pentru a putea face acest lucru, trebuie să cunoşti esenţialul; or, aşa 
cum s-a arătat mai înainte — când e vorba să se considere istoria 
universală în ansamblul său —, esenţialul este conştiinţa libertăţii şi 
determinările acestei conştiinţe în dezvoltările sale. Orientarea 
către această categorie constituie orientarea spre ceea ce este 
într-adevăr esenţial. 

Obiecţiile şi opoziția împotriva unui mod determinat de a fi, 
conceput în universalitatea sa, provin în parte, de obicei, şi din 
incapacitatea de a sesiza şi a pricepe ideile. Dacă în istoria naturală 
se prezintă, ca obiecție împotriva existenţei speciilor şi claselor bine 
definite, un exemplar monstruos, nereuşit, ori un hibrid, se poate 
replica pe bună dreptate — lucru care se spune adesea pe negândite — 
că excepţia întăreşte regula, ceea ce revine la a afirma că excepţiei îi 
incumbă să demonstreze condiţiile în care se produce sau deficiența 
şi caracterul hibrid care se ascund în abaterea de la normal. Este o 
neputinţă a naturii că nu reuşeşte să mențină universalitatea clase- 
lor şi speciilor sale împotriva altor forțe elementare. S-ar putea 
întâmpla însă, bunăoară, ca, luând în considerare alcătuirea omului 
în structura sa concretă şi menţionând că creierul, inima şi alte 

organe țin în mod esenţial de viața omului, să se înfățişeze un 
avorton nenorocit, care să prezinte în linii mari o formă omenească, 
ori numai aspecte ale unei asemenea forme, care să fi fost conceput 
într-un trup omenesc, să fi trăit acolo şi să fi căpătat suflare, 
născându-se dintr-un asemenea trup, dar care să nu aibă nici creier, 
nici inimă. Dacă se ia un asemenea exemplar pentru a se obiecta 
împotriva alcătuirii fireşti a omului, rămânându-se doar la denumi- 
rea şi determinarea superficială a acestuia, se vede în acest caz că 
omul real, concret arată, bineînţeles, ceva mai altfel: un asemenea 
om trebuie să aibă creier în cap şi inimă în piept. 

Se procedează în acelaşi fel atunci când se afirmă, pe drept, că 
geniul, talentul, virtuțile şi sentimentele morale, evlavia se pot ivi în 
toate zonele, constituţiile şi situațiile politice, lucru despre care 
exemplele abundă. Dacă printr-o asemenea afirmaţie se urmăreşte 
însă respingerea deosebirii dintre ele, ca neimportantă şi neesen- 
ţială, înseamnă că reflecția se opreşte la categorii abstracte, renun- 
ţând la conţinutul determinat, pentru care — ce-i drept — nu există 
vreun principiu în asemenea categorii. Perspectiva care se deschide 
asupra culturii din asemenea puncte de vedere formale oferă un 
câmp nelimitat pentru întrebări subtile, opinii savante şi comparații 
surprinzătoare, pentru reflecţii şi fraze pompoase, în aparenţă pro- 
funde, care pot deveni cu atât mai strălucitoare cu cât se referă la 
stări mai nedeterminate; ele pot fi cu atât mai uşor reînnoite şi 
modificate cu cât mai puţin sunt de aşteptat din strădaniile lor 
rezultate importante, care să ducă la ceva temeinic şi rațional. În 
acest sens, cunoscutele epopei indiene pot fi comparate cu cele 
homerice şi, eventual, prețuite mai mult decât acestea, întrucât 
puterea fanteziei ar fi criteriul prin care s-ar dovedi geniul poetic; la 
fel, datorită asemănării unor trăsături izolate cu caracter fantastic 
ale zeităților, s-a considerat îndreptăţită recunoaşterea unor figuri 
ale mitologiei greceşti în mitologia indiană. Tot astfel, filozofia 
chineză, întrucât postulează unitatea, a fost prezentată ca fiind ace- 
laşi lucru cu ceea ce ar fi apărut mai târziu sub forma filozofiei 
eleate şi sub forma sistemului lui Spinoza; şi deoarece ea se exprimă 

de asemenea prin numere abstracte şi linii, i s-au atribuit elemente 
pitagoreice şi creştine. Pilde de vitejie, curaj, perseverenţă, trăsături 
nobile, de abnegaţie personală şi jertfire de sine, care pot fi întâlnite 
atât la naţiunile cele mai dârze, cât şi la cele mai molâi, sunt 
considerate suficiente pentru a se susţine că, în sânul acestor naţi- 
uni, simțul şi comportarea morală ar exista în aceeaşi măsură, dacă 
nu chiar în măsură mai mare decât în statele creştine cele mai dez- 
voltate. În legătură cu aceasta s-a ivit dubiul: oare, în mersul înainte 
al istoriei şi al culturii — sub toate aspectele lui —, oamenii au devenit 
mai buni; oare moralitatea lor a crescut prin faptul că aceasta s-ar 
întemeia exclusiv pe intenţia şi înţelegerea subiectivă - anume pe 
ideea celui care acționează asupra a ceea ce constituie dreptul sau 
nelegiuirea, binele sau răul —, şi nu pe ceea ce ar fi considerat în sine 
drept bine sau rău, ori pe ceea ce e considerat drept bine sau rău de 
către o anume religie având garanţia valorii sale. 

Putem fi scutiţi de a pune în lumină aici caracterul formalist 
şi eronat al unui asemenea mod de a privi lucrurile, precum şi de a 
stabili adevăratele principii ale moralității ori mai curând ale eticii 
faţă de falsa moralitate. Aceasta deoarece istoria universală se mişcă 
într-un domeniu superior celui în care moralitatea îşi are lăcaşul 
său propriu şi care este constituit de caracterul individual, de con- 
ştiinţa indivizilor, de voinţa lor specifică şi de modul lor de a acţio- 
na. Acestea îşi primesc în sine prețuirea sau dezaprobarea, răsplata 
sau pedeapsa. Ceea ce revendică şi realizează scopul final al spiri- 
tului, existând în sine, ceea ce îndeplineşte providenţa se află dea- 
supra obligațiilor, deasupra posibilității de dezaprobare şi aprobare, 
acestea din urmă revenind, în ceea ce priveşte moralitatea, indivi- 
dualității. Indivizii care, pornind de la o motivare etică, deci de la o 
mentalitate generoasă, s-au opus la ceea ce constituie progresul ideii 
spiritului se află, din punct de vedere moral, mai presus de indivizii 
ale căror nelegiuiri, în cadrul unei ordini superioare, s-au trans- 
format în mijloace prin care voința acestei ordini este pusă în miş- 
care. Dar, în cazul unor asemenea răsturnări, ambele tabere de mai 
sus se află fără îndoială în aceeaşi sferă coruptă, astfel încât cei care 

se consideră îndreptățiți în acţiunea lor apără doar o justiție 
formală, abandonată de spiritul viu şi de Dumnezeu. Faptele oame- 
nilor mari care sunt indivizi la dimensiunea istoriei universale apar 
justificate nu numai în ceea ce priveşte însemnătatea lor lăuntrică, 
lipsită de conştiinţă, ci şi din perspectiva lumii. De aceea, nu trebuie 
să se ridice pretenţii de moralitate faţă de faptele de ordin istoric 
universal şi față de înfăptuitorii acestora, căci aceste pretenţii nu 
sunt pe măsura lor. Istoria universală ar putea face cu totul abstrac- 
ţie de cercul în care îşi află locul moralitatea şi deosebirea atât de 
des discutată dintre politică şi morală; şi aceasta nu numai în sensul 
că s-ar abţine de la judecare (în fond, principiile ei şi raportarea 
necesară a acțiunilor la principii sunt deja o judecată), ci prin aceea 
că ea ar lăsa cu totul în afara jocului şi nepomeniţi indivizii, căci ea 
n-are să dea socoteală decât de faptele spiritului poporului; struc- 
turile individuale pe care spiritul poporului, păşind în realitate, le-ar 
îmbrăca pot fi lăsate în seama scribilor întru istorie. 

Acelaşi formalism se învârte în jurul unor lucruri atât de 
nedeterminate ca: geniu, poezie şi filozofie, găsindu-le oriunde. Toate 
acestea sunt produse ale reflexiei care gândeşte, iar ce trebuie izolat 
şi distins în cadrul unor atare generalităţi, lucru executat fără 
şovăială şi fără nici o adâncire în conţinut, trece drept act de cultu- 
ră; dar o atare cultură este cu totul formală în măsura în care ea îşi 
îndreaptă interesul numai spre a despica conţinutul, oricare ar fi 
acesta, şi spre a percepe laturile conţinutului potrivit modului de a 
concepe; nu e aici vorba de generalitatea liberă, care singură are 
dreptul să pretindă a fi obiect pentru conştiinţă. O atare conştiinţă 
despre gândirea însăşi şi despre formele ei izolate de materia amorfă 
este filozofia. Ea îşi are, evident, condiţia existenţei în cultură; dar 
filozofia reuneşte conținutul dat cu forma generalităţii; astfel încât 
ea le posedă pe ambele într-o unitate indestructibilă, considerând 
conținutul fărâmiţat, prin analiză, într-o mulțime şi o bogăţie ne- 
sfârşită de reprezentări drept conţinut pur empiric din care gân- 
direa nu are a se împărtăşi. 

Este de asemenea act al gândirii, şi anume al intelectului, 
faptul de a face dintr-un obiect, care constituie în sine un conţinut 
concret şi bogat, o reprezentare simplă (de pildă „pământ“, „om“, 
„Alexandru“ sau „Cezar“) şi de a o desemna printr-un cuvânt, pe 
cât este tot un act al intelectului de a o descompune, de a izolă, tot 
în reprezentare, determinările conținute în ea şi de a le da şi 
acestora câte un nume. Dar în legătură cu opinia care a prilejuit cele 
spuse imediat mai sus se limpezeşte faptul că, aşa cum reflecția dă 
naştere universalităţilor geniu, talent, artă, ştiinţă, tot astfel 
cultura formală proprie fiecărei trepte a realizărilor spirituale nu 
numai că poate, dar şi trebuie să se dezvolte şi să ajungă la o mare 
înflorire, până când o asemenea treaptă se structurează ca stat, iar 
în cadrul acestei temelii a civilizaţiei ea păşeşte la nivelul reflecţiei 
proprii intelectului şi, precum ajunge la legi, ajunge în totul la forme 
de universalitate. În existența statului ca atare este sădită 
necesitatea culturii formale şi deci a apariţiei ştiinţelor, precum şi a 
unei poezii şi arte culte în genere. Artele cuprinse sub denumirea de 
arte plastice cer oricum, prin latura lor tehnică, conviețuirea civi- 
lizată între oameni. Poezia, care depinde mai puţin de condiţiile şi 
de mijloacele din afară, având ca substrat material vocea, element 
nemijlocit al existenţei sale, apare cu multă îndrăzneală şi într-o 
expresie cultă deja în stări în care un popor nu a ajuns încă până la 
a realiza o viaţă juridică; aceasta deoarece - aşa cum s-a menționat 
mai înainte — limba realizează pentru sine o dezvoltare înaltă a 
intelectului, dincolo de civilizaţie. 

Şi filozofia trebuie să-şi facă apariţia în viaţa statului, întru- 
cât ceea ce face ca un conţinut să devină obiect al culturii este — cum 
s-a arătat mai sus — însăşi forma gândirii, iar filozofiei, care nu e 
decât gândirea gândirii, îi este pregătit, o dată cu aceasta, materialul 
specific construcției filozofice, încă în cadrul culturii sub aspectul ei 
general. Dacă în dezvoltarea statului însuşi trebuie să se ivească 
perioade în care spiritul propriu naturilor alese este silit să se refu- 
gieze din realitate în zonele ideale, pentru a-şi găsi acolo împăcarea 
cu sine, de care nu se mai poate bucura în realitatea dezbinată, unde 

intelectul ce reflectează pângăreşte tot ce este sfânt şi adânc, ceea ce 
este sădit natural în religia, legile şi obiceiurile popoarelor, 
transformându-le în plate generalități abstracte, lipsite de Dumne- 
zeu şi aruncând anatema asupra lor, în asemenea împrejurări gândi- 
rea este constrânsă să devină rațiune gânditoare, pentru ca, prin 
elementul său propriu, să încerce a se restabili din dezastrul la care 
a fost adusă. 

Întâlnim — bineînțeles — la toate popoarele ce aparţin istoriei 
universale poezie, arte plastice, ştiinţă şi filozofie, dar nu numai 
stilul şi orientarea în genere sunt diferite, ci în primul rând conţinu- 
tul, iar acest conţinut priveşte deosebirea supremă, aceea a raționa- 
lităţii. Nu ajută la nimic faptul că o anumită critică estetică, care are 
o opinie foarte înaltă despre sine, pretinde că nu ceea ce ţine de 
subiect, adică ceea ce constituie substanţialul conţinutului, trebuie 
să determine plăcerea, că, dimpotrivă, forma frumoasă ca atare, 
bogăţia fanteziei şi altele asemenea constituie scopul artelor şi că 
acestea ar trebui luate în considerare şi gustate de o sensibilitate 
descătuşată şi de un spirit cultivat. O minte sănătoasă nu admite 
asemenea abstracții şi nu aderă la opere de genul amintit. Oricât 
s-ar încerca să se asimileze epopeile indice celor homerice, în ceea ce 
priveşte numeroase însuşiri formale, grandoarea fabulaţiei şi pute- 
rea de imaginație, vioiciunea imaginilor şi sentimentelor, frumu- 
sețea exprimării, rămâne totuşi deosebirea incomensurabilă de 
conținut, de substanţial şi de raționalitate — deci exclusiv în ceea ce 
priveşte conştiinţa conceptului de libertate şi întipărirea acestuia 
asupra indivizilor. Există nu numai o formă clasică, ci şi un conţinut 
clasic, după cum, de asemenea, forma şi conţinutul sunt atât de 
strâns îmbinate în opera de artă, încât prima nu poate fi decât cla- 
sică în măsura în care conținutul are acest caracter. Cu un conținut 
fantastic, care nu se limitează pe sine — raţionalul fiind tocmai ceea 
ce are în sine măsură şi scop -, forma devine totodată lipsită de 
măsură şi amorfă ori penibilă şi meschină. La fel, în compararea 
diferitelor filozofeme despre care am vorbit mai înainte, se trece cu 
vederea tocmai ceea ce este exclusiv important, anume felul de 

determinaţie al unităţii —- comune atât filozofiei chineze şi eleate, cât 
şi filozofiei lui Spinoza —, cât şi deosebirea dintre ele, care constă în 
faptul că acea unitate este sesizată abstract sau concret, şi anume 
atât de concret până la unitatea în sine, care este spirit. Aşezarea lor 
pe aceeaşi treaptă dovedeşte tocmai că acest punct de vedere nu 
cunoaşte decât unitatea abstractă, sub acest aspect, şi că, emițând 
judecăţi asupra filozofiei, nu cunoaşte ceea ce constituie năzuința ei. 

Există însă şi domenii care, cu toată diferenţierea conţi- 
nutului substanţial al unei culturi, rămân aceleaşi. Diferenţierea 
amintită se referă la raţiunea care gândeşte şi la libertate a cărei 
conştiinţă de sine este această rațiune şi care are una şi aceeaşi 
rădăcină cu gândirea. Deoarece numai omul gândeşte — nu şi ani- 
malul -, omul singur se bucură de libertate, şi aceasta numai 
întrucât este ființă gânditoare. În conştiinţa sa se află ideea că 
individul se concepe pe sine ca persoană, că, în ciuda singularităţii 
sale, se concepe ca o universalitate în sine, capabilă de abstracţie şi 
de renunțare la orice, se concepe deci ca un infinit în sine. Astfel, 
domeniile care se află în afara acestei conceperi constituie un ele- 
ment care este comun acelor deosebiri de substanță. Însăşi morala, 
care se află în legătură atât de strânsă cu conştiinţa libertăţii, poate 
fi totuşi foarte pură chiar atât timp cât conştiinţa libertăţii lipseşte 
încă, în măsura în care ea nu face decât să enunţe obligaţiile şi drep- 
turile cu caracter general, sub formă de comandamente obiective, 
ori în măsura în care se mărgineşte la elevația de ordin formal, la 
renunţarea la tot ceea ce este legat de simțuri şi de pornirile lor, 
considerate ca element pur negativ. De când europenii au luat 
cunoştinţă de morala chineză şi de scrierile lui Confucius, aceasta se 
bucură de cea mai mare laudă şi de cele mai strălucite aprecieri în 
ceea ce priveşte calitatea ei din partea cunoscătorilor moralei creşti- 
ne. De asemenea, se apreciază modul sublim în care religia şi poezia 
indiană (trebuie să se adauge totuşi că este vorba de poezia cultă) şi 
îndeosebi filozofia lor exprimă şi încurajează detaşarea, cât şi jertfi- 
rea a tot ceea ce ţine de simţuri. Ambele naţiuni sunt lipsite însă — 
se poate spune întru totul — de conştiinţa esenţială a conceptului de 

libertate. Pentru chinezi, legile lor morale sunt, asemenea legilor 
naturale, comandamente pozitive venite din afară, drepturi impuse 
şi obligații impuse sau reguli de politeţe reciprocă. Libertatea, prin 
care determinările raţionale substanţiale capătă abia caracterul de 
convingere etică, lipseşte; morala este o problemă de stat şi ca atare 
ea este mânuită de funcționari ai guvernului şi de tribunale. Lucră- 
rile chinezilor asupra moralei, care nu sunt coduri de legi, ci totuşi 
lucrări care se adresează voinţei şi convingerii subiective, se citesc 
aşa cum se citesc scrierile morale ale stoicilor, ca o înşirare de coman- 
damente care ar fi necesare pentru a atinge țelul fericirii, astfel 
încât s-ar părea că ar rămâne la latitudinea bunului-plac să urmeze 
sau nu aceste comandamente; la fel după cum reprezentarea unei 
fiinţe acţionând abstract - a înţeleptului — constituie atât pentru 
moraliştii chinezi, cât şi pentru cei stoici încununarea unor ase- 
menea învățături. Şi în doctrina indiană a renunţării la tot ce ține 
de simţuri, la dorinţele şi la chemările lumeşti, nu libertatea etică 
afirmativă constituie obiectivul final, ci neantul conştiinţei, ani- 
hilarea vieţii spirituale şi chiar a celei fizice. 

Ceea ce noi trebuie să cunoaştem în mod determinat este 
spiritul concret al unui popor, şi, deoarece este spirit, acesta nu se 
lasă cunoscut decât pe cale spirituală, anume prin gând. Spiritul — el 
singur — este ceea ce se manifestă prin faptele şi prin tendinţele 
poporului, este ceea ce izbuteşte să se realizeze pe sine, să se bucure 
de sine, să se cunoască pe sine, căci menirea sa este să se zămis- 
lească pe sine. Cel mai de preţ lucru pentru spirit este însă să se ştie 
pe sine, să ajungă nu numai la contemplarea de sine, ci la gândirea 
de sine. Acest lucru el trebuie să-l împlinească şi într-adevăr îl va 
împlini; împlinirea înseamnă însă totodată săvârşirea sa şi ivirea 
unui alt spirit, a unui alt popor la scara istoriei universale, a unei 
alte epoci a acestei istorii. Trecerea şi conexiunea aceasta ne duc la 
unitatea întregului, la conceptul istoriei universale ca atare, pe care 
avem misiunea s-o privim mai îndeaproape şi asupra căreia vom 
înfăţişa viziunea noastră. 

Istoria universală nu este — noi ştim — decât înfăţişarea spiri- 
tului în timp, în acelaşi fel în care ideea este înfăţişarea sub formă 
de natură, în spaţiu. 

Dacă aruncăm o privire asupra istoriei universale în genere, 
ne aflăm în faţa unui imens tablou de schimbări şi de fapte, înfă- 
ţişând întruchipări nesfârşit de felurite de popoare, de state, de indi- 
vizi care se succedă fără odihnă. Tot ceea ce se poate cuprinde în 
firea omului, tot ceea ce-l priveşte, toate sentimentele de bine, de 
frumos, de grandios sunt solicitate din toate părțile, se propun şi se 
urmăresc țeluri pe care le prețuim, pe care le-am dori realizate; 
tragem nădejde şi ne temem pentru ele. În toate aceste evenimente 
şi întâmplări, ceea ce vedem în primul rând este acțiunea şi de 
asemenea pătimirea omenească; simțim că peste tot este vorba 
de lucruri care sunt ale noastre, şi de aici înclinarea noastră de a lua 
atitudine pro sau contra. Atrag când frumuseţea, libertatea şi bogă- 
ţia, când energia, care fac până şi viciul să se poată impune. Ne 
aflăm când în faţa aglomerării masive a unei năzuinţe cu caracter 
general, mişcându-se greoi, lăsată pradă şi nimicită de un complex 
nesfârşit de împrejurări mărunte, când în faţa unui lucru de nimic, 
născut dintr-o uriaşă cheltuială de forţe, când în fața unui lucru 
aparent neînsemnat, dar care are urmări incomensurabile - peste 
tot o învălmăşeală cum nu se poate mai pestriță, care ne prinde în 
năzuința sa şi în care, dacă ceva dispare, altceva îi ia locul. 

Ideea generală, categoria ce se înfăţişează în primul rând în 
legătură cu această perindare neîncetată de indivizi şi popoare, care 
fiinţează o bucată de timp, pentru ca apoi să dispară, este schim- 
barea. Înțelegerea acestei schimbări în latura sa negativă o dobân- 
dim privind mai îndeaproape rămăşiţele a ceea ce a fost cândva 
măreție. Care călător rătăcind printre ruinele Cartaginei, Palmirei, 
Persepolisului sau Romei nu se lasă dus de gândul vremelniciei 
imperiilor şi oamenilor şi nu este cuprins de tristeţe pentru ceea ce a 
fost cândva viaţă plină de sevă şi de bogăţie? — Tristeţe care nu 
deplânge pierderi personale ori spulberarea ţelurilor proprii, ci 
tristețe pentru prăbuşirea unor forme de viață omenească pline de 

strălucire şi cu o bogată cultură. — Trăsătura următoare care se 
leagă de aceea a schimbării arată însă că schimbarea care ia forma 
prăbuşirii este, în acelaşi timp, ivire a unei vieţi noi, că din viaţă se 
naşte moarte, după cum din moarte se naşte viaţă. Este vorba aici 
de o idee grandioasă, pe care orientalii au intuit-o, este vorba anume 
de ideea cea mai înaltă a metafizicii lor. În reprezentarea migra- 
ţiunii sufletelor, această idee este cuprinsă în raportarea ei la indi- 
vidual; mai larg cunoscută este însă imaginea păsării Phânix — 
împrumutată vieţii naturii —, pasăre care-şi pregăteşte în perma- 
nenţă singură rugul şi se mistuie pe acest rug, astfel încât din pro- 
pria-i cenuşă să se ivească mereu viaţa nouă, proaspătă şi întinerită. 
Imaginea aparține numai Asiei, Răsăritului, nu însă şi Apusului. 
Spiritul, mistuindu-şi învelişul existenţei sale, nu numai că migrea- 
ză în alt înveliş, nu numai că apare reîntinerit din cenuşa făpturii 
sale, dar se iveşte înălțat, transfigurat, ca spirit mai pur. El se ridică 
împotriva sa însuşi, îşi consumă existenţa, dar prin această consu- 
mare o prelucrează; ceea ce constituie alcătuirea sa se transformă în 
materie, pe care acțiunea sa o ridică la o nouă alcătuire. 

Dacă privim spiritul sub acest aspect, în sensul că modificările 
sale nu sunt doar transformări care să ducă la întineriri, adică la 
reveniri la aceeaşi formă, ci mai curând prelucrări ale propriei făp- 
turi, prin care el multiplică materia încercărilor sale, atunci îl vom 
surprinde cum tatonează în numeroase chipuri şi direcţii, cum se 
complace şi gustă cu voluptate o multiplicitate de nesecătuit, căci 
fiecare din creaţiile sale, care i-au adus satisfacţie, îi apare din nou 
ca materie şi ca invitaţie reînnoită spre prelucrare. Gândul abstract 
al unei simple modificări se transformă în gând potrivit căruia 
spiritul îşi manifestă forţele în toate direcţiile plenitudinii sale, se 
dezvoltă şi se perfecționează. Care sunt forţele interioare de care el 
dispune, aflăm din varietatea produselor şi plăsmuirilor sale. În 
degustarea activităţii sale, spiritul are a face numai cu sine. Desigur, 
interferând cu condiția naturală — atât cea exterioară, cât şi cea 
interioară —, spiritul întâmpină din partea ei nu numai rezistenţă şi 
obstacole, ci datorită ei îşi vede uneori încercările zădărnicite ori, în 

urma complicaţiilor în care îl atrage, este adesea înfrânt. El este 
însă înfrânt în chemarea şi în acţiunea ce-i sunt proprii, oferind 
chiar în aceste împrejurări un spectacol prin care se adevereşte ca 
activitate spirituală. 

Acţionarea spiritului este de natură esențială, prin urmare el 
se realizează pe sine ca ceea ce este în sine, ca act al său, ca creație a 
sa; astfel el îşi devine obiect, se înfăţişează sieşi ca existenţă în fapt. 
La fel, spiritul unui popor: el este un spirit determinat, care se 
clădeşte pe sine pentru a se înfăptui ca univers real, care există în 
prezent şi care dăinuie prin religia, prin cultul, prin obiceiurile sale, 
prin constituția şi legiuirile sale politice, prin întregul cuprins al 
orânduielilor, al întâmplărilor şi al acțiunilor sale. Aceasta este ope- 
ra sa, acesta este poporul. Popoarele sunt ceea ce sunt înfăptuirile 
lor. Fiecare englez va spune: noi suntem aceia care străbatem 
oceanul şi stăpânim negoțul lumii, nouă ne aparțin Indiile răsări- 
tene, noi suntem cei care avem un parlament şi curţi cu juraţi etc. 
Relaţia individului cu asemenea înfăptuiri constă în aceea că el îşi 
însuşeşte existenţa substanţială de care este vorba, că ea devine 
modalitatea sa de înțelegere şi de comportare, datorită căreia el în- 
seamnă ceva. Aceasta, deoarece individul găseşte existența popo- 
rului său ca univers deja desăvârşit, închegat, căruia el trebuie să i 
se încorporeze. În creația aceasta a sa, în universul său, spiritul 
poporului se bucură de sine şi îşi află mulţumire. 

Poporul este etic, virtuos, puternic în măsura în care rea- 
lizează ceea ce voieşte şi îşi apără creaţia sa împotriva forțelor din 
afară prin străduinţa sa de a se obiectiva. Dezacordul între ceea ce el 
este în sine — subiectiv — în scopul şi esenţa sa lăuntrică şi între ceea 
ce el este în mod real dispare; poporul este la sine, se are pe sine în 
faţă, ca obiect. Doar, o dată cu aceasta, activitatea despre care vor- 
bim, a spiritului, nu mai este necesară; el are ceea ce voieşte. Popo- 
rul poate înfăptui încă multe, în război şi în pace, înăuntru ori în 
afară, dar sufletul viu şi substanţial nu mai este el însuşi activ. 
Năzuinţa fundamentală, năzuinţa supremă dispare astfel din viaţă, 
căci năzuința există numai acolo unde există opoziție. Poporul tră- 

ieşte asemenea individului ce trece de la vârsta bărbăţiei la vârsta 
bătrâneții, bucurându-se de sine însuşi, bucurându-se că este tocmai 
ceea ce a voit şi a reuşit să fie. Dacă închipuirile sale i-au depăşit 
realizările, el a renunţat la cele dintâi, ca scop, atunci când realita- 
tea nu i-a dat prilej pentru înfăptuirea lor, mărginindu-şi obiectivele 
în limitele realităţii. Această rutină (ceasul întors continuă să 
meargă de la sine) este ceea ce aduce moartea. Obişnuinţa este un 
act din care lipseşte opoziţia, căruia nu-i mai poate rămâne decât 
durata formală, în care nu mai este necesar să se exprime întreaga 
bogăţie şi adâncime a scopului — este o existenţă oarecum exterioară, 
mişcându-se în planul simţurilor, o existenţă care nu-şi mai pătrun- 
de adâncimea menirii sale. Aşa mor indivizii şi la fel mor şi popoa- 
rele, de moarte naturală; chiar dacă acestea din urmă continuă să 
dăinuiască, este vorba de o existenţă lipsită de interes, lipsită de 
viaţă, în care popoarele nu mai simt nevoia orânduirilor pe care şi 
le-au dat şi tocmai pentru că această nevoie a fost împlinită, nu mai 
rămân decât vidul politic şi plictiseala. Pentru a se naşte o adevă- 
rată năzuinţă generală, spiritul unui popor ar trebui să ajungă la a 
voi ceva nou, dar de unde să apară acest nou? Ar însemna că s-a ivit 
o reprezentare mai universală, mai înaltă a spiritului poporului de- 
spre sine însuşi, dar chiar prin aceasta un nou principiu determinat, 
un nou spirit a devenit prezent. 

Un asemenea element nou se iveşte totuşi şi în spiritul unui 
popor care a ajuns la desăvârşirea şi realizarea sa. El nu moare 
numai de moarte naturală, deoarece el nu este numai individ singu- 
lar, ci viaţa spirituală, viața universală; pentru el, moartea naturală 
apare mai curând ca anihilare proprie. Motivul acestei deosebiri față 
de individul singular, ce aparţine naturii, este faptul că spiritul 
poporului există ca gen. De aceea negația de sine ajunge la existență 
prin universalitatea spiritului în el însuşi. De moarte violentă poate 
să moară un popor numai atunci când este într-adevăr mort în tot 
ce-i e propriu; este cazul, de pildă, al oraşelor independente ale 
Germaniei ori al constituției Imperiului German. 

Spiritul universal nu moare în nici un caz numai de moarte 
naturală, el nu se istoveşte în rutina vieţii sale, ci, în măsura în care 
este spirit al unui popor ce aparţine istoriei universale, el ajunge să 
ştie în ce constă creaţia sa şi să se gândească pe sine. El aparţine 
prin excelenţă istoriei universale în măsura în care la temelia sa, în 
scopul său fundamental, s-a aflat un principiu universal; numai în 
această măsură opera pe care un asemenea spirit o creează consti- 
tuie o alcătuire etică şi politică. Dacă doar poftele împing popoarele 
la acţiuni, faptele lor dispar fără urmă ori lasă ca urme numai 
prăpăd şi pustiire. În acest chip a stăpânit la început Cronos timpul 
în epoca de aur, lipsită de înfăptuiri etice, iar ceea ce s-a născut, 
copiii acelei epoci, a fost înghiţit de către el însuşi. Jupiter abia, din 
capul căruia s-a născut Minerva şi în preajma căruia se aflau Apollo 
şi muzele, a înfrânt timpul, dând trecerii lui un ţel. El este zeul 
politic ce a dat existenţă unei alcătuiri etice, anume statului. 

În elementul constitutiv al unei creații este conținută însăşi 
determinaţia universalităţii, a gândirii; fără gând, o creaţie nu are 
vreo obiectivitate, el fiindu-i temelie. Punctul culminant al culturii 
unui popor este cel în care se cuprinde şi gândul asupra vieţii şi 
stării sale, ştiinţa asupra legilor sale, asupra dreptului şi eticii sale; 
căci în această unitate stă unitatea cea mai intimă în care spiritul 
poate să se afle la sine. Ceea ce urmăreşte, în creaţia sa, este de a se 
avea ca obiect; dar, pe sine ca obiect, în esenţialitatea sa, se are 
spiritul numai în măsura în care el se gândeşte pe sine. 

Ajuns la acest punct, spiritul îşi ştie deci principiile universale 
ale acțiunilor sale. Această operă a gândirii, ca ceea ce este uni- 
versal, este însă totodată diferită, după formă, atât de opera reală, 
cât şi de viaţa activă care i-a dat naştere. Există în acest moment o 
existență reală şi una ideală. Dacă vrem să ajungem la reprezen- 
tarea universală, la gândul a ceea ce au fost grecii, le găsim în 
Sofocle şi în Aristofan, în Tucidide şi în Platon. În aceşti indivizi s-a 
concentrat spiritul grec, reprezentându-se şi gândindu-se pe sine 
însuşi. Aceasta este împlinirea sa cea mai adâncă, dar ea este toto- 
dată ideală şi deosebită de activitatea reală. 

Vedem de aceea, în mod necesar, că, într-o asemenea epocă, 
un popor îşi găseşte satisfacerea în reprezentarea virtuţii şi că vor- 
băria despre virtute se aşază, în parte, alături de virtutea adevărată, 
dar, în parte ia locul realităţii acesteia. Gândul simplu, gândul uni- 
versal, ştie însă, deoarece e universalul, să aducă particularul şi 
nereflectatul — credinţa, încrederea, obiceiul — la reflecţie asupra sa 
şi asupra nemijlocirii sale. EI îl arată pe acest particular ca mărginit 
în conţinutul său, mărginire care se manifestă prin aceea că particu- 
larul, pe de o parte, găseşte pretexte pentru a se dezice de obligaţii, 
iar pe de altă parte, se întreabă asupra temeiurilor şi raporturilor 
sale cu universalul, pe care însă nu le găseşte, fapt care îi permite să 
lipsească datoria de orice temei şi stabilitate. 

O dată cu aceasta apare şi izolarea indivizilor unul față de 
altul, cât şi faţă de întreg, îşi croiesc drumul egoismul şi vanitatea 
indivizilor, urmărirea interesului personal şi satisfacerea acestuia în 
dauna întregului: acel lăuntric ce se izolează există anume şi sub 
forma subiectivităţii, este egoismul şi dezagregarea, legate de pasiu- 
nile dezlănţuite şi de interesele personale ale oamenilor. 

Astfel, până şi Zeus, care a dat un ţel mistuirii timpului, care 
a statornicit trecerea, întrucât a pus temelia a ceea ce este stabil în 
sine, Zeus şi seminţia sa au fost ei înşişi mistuiţi, şi anume tot de 
către creator, aşadar de către principiul gândului, al cunoaşterii şi al 
raţionamentului, al înțelegerii pe bază de motivații şi al necesităţii 
motivaţiilor. 

Timpul este negativul în sfera sensibilului; gândul este 
aceeaşi negativitate, dar el este forma cea mai lăuntrică, forma infi- 
nită însăşi, în care, de aceea, se dizolvă în genere tot ceea ce se află 
ființând - mai întâi fiinţarea finită, structura determinată; dar ceea 
ce se află ființând este prin excelenţă determinat, ca având caracter 
de obiect şi apare astfel ca dat, ca nemijlocit, ca autoritate, este finit 
şi limitat în sine fie potrivit conţinutului, fie ca limită pentru 
subiectul ce gândeşte şi pentru reflecţia infinită a acestuia. 

Trebuie însă să se facă înțeles mai întâi felul în care viaţa ce 
izvorăşte din moarte este ea însăşi numai o viață singulară, iar dacă 

genul este privit ca fiind substanţialul în această schimbare, atunci 
pieirea singularului este o cădere din nou a genului la singularitate. 
Conservarea genului apare astfel numai ca repetare uniformă a 
aceluiaşi mod de existenţă. Trebuie să se remarce apoi cum cunoaş- 
terea, cuprinderea prin gândire a ființării, este izvor şi leagăn al 
unei noi forme, şi anume al unei forme superioare, printr-un princi- 
piu ce în parte conservă, în parte transfigurează. Căci gândul este 
universalul, genul care nu moare, care rămâne identic sieşi. Forma 
determinată a spiritului nu se săvârşeşte firesc prin trecerea timpu- 
lui, ea fiind depăşită, prin activitatea conştientă de sine, acţionând 
de la sine, a conştiinţei de sine. Deoarece această depăşire este acti- 
vitate a gândului, ea este în acelaşi timp conservare şi transfigurare. 
Întrucât astfel spiritul înlătură, pe de o parte, realitatea, existența a 
ceea ce el este, el dobândeşte totodată esența, gândul, universalul 
numai a ceea ce el a fost. Principiul său nu mai este conţinutul şi 
scopul nemijlocit sub forma în care el se prezenta, ci esenţa acestora. 

Rezultatul acestui proces este deci că spiritul, întrucât se 
obiectivează şi-şi gândeşte ființarea sa proprie, pe de o parte, nimi- 
ceşte determinarea ființării sale, iar pe de altă parte sesizează 
universalul acestei ființări, conferind prin aceasta principiului său o 
nouă menire. Astfel, determinarea substanţială a unui anumit spirit 
al poporului s-a modificat, ceea ce înseamnă că principiul său a tre- 
cut în alt principiu, şi anume în unul superior. 

Elementul cel mai important în conceperea şi înțelegerea 
istoriei este de a ajunge la acest gând al trecerii şi de a-l cunoaşte. 
Un individ parcurge, ca singular, diferite trepte de dezvoltare, 
rămânând acelaşi individ; la fel un popor până la treapta care este 
treapta universală a spiritului său. În acest punct stă necesitatea 
lăuntrică, necesitatea conceptuală a schimbării. Acest mod de a privi 
constituie sufletul, specificul în conceperea filozofică a istoriei. 

Spiritul este esențialmente rezultat al activităţii sale proprii: 
activitatea sa este trecere dincolo de nemijlocire, negarea acesteia şi 
reîntoarcere în sine. ÎI putem compara cu sămânţa; căci cu sămânţa 
începe planta, dar sămânţa este totodată şi rezultat al întregii vieţi a 

acesteia. Neputinţa vieţii se înfăţişează însă în faptul că ceea ce 
începe şi ceea ce este rezultat se separă. La fel se întâmplă şi în 
viaţa indivizilor şi a popoarelor. Viaţa unui popor aduce un fruct la 
maturitate, deoarece activitatea sa tinde să-şi realizeze principiul. 
Dar fructul acesta nu revine poporului care l-a zămislit şi l-a făcut 
să se coacă; dimpotrivă, el se transformă pentru acest popor într-o 
băutură amară. Să renunţe la această băutură nu poate, căci este 
însetat la nesfârşit de ea, iar a gusta din această băutură este pieirea 
sa, dar înseamnă totodată şi zorii unui nou principiu. 

Asupra scopului ultim al acestei desfăşurări ne-am pronunţat 
mai sus. Principiile spiritelor popoarelor, într-o succesiune necesară 
de etape, sunt ele însele numai momente ale unui spirit universal, 
care, prin ele, se înalță şi se împlineşte în istorie, ca totalitate ce se 
cuprinde pe sine. 

Întrucât avem de-a face deci numai cu ideea spiritului şi 
întrucât, în istoria universală, considerăm totul numai ca manifes- 
tare a sa, atunci când parcurgem trecutul, oricât de măreț ar fi el, 
avem de-a face numai cu un prezent, aceasta deoarece filozofia, ca 
ocupându-se cu adevărul, are de-a face cu eternul prezent. Ei totul îi 
este nepierdut în trecut, căci ideea este prezent, iar spiritul este 
nemuritor, ceea ce înseamnă că el nici n-a trecut, nu este nici în 
stadiul de a nu fi încă, ci este esențialmente acum. Prin aceasta 
afirmăm de fapt că actuala formă a spiritului cuprinde în sine toate 
etapele anterioare. Desigur, acestea s-au dezvoltat independent, una 
după alta; dar ceea ce spiritul este, el a fost, în sine, întotdeauna; 
deosebirea stă numai în dezvoltarea acestui în sine. Viaţa spiritului 
prezent este constituită dintr-un circuit de etape, care, pe de o 
parte, coexistă încă una lângă alta, iar pe de altă parte apar ca 
trecute. Momentele pe care spiritul pare să le aibă în urma sa, el le 
posedă şi în prezent, în adâncurile sale. 

Raportată la universalitatea totalităţii etice şi la individua- 
litatea sa acţionând izolat, legătura spiritului poporului cu natura 
reprezintă un element exterior, dar, întrucât trebuie să o consi- 
derăm ca teren al activităţii spiritului, ea constituie în mod esenţial 
şi necesar o temelie. Noi am pornit de la afirmaţia că,în istoria 
universală, ideea spiritului apare în realitate ca o succesiune de 
alcătuiri exterioare, fiecare manifestându-se sub forma unui popor 
realmente existent. O latură a acestei existențe cade însă, atât în 
timp, cât şi în spaţiu, în sfera ființării naturale, iar principiul 
specific, pe care fiecare popor ce aparţine istoriei universale îl poartă 
în sine, îi revine totodată şi ca determinare naturală. Spiritul, care 
îmbracă în acest mod haina a ceea ce este natural, îşi diversifică 
formele sale specifice, deoarece forma naturalului este diversifi- 
carea. Asemenea diferențieri naturale trebuie deci privite înainte de 
toate şi ca virtualităţi specifice, din care spiritul se autopropulsează, 
ele furnizând astfel temelia geografică. Noi nu urmărim să cunoaş- 
tem pământul ca un cadru exterior, ci urmărim acel tip natural al 
mediului care coincide exact cu tipul şi caracterul poporului căruia 
pământul respectiv i-a dat naştere. Acest caracter reprezintă însuşi 
chipul în care popoarele apar în istoria universală şi în care ele 
ocupă poziţia şi locul lor în cadrul acesteia. Natura nu trebuie nici 
supraevaluată, dar nici subestimată; graţia poemelor homerice se 
datorează, desigur mult, blândului cer ionic; totuşi el singur nu 
poate zămisli un Homer şi nici nu-l zămisleşte oricând; sub stăpâ- 
nirea turcească, de pildă, nu s-au ridicat rapsozi. 

În primul rând trebuie menţionate aici unele condiţii naturale 
care ar trebui înlăturate o dată pentru totdeauna din mişcarea isto- 
riei universale: în zona arctică şi în cea toridă nu se pot naşte popoa- 
re care să joace un rol în istorie. Aceasta deoarece conştiinţa care se 
trezeşte este la început numai în natură, şi fiecare dezvoltare a 

acestei conştiinţe este reflecţie a spiritului în sine față de nemijlo- 
cirea naturii. Înăuntrul acestei separaţii se află deci şi momentul 
naturii, ea fiind prima poziţie din care omul poate să cucerească o 
libertate în sine, iar această eliberare nu trebuie să fie îngreunată 
de forța naturii. În comparaţie cu spiritul, natura este un element 
cantitativ, a cărui putere nu trebuie să fie atât de mare încât să se 
instituie ca singură omnipotentă. În zonele excesive, omul nu poate 
ajunge la nici o libertate de mişcare; gerul şi arşiţa sunt acolo forțe 
prea puternice pentru a îngădui spiritului să-şi construiască o lume 
pentru sine. Încă de pe timpul său, Aristotel spunea: omul se în- 
dreaptă spre universal, spre mai înalt, numai după satisfacerea 
trebuinţelor sale necesare. În condiţiile excesive din zonele amintite, 
starea de necesitate nu încetează şi nu poate fi înlăturată niciodată, 
omul văzându-se în permanenţă silit să-şi îndrepte atenţia asupra 
naturii, asupra razelor arzătoare ale soarelui ori asupra gerului ghe- 
ţii. Scena adevărată a istoriei universale este deci zona temperată, şi 
anume partea nordică a acesteia, deoarece pământul capătă aici 
aspectul continental, are pieptul lat, cum spun grecii. Dimpotrivă, în 
sud pământul se fragmentează, despărțindu-se în limbi separate de 
pământ. Aceeaşi caracteristică o au şi produsele naturii. În nord se 
întâlnesc foarte multe specii comune de animale şi plante; în sud, 
unde pământul se împarte în peninsule, creaţiile naturii se indivi- 
dualizează şi ele unele faţă de altele. 

Lumea se împarte în „veche“ şi „nouă“, denumirea de „nouă“ 
datorându-se împrejurării că America şi Australia ne-au fost cunos- 
cute abia mai târziu. Aceste continente sunt însă nu numai în 
aeeastă privință noi, ele sunt în genere noi atât în ceea ce priveşte 
întreaga lor structură fizică, cât şi psihică. Vechimea lor geologică 
nu ne interesează. Nu doresc să le contest onoarea de a fi fost şi ele 
înălțate deasupra mării o dată cu crearea lumii. Totuşi, puzderia de 
insule aflate între America de Sud şi Asia este semnul unei oarecare 
lipse de maturitate fizică; cea mai mare parte a acestor insule este 
astfel constituită încât ele nu formează toate decât învelişul terestru 

al unor stânci ce răsar din adâncimea fără fund, purtând caracteris- 
ticile unei apariţii tardive. O lipsă de maturitate geografică nu mai 
puțin însemnată prezintă şi Noua Olandă; într-adevăr, acolo, por- 
nind de la coloniile engleze şi pătrunzând în adâncul continentului, 
descoperi fluvii uriaşe, care n-au ajuns încă să-şi sape o albie, ci se 
împrăştie în şesuri acoperite cu stuf. Despre America şi despre cul- 
tura ei - anume cea din Mexic şi Peru — avem într-adevăr informaţii, 
dar informaţii care ne-o înfăţişează numai ca o cultură cu totul 
naturală, menită să piară de îndată ce spiritul s-a apropiat de ea. 
Atât din punct de vedere fizic, cât şi spiritual, America s-a înfăţişat 
întotdeauna neputincioasă şi aşa se arată încă şi astăzi. Într-adevăr, 
după debarcarea europenilor în America, băştinaşii au pierit treptat, 
răpuşi de suflul activităţii europene. În statele libere nord-ameri- 
cane, toţi cetăţenii descind din europeni, cu care vechii locuitori nu 
s-au putut amesteca, ei fiind împinşi spre interiorul continentului. 
Nu-i vorbă, băştinaşii şi-au însuşit de la europeni unele îndeletni- 
ciri, printre care aceea de a bea rachiu, care a avut asupra lor un 
efect distrugător. În sud, indigenii au fost trataţi cu mult mai multă 
brutalitate, fiind folosiţi la munci aspre, cărora puterile lor nu le 
puteau face faţă. Moliciunea şi lipsa de vlagă, plecarea şi servilitatea 
paşnică în fața unui creol şi încă mai mult în faţa unui european 
constituie acolo trăsătura caracteristică fundamentală a băştinaşi- 
lor, şi va trebui să treacă încă mult timp până când europenii vor 
izbuti să le insufle o oarecare conştiinţă de sine. Inferioritatea aces- 
tor indivizi în toate privinţele — până şi în statura lor — se vădeşte la 
tot pasul; numai triburile din extremitatea sudică din Patagonia au 
o constituție fizică mai robustă, dar ele se află încă în starea 
naturală a primitivităţii şi sălbăticiei. Când iezuiţii şi clerul catolic 
au vrut să-i deprindă pe indieni cu cultura şi moravurile europene 
(după cum se ştie, iezuiţii au întemeiat un stat în Paraguay, precum 
şi mănăstiri în Mexic şi California), ei s-au coborât printre ei, pre- 
scriindu-le ca unor nevârstnici ceea ce aveau să facă zilnic; oricât 
erau de nepăsători, indienii au acceptat totuşi îndrumările datorită 
autorităţii călugărilor. Aceste prescripţii (la miezul nopţii un sunet 

de clopot trebuia să le amintească până şi îndatoririle conjugale) au 
contribuit — aşa cum trebuia — în primul rând la trezirea de trebu- 
inţe, aceste resorturi ale activităţii omeneşti în genere. Debilitatea 
constituţiei fizice a băştinaşilor a constituit unul dintre motivele 
principale ale aducerii negrilor în America; se urmărea anume ca 
munca să fie efectuată folosind forța acestora, de fapt, deoarece 
negrii sunt mult mai receptivi la cultura europeană decât indienii. 
Un călător englez citează exemple de negri care au devenit preoţi ori 
medici iscusiţi etc. (un negru a descoperit primul întrebuințarea 
cojii de chinină), dintre indigeni, călătorul amintit n-a cunoscut 
decât unul singur care a reuşit să studieze, murind însă timpuriu în 
urma abuzului de rachiu. La debilitatea constituţiei fizice a băştina- 
şilor din America s-a adăugat lipsa acelor mijloace absolute prin care 
se realizează o putere constituită, anume lipsa calului şi a fierului, 
cu ajutorul cărora băştinaşii au şi fost de altfel înfrânți. 

Deoarece națiunea băştinaşă a dispărut sau este ca şi dis- 
părută, populaţia activă vine în cea mai mare parte din Europa, iar 
ceea ce se întâmplă în America îşi are obârşia în Europa. Europa şi-a 
revărsat preaplinul în America cam în acelaşi chip în care din oraşe- 
le libere ale Imperiului German - unde corporațiile meşteşugăreşti 
dominante se pietrificaseră - mulți şi-au găsit refugiu în alte oraşe, 
unde nu existau asemenea îngrădiri şi unde povara dărilor nu era 
aşa de grea. Astfel au apărut lângă Hamburg Altona, lângă Frank- 
furt Offenbach, Furth alături de Niirnberg, Carouge lângă Geneva. 
Acelaşi rol îl joacă America de Nord față de Europa. Mulţi englezi 
s-au stabilit acolo unde nu existau sarcini şi dări şi unde concen- 
trarea de resurse şi pricepere europeană putea să smulgă ceva 
vastelor întinderi înţelenite încă. De fapt, această emigrare oferă 
multe avantaje, deoarece emigranții scapă de multe din lucrurile 
care în patrie i-ar fi putut stânjeni, aducând cu ei comoara con- 
ştiinţei de sine şi a dibăciilor europene; pentru cei care doresc să 
muncească din greu şi care nu găsesc în Europa condiţiile necesare 
pentru o asemenea muncă se deschide efectiv în America o nouă 
perspectivă. 

După cum se ştie, America este despărțită în două părți, lega- 
te, într-adevăr, printr-un istm, care însă nu le îngăduie să comunice. 
Ambele părţi sunt mai curând strict delimitate. America de Nord ni 
se înfăţişează, mai întâi, de-a lungul coastei sale estice, ca o fâşie 
lată de litoral, în spatele căreia se întinde un lanţ de munţi, Munţii 
Albaştri sau Apalaşii, iar mai spre nord şirul Aleganilor. Fluviile 
care izvorăsc din aceşti munţi udă regiunile de pe coastă, care 
prezintă astfel o alcătuire din cele mai avantajoase pentru statele 
libere ale Americii de Nord, constituite iniţial în acele zone. În 
spatele acelui lanţ de munţi curge de la sud la nord, comunicând cu 
lacuri uriaşe, fluviul Laurenţiu, de-a lungul căruia se-ntind coloniile 
nordice ale Canadei. Mai spre vest ne întâmpină bazinul uriaşului 
Mississippi, cu zonele fluviilor Missouri şi Ohio, ale căror ape le 
primeşte, pentru a se vărsa apoi în Golful Mexic. Pe latura vestică a 
continentului se află de asemenea un alt lanţ muntos prelung, care 
străbate Mexicul şi istmul Panama, pentru ca apoi, sub numele de 
Anzi sau Cordilieri, să separe întreaga latură de vest a Americii de 
Sud. Zona de coastă astfel formată acolo este însă mai îngustă şi 
prezintă mai puţine avantaje naturale decât cea din America de 
Nord. În această zonă sunt situate Peru şi Chile. Pe latura estică 
curg spre răsărit uriaşele fluvii Orinoco şi Amazoanele; ele formează 
văi întinse, neprielnice însă culturii cerealelor, deoarece constituie 
mai curând vaste stepe. Spre sud curge Rio de la Plata, ai cărui aflu- 
enți îşi au izvorul în parte în Cordilieri, în parte în creasta nordică 
de munţi, care desparte regiunea fluviului Amazoanelor. Acestui 
fluviu, bazinului lui Rio de la Plata îi aparţin Brazilia şi republicile 
spaniole. Columbia constituie coasta de nord a Americii de Sud, în 
vestul căreia, curgând de-a lungul Anzilor, fluviul Magdalena se 
varsă în Marea Caraibilor. 

Cu excepţia Braziliei, în America de Sud au apărut în genere — 
ca şi în America de Nord - republici. Comparând însă America de 
Sud — la care adăugăm şi Mexicul —- cu America de Nord, vom 
constata un contrast uimitor. 

În America de Nord ne aflăm în faţa unei stări înfloritoare, 
datorate atât creşterii industriei şi populaţiei, cât şi ordinii sociale şi 
libertăţii bine consolidate: întreaga federație formează un singur 
stat, cu centrele sale politice. Dimpotrivă, în America de Sud repu- 
blicile se sprijină numai pe puterea militară; întreaga lor istorie este 
o răsturnare perpetuă, state federalizate descompunându-se, în 
timp ce altele se reunesc din nou, toate aceste prefaceri având la 
bază revoluţii militare. Privite mai îndeaproape, deosebirile dintre 
cele două părți ale Americii ne conduc în direcţii opuse din două 
puncte de vedere: anume dintr-un punct de vedere politic şi dintr-u- 
nul religios. America de Sud, colonizată şi dominată de spanioli, este 
catolică; America de Nord, deşi prin excelenţă ţară în care înfloresc 
sectele, este în esenţă protestantă. O altă deosebire constă în faptul 
că America de Sud a fost cucerită, pe când America de Nord a fost 
colonizată. Spaniolii au cucerit America de Sud cu scopul dea o 
stăpâni şi de a se îmbogăţi atât prin funcţii politice, cât şi prin 
şantaj. Depinzând de o metropolă foarte îndepărtată, bunul-plac al 
cuceritorilor a dispus acolo de un teren de manifestare mai vast, 
astfel încât, prin forță, abilitate şi trufie, ei au dobândit o mare 
preponderență față de indieni. Statele libere ale Americii de Nord au 
fost, dimpotrivă, în întregime colonizate de europeni. Deoarece în 
Anglia puritanii, episcopalii şi catolicii se aflau într-un permanent 
conflict, în care când unii, când alţii câştigau supremaţia, mulți 
dintre ei au emigrat pentru a căuta în alt continent libertatea reli- 
gioasă. Aceştia erau europenii harnici, care se îndeletniceau cu agri- 
cultura, cu cultura tutunului, a bumbacului etc. S-a instaurat astfel 
acolo, de timpuriu, o orientare generală spre muncă; iar ceea ce a 
constituit substanța colectivităţii au fost trebuinţele, liniştea, justi- 
ţia, siguranţa şi libertatea civică, precum şi un anumit mod de 
existență colectivă, ce pornea de la atomii pe care-i reprezentau indi- 
vizii, astfel statul era numai o entitate exterioară, destinată a apăra 
proprietatea. Încrederea indivizilor unul față de celălalt izvora din 
religia protestantă -— ea fiind încredere în comportarea lor morală —, 
deoarece în Biserica protestantă acţionarea în spiritul religiei 

îmbrăţişează întreaga viaţă, constituie activitatea vieţii prin exce- 
lenţă. La catolici, dimpotrivă, nu se poate crea temelia unei aseme- 
nea încrederi, deoarece la ei, în raporturile laice, domnesc puterea şi 
supunerea liber consimţită, iar formele pe care ei le numesc consti- 
tuţii sunt numai un paliativ ce nu-i apără de suspiciune. 

Dacă facem o comparaţie şi între America de Nord şi Europa, 
găsim acolo pilda statornică a unei constituţii republicane. Unitatea 
subiectivă există, deoarece în fruntea statului se află un preşedinte, 
care din motive de siguranţă față de eventuale ambiţii monarhice 
este ales numai pe timp de patru ani. Protecţia generală de care se 
bucură proprietatea şi absenţa aproape completă a impozitelor con- 
stituie fapte constant prețuite. Prin aceasta este dată şi trăsătura 
caracteristică fundamentală, care constă în orientarea individului 
spre achiziție şi câştig, în preponderența interesului particular, care 
se adresează colectivităţii numai cu scopul de a i se garanta o pose- 
siune liniştită. Există, fireşte, acolo o stare de drept, o legislaţie for- 
mală, dar această legalitate este lipsită de preocuparea pentru 
dreptate, şi de aceea negustorii americani au trista faimă de a înşela 
sub scutul legii. Dacă, pe de o parte, Biserica protestantă trezeşte 
elementul esențial al încrederii, aşa cum am amintit, ea cuprinde, pe 
de altă parte, tocmai prin aceasta, valabilitatea momentului senti- 
mental, care poate să îmbrace cele mai variate forme ale bunului- 
plac. Fiecare — se spune din acest punct de vedere - poate să aibă o 
concepție a sa proprie despre lume, deci şi o religie proprie. De aici 
destrămarea în atât de numeroase secte, mergând până la limita 
scrântelii, e o oscilare perpetuă între cădere în extaz şi uneori 
adevărata destrăbălare a simţurilor. Acest arbitrar fără limită este 
atât de dezvoltat, încât diferitele comunităţi religioase îşi angajează 
şi concediază preoții după bunul lor plac; aceasta deoarece Biserica 
nu este ceva existând în sine şi pentru sine, care să dispună de o 
spiritualitate substanţială şi de o organizare exterioară, practica 
religioasă fiind întocmită, dimpotrivă, după bunul-plac. În America 
de Nord domneşte haosul cel mai neînfrânat al tuturor plăsmuirilor, 
lipsind acea unitate religioasă care s-a păstrat în statele europene, 

unde devierile se mărginesc doar la câteva confesiuni. În ceea ce 
priveşte aspectul politic, în America de Nord, scopul general nu 
constituie încă un dat statornic, aşezat în sine, iar necesitatea unei 
coeziuni strânse nu există încă deoarece un stat adevărat şi o adevă- 
rată cârmuire de stat apar numai când s-a ajuns la o diferenţiere 
între stări, când bogăția şi sărăcia devin foarte mari şi se iveşte o 
situaţie în care un număr mare de oameni nu-şi mai poate satisface 
trebuinţele în chipul în care era obişnuit s-o facă. America este încă 
departe de această tensiune, deoarece îi rămâne permanent deschisă 
în mare măsură calea colonizării, prin care o mare mulțime de 
oameni se revarsă neîncetat în şesurile fluviului Mississippi. Dato- 
rită acestei posibilități, principalul izvor de nemulțumire a dispărut, 
iar continuitatea actualei structuri a societăţii este garantată. O 
comparaţie a statelor libere din America de Nord cu ţările europene 
este deci imposibil de făcut, deoarece în Europa, cu toate emigrările, 
nu există o asemenea scurgere naturală a populaţiei. Dacă ar fi dăi- 
nuit încă pădurile Germaniei, fără îndoială că Revoluţia Franceză 
nu s-ar mai fi produs. America de Nord ar putea fi asemuită Europei 
abia atunci când spaţiul imens pe care-l oferă acest stat ar fi saturat 
şi când societatea burgheză ar ajunge să fie strâmtorată. America de 
Nord se găseşte încă în faza culturii pământului. Abia atunci când — 
ca şi în Europa -— simpla înmulţire a agricultorilor se va lovi de 
obstacole, iar locuitorii, în loc să se răspândească pe ogoare, se vor 
concentra asupra îndeletnicirilor şi relaţiilor urbane, se va forma un 
sistem compact de orânduire cetățenească şi se va ajunge la necesi- 
tatea creării unui stat organic. Statele libere ale Americii de Nord 
nu au în jurul lor nici un stat limitrof față de care să se găsească în 
raporturi asemănătoare celor în care se găsesc statele europene 
între ele, către care să privească cu neîncredere şi împotriva căruia 
să trebuiască să întreţină o armată permanentă. Canada şi Mexicul 
nu sunt de temut în această privinţă, iar Anglia a învăţat dintr-o 
experiență de cincizeci de ani că o Americă liberă îi este mai de folos 
decât una dependentă. Este adevărat că milițiile statului liber nord- 
american s-au dovedit în Războiul de Independenţă tot aşa de viteze 

ca şi olandezii sub Filip al II-lea, dar, oriunde nu este în joc cuce- 
rirea independenţei, se vădeşte mai puţină forță, şi de aceea în anul 
1814 milițiile au dat rezultate proaste în lupta cu englezii. 

America trebuie deci privită ca o ţară a viitorului, a cărei 
însemnătate pentru istoria universală se va revela mai târziu, în 
timpuri ce se află înaintea noastră, poate sub forma conflictului 
dintre America de Nord şi cea de Sud; ea este un loc către care 
tânjesc toți cei sătui de arsenalul istoric al bătrânei Europe. Se zice 
că Napoleon ar fi spus: Cette vieille Europe m'ennuie. America tre- 
buie să se separe de terenul pe care s-a desfăşurat până acum istoria 
universală. Ce se întâmplă până în prezent acolo este numai ecoul 
Lumii Vechi şi expresie a unei vieţuiri străine ei, iar ca ţară a 
viitorului America nu ne interesează nicidecum aici; într-adevăr, din 
punct de vedere istoric, noi avem a ne ocupa cu ceea ce a fost şi cu 
ceea ce există în prezent — cât despre filozofie, acolo nu avem a ne 
ocupa numai cu ceea ce a fost doar în trecut sau va fi numai în 
viitor, ci cu ceea ce este — şi este în veci —, cu rațiunea, care oricum 
ne dă şi aşa destul de lucru. 


Părăsind Lumea Nouă şi visurile ce se pot lega de ea, să 
trecem acum la Lumea Veche, adică la scena istoriei universale cu 
privire la care, în primul rând, trebuie să atragem atenţia asupra 
condiţiilor şi determinărilor naturale. America este într-adevăr 
împărțită în două părţi, legate între ele printr-un istm, care consti- 
tuie însă o legătură cu totul exterioară. Dimpotrivă, Lumea Veche, 
aflată în partea opusă Americii şi despărțită de aceasta prin Oceanul 
Atlantic, este străpunsă de un golf adânc: Marea Mediterană. Cele 
trei continente ale Lumii Vechi sunt legate între ele printr-o legă- 
tură esenţială, constituind o totalitate. Caracteristica lor stă în 
aceea că sunt aşezate în jurul Mediteranei, dispunând astfel de un 
mijloc uşor de comunicare. Căci fluviile şi mările nu trebuie privite 
ca despărțind, ci unind. Anglia şi Bretania, Norvegia şi Danemarca, 
Suedia şi Letonia au fost legate între ele. Pentru cele trei conti- 
nente, Marea Mediterană este deci elementul unificator şi centrul 


Baza geografică a istoriei universale 117 


istoriei universale. Grecia, farul luminos al istoriei, se află aici. Apoi, 
în Siria se află Ierusalimul, centrul iudaismului şi al creştinismului, 
iar la sud-est de Ierusalim se află Mecca şi Medina, leagănul iniţial 
al credinţei musulmane; spre apus se găsesc Delfi, Atena şi, încă mai 
spre apus, Roma; în sfârşit, tot pe țărmurile Mediteranei se află 
Alexandria şi Cartagina. Marea Mediterană este astfel inima Lumii 
Vechi, deoarece ea o determină şi-i insuflă viață. Fără Marea Medi- 
terană nici nu s-ar putea închipui istoria universală; ea s-ar asemăna 
vechii Rome sau Atenei, lipsite însă de forumul către care convergea 
totul. Întinsa Asie răsăriteană se află departe de desfăşurarea istoriei 
universale şi nu intervine în aceasta; la fel Europa nordică, ce a 
intrat abia mai târziu în istoria universală şi care n-a participat la 
ea în antichitate; într-adevăr, istoria antică se limita în întregime 
la țările din jurul Mării Mediterane. Trecerea Alpilor de către Iulius 
Cezar, cucerirea Galiei şi legăturile stabilite prin aceasta între ger- 
mani şi Imperiul Roman fac epocă în istoria universală, deoarece, 
prin acest eveniment, ea păşeşte dincolo de Alpi. Asia răsăriteană şi 
teritoriul transalpin constituie limitele extreme ale acelui agitat 
spațiu de mijloc din jurul Mării Mediterane -— începutul şi sfârşitul 
istoriei universale, creşterea şi declinul ei. 


De reţinut în continuare sunt diferenţierile geografice, carac- 
teristicile mai adânci ale acestora, privite anume ca diferențieri 
esenţiale conceptuale faţă de realitatea întâmplătoare multiformă. 
Există trei feluri de asemenea diferențieri caracteristice: 

1) platoul lipsit de apă, cu stepele şi şesurile sale; 

2) şesurile văilor (formând teritoriul de tranziţie), străbătute 
şi udate de fluvii mari; 

3) zonele de coastă aflate în contact imediat cu marea. 

Aceste trei forme sunt esenţiale, şi vom vedea cum, potrivit 
lor, fiecare continent se împarte în trei părți. O parte constituie 
platoul masiv, indiferent, metalic, închegat rigid în sine, dar în stare 
totuşi să trimită în afară impulsuri. A doua dă naştere centrelor de 
cultură, ea este independentă, încă neîmplinită. A treia are menirea 

să reprezinte şi să menţină interdependenţa diferitelor părţi ale 
lumii. 

1. Platoul. Un asemenea platou poate fi observat în Asia Cen- 
trală, locuită de mongoli (cuvântul fiind luat în înțelesul general); 
astfel de stepe se întind pornind de la Marea Caspică spre nord, 
către Marea Neagră; trebuie menționate de asemenea în această 
categorie pustiurile din Arabia, pustiurile Berberiei din Africa şi cele 
aflate în America de Sud, în jurul fluviului Orinoco şi în Paraguay. 
Specificul locuitorilor unui asemenea platou, udat numai din când în 
când de ploaie sau de revărsarea unui fluviu (cum este cazul 
şesurilor lui Orinoco), îl constituie viața patriarhală, despărţirea în 
familii izolate. Terenul locuit de băştinaşi este neroditor, sau rodeş- 
te numai sporadic; avutul locuitorilor nu constă în ogoare, din care 
nu realizează decât recolte sărăcăcioase, ci în animale, care migrea- 
ză împreună cu ei. Un timp acestea păşunează pe câmpii, iar atunci 
când ele au fost istovite se porneşte spre alte regiuni. Oamenii sunt 
nepăsători şi nu-şi adună provizii pentru iarnă; din această cauză se 
şi întâmplă adesea ca jumătate din turma de vite să piară. Pentru 
aceşti locuitori ai platoului nu există raporturi de drept, şi astfel se 
pot întâlni acolo extremele ospitalităţii şi ale incursiunilor de pradă, 
ultimele având loc când în vecinătate se află țări de cultură; acest 
lucru îl practică, de pildă, arabii, care se folosesc în asemenea ocazii 
de caii şi cămilele lor. Mongolii se hrănesc cu lapte de cal, şi astfel 
calul le este atât hrană, cât şi armă. Dacă aceasta este forma obiş- 
nuită a vieţii lor patriarhale, se întâmplă totuşi adesea ca ei să se 
unească în mase mari şi, mânați de un impuls oarecare, să înceapă a 
se mişca spre în afară. Mai înainte paşnici, ei se revarsă, în aseme- 
nea ocazii, ca un fluviu devastator asupra ţărilor cultivate, iar răs- 
turnarea care se produce nu are drept rezultat decât distrugerea şi 
pustiirea. La astfel de năvăliri au ajuns popoarele despre care vor- 
bim sub stăpânirea lui Genghis-han şi Tamerlan, trecând totul sub 
copitele cailor şi dispărând apoi din nou, aşa cum se retrage un 
torent pustiitor, deoarece nu dispune de un principiu propriu care 
să-i dea viață. Platourile înalte se continuă prin povârnişuri ce duc 

în văi înguste. Pe aceste povârnişuri locuiesc populaţii liniştite de 
munte, păstori, care se ocupă şi cu agricultura, aşa cum sunt 
elveţienii. Şi în Asia există asemenea populaţii, dar ele sunt în 
general lipsite de importanţă. 

2. Şesurile văilor. Este vorba aici de şesuri străbătute de flu- 
vii, care-şi datorează toată rodnicia tocmai acestor fluvii, care le-au 
dat naştere. Un asemenea şes aflat pe văi este China, la fel India, pe 
care o întretaie Indusul şi Gangele, Babilonia, unde curg Eufratul şi 
Tigrul, Egiptul, pe care-l udă Nilul. În aceste ţări se nasc imperii 
mari şi se pune temelia unor state mari. Într-adevăr, agricultura, 
care predomină aici ca principiu esenţial de subzistență al indivizilor, 
este legată de succesiunea regulată a anotimpurilor, de activităţile 
ce se orânduiesc potrivit acestei succesiuni: apar astfel proprietatea 
funciară şi raporturile de drept corespunzătoare ei, deci baza şi funda- 
mentele statului, care devine posibil abia în asemenea împrejurări. 

3. Zonele de coastă. Fluviul desparte ţinuturile unul de altul, 
ceea ce marea face în şi mai mare măsură şi suntem astfel obişnuiţi 
să considerăm apa ca element despărțitor, s-a argumentat îndeosebi 
în ultimul timp că statele ar trebui în mod necesar să fie despărțite 
prin elemente naturale; contraargumentul hotărâtor este că nimic 
nu uneşte în măsură aşa de mare ca apa, căci ţările nu sunt altceva 
decât zone ale fluviilor. Astfel Silezia este de fapt valea Oderului, 
Boemia şi Saxonia valea Elbei, iar Egiptul valea Nilului. Tot astfel 
stau lucrurile şi-n ceea ce priveşte marea, aşa cum s-a arătat mai 
sus. Munţii singuri despart. Astfel Pirineii despart fără nici o îndo- 
ială Spania de Franţa. Cu America şi cu Indiile răsăritene europenii 
s-au aflat într-un continuu contact de la descoperirea acestora; în 
schimb, în interiorul Africii şi Asiei abia dacă au pătruns, deoarece 
contactul pe uscat este mult mai greu decât pe apă. Numai datorită 
faptului de a fi o mare a putut Marea Mediterană deveni un punct 
central. Dar să trecem acum la cercetarea caracterului popoarelor ce 
ţin de acest al treilea moment. 

Marea ne oferă reprezentarea indeterminatului, a nelimita- 
tului şi a infinitului, iar omul, simțindu-se aşezat în acest infinit, 

câştigă astfel curajul evadării din limitat. Marea îl ispiteşte pe om la 
cuceriri, la piraterie, dar în aceeaşi măsură la câştig şi la dobândire 
de bunuri; uscatul, şesul, văile îl leagă pe om de pământ; el se prinde 
astfel într-un lanţ nesfârşit de dependențe, pe când marea îl duce în 
afara acestor sfere îngrădite. Cei care străbat mările ţintesc şi la 
profituri, la posesiune; dar mijlocul de care se folosesc este nepotri- 
vit, în sensul că îi expune la primejdia de a-şi pierde proprietatea şi 
chiar viața. Mijlocul este deci opus scopului pe care-l urmăresc. Dar 
tocmai aceasta este trăsătura ce înalță profitul şi activitatea naviga- 
torului, conferindu-i un caracter de bărbăţie şi nobleţe. Cutezanţa 
este inerentă acestor activităţi, iar bărbăţia este în acelaşi timp 
legată de prudenţă. Într-adevăr, curajul în faţa mării trebuie să fie 
în acelaşi timp şi viclenie, deoarece este vorba de elementul cel mai 
viclean, mai inconstant şi mai înşelător. Această întindere nesfârşită 
este absolut maleabilă, căci ea nu rezistă nici unei presiuni, nici 
chiar celei mai uşoare adieri, ea pare infinit de nevinovată, îngădui- 
toare, prietenoasă şi mlădioasă, dar tocmai această putere de mlă- 
diere face ca marea să se transforme în cel mai periculos şi mai 
violent element. Unei asemenea înşelăciuni şi violențe omul nu-i 
opune decât o simplă bucată de lemn şi, încrezându-se numai în 
curajul şi în prezenţa sa de spirit, el păşeşte de pe un element ferm 
pe ceva lipsit de orice punct fix, ducând cu sine suportul său artifi- 
cial. Corabia, această lebădă a mării, care taie întinsul apelor cu 
mişcări dibace şi unduioase sau descrie în el cercuri, este o unealtă a 
cărei invenţie face cea mai mare cinste atât îndrăznelii, cât şi inteli- 
genţei omului. Evadarea în largul mării din mărginirea uscatului 
lipseşte alcătuirilor monumentale pe care le constituie statele asia- 
tice, deşi ele însele se învecinează cu marea, aşa cum este cazul 
Chinei. Pentru aceste alcătuiri statale, marea nu este decât punctul 
unde se sfârşeşte uscatul, ele neaflându-se într-un raport pozitiv cu 
ea. Felul de activitate la care invită marea este o activitate cu totul 
specifică; aşa se face că zonele aflate pe litoral se izolează de zonele 
din interior chiar dacă sunt legate de acestea printr-un fluviu. 
Astfel, Olanda s-a despărțit de Germania, iar Portugalia de Spania. 

Dacă acum considerăm cele trei continente în funcţie de cele 
spuse mai sus, vedem anume că cele trei momente apar într-un chip 
mai mult sau mai puţin pronunţat: Africa are ca principiu funda- 
mental platoul, Asia contrastul dintre regiunile fluviale şi platou, iar 
Europa amestecul acestor diferențieri. 


Africa trebuie separată în trei părți: prima este partea aşe- 
zată la sud de deşertul Saharei - Africa propriu-zisă —, platou aproa- 
pe necunoscut nouă, cu fâşii înguste de pământ aflate la țărmul 
mării; a doua parte se află la nordul pustiului — să-i zicem Africa 
europeană -—, ea constituind o zonă de coastă; cea de a treia este 
regiunea fluviului Nil, singura vale a Africii, care se leagă de Asia. 

Zona pe care am numit-o Africa propriu-zisă a rămas închisă 
contactului cu restul lumii. Atât cât se întind retrospectiv cunoştin- 
ţele noastre istorice, ea este ţara de aur închisă în sine însăşi, țara 
vârstei copilăriei, aflată dincolo de lumina de zi a istoriei conştiente 
de sine, învăluită încă în negura întunecată. Izolarea aceasta se 
datoreşte nu numai climei sale tropicale, ci, în esenţă, şi configu- 
rației sale geografice. Triunghiul pe care-l formează această zonă 
(dacă luăm coasta de vest, care face în Golful Guineii un intrând 
unghiular foarte adânc, drept una din laturi, iar coasta de est până 
la capul Gardafu drept altă latură) este din ambele părți astfel zăvo- 
rât încât nu dispune decât de o foarte strâmtă fâşie de țărm, 
locuibilă numai în rare porţiuni izolate. Pornind de la această fâşie, 
se întinde aproape peste tot un cordon de mlaştini acoperite cu o 
vegetaţie dintre cele mai luxuriante, patrie de predilecție a animale- 
lor răpitoare, a tuturor neamurilor de şerpi, cordon a cărui atmo- 
sferă este otrăvitoare pentru europeni. Acest cordon constituie 
piciorul unui lanț de munţi înalţi, tăiați în rare locuri de fluvii, şi 
anume în aşa fel încât nici prin ele nu se stabileşte o legătură cu 
interiorul; într-adevăr, străpungerile fluviilor se află numai cu puţin 
sub crestele munților şi numai în unele locuri strâmte; acolo se for- 
mează adesea cataracte impracticabile şi curenţi de apă ce se 

întretaie cu mare violență. Europenii, care cunosc de trei până la 
trei secole şi jumătate acest cordon şi care au pus stăpânire pe unele 
părţi ale lui, l-au escaladat numai rareori şi pentru scurt timp, fără 
a se fi aşezat nicăieri acolo. Pământul înconjurat de munții amintiţi 
este un platou necunoscut, din care şi negrii au coborât la fel de rar 
în vale. În secolul al XVI-lea s-au produs din interior în mai multe 
locuri, foarte îndepărtate, năvăliri ale unor hoarde sălbatice care 
s-au năpustit asupra locuitorilor mai paşnici de pe povârnişuri. Nu 
se ştie dacă s-a petrecut în interior vreo răsturnare şi ce fel de 
răsturnare va fi fost aceea care a provocat această furtună. Ceea ce 
se cunoaşte cu privire la aceste hoarde este numai contrastul dintre 
purtarea lor în aceste lupte şi incursiuni — în care au dat dovadă de 
cea mai smintită lipsă de omenie şi de brutalitatea cea mai dezgus- 
tătoare — şi purtarea lor blândă şi liniştită, după ce şi-au astâmpărat 
furia, purtare avută față de europeni atunci când i-au cunoscut. 
Această constatare este valabilă atât pentru Fellahi, cât şi pentru 
Mandingos, care locuiesc pe terasele muntoase ale Senegalului şi 
Gambiei. A doua zonă a Africii este regiunea fluvială a Nilului, 
Egiptul, menit să devină marele centru al unei culturi autonome şi 
rămânând astfel la fel de singuratic şi de izolat de restul Africii, 
după cum apare Africa însăşi în raport cu celelalte continente. 
Partea de nord a Africii, care poate fi numită prin excelență zona de 
coastă — dat fiind că Egiptul a fost adesea respins şi readus la 
limitele sale de către Marea Mediterană -—, se întinde de-a lungul 
acestei mări şi al Oceanului Atlantic; este o magnifică fâşie de 
pământ, pe care s-a aflat odinioară Cartagina, iar astăzi se află 
Marocul, Algerul, Tunisul şi Tripolis. Era fatal şi trebuia ca această 
parte să fie atrasă spre Europa în chipul în care francezii au încercat 
cu succes s-o facă în prezent: această zonă este orientată spre 
Europa, ca şi spre Asia Mică; aici s-au aglomerat rând pe rând 
cartaginezi, romani, bizantini, musulmani, arabi, iar interesele 
Europei au tins permanent să se extindă într-acolo. 

Caracterul specific african este greu de sesizat, deoarece în 
acest scop trebuie să renunțăm întru totul tocmai la ceea ce este 

cuprins în fiecare dintre reprezentările noastre, anume la categoria 
generalităţii. La negri, trăsătura caracteristică stă tocmai în faptul 
că conştiinţa lor nu a ajuns încă la intuirea unei obiectivităţi stator- 
nice, de pildă Dumnezeu, lege, în care omul s-ar afla cu voinţa sa şi 
în care ar avea imaginea esenței sale. La această diferenţiere a sa, 
ființă singulară, pe de o parte, şi ca generalitate esenţială, pe de altă 
parte, africanul în unitatea sa nediferenţiată şi concentrată nu a 
ajuns încă: datorită acestui fapt, el este total lipsit de ştiinţă cu 
privire la o ființă absolută care ar fi alta, superioară lui însuşi. 
Negrul îl reprezintă, aşa cum am mai amintit, pe omul natural în 
întreaga sa primitivitate şi lipsă de înfrânare; dacă vrem să-l înțele- 
gem aşa cum este, trebuie să facem abstracţie de orice venerație şi 
moralitate, într-un cuvânt, de ceea ce se numeşte simțământ; nu se 
află nimic care să aibă vreo rezonanţă la ceea ce este omenesc într- 
un asemenea caracter. Relatările ample ale misionarilor confirmă 
întru totul acest lucru, iar mahomedanismul pare să fie singurul 
element care îi apropie pe negri, în oarecare măsură, de civilizaţie. 
Mahomedanii sunt de altfel mai dibaci decât europenii în a pătrunde 
în interiorul zonei de care vorbim. Această treaptă de cultură poate 
fi cunoscută mai îndeaproape prin religie. Primul lucru pe care ni-l 
reprezentăm când este vorba de religie este conştiinţa omului despre 
o putere superioară (chiar dacă aceasta este concepută numai ca o 
putere a naturii) faţă de care omul se socoteşte drept entitate mai 
slabă, inferioară. Religia începe cu conştiinţa că există ceva superior 
omului. Pe negri, Herodot încă i-a numit vrăjitori; dar în vrăjitorie 
nu se cuprinde însă reprezentarea unui Dumnezeu, a unei credințe 
etice; dimpotrivă, ea consideră că omul este puterea supremă, că el 
singur are căderea de a porunci puterilor naturii. Nu este vorba deci 
de o adorare spirituală a lui Dumnezeu, nici de o împărăție a 
dreptăţii. Dumnezeu tună şi fulgeră, dar El nu este recunoscut ca 
atare; pentru spiritul omului, Dumnezeu trebuie să însemne mai 
mult decât fiinţa ce dezlănţuie tunetul, dar nu acesta este cazul la 
negri. Deşi ei trebuie să fie conştienţi de dependenţa faţă de forțele 
naturii, deoarece au nevoie de furtună, de ploaie, de încetarea 

anotimpului ploios etc., această constatare nu le trezeşte totuşi con- 
ştiinţa a ceva superior; ei rămân aceia care poruncesc elementelor 
naturii, or, tocmai acest lucru este ceea ce se numeşte vrăjitorie. 
Regii dispun de o castă a miniştrilor prin intermediul cărora ordonă 
schimbările din natură; fiecare loc îşi are vrăjitorii săi, care execută 
ceremonii speciale, însoţite de tot felul de gesturi şi dansuri, de 
zgomote şi țipete, împărțind, în cursul acestor rituri ameţitoare, 
poruncile lor. Al doilea moment al religiei negrilor constă în aceea că 
ei îşi intuiesc această putere a lor, o transpun în afară şi-şi creează 
imagini ale ei. Ceea ce ei îşi reprezintă în acest proces ca fiind 
puterea lor nu este nimic obiectiv, nimic statornic în sine şi deosebit 
de ei, ci un element cu totul întâmplător, un obiect oarecare de care 
se lovesc mai întâi, fie el un animal, un pom, o piatră, un chip de 
lemn, pe care-l ridică la rangul de idol. Acesta este fetişul, cuvânt 
pus mai întâi în circulaţie de portughezi şi care derivă de la feitigo, 
vrăjitorie. Este adevărat că prin fetiş s-ar părea că se instituie ceva 
independent față de bunul-plac al individului, dar, deoarece până şi 
acest mod obiectiv de a fi nu este altceva decât bunul-plac ajuns la 
proprie contemplare, el rămâne în aceeaşi măsură meşterul 
propriului său chip. Dacă se-ntâmplă anume lucruri neplăcute, pe 
care fetişul nu le-a înlăturat, de pildă, dacă ploaia nu vine la timp 
sau dacă se nasc monştri, negrii îl leagă, îl bat sau îl distrug, 
înlăturându-l şi creându-şi în acelaşi timp alt fetiş, ei deţin deci 
fetişul în puterea lor. Un asemenea fetiş nu are o autonomie 
religioasă şi mai puţin una artistică; el rămâne o simplă plăsmuire 
ce exprimă arbitrarul celui ce l-a creat şi care se află permanent în 
puterea acestuia. Pe scurt, nu există nici un raport de dependenţă în 
această religie. Ceea ce indică ceva de natură superioară la negri 
este însă cultul morţilor potrivit căruia strămoşii lor şi înaintaşii 
acestora sunt socotiți ca având putere faţă de cei vii. Negrii au în 
această privință ideea că morţii se răzbună şi că pot cauza cutare 
sau cutare nenorocire, întocmai aşa cum se credea în Evul Mediu 
despre vrăjitoare; şi totuşi, puterea morţilor nu este considerată 
superioară celei de care dispun cei vii, căci negrii dau porunci 

morţilor lor şi-i farmecă. Astfel substanţialul rămâne totdeauna în 
puterea subiectului. Însăşi moartea nu constituie pentru negri o 
lege universală a naturii; şi ea este provocată — cred ei — de vrăjitori 
mâniaţi. Oricum, această concepţie implică superioritatea omului 
faţă de natură; ea aşază, de asemenea, voinţa întâmplătoare a omu- 
lui deasupra naturalului pe care-l priveşte ca un mijloc căruia nu-i 
face cinstea de a-l trata conform firii sale, ci căruia îi porunceşte?. 
Faptul însă că omul este postulat ca existență supremă duce 
la consecinţa că el nu are nici o consideraţie față de sine însuşi, 
deoarece abia prin conştiinţa existenţei unei fiinţe superioare ajunge 
omul la un punct de vedere potrivit căruia el dobândeşte adevărata 
valoare. Într-adevăr, dacă arbitrarul este absolutul, singura obiecti- 
vitate statornică intuibilă, spiritul nu poate ajunge pe această treap- 
tă la cunoaşterea nici unei universalități. De aici vine deci la negri 
desconsiderarea totală a omului, care, privită din perspectiva drep- 
tului şi a eticului, constituie de fapt determinarea lor fundamentală. 
Nu există la negri nici o ştiinţă despre nemurirea sufletului, deşi 
apar fantome ale morţilor. Deprecierea la care ajunge omul atinge 
limite de necrezut; tirania nu trece drept o nedreptate, după cum 
este un lucru foarte răspândit şi socotit drept îngăduit a consuma 
carne de om. Pe noi ne opreşte de la acest lucru instinctul, dacă în 
genere se poate vorbi la om de instinct. Nu tot astfel stau lucrurile 
la negri, unde antropofagia trebuie pusă în genere în legătură cu 
principiul determinant pentru spiritul african; pentru negru, care 
nu este condus decât de simţuri, carnea de om este numai materie, 
carne ca oricare alta. La moartea unui rege, sute de oameni sunt 
măcelăriți şi consumaţi; prizonierii sunt de asemenea ucişi, iar 
carnea lor se vinde la târguri; de obicei, învingătorul mănâncă inima 
duşmanului ucis. Cu prilejul ceremoniilor magice se întâmplă nu 
rareori ca vrăjitorul să-l ucidă pe primul om care-i este la îndemână, 
împărţindu-l mulțimii spre a-l mânca. Un alt aspect caracteristic, 
când este vorba de negri, îl constituie sclavajul. Negrii sunt luaţi ca 


3G.W.F. Hegel, Prelegeri de filozofie a religiei, ed. 2, |, pp. 284 şi 285. 

sclavi de europeni şi vânduți în America. Dar, chiar fără aceasta, 
soarta pe care o au în propria lor ţară, unde există sclavia absolută, 
este aproape şi mai rea; într-adevăr, la baza sclavajului în genere stă 
faptul că omul nu are încă conştiinţa libertăţii sale, el decăzând 
astfel până la a ajunge să devină un lucru, ceva lipsit de valoare. Or, 
la negri, simțămintele etice sunt cu totul reduse, sau, mai bine zis, 
nu există de loc. Părinţii îşi vând copiii şi, reciproc, copiii îşi vând 
părinţii, după cum pot pune mâna unii pe ceilalți. Prin răspândirea 
sclaviei au dispărut toate restricţiile impuse de considerentele etice, 
pe care noi le avem unul față de altul. Negrilor nu le trece prin 
minte să se comporte aşa cum noi avem dreptul a pretinde unii de la 
ceilalți. Poligamia la negri are adesea ca scop procrearea a cât mai 
numeroşi copii, care, împreună sau separat, să poată fi vânduți ca 
sclavi; foarte adesea se pot auzi plângeri naive, ca, de pildă, aceea a 
unui negru care se văita că la Londra a sărăcit de tot, deoarece şi-a 
vândut toate rudele. În disprețul negrilor faţă de om, caracteristic 
este nu atât disprețul față de moarte, cât lipsa de consideraţie față 
de viaţă. Acestui dispreţ pentru viaţă trebuie să i se atribuie şi 
vitejia negrilor, sprijinită de o uriaşă forță fizică, care-i face să se 
lase împuşcaţi cu miile în luptele împotriva europenilor. De fapt 
viața capătă numai acolo valoare unde ea tinde către ceea ce este 
demn de urmărit. 

Dacă trecem acum la trăsăturile fundamentale ale consti- 
tuției, rezultă din natura întregului că aşa ceva nici nu poate exista. 
Perspectiva acestei trepte o constituie arbitrarul simţurilor îmbinat 
cu tăria voinței, determinările universale ale spiritului, de pildă 
eticul familial, nu pot ajunge încă aici să aibă vreo valabilitate, 
deoarece orice generalitate există numai ca expresie a arbitrarului 
lăuntric. Deci nici coeziunea politică nu poate lua un astfel de 
caracter încât legi libere să închege statul. În genere nu există nici o 
restricţie, nici o înfrânare pentru acest arbitrar. Ceea ce face ca 
statul să poată avea o existență efemeră este astfel numai forța 
venită din afară. În frunte se află un stăpân, căci primitivitatea 
simțurilor nu poate fi ţinută în frâu decât prin putere despotică. 

Cum însă supuşii sunt oameni cu o structură la fel de violentă, ei îl 
ţin în frâu, la rândul lor, pe stăpân. Sub căpetenie se află alte 
numeroase căpetenii cu care cea din vârf — o vom numi regele — se 
sfătuieşte, deoarece el este silit, dacă vrea să întreprindă un război 
sau să aşeze o dare, să încerce a le câştiga consimțământul. Cu acest 
prilej, el poate face uz de mai multă sau mai puţină autoritate şi o 
poate uneori înlătura din calea sa, prin viclenie sau violenţă, pe una 
sau alta din căpetenii. Afară de aceasta, regii dispun şi de anumite 
prerogative. La Aşantei, regele moşteneşte toate bunurile rămase de 
pe urma supuşilor săi; în alte părți, toate fetele aparţin regelui şi 
cine vrea să aibă o femeie trebuie s-o cumpere de la acesta. Dacă 
negrii sunt nemulţumiţi de rege, ei îl detronează şi-l ucid. În Daho- 
mey există obiceiul ca dacă negrii nu mai sunt mulţumiţi de regele 
lor să-i trimită ouă de papagal ca semn că sunt sătui de domnia lui. 
Uneori i se trimite şi o solie, care îl anunță că povara domniei 
trebuie să-l fi apăsat foarte mult şi că ar fi bine să se odihnească 
puţin. Regele mulţumeşte atunci supuşilor, trece în apartamentele 
sale şi pune femeile să-l stranguleze. Într-o epocă mai veche, un stat 
al femeilor şi-a câştigat o faimă deosebită prin cuceririle sale: era un 
stat în fruntea căruia se afla o femeie. Ea şi-a zdrobit propriul prunc 
într-o piuliță şi, ungându-se cu sângele lui, a poruncit să existe în 
permanenţă la dispoziţie o cantitate de sânge de copii astfel zdrobiți. 
Pe bărbaţi i-a alungat sau i-a omorât, dând ordin ca toţi copiii de sex 
masculin să fie ucişi. Aceste furii devastau totul în vecinătatea lor şi, 
deoarece nu cultivau pământul, erau pornite spre neîntrerupte 
prădăciuni. Prizonierii de război erau întrebuinţaţi ca masculi, iar 
femeile însărcinate trebuiau să plece în afara lagărului şi, dacă 
năşteau un băiat, trebuiau să-l părăsească. Acest stat de tristă 
amintire a dispărut mai târziu. În statele negrilor, alături de rege, 
se află în permanenţă un călău, a cărui funcţie este privită ca fiind 
deosebit de importantă, deoarece, aşa cum regele îi înlătură cu aju- 
torul lui pe cei suspecți din calea sa, tot astfel el însuşi este ucis de 
călău când cei mari o cer. 

Fanatismul, care la negri, în ciuda placidităţii lor obişnuite, 
poate fi ațâțat uşor, depăşeşte orice imaginaţie. Un călător englez 
povesteşte că în Aşantea, atunci când se hotărăşte pornirea unui 
război, el este precedat de ceremonii solemne, printre care se numă- 
ră şi spălarea osemintelor reginei-mame în sânge omenesc. Ca prelu- 
diu al războiului, regele ordonă un atac asupra propriei sale capitale 
în scopul de a se transpune într-o stare de furie. Regele i-a trimis 
unui englez, pe nume Hutchinson, următoarea solie: „Creştine, bagă 
de seamă şi păzeşte-ți familia. Solul morţii a scos sabia din teacă şi 
el va tăia grumazul multor Aşantei; când se vor bate tobele, acesta 
va fi pentru mulți semnalul morții. Vino la rege, dacă poţi, şi nu te 
temi de nimic pentru tine“. După bătaia tobelor a început o îngro- 
zitoare baie de sânge; toţi cei care se aflau pe străzi în calea negrilor 
furibunzi au fost trecuţi prin sabie. În asemenea ocazii, regele dispu- 
ne să fie omorâţi toţi cei care-i sunt suspecți, şi o asemenea faptă 
primeşte curând şi consacrarea unei acțiuni sacre. Orice reprezen- 
tare, o dată inoculată negrilor, este preluată de aceştia cu întreaga 
energie a voinţei şi tradusă în realitate, dar, concomitent cu această 
realizare, totul se distruge. Popoarele acestea rămân mult timp 
liniştite, pentru ca brusc să intre în efervescenţă, fiind în asemenea 
împrejurări ca ieşite din fire. Prăpădul care urmează izbucnirii lor 
violente se explică prin faptul că nu un conţinut sau o idee este 
motorul acestor ieşiri, ci mai curând un fanatism de natură fizică 
decât spirituală. 

Dacă în Dahomey regele moare, legăturile ce menţin socie- 
tatea sunt de îndată rupte; în palatul său se dezlănțuie distrugerea 
şi descompunerea generală; toate femeile regelui (în Dahomey, 
numărul lor este fixat la 3333) sunt omorâte şi-n întregul oraş încep 
jaful şi măcelul general. Femeile regelui consideră acest fel de moar- 
te a lor drept o necesitate şi, ca dovadă, o întâmpină în veşminte 
sărbătoreşti. Înalţii demnitari trebuie să se grăbească din răsputeri 
să-l proclame pe noul stăpânitor pentru a se pune capăt măcelului. 

Din toate trăsăturile felurite înşirate mai sus reiese că 
neînfrânarea este ceea ce-i caracterizează pe negri. Această stare nu 

este susceptibilă de nici o evoluţie ori transformare, ei au fost 
totdeauna aşa cum îi cunoaştem astăzi. Singura legătură esențială 
pe care negrii au avut-o şi o au în comun cu europenii este aceea a 
sclaviei. Ei nu văd în sclavie nimic înjositor pentru ei; ba tocmai pe 
englezi, care au contribuit cel mai mult la desfiinţarea negoţului de 
sclavi şi a sclavajului, ei îi tratează ca duşmani. De fapt pentru regi 
vânzarea prizonierilor duşmani ori chiar a propriilor lor supuşi este 
o acțiune de primă însemnătate, şi, în această lumină, sclavajul a 
trezit printre negri mai mult din ceea ce este omenesc. Învățătura 
pe care o desprindem din această stare de sclavie existentă la negri, 
învăţătură care constituie pentru noi singura latură interesantă, 
este aceea cu care ne-am întâlnit cu prilejul ideii că starea naturală 
este însăşi starea absolutei şi necesarei nedreptăţi. Fiecare treaptă 
intermediară între această stare şi realitatea statului rațional pre- 
zintă încă momente şi aspecte de nedreptate; de aceea vom întâlni 
sclavajul chiar în statele grec şi roman, iar sub forma şerbiei până în 
timpurile cele mai noi. Dar sub forma în care există în stat, sclavajul 
reprezintă totuşi un moment de progres, raportat la existența 
complet izolată, dominată de simţuri — un moment educativ, un mod 
de participare la o etică superioară şi la o civilizaţie legată de aceas- 
ta. Sclavia în sine este o nedreptate, căci esența omului este liber- 
tatea, dar el trebuie să devină mai întâi matur pentru libertate. De 
aceea, desființarea treptată a sclaviei trebuie privită ca un lucru mai 
potrivit şi mai just decât desfiinţarea ei bruscă. 

Cu aceste consideraţii părăsim Africa, fără a mai reveni 
asupra ei mai târziu. Într-adevăr, ea nu este un continent al istoriei; 
ea nu prezintă nici o mişcare şi nici o evoluţie, iar ceea ce s-a 
petrecut înăuntrul ei, anume în partea de nord, ţine de istoria lumii 
asiatice şi europene. Cartagina a fost pentru acele ţinuturi o impor- 
tantă etapă trecătoare, dar, fiind o colonie feniciană, ea aparține 
Asiei. Egiptul va fi luat în consideraţie privit în migraţiunea 
spiritului uman de la est către vest, dar nici el nu ţine de spiritul 
african. Ceea ce noi înțelegem când vorbim de Africa este anistoricul 
închis în sine, limitat întru totul la spiritul naturii, astfel încât, în 

cadrul consideraţiilor noastre, trebuie prezentat ca aflându-se doar 
în pragul istoriei universale. 

Abia acum, după ce am limitat astfel subiectul, ne aflăm pe 
scena reală a istoriei universale. Trebuie însă să înfățişăm în 
prealabil baza geografică a Asiei şi a Europei. 


Asia este continentul răsăritean propriu-zis. Ce-i drept, 
pentru America ea reprezintă Apusul; dar aşa cum Europa este în 
esență centrul şi capătul lumii vechi, aşa cum ea constituie Vestul 
în sens absolut, tot astfel Asia este Estul în acelaşi sens absolut. În 
Asia a răsărit lumina spiritului şi, o dată cu ea, istoria universală. 

+'Trecem acum la descrierea diferitelor regiuni ale Asiei. Struc- 
tura ei fizică se prezintă în esență sub forma unor contraste şi a 
raporturilor esenţiale ale acestor contraste. Diferitele principii geo- 
grafice constituie structuri evoluate şi închegate în sine. 

De la început trebuie să eliminăm povârnişul nordic, deci 
Siberia. Acest povârniş, pornind de la lanţul Munţilor Altai şi brăz- 
dat de frumoasele fluvii ce se varsă în oceanul nordic, nu prezintă 
pentru noi nici un interes; aceasta deoarece, aşa cum am spus, zona 
nordică cade în afara istoriei. Restul Asiei cuprinde, în linii mari, 
trei regiuni interesante. Prima este, ca şi-n Africa, un platou masiv, 
încins de un brâu muntos, în care se găsesc cei mai înalți munți din 
lume. Spre sud şi sud-est, acest platou este limitat de Mustag sau 
Imaus, cu care, mai departe, spre sud, merg paralel Munţii 
Himalaya. Spre est, un lanţ muntos, întinzându-se de la sud la nord, 
taie bazinul Amurului. În nord se află Munţii Altai şi Sangar; legat 
de acest din urmă lanţ se întinde spre nord-vest Mussartul, iar spre 
vest Belurtagul, legat, la rândul său, prin Munţii Hinduku, de 
Mustag. 

Acest brâu înalt de munţi este străpuns de fluvii, care, stă- 
vilite, formează văi cu şesuri întinse. Văile acestea, supuse mai mult 
sau mai puţin inundaţiilor, constituie centre extraordinar de îmbel- 
şugate şi de fertile, deosebindu-se de regiunile fluviale europene 
prin aceea că nu formează, ca acestea, văi propriu-zise, legate de 

ramificaţiile altor văi, ci şesuri fluviale. Asemenea şesuri sunt: şesul 
chinezesc, format din văile fluviilor Huanhe şi lantzi (Fluviul 
Galben şi Fluviul Albastru); apoi şesul indian, format de valea 
Gangelui; mai puţin însemnat este Indusul, care delimitează spre 
nord regiunea Punjabului, curgând în sud printre şesuri nisipoase; 
mai departe, regiunile Tigrului şi Eufratului, fluvii care izvorăsc în 
Armenia şi curg de-a lungul munţilor Persiei. La răsărit şi la apus 
de Marea Caspică se întind, de asemenea, astfel de văi ale fluviilor, 
formate la răsărit de Oxus şi Jaxartes (Gihon şi Sihon), care se 
varsă în lacul Arai, iar la apus de Cyrus şi Araxes (Kura şi Araks). 
Platoul şi şesurile trebuie deosebite unul de celelalte; o a treia formă 
- amestec de platou şi de şes — o întâlnim în Orientul Mijlociu. De ea 
ține Arabia, ţară a deşertului, platoul neted unde domină fana- 
tismul; tot de această formă ţin Siria şi Asia Mică, care sunt legate 
de mare şi care s-au aflat dintotdeauna în contact cu Europa. 
Pentru Asia rămân valabile, în linii mari, observațiile făcute 
mai sus în legătură cu diferenţierile geografice, anume că creşterea 
vitelor este îndeletnicirea specifică platoului, agricultura şi practica- 
rea meseriilor constituie munca specifică şesurilor de pe văi, în timp 
ce negoțul şi navigația constituie cel de-al treilea principiu. De 
primul principiu se leagă strâns independenţa patriarhală, de al 
doilea proprietatea şi raportul de la stăpân la slugă, iar de al treilea 
libertatea civică. Pe lângă creşterea de animale, creşterea cailor, a 
cămilelor şi a oilor (mai puţin a cornutelor) pe platouri, trebuie să se 
diferențieze din nou viața liniştită a nomazilor, pe de o parte, de 
aspectul hoinar, precum şi nestatornicia cuceririlor lor, pe de alta. 
Aceste popoare, fără a se fi dezvoltat chiar până la stadiul istoric, 
prezintă de pe acum un puternic impuls spre modificarea structurii 
proprii şi, chiar dacă nu întâlnim încă la ele un conţinut istoric, 
totuşi zorile istoriei trebuie căutate acolo. Mai interesante, fireşte, 
sunt popoarele din şesurile văilor. Agricultura, care pretinde preve- 
dere şi grija pentru viitor, pune capăt, chiar prin acest fapt, nesta- 
torniciei. Ca urmare, reflexia se trezeşte deschizându-se spre 
general, şi-n acest fapt se află în germene principiul proprietăţii şi al 

meseriilor. "Țări care s-au ridicat la acest stadiu de civilizaţie sunt 
China, India, Babilonia. *Popoarele care locuiesc aceste țări s-au 
închis însă înăuntrul lor fără a-şi fi însuşit principiul unei existențe 
deschise spre mare, sau au făcut aceasta numai în perioada de for- 
mare; chiar dacă au navigat pe mări, împrejurarea aceasta a rămas 
fără urmări asupra culturii lor şi astfel nu a putut exista o legătură 
între ele şi istoria ce se desfăşura în afară decât în măsura în care ele 
au fost căutate şi cercetate la ele acasă. Brâul de munţi care 
înconjură platoul, platoul însuşi şi şesurile fluviilor sunt elementele 
ce caracterizează Asia din punct de vedere fizic şi îi prefigurează 
structura spirituală; dar, în sine, nu ele sunt elemente concret 
istorice, ci faptul că opoziţia lor le leagă: înrădăcinarea oamenilor în 
câmpiile roditoare a constituit, pentru nestatornicia, lipsa de echi- 
libru şi instinctul migratoriu al locuitorilor de pe platouri, obiectul 
permanent al unei atracţii spre în afară. Ceea ce din punct de vedere 
al naturii e plasat unul lângă altul intră într-un raport istoric 
esențial. Ambele aceste momente -— cel natural şi cel istoric — în 
Orientul Mijlociu se contopesc, iar această situaţie impune relația 
Orientului Mijlociu cu Europa. Ceea ce această parte a lumii a 
produs n-a menținut pentru sine, ci a transmis Europei. Orientul 
Mijlociu reprezintă răsăritul tuturor principiilor religiei şi ale 
statului, dar dezvoltarea acestora s-a produs abia în Europa. 


Europa -— la care ajungem acum - nu prezintă deosebirile de 
relief pe care le-am remarcat pentru Africa şi Asia. Caracteristica 
Europei este faptul că, dispărând contrastul dintre deosebirile ante- 
rioare sau cel puţin acest contrast atenuându-se, aceste deosebiri 
îmbracă forma mai blândă a tranziţiei. În Europa nu întâlnim 
platouri care să se opună şesurilor. Cele trei părți ale Europei au 
astfel o altă bază care le determină. 

Prima parte este Europa de sud, care priveşte spre Marea 
Mediterană. La nord de Pirinei, Franţa e străbătută de şiruri de 
munţi legate de Alpi, care despart şi închid Italia faţă de Franţa şi 
Germania. Grecia aparţine şi ea acestei părți a Europei. Grecia 

şi Italia au reprezentat pentru mult timp scena istoriei universale, 
iar spiritul universal şi-a găsit acolo patria într-o perioadă în care 
centrul şi nordul Europei erau lipsite de cultură. 

Partea a doua este inima Europei, pe care Cezar a deschis-o 
prin cucerirea Galiei. Această faptă reprezintă înfăptuirea matură a 
comandantului roman, mai bogată în rezultate decât isprava de 
tinereţe a lui Alexandru, care a urmărit să ridice Orientul la forma 
de viaţă a grecilor, faptă care, prin conţinutul său, apare ca 
neînchipuit de frumoasă şi de măreaţă, dar ale cărei rezultate au 
dispărut la fel de repede ca orice ideal. În această regiune centrală a 
Europei, principalele ţări sunt Franţa, Germania şi Anglia. 

În sfârşit, partea a treia o formează statele nord-estice ale 
Europei: Polonia şi Rusia, împărăţii slave. Ele ocupă abia mai târ- 
ziu un loc în rândul statelor istorice, constituind legătura cu Asia, 
legătură pe care au întreţinut-o în permanenţă. 

În ceea ce priveşte diferenţierile pur fizice de care ne-am ocu- 
pat mai sus, am arătat că ele nu sunt prea accentuate, ci că, dimpo- 
trivă, se estompează una față de alta. 

În privirea generală geografică, a fost înfățişat, în linii mari, 
cursul istoriei universale. Soarele, lumina apar în răsărit. Lumina 
este însă simpla raportare la sine, lumina în sine ca generalitate 
există totodată ca subiect în soare. S-a imaginat de multe ori scena 
în care un orb care şi-ar câştiga instantaneu vederea ar privi zorile 
dimineţii, lumina născândă şi răsăritul soarelui. Uitarea totală de 
sine prin scufundarea în această pură limpezime constituie prima, 
totala uimire. Totuşi, o dată ce soarele s-a ridicat la orizont, această 
uimire îşi pierde din putere; obiectele aflate în jur încep să fie distin- 
se şi, pornind de la ele, se păşeşte în sus, în interioritatea proprie şi 
astfel se face trecerea progresivă spre un raport de corelaţie între 
ambii factori. În această clipă, omul trece de la contemplarea pasivă 
la activitate şi — până în amurg — din soarele aflat acum înăuntrul 
său a şi durat un edificiu; iar când, pe înserat, îşi priveşte creaţia, el 
o prețuieşte mai mult decât lumina răspândită de soarele din afară 
la apariţia sa. Într-adevăr, omul se află acum în raport cu spiritul 
său şi deci într-un raport liber. Să reținem bine această imagine, 
deoarece în ea se cuprinde mersul însuşi al istoriei universale, gran- 
dioasa lucrare a spiritului. 

Istoria universală se deplasează de la est către vest, Europa 
reprezentând de fapt încheierea istoriei universale, iar Asia începu- 
turile ei. Pentru istoria universală, un răsărit există xar” £Goxijv, în 
vreme ce un răsărit în sine este ceva cu totul relativ; e adevărat că 
pământul formează un glob, dar totuşi istoria nu se mişcă în cerc în 
jurul acestui glob, astfel încât pentru ea există un anume răsărit, 
acela fiind Asia. Acolo răsare soarele din afară, soarele în sens fizic, 
şi în vest apune: în schimb, în vest răsare soarele lăuntric al 
conştiinţei de sine, care răspândeşte în jurul său o strălucire mai de 
preţ. 


Diviziunea istoriei universale 135 


Istoria universală este perpetuă străduință de educare ce-şi 
începe acțiunea pornind de la neînfrânarea voinţei naturale pentru a 
răzbate până la universal şi la libertatea subiectivă. Orientul a ştiut 
şi ştie că doar un singur om este liber, lumea greacă şi romană că 
unii oameni ar fi liberi, în timp ce lumea germană că toți oamenii 
sunt liberi. Astfel prima formă pe care o întâlnim în istoria univer- 
sală este despotismul, a doua democrația şi aristocrația, iar a treia 
monarhia. 

Pentru înţelegerea acestei împărțiri este de observat că, deoa- 
rece statul constituie viața spirituală universală față de care indi- 
vizii se comportă prin naştere cu încredere şi obişnuinţă, întrucât ei 
îşi află în el fiinţa şi realitatea lor, interesează în primul rând dacă 
viața lor reală este numai obişnuinţă şi tradiție — ambele lipsite de 
reflecţie - ale acestei unităţi, sau dacă indivizii sunt subiecte 
cugetătoare şi definite ca persoane cu ființare proprie. Sub acest 
raport trebuie să se facă deosebirea dintre libertatea substanţială şi 
libertatea subiectivă. Libertatea substanţială o constituie rațiunea 
voinţei existente în sine, care se dezvoltă apoi în stat. În această 
determinare a raţiunii nu există încă înțelegerea proprie şi voința 
proprie, adică libertatea subiectivă, care se determină pe sine abia în 
individ, constituind reflectarea individului în conştiinţa sa. În liber- 
tatea ce este numai libertate substanţială, dispoziţiile şi legile 
constituie ceva bine consolidat în sine şi pentru sine faţă de care 
subiectele se comportă cu deplină servitute. Aceste legi nici nu tre- 
buie să corespundă voinţei proprii, iar subiectele se găsesc astfel în 
aceeaşi situație ca şi copiii, care fără voinţă şi înţelegere proprie 
ascultă de părinţi. De îndată însă ce apare libertatea subiectivă şi 
omul se coboară din realitatea exterioară în spiritul său, se iveşte 
opoziția reflecției, care conține în sine negarea realității. Anume 
desprinderea de prezent constituie în sine însăşi o opoziţie, a cărei 
una din laturi este Dumnezeu, divinul, iar cealaltă subiectul, ca 
existenţă particulară. În conştiinţa nemijlocită a Orientului, ambele 
sunt nedespărţite. Substanţialul se deosebeşte față de singular, dar 
opoziția nu este încă situată în spirit. 

Trebuie să începem de aceea expunerea mai întâi cu Orientul. 
Această lume are ca temelie conştiinţa imediată, spiritualitatea 
substanţială, faţă de care voinţa subiectivă se comportă la început 
sub forma credinţei, încrederii, supunerii. În viaţa de stat găsim tot 
acolo înfăptuită libertatea rațională, care se dezvoltă fără însă a 
progresa în sine la libertatea subiectivă. Este vârsta copilăriei isto- 
riei. Alcătuirile monumentale ale imperiilor orientale constituie 
formaţiuni substanţiale, în care există toate determinările raţionale, 
dar în aşa chip încât indivizii rămân numai accidente. Ei se-nvârtesc 
în jurul unui punct central, în jurul stăpânitorului, care stă în frun- 
tea statului ca patriarh, şi nu ca despot, în sensul Imperiului 
Roman. Într-adevăr, el trebuie să facă să prevaleze ceea ce este etic 
şi substanţial; el trebuie să păstreze legile existente, iar ceea ce la 
noi ţine întru totul de libertatea subiectivă porneşte acolo de la 
întreg şi de la general. Ceea ce dă splendoare viziunii orientale este 
faptul că există un singur subiect ca substanţă căruia îi aparține 
totul, astfel încât nici un alt subiect nu se separă pentru a se reflecta 
în libertatea sa subiectivă. Întreaga bogăţie firească a închipuirii şi a 
naturii este încorporată în această substanţă, în care libertatea 
subiectivă se află cu totul contopită, negăsindu-şi astfel prețuirea în 
sine însăşi, ci în caracterul absolut al acestei întruchipări a spiri- 
tului. Toate momentele constitutive ale statului, şi acela al subiecti- 
vităţii, există de fapt, dar încă neconciliate cu substanţa. Căci, în 
afara acestei unice puteri, faţă de care nimic nu se poate forma de 
sine stătător, nu există altceva decât arbitrarul, în toată cruzimea 
sa, rătăcind fără rost în jurul ei. Aşa se face că întâlnim acele hoarde 
sălbatice, care năvălesc de pe platou, cotropind şi distrugând ţările 
ori îngrămădindu-se în interiorul lor, unde renunţă la sălbăticie, 
pentru a dispărea apoi în substanţă, fără a lăsa nici măcar o urmă. 
Această determinare a substanţialităţii se descompune — de îndată — 
în cele două momente tocmai pentru că n-a preluat în sine opoziția 
şi nu a depăşit-o. Pe de o parte, ni se înfăţişează durata, stabilul — 
împărății asemenea întinderii uniforme a spaţiului cu o istorie 
anistorică, ca, de pildă, China (stat întemeiat pe raporturi familiale 

şi având un regim patriarhal care ţine laolaltă orânduirea întregului 
prin prevederea, îndemnurile, pedepsele sau, mai curând, prin 
măsurile de corecție) —, o împărăție prozaică, deoarece contradicţia 
formei, a infinitului şi a idealităţii nu s-a ivit încă. Pe de altă parte, 
acestei durate spaţiale i se opune forma duratei în timp. Statele, 
fără să se schimbe în sine sau în principiul ce le constituie, se află, 
în schimb, în necontenită schimbare a raportului lor unele faţă de 
altele, în conflicte de neînlăturat, care pregătesc dispariţia lor 
bruscă. Prin această îndreptare către exterior, prin hărţuieli şi lupte 
prinde să mijească principiul individual, dar încă într-o universa- 
litate naturală doar, lipsită de conştiinţă; aceasta este lumina, dar 
nu încă lumina sufletului personalităţii în individualitatea ei. Şi o 
atare istorie este încă precumpănitor anistorică, deoarece ea nu e 
decât repetarea uneia şi aceleiaşi maiestuoase dispariţii. Elementul 
nou, care, datorită bărbăţiei, forţei, nobleţei, înlocuieşte precedenta 
alcătuire monumentală, se descompune şi dispare, parcurgând 
acelaşi circuit. Această dispariţie nu este deci o adevărată dispariţie, 
deoarece prin neîncetata schimbare nu are loc nicidecum un 
progres. Şi astfel istoria îşi schimbă locul — dar numai sub aspectul 
exterior, deci fără vreo dependenţă cu cele întâmplate anterior =, 
trecând spre Asia mijlocie. Dacă ar fi să continuăm comparaţia cu 
vârstele omului, această epocă ar fi epoca adolescenţei, care nu se 
mai caracterizează prin încrederea şi liniştea copilăriei, ci se mani- 
festă prin conflicte şi ciocniri. 

Cu vârsta tinereţii trebuie apoi comparată lumea grecească, 
căci acolo se formează într-adevăr individualităţi. Ea constituie cel 
de-al doilea principiu călăuzitor al istoriei universale. Eticul consti- 
tuie un principiu, ca şi în Asia, dar este vorba de eticul ce se întipă- 
reşte asupra individualităţii, el însemnând astfel voinţa liberă a 
indivizilor. Aici se întâlneşte deci îmbinarea elementului etic cu 
voinţa subiectivă, aici domneşte conceptul libertății frumoase, deoa- 
rece ideea se află îmbinată cu o formă sensibilă, plastică; ea nu 
există încă abstract pentru sine, în mod izolat, ci este nemijlocit 
împletită cu realul, aşa cum într-o frumoasă operă de artă sensibilul 

poartă pecetea şi expresia spiritualităţii. Este vorba deci de tărâmul 
adevăratei armonii, de o lume a celei mai ademenitoare înfloriri, 
care însă se trece şi piere curând; este vorba de eticul naiv, nu încă 
de moralitate, căci voinţa individuală a subiectului rezidă în tradiţia 
şi-n obişnuința nemijlocită cu dreptul şi cu legile. Individul se află 
astfel într-o unitate spontană cu scopul general. Ceea ce în Orient 
este despărţit în două extreme, substanţialul ca atare şi singulari- 
tatea ce se nimiceşte în ciocnire cu acesta, aici se întâlneşte. Dar 
principiile despărțite se află doar nemijlocit în unitate, constituind 
astfel totodată şi contradicţia supremă în sine. Într-adevăr, eticul 
frumos nu a fost cucerit încă prin lupta libertăţii subiective, care să 
se fi renăscut pe sine; el nu s-a purificat până la a atinge treapta 
subiectivităţii libere a eticului. 

Cel de-al treilea moment constituie domnia generalităţii 
abstracte: este Imperiul Roman, operă sobră a vârstei de bărbăţie a 
istoriei. Într-adevăr, vârsta bărbăţiei nu evoluează nici după bunul- 
plac al stăpânului şi nici după bunăvoia frumosului, proprie indivi- 
dualului, ci serveşte scopului general, în care individul dispare, 
atingându-şi scopul propus numai în cadrul scopului general. Statul 
începe să se evidenţieze în mod abstract şi să se constituie în 
vederea unui scop, la care participă şi indivizii, însă nu în vederea 
unui scop permanent şi concret. Indivizii liberi sunt jertfiți scopului 
neînduplecat, căci ei trebuie să se dăruiască principiului abstract în 
sine. Imperiul Roman nu mai este o domnie a indivizilor, aşa cum 
fusese oraşul Atena. Aici nu mai există voioşie şi bucurie exube- 
rantă, ci muncă aspră şi amară. Interesul se desprinde de individual, 
care însă câştigă în schimb pentru sine generalitatea formală, 
abstractă. Generalul subjugă indivizii, iar ei trebuie să se lase pradă 
acestuia, primind însă în schimb pentru ei înşişi caracterul univer- 
salității, adică personalitatea: ei devin ca particulari subiecte de 
drept. Exact în acelaşi sens în care indivizii sunt încorporaţi con- 
ceptului abstract de persoană, tot aşa popoarele ca individualităţi au 
aceeaşi soartă; sub presiunea acestei universalităţi, formele lor 
concrete sunt anihilate şi încorporate ca masă acesteia. Roma devine 

un Panteon al tuturor zeilor şi a tot ceea ce e spirit, însă fără ca prin 
aceasta zeii sau spiritul lor să-şi fi păstrat viaţa lor proprie. 

Dezvoltarea acestui imperiu ia două direcţii. Pe de o parte, 
întemeindu-se pe reflexie, pe generalitatea abstractă, el conţine în 
sine însuşi opoziția expresă, manifestă; el reprezintă deci, în esenţă, 
lupta acestei opoziții înăuntrul său cu epilogul necesar că arbitrarul 
individualităţii, puterea absolut întâmplătoare şi întru totul lumească 
a unui despot, va câştiga supremaţia asupra universalităţii abstrac- 
te. La origine, contradicția există între scopul statului, ca generali- 
tate abstractă, şi persoana abstractă; când însă, mai târziu, în cursul 
istoriei, personalitatea devine elementul preponderent, iar descom- 
punerea ei în atomi nu mai poate fi stăvilită decât din afară, atunci 
puterea subiectivă a stăpânirii apare ca destinată a prelua această 
sarcină. Căci legitatea abstractă constă tocmai în faptul de a nu fi 
concretă în sine, de a nu fi organizată înăuntrul său, şi astfel, 
întrucât devine putere, ea nu dispune ca principiu de mişcare şi de 
dominație decât de o forță arbitrară sub forma subiectivităţii 
accidentale; individul izolat, la rândul său, îşi caută compensare 
pentru libertatea pierdută în dreptul civil dezvoltat între timp. 
Aceasta este soluţionarea pur lumească a opoziţiei. O dată cu aceas- 
ta se iveşte însă şi durerea, cauzată de despotism, iar spiritul, 
împins în adâncurile sale cele mai intime, părăseşte lumea lipsită de 
zei, căutând concilierea în sine însuşi şi începându-şi astfel existența 
interiorităţii sale, a unei interiorităţi îndeplinite, concrete, ce dispu- 
ne în acelaşi timp şi de o substanţialitate care nu-şi are rădăcinile 
numai în ființarea din afară. Astfel se naşte în interior concilierea 
spirituală, şi anume prin faptul că personalitatea individuală se 
purifică şi se transfigurează tot mai mult, înălțându-se spre univer- 
salitate, spre subiectivitatea universală în şi pentru sine, spre perso- 
nalitatea divină. Acelui imperiu doar lumesc i se opune astfel tot 
mai mult imperiul spiritual, imperiul subiectivităţii, care se ştie pe 
sine, şi anume, în esenţa sa, imperiul veritabil al spiritului. 

Astfel intră în scenă Imperiul german, al patrulea moment al 
istoriei universale; acest moment ar corespunde, prin urmare, în 

comparaţie cu vârstele omului, vârstei bătrâneții. Vârsta bătrâneţii 
naturale este slăbiciune, pe când vârsta bătrâneţii spiritului este, 
dimpotrivă, maturitatea sa desăvârşită, în care el se reîntoarce la 
unitate, dar de astă dată ca spirit. 

Imperiul German începe cu concilierea înfăptuită în creşti- 
nism, dar, cum ea nu este realizată decât în sine, începe mai curând 
prin opoziţia colosală dintre principiul spiritual al religiei şi reali- 
tatea barbară însăşi. Într-adevăr, spiritul ca conştiinţă a unei lumi 
interioare este la început el însuşi încă abstract, şi prin aceasta 
lucrurile ce ţin de lumea din afară sunt abandonate brutalităţii şi 
arbitrarului. Acestei stări de brutalitate şi arbitrar i se opune mai 
întâi principiul mahomedan, transfigurare înfăptuită în lumea 
orientală. Principiul mahomedan a apărut mai târziu, dar s-a dez- 
voltat mai repede decât creştinismul, acestuia din urmă trebuindu-i 
opt secole pentru a se ridica până la o structură de dimensiuni 
universale. Totuşi, principiul propriu lumii germanice a primit 
forma unei realităţi concrete numai datorită naţiunilor germanice. 
Opoziția dintre principiul spiritual, care domneşte în sfera religiei, 
şi barbaria brutală şi sălbatică, stăpână în lumea din afară, este şi 
aici prezentă. Lumea din afară trebuie să fie conformă principiului 
spiritual, dar trebuie numai; puterea lumească, părăsită de spirit, 
trebuie mai întâi să dispară în faţa puterii religioase; însă, în timp 
ce această din urmă putere se pierde în prima, o dată cu deter- 
minarea sa proprie, ea îşi pierde şi puterea. Din această corupere a 
laturii religioase, adică a Bisericii, se naşte forma superioară a gân- 
dirii raţionale: spiritul redus din nou la sine îşi înfăptuieşte acum 
opera sub formă de gând şi devine astfel capabil să realizeze raţio- 
nalul exclusiv din principiul a ceea ce e lumesc. lată cum se întâm- 
plă că, prin acțiunea unor determinări generale, care au la bază 
principiul spiritului, imperiul gândirii ia fiinţă ca realitate. Opozi- 
ţiile dintre stat şi Biserică dispar, spiritul se regăseşte în lumea din 
afară, dându-i forma unei existenţe organice în sine. Statul nu se 
mai află cu o treaptă mai jos decât Biserica şi nu-i mai este 
subordonat; aceasta din urmă nu mai păstrează nici un privilegiu, 

iar spiritualitatea nu mai este străină statului. Libertatea şi-a găsit 
astfel calea pentru a-şi realiza conceptul şi adevărul său. Acesta este 
scopul istoriei universale, şi noi trebuie să parcurgem drumul ei 
lung pe care l-am schițat doar. Totuşi, durata este ceva cu totul 
relativ, pe când spiritul aparţine eternității. De altfel, pentru spirit 
nici nu există o durată propriu-zisă. 


CREŞTINISMUL 


Am menţionat că Cezar a deschis perspectiva lumii noi pri- 
vind latura ei reală; în ce priveşte existenţa ei spirituală şi internă, 
ea s-a format sub August. La începutul imperiului, al cărui principiu 
l-am recunoscut, mărginitul potenţat la nemărginire şi la subiecti- 
vitatea particulară, s-a ivit apoi din acelaşi principiu al subiectivităţii 
mântuirea lumii; anume sub forma unui acest om, în subiectivitate 
abstractă, dar invers, astfel încât mărginitul este doar forma apari- 
ţiei sale, ale cărei esență şi conținut le constituie, dimpotrivă, 
nemărginirea, absoluta existență pentru sine. Lumea romană, aşa 
cum am descris-o, a provocat în dezorientarea ei şi în durerea pără- 
sirii ei de către Dumnezeu ruptura cu realitatea şi aspiraţia comună 
a unei satisfacţii, care de altfel nu poate fi atinsă decât în spirit, în 
interior, pregătind astfel terenul pentru o lume spirituală supe- 
rioară. Aceasta a fost fatum-ul, care a strivit pe zei şi viaţa uşoară 
pusă în slujba lor, şi totodată şi puterea care a purificat sufletul 
omenesc de orice particularitate. Întreaga stare a lumii romane de 
atunci se aseamănă deci cu o casă de naştere, cu durerea facerii unui 
alt spirit mai înalt revelat în religia creştină. Acest spirit superior 
cuprinde concilierea şi libertatea spiritului, omul primind conştiinţa 
spiritului în universalitatea şi nemărginirea sa. Obiectul absolut, 
adevărul, este spiritul, iar omul, fiind însuşi spirit, îşi este sieşi 
prezent în acest obiect, găsind astfel în obiectul său absolut esenţa şi 
propria sa esenţă. Dar pentru ca obiectualitatea esenței să poată fi 
depăşită şi spiritul să fie la sine însuşi, este necesar ca naturalitatea 
spiritului, prin care omul se arată ca empiric şi particular, să fie 
negată, ca eterogenul să fie extirpat, şi astfel concilierea spiritului să 
se săvârşească. 

Dumnezeu este recunoscut ca spirit numai întrucât este ştiut 
ca trinitate. Acest principiu nou este punctul în jurul căruia se 
învârteşte istoria universală. Până aici şi de aici se desfăşoară 
istoria. În Biblie se spune: „Când s-a împlinit timpul, a trimis 
Dumnezeu pe Fiul Său“. Aceasta nu înseamnă nimic altceva decât: 
conştiinţa de sine se înălțase la momentele cerute pentru formarea 
conceptului de spirit şi la necesitatea de a cuprinde aceste momente 
într-un chip absolut. Acest lucru îl vom arăta acum mai amănunţit. 

Am spus despre greci că legea spiritului lor era: „Omule, 
cunoaşte-te pe tine însuţi“. Spiritul grecesc era conştiinţa spiritului, 
dar a celui limitat, care avea drept component principal elementul 
natural. Spiritul domina - ce-i drept - peste el, dar însăşi unitatea 
dintre stăpânitor şi stăpânit era încă naturală; spiritul apărea ca 
determinat într-o mulțime de individualităţi de spirite populare şi 
de zei şi era reprezentat prin artă, unde sensibilul este înălțat 
numai până la nivelul formei şi al alcătuirii frumoase, nu însă până 
la gândirea pură. 

Momentul lăuntricului care lipsea la greci l-am întâlnit la 
romani; dar, deoarece era formal şi nedeterminat în sine, el şi-a 
primit conţinutul din pasiune şi arbitrar, mai mult, cele mai mari 
infamii puteau coexista aici cu fiorul divinității (a se vedea mărtu- 
risirea Hispalei despre bahanale la Livius 39, 13). Acest element al 
lăuntricului a fost realizat pe urmă ca personalitate a indivizilor, o 
realizare adecvată principiului şi tot aşa de abstractă şi formală ca şi 
acesta. În ipostaza acestuia, Eu îmi sunt mie nemărginit, iar exis- 
tența mea este proprietatea mea şi recunoaşterea mea ca persoană. 
Acest lăuntric nu se extinde mai departe; orice alt conținut a 
dispărut în el. În felul acesta, indivizii sunt puşi ca atomi; totodată, 
ei stau sub aspra stăpânire a unului care în calitate de monas mona- 
dum îşi instituie puterea asupra persoanelor private. Acest drept 
privat este, prin urmare, la fel o neființă, o nerecunoaştere a persoa- 
nei, iar această stare juridică este o totală lipsă de drepturi civile. 
Această contradicţie constituie mizeria lumii romane. Subiectul este 
îndreptăţit conform principiului personalităţii sale numai la 

posesiune, iar persoana persoanelor la posesiunea tuturora, astfel 
încât dreptul singular, izolat este concomitent suspendat şi lipsit de 
drept. Mizeria acestei contradicții constituie însă disciplina lumii 
(Zucht). Cuvântul Zucht derivă de la ziehen, a trage ceva, şi undeva 
în fundal exista o unitate solidă, spre trebuie să se tragă şi în 
vederea căreia trebuie să se înfăptuiască educarea pentru a co- 
respunde scopului. Este o lepădare de sine, o dezobişnuire, folosită 
ca mijloc de orientare spre o bază absolută. Acea contradicţie a lumii 
romane constituie raportul unei atare discipline; ea este disciplina 
culturii prin care persoana îşi manifestă concomitent nimicnicia ei. 
Dar în primul rând acest lucru ne apare numai nouă ca o 
disciplinare, iar pentru cei struniţi el este un destin orb, căruia i se 
supun într-o suferință mută; lipseşte încă determinarea superioară, 
pentru ca lăuntricul însuşi să ajungă la durere şi dorință nostalgică, 
pentru ca omul să nu fie numai atras, ci pentru ca această atragere 
să se dovedească o atragere în lăuntrul său. Ceea ce a fost numai o 
reflexiune a noastră trebuie să i se reveleze subiectului ca reflexiune 
proprie lui, astfel încât să simtă el însuşi în sinea lui mizeria şi 
zădărnicia sa. Nenorocirea externă trebuie, cum s-a spus, să se trans- 
forme în nenorocirea omului în sine însuşi: el trebuie să se simtă pe 
sine ca propria sa negaţie, el trebuie să înțeleagă că nenorocirea sa 
este nenorocirea naturii sale, că el cuprinde în sine despărţirea şi 
dezbinarea. Această determinare a înfrânării în sine însuşi, a durerii 
pentru propria sa nimicnicie, a propriei mizerii, a dorinţei arzătoare 
de a depăşi această stare a interiorităţii trebuie căutată în altă parte 
decât în lumea romană propriu-zisă; ea este aceea care-i împrumută 
poporului iudaic însemnătatea şi importanţa sa istoric-universală, 
căci din ea a izvorât mai înaltul trezirii spiritului la absoluta 
conştiinţă de sine, deoarece, părăsind celălalt fel de existență care-i 
constituie dezbinarea şi durerea, el se reflectă pe sine în sine însuşi. 
Această determinare a poporului iudaic o întâlnim exprimată în 
forma ei cea mai pură şi frumoasă în psalmii lui David şi la Profeţi, 
unde setea sufletului după Dumnezeu, cea mai adâncă durere a lui 
pentru greşelile sale, dorința de dreptate şi pietate constituie 

conţinutul. Reprezentarea mitică a acestui spirit se găseşte imediat 
la începutul cărţilor ebraice, în povestirea despre păcatul originar. 
Se povesteşte acolo cum omul, făcut după chipul şi asemănarea lui 
Dumnezeu, şi-a pierdut starea sa de mulțumire absolută, deoarece a 
mâncat din roadele pomului cunoştinţei binelui şi răului. Păcatul 
constă aici numai în cunoaştere: ea este motivul vinovăţiei şi din 
cauza ei şi-a pierdut omul fericirea sa naturală. În aceasta se cuprin- 
de un adânc adevăr, anume că principiul răului se află în conştiinţă, 
animalele nefiind nici bune, nici rele, tot aşa de puţin ca şi omul în 
stare de natură. Numai conştiinţa condiţionează separarea Eului, 
conform infinitei sale libertăţi ca liber arbitru, pe de o parte, față de 
conţinutul pur al voinţei, pe de altă parte, față de al binelui. Cunoaş- 
terea ca depăşire a unităţii naturale este păcatul originar care nu 
constituie un fapt întâmplător, ci este istoria eternă a spiritului. 
Căci starea de nevinovăție, această stare paradiziacă, este o stare 
animalică. Paradisul este o grădină unde nu pot rămâne decât ani- 
malele, nu şi oamenii. Căci animalul este una cu Dumnezeu, dar nu- 
mai privit în sine. Numai omul este spirit, adică pentru sine însuşi. 
Această existență pentru sine, această conştiinţă constituie însă 
totodată despărțirea de spiritul universal divin. Situându-mă în 
libertatea mea abstractă contra binelui, aceasta înseamnă că adopt 
punctul de vedere al răului. Păcatul originar este deci eternul mit al 
omului; el este tocmai prin ceea ce omul devine om. Rămânerea pe 
această poziţie constituie totuşi răul şi acest sentiment dureros 
pentru sine însuşi, plin de accente nostalgice, îl întâlnim la David, 
când zice: „Doamne, fă-mi inima curată, dă-mi un nou suflet neşo- 
văitor“. Acest sentiment îl găsim prezent încă în păcatul originar, 
unde însă nu este totuşi exprimată împăcarea, ci dăinuirea în neferi- 
cire. Cu toate acestea, se cuprinde acolo totodată prorocirea îm- 
păcării, în fraza: „Şarpelui să i se strivească, călcându-se în picioare, 
capul“; dar şi mai adânc acolo unde Dumnezeu văzând pe Adam, 
care mânca din fructul oprit, a spus: „Vedeţi, Adam a devenit 
asemănător Nouă, cunoscând binele şi răul“. Dumnezeu confirmă 
cuvintele şarpelui. Este deci valabil în sine şi pentru sine adevărul 


146 Creştinismul 


că omul îl concepe pe Dumnezeu însuşi prin spirit, prin cunoaşterea 
generalului şi particularului. Dar aceasta o pronunţă întâi Dumne- 
zeu, nu omul, care, din contră, rămâne în dezbinare. Satisfacția 
împăcării nu-i este încă dată în prezent omului; absoluta, ultima 
satisfacere a fiinţei umane în totalitatea ei nu a fost încă găsită, ea 
nu există încă decât pentru Dumnezeu. Deocamdată sentimentul 
durerii de sine rămâne ultima rațiune a omului. Satisfacția omului o 
constituie deocamdată satisfacţii limitate la familie şi la posedarea 
ţării Canaan. În Dumnezeu, omul nu este încă mântuit. Lui Dumne- 
zeu i se aduc — ce-i drept -— jertfe în templu, se ispăşeşte în fața Lui, 
prin jertfe externe şi prin căinţă internă. Această satisfacție externă 
prin familie şi proprietate i-a fost însă răpită poporului iudaic prin 
constrângerea romană. Regii sirieni îl oprimaseră, ce-i drept, dar 
numai romanii i-au negat individualitatea. Templul din Sion a fost 
dărâmat, iar poporul slujitor lui Dumnezeu a fost împrăştiat. Astfel, 
acest popor a fost privat de orice satisfacţie şi respins la treapta 
iniţială a mitului, la starea de durere în sine însăşi a naturii umane. 
Fatum-ului general al lumii romane i se opun aici conştiinţa răului 
şi orientarea spre Domnul. Totul se reduce numai la faptul ca 
această idee de bază să fie lărgită primind un sens general obiectiv şi 
să fie considerată ca esenţa concretă a omului, constituind împlini- 
rea naturii sale. Mai înainte valoarea acestui concret o constituia la 
evrei țara Canaan, iar ei înşişi ca poporul ales de Dumnezeu. Acest 
conţinut însă acum s-a pierdut, născându-se din această pierdere 
sentimentul nefericirii şi deznădăjduirii în Dumnezeu, de care era 
esenţial legată acea realitate. Mizeria rezultată nu trebuie să fie 
considerată deci în acest caz ca o apatie în faţa fatum-ului orb, ci ca 
o infinită energie a dorinţei. Stoicismul învăța numai: negativul nu 
există şi nu există durere; dar sensibilitatea iudaică persistă, dimpo- 
trivă, în realitate, căutând acolo împăcarea; căci ea se întemeiază pe 
unitatea orientală a naturii, adică a realității, a subiectivităţii şi a 
substanţei Unului. Prin pierderea realității numai exterioare, spiri- 
tul este respins în sine, latura realităţii purificându-se astfel la gene- 
ral, prin raportarea la unul. Contradicţia orientală dintre lumină şi 

întuneric este aici transpusă asupra spiritului, iar întunericul este 
aici păcatul. Nu rămâne deci pentru realitatea negată decât subiecti- 
vitatea însăşi, voinţa omenească în sine ca generală; şi numai în 
felul acesta devine posibilă împăcarea. Păcat este cunoaşterea bunu- 
lui şi răului, ca despărțire; dar tot aşa cunoaşterea vindecă vechea 
rană şi este izvorul concilierii infinite. Anume cunoaşterea înseam- 
nă chiar a distruge ceea ce este extern, străin din conştiinţă, fiind 
astfel întoarcerea subiectivităţii în sine. Ceea ce e intuit deci în 
conştiinţa de sine reală a lumii constituie concilierea lumii. Din 
neliniştea durerii infinite, în care cele două laturi ale contradicţiei 
se raportează reciproc una la alta, rezultă unitatea lui Dumnezeu şi 
a realităţii puse ca negativă, adică a subiectivităţii despărțite de el. 
Pierderea infinită nu se compensează decât prin infinitatea sa, 
devenind astfel câştig infinit. 

Identitatea subiectului cu Dumnezeu se naşte în lume când 
timpul s-a împlinit: conştiinţa acestei identități este cunoaşterea lui 
Dumnezeu în adevărul său. Conţinutul adevărului este spiritul 
însuşi, mişcarea vie în sine însăşi. Natura lui Dumnezeu de a fi 
spirit pur se revelează omului în religia creştină. Ce este însă 
spiritul? El este Unul infinitul echivalent cu sine însuşi, pura identi- 
tate, care apoi se desparte de sine, ca de celălalt al ei însăşi, ca exis- 
tență pentru sine şi în sine faţă de general. Această separație este 
însă depăşită tocmai prin aceea că subiectivitatea redusă la forma de 
atom, fiind simplă raportare la sine, îşi este identică sieşi. Să spu- 
nem deci că spiritul este reflexiunea absolută în ea însăşi prin abso- 
luta sa diferenţiere, el este iubirea ca simţire, cunoaşterea ca spirit. 
Astfel el este conceput ca trinitate unică: Tatăl şi Fiul, şi această 
deosebire în unitatea sa ca Spirit. Mai departe trebuie să notăm că în 
acest adevăr este instituită raportarea omului la acest adevăr însuşi. 
Căci spiritul se opune pe sine sieşi ca pe un altul al său, şi este 
reîntoarcerea din această diferenţiere la sine însuşi. Acest altul 
conceput ca idee pură este Fiul lui Dumnezeu, dar acest altul, în 
particularitatea sa, este lumea, natura şi spiritul finit: spiritul finit 
este pus astfel el însuşi ca un moment al lui Dumnezeu. Prin 


148 Creştinismul 


urmare, omul însuşi este cuprins în conceptul de Dumnezeu, iar 
această cuprindere poate fi exprimată astfel: unitatea omului cu 
Dumnezeu este dată în religia creştină. Nu este permis ca această 
unitate să fie concepută ca platitudine, ca şi când Dumnezeu ar fi 
numai om, iar omul la fel Dumnezeu, ci numai că omul este într-a- 
tât Dumnezeu, întrucât el depăşeşte starea naturală şi mărginită a 
spiritului său, înălțându-se la Dumnezeu. Pentru omul care par- 
ticipă la adevăr şi ştie că el însuşi este un moment al ideii divine este 
pusă totodată depăşirea naturalității sale, deoarece naturalul este 
neliberul şi nespiritualul. În această idee despre Dumnezeu rezidă 
deci şi concilierea durerii şi nefericirii omului în sine. Căci nefe- 
ricirea însăşi este de acum ştiută ca necesară, pentru mijlocirea 
unității omului cu Dumnezeu. Această unitate existentă în sine este, 
deocamdată, numai pentru conştiinţa gânditoare, speculativă; ea 
trebuie să fie însă şi pentru conştiinţa reprezentării concrete, 
ea trebuie să devină un obiect pentru lume, trebuie să devină feno- 
menală, şi anume în forma sensibilă a spiritului, care este cea ome- 
nească. Hristos a apărut: un om care este Dumnezeu, un Dumnezeu 
care este om; astfel s-a dat lumii pace şi împăcare. Trebuie să 
amintim aici de antropomorfismul grecesc, despre care s-a spus că 
nu a mers destul de departe. Căci seninătatea naturală grecească nu 
a pătruns încă până la libertatea subiectivă a eului însuşi, nu încă 
până la acest lăuntric, nu încă până la determinarea spiritului drept 
ceea ce ființează în fapt. 

Apariţii fenomenale a Dumnezeului creştin îi aparține mai 
departe caracteristica potrivit căreia ea este unică în felul ei; ea nu 
poate surveni decât o singură dată, căci Dumnezeu este subiect şi ca 
subiectivitate fenomenală exclusiv un individ. Preoţii Lama se aleg 
mereu din nou, deoarece Dumnezeu, în Orient, este ştiut numai ca 
substanță căreia, în consecinţă, forma infinită într-o multitudine a 
particularităţii îi este numai externă. Însă subiectivitatea ca rapor- 
tare infinită la sine are forma în sine însăşi şi este în apariţia ei 
fenomenală numai una, exclusiv față de toate celelalte. 

În afară de aceasta însă, existența concretă senzorială, 
cuprinzând spiritul, constituia numai un moment trecător. Hristos a 
murit; numai ca cel care a murit este înălţat în ceruri, stând de-a 
dreapta lui Dumnezeu şi numai astfel este el spirit. El însuşi spune: 
Când nu voi mai fi cu voi, spiritul vă va călăuzi întru toate cele 
adevărate. Abia la sărbătoarea Rusaliilor s-au împărtăşit apostolii 
din plin de Duhul Sfânt. Pentru apostoli, Hristos trăind, nu a fost 
ceea ce va fi pentru ei mai târziu ca spirit al comunităţii, unde 
numai El a devenit adevărata lor conştiinţă. Tot aşa de puţin justă 
este perspectiva potrivit căreia Hristos ar fi numai amintirea 
istorică a unei persoane care a fost. Se pune atunci întrebarea: ce 
legătură are el cu naşterea sa, cu tatăl şi cu mama sa, cu educaţia sa 
domestică, cu minunile sale etc.? Cu alte cuvinte, ce este el, privit în 
afara spiritului? Considerându-l, şi numai conform talentului, carac- 
terului şi moralității sale, ca învăţător etc,, îl situăm pe aceeaşi linie 
cu Socrate şi alţii, chiar dacă prețuim morala sa ca pe una mai 
înaltă. Dar excelența caracterului, morala etc., toate acestea nu 
constituie ultima necesitate a spiritului, anume ca omul să primeas- 
că în reprezentarea sa conceptul speculativ al spiritului. Dacă 
Hristos nu este şi nu trebuie să fie considerat decât numai ca un 
individ eminent, ba chiar lipsit de păcat, în acest caz reprezentarea 
ideii speculative, a adevărului absolut este negată. Aceasta însă este 
esențialul şi de aici trebuie să se pornească. Faceţi, din punct de 
vedere exegetic, critic, istoric, din Hristos ceea ce voiţi, tot astfel 
demonstraţi, după cum vă e voia, că învăţăturile Bisericii în concilii 
au apărut din cauza cutărui sau cutărui interes sau a cutărei pasiuni 
a episcopilor sau că au decurs de acolo sau de dincolo - toate aceste 
circumstanţe pot fi constituite, cum veţi voi; rămâne singură 
întrebarea: ce este ideea sau adevărul în sine şi pentru sine? 

Autentificarea divinității lui Hristos e garantată la fel de 
adeverinţa spiritului propriu, nu de minuni; căci numai spiritul 
distinge spiritul. Minunile pot fi calea spre recunoaştere. Minune 
înseamnă că este întrerupt cursul natural al lucrurilor; dar este 
foarte relativ ceea ce se înțelege prin cursul natural, iar influența 

magnetului, spre exemplu, este o astfel de minune. Nici minunea 
misiunii divine nu dovedeşte nimic; căci şi Socrate a introdus o nouă 
conştiinţă de sine a spiritului față de cursul obişnuit al reprezen- 
tării. Întrebarea principală nu o constituie misiunea divină, ci reve- 
laţia şi conţinutul acestei misiuni. Însuşi Hristos îi mustră pe 
fariseii care-i cer să facă minuni şi vorbeşte despre falşii profeţi care 
vor face minuni. 

Cu ceea ce ne vom ocupa în continuare este, cum a rezultat 
din concepția creştină, formarea Bisericii. A desfăşura această 
formare din conceptul de creştinism ne-ar duce prea departe şi nu 
vom indica aici decât principalele momente. Primul moment îl 
constituie ctitoratul religiei creştine, când principiul ei este pro- 
nunţat cu o infinită energie, însă la început numai abstract. Aceasta 
o întâlnim în Evanghelii, unde tema de bază este nemărginirea 
spiritului, înălțarea lui lisus în lumea spirituală, repudierea tuturor 
legăturilor lumeşti ca fiind singurul adevăr. Cu o nemărginită since- 
ritate se ridică Hristos în faţa poporului iudaic. „Fericiţi sunt cei cu 
inima curată, căci ei vor vedea pe Dumnezeu “, spune El în predica 
Sa de pe munte, o sentință de o supremă simplitate şi elasticitate 
faţă de orice ar putea împovăra sufletul omenesc dinspre exterior. 
Inima curată e tărâmul unde Dumnezeu este prezent în om: cine 
este pătruns de această credinţă, e înarmat faţă de orice lanţuri 
străine şi față de orice superstiții. Acestei sentinţe i se adaugă altele: 
„Fericiți sunt cei iubitori de pace, căci ei se vor numi copiii lui 
Dumnezeu “; şi „Fericiți sunt cei prigoniți pentru dreptate, căci a lor 
este împărăţia cerului “; şi „Să fiți desăvârşiți, cum desăvârşit este 
Tatăl vostru din ceruri“. Avem în acest caz o poruncă limpede a lui 
Hristos. Infinita înălțare a spiritului la o puritate simplă este postu- 
lată cea dintâi ca un principiu de bază. Forma medierii nu este încă 
dată, dar scopul e stabilit ca o poruncă absolută. Privitor la rapor- 
tarea acestei perspective a spiritului la existența lumească se 
propune şi aici aceeaşi curățenie ca temelie substanţială. „Năzuiţi 
către împărăția lui Dumnezeu înainte de orice alt lucru şi la 
dreptatea Lui, astfel bine vă va fi vouă“ şi „Suferințele de acum nu 


Creştinismul 151 


preţuiesc măreţia aceea“. Aici Hristos spune că nu trebuie să ne 
temem de suferinţele ca atare cum ne vin din afară, nici să fugim de 
ele, căci ele nu înseamnă nimic față de acea măreție. În continuare, 
această învățătură devine polemică chiar pentru că apare abstractă: 
„Le supără ochiul tău drept, scoate-l şi aruncă-l de la tine; te supără 
mâna ta dreaptă, reteaz-o şi arunc-o de la tine. Este mai bine ca 
unul dintre membrele tale să putrezească decât ca trupul întreg să 
fie aruncat în flăcările iadului“. Ceea ce ar putea tulbura curăţenia 
sufletului să fie distrus. În ceea ce priveşte proprietatea şi câştigul, 
se spune la fel: „Nu vă faceţi griji pentru viaţa voastră, pentru ce 
veţi mânca şi bea, nici pentru trupul vostru, cu ce vă veţi îmbrăca. 
Nu este oare viaţa mai mult decât mâncarea? iar trupul mai mult 
decât îmbrăcămintea? Priviţi păsările cerului, ele nu seamănă, nici 
nu culeg roadele, nici nu le adună în hambare, ci Tatăl vostru din 
ceruri totuşi le hrăneşte. Nu sunteţi voi oare mult mai mult decât 
ele?“ Munca pentru subzistență este astfel reprobată. „Vrei să fii 
desăvârşit, pleacă, vinde-ţi avutul şi dă-l săracilor, vei avea astfel în 
ceruri o comoară, vino şi Mă urmează.“ Dacă acest lucru ar fi fost 
urmat întru totul, ar fi trebuit să se întâmple o răsturnare: cei 
săraci ar fi devenit cei bogaţi. Atât de sus se situează învăţătura lui 
Hristos, că toate îndatoririle şi legăturile etice devin în comparaţie 
cu ea indiferente. Adresându-se unui tânăr care voia încă să-şi 
înmormânteze părintele, Hristos îi spuse: „Lasă pe morți să-şi în- 
groape morții lor şi urmează-Mă“. „Cine-şi iubeşte mai mult tatăl şi 
pe mama decât pe Mine, acela nu este vrednic de Mine.“ EI zicea: 
„Cine este mama Mea? şi cine sunt frații Mei? Şi, întinzând mâna 
spre învăţăcei, le vorbi: lată aceştia sunt mama Mea şi fraţii Mei. 
Căci cine împlineşte voia Tatălui Meu din cer, acela Îmi este frate, 
soră şi mamă“. Mai mult chiar, se spune: „Să nu credeți că am venit 
să aduc pacea pe pământ. Eu n-am venit să aduc pacea, ci sabia. 
Căci Eu am venit să învrăjbesc pe om contra tatălui său şi pe fiică în 
contra mamei sale şi pe noră contra soacrei sale“. În aceste cuvinte 
rezidă o abstracţie față de toate câte aparţin realității, chiar față 
de legăturile etice. Se poate spune că nicăieri nu s-a vorbit aşa de 

revoluţionar ca în Evanghelii, căci tot ce are altfel valoare este 
socotit aici ca indiferent, nedemn de a fi luat în seamă. 

Ceea ce a urmat este că acest principiu a evoluat şi că întreaga 
istorie ulterioară este istoria dezvoltării sale. Realitatea proximă o 
constituie faptul că prietenii lui Hristos formează o societate, o 
comunitate. S-a amintit mai înainte că abia după moartea lui 
Hristos spiritul a putut pogoriî peste prietenii săi, că ei au fost în 
stare abia atunci să cuprindă adevărata idee de Dumnezeu, anume 
că omul este mântuit şi împăcat în Hristos; căci în el este recu- 
noscut conceptul adevărului veşnic - că esența omului este spiritul 
şi că omul numai înstrăinându-se de mărginirea sa şi dându-se cu 
totul conştiinţei de sine pure ajunge la cunoaşterea adevărului. 
Hristos, omul ca om, în persoana căruia şi-a făcut apariția unitatea 
dintre Dumnezeu şi om, Hristos însuşi a arătat prin moartea sa şi în 
genere prin istoria sa eterna istorie a spiritului, o istorie pe care 
fiecare om o va îndeplini în sine însuşi ca să existe ca spirit sau ca să 
devină fiu al lui Dumnezeu, cetățean al împărăției sale. Adepții lui 
Hristos care se unesc între ei în acest sens, trăind în viața spirituală 
ca în elementul lor, formează comunitatea, care este împărăția lui 
Dumnezeu. „Unde sunt adunaţi doi sau trei în numele Meu“ (adică 
având ca scop şi menire ceea ce Eu sunt), spune Hristos, „acolo sunt 
Eu în mijlocul lor“. Comunitatea este o viaţă reală, prezentă în 
spiritul lui Hristos. 

Religia creştină nu trebuie redusă nicidecum numai la 
sentinţele lui Hristos însuşi; la apostoli se găseşte expus de fapt mai 
întâi adevărul stabilit şi dezvoltat. Acest conţinut s-a dezvoltat în 
comunitatea creştină. Deocamdată însă comunitatea se găsea într-o 
dublă relaţie; o dată în relaţie cu lumea romană şi pe urmă cu ade- 
vărul, a cărui dezvoltare constituia scopul ei. Vom parcurge, în 
consecință, pe rând aceste raportări. 

Comunitatea se afla în lumea romană, iar răspândirea religiei 
creştine urma să se petreacă în această lume. Comunitatea trebuia 
deci în primul rând să se ţină departe de orice activitate în stat, să 
constituie pentru sine o societate închisă şi să nu reacționeze faţă de 

deciziile, părerile şi acţiunile statului. Deoarece era însă izolată de 
stat şi tot aşa nu recunoştea pe împărat, ca pe atotputernicul ei 
stăpân suprem, ea era obiectul persecuției şi al urii. Atunci se mani- 
festă deci această infinită libertate internă prin marea statornicie cu 
care fură suportate suferințe şi dureri pentru supremul adevăr. 
Creştinismului i-au garantat această răspândire externă şi forță 
internă minunile apostolilor în măsură mai mică decât conţinutul, 
adevărul învăţăturii însăşi. Hristos însuşi spune: „Vor veni mulţi în 
ziua aceea la mine şi-mi vor spune: Doamne, Doamne! Nu am 
prorocit noi oare în numele Tău, nu am alungat în numele Tău 
draci, nu am săvârşit în numele Tău multe fapte? Atunci le voi 
mărturisi: nu v-am cunoscut încă niciodată, îndepărtaţi-vă de la 
mine voi toţi, răufăcătorilor“. 

În ceea ce priveşte cealaltă raportare - la adevăr -, este 
deosebit de important de a menţiona că dogma, teoreticul au fost 
formate încă în lumea romană; din contră, evoluţia statului din 
acest principiu este mult mai târzie. Părinţii Bisericii şi conciliile au 
stabilit dogma, dar pentru această rânduială a însemnat un moment 
capital premergătoarea formare a filozofiei. Să cercetăm mai îndea- 
proape cum s-a raportat filozofia timpului la religie. Am mai făcut 
observaţia că interioritatea şi subiectivitatea romană, care apărea 
numai abstract ca personalitate spirituală în asperitatea eului, au 
fost purificate prin filozofia stoicismului şi scepticismului la o formă 
de generalitate. Astfel a fost câştigat terenul pentru gândire, iar 
Dumnezeu a fost conceput în gândire ca cel unic şi infinit. Generalul 
există aici numai ca un neînsemnat predicat, neconstituind astfel un 
subiect în sine, dimpotrivă, el are pentru aceasta nevoie de conţinu- 
tul concret, particular. Unul şi generalul însă, implicând largul 
fanteziei, sunt în genere orientale, căci Orientului îi aparține con- 
templaţia lipsită de măsură, care expulzează în afara sa tot mărgini- 
tul. Reprezentat pe terenul gândirii însăşi, orientalul Unu este 
Dumnezeul nevăzut şi nesimţit al poporului israelit, care însă există 
în acelaşi timp ca subiect pentru reprezentare. Acest principiu a 
devenit de acum înainte universal istoric. 

În lumea romană, unirea Orientului cu Occidentul s-a înfăp- 
tuit mai întâi într-un fel exterior prin cucerire; ea se realiză acum şi 
în interior, spiritul Orientului întinzându-se peste Occident. Cultele 
lui Isis şi al lui Mithra erau răspândite în întreaga lume romană; 
spiritul risipit în raporturi exterioare şi în scopuri limitate ducea 
dorul unui infinit. Occidentul aspira însă la o universalitate mai 
adâncă, la un infinit care ar fi cuprins în sine în acelaşi timp 
determinarea. Aceasta s-a petrecut din nou în Egipt, şi anume în 
Alexandria, în punctul central al comunicaţiei dintre Orient şi Apus, 
unde s-a pus pentru gândire problema vremii, iar soluţia a fost acum 
- spiritul. Acolo s-au întâlnit ştiinţificeşte cele două principii şi s-au 
extins pe teren ştiinţific. Este îndeosebi interesant de a constata 
cum acolo iudei învăţaţi, ca Filon, au sintetizat forme abstracte ale 
concretului, preluate de ei de la Platon şi Aristotel, cu propria lor 
reprezentare a infinitului, cunoscând pe Dumnezeu conform concep- 
tului mai concret al spiritului, cu determinarea de A6yoc. Astfel au 
putut concepe şi cugetătorii profunzi din Alexandria unitatea filozo- 
fiei platonice şi aristotelice, gândirea lor speculativă ajungând la 
ideile abstracte, care şi ele constituie la fel conținutul de bază al reli- 
giei creştine. Filozofia promova încă la păgâni orientarea că ideile 
recunoscute ca adevărate trebuie cerute religiei păgâne. Platon şi 
adepţii săi au respins total mitologia şi au fost acuzaţi de ateism. 
Filozofii Alexandriei, din contră, au încercat să demonstreze în idolii 
greceşti un adevăr speculativ, iar împăratul lulian Apostatu a 
preluat din nou această latură, afirmând despre cultele păgâne că 
ele au o strânsă legătură cu rațiunea. Păgânii au fost oarecum siliți 
să nu lase ca zeii lor să fie consideraţi numai ca nişte reprezentări 
sensibile, încercând deci să-i spiritualizeze. Un lucru este sigur, 
anume că religia grecilor cuprinde un sâmbure raţional, căci sub- 
stanța spiritului este raţiunea, iar produsul său trebuie să fie un ce 
rațional, numai că există deosebirea între faptul că raţiunea este 
cuprinsă explicit în religie sau stă numai în chip neclar la baza ei. 
Dacă, pe de o parte, deci grecii şi-au spiritualizat astfel zeii lor 
sensibili, pe de altă parte, şi creştinii au căutat în istoricitatea 

religiei lor un sens mai adânc. Precum Filon găsise în documentul 
mozaic un sens mai adânc, idealizând partea exterioară a povestirii, 
la fel au procedat şi creştinii, pe de o parte din considerente pole- 
mice, pe de altă parte, mai mult pentru chestiunea în sine. Deoarece 
însă dogmele au pătruns în religia creştină prin filozofie, nu trebuie 
susținut că ele ar fi străine creştinismului şi că ele nu ar avea nimic 
de-a face cu acesta din urmă. De unde a venit ceva din afară este cu 
totul indiferent; întrebarea rămâne numai: este acesta adevărat în 
sine şi pentru sine? Mulţi cred că ar fi suficient să se spună că ceva 
este de proveniență neoplatoniciană, pentru a fi eliminat din creş- 
tinism. Nu interesează numai dacă cutare sau cutare învățătură 
creştină se găseşte chiar astfel formulată în Biblie, asupra cărui 
lucru exegeţii erudiţi stăruie exclusiv. Litera omoară, spiritul dă 
viaţă, acest lucru îl spun ei înşişi, îl sucesc totuşi în aşa fel încât 
consideră intelectul drept spirit. Biserica, spiritul comunităţii, a 
recunoscut şi stabilit acele învățături şi există chiar un articol al 
învăţăturii: Cred într-o sfântă Biserică; cum a spus şi însuşi Hristos: 
„Spiritul vă va călăuzi pe voi întru întreg adevărul“. În sfârşit, la 
conciliul din Niceea (în anul 325 e.n.) s-a stabilit o mărturisire de 
credinţă, pe care o urmăm şi astăzi: această mărturisire nu avea — 
ce-i drept - o formă speculativă, dar adânc speculativul este intim 
întreţesut cu apariţia lui Hristos. Încă în Evanghelia lui loan (Ev 
&pXî Tv 6 A6yoc, xei 6 A6yoc iv npăc Tov dedv, xai dec 1iv 6 A6yoc 
[1, 1]) întâlnim începutul unei concepții mai adânci: cea mai adâncă 
idee este reunită cu figura lui Hristos, ea este legată cu istoricul şi cu 
exteriorul ei, şi aceasta constituie chiar măreţia religiei creştine că, 
cu toată această adâncime, ea este uşor de conceput de conştiinţă 
raportându-se la exterior, îndemnând totodată la o pătrundere mai 
adâncă. Ea este astfel proprice pentru orice treaptă de cultură şi 
satisface concomitent cele mai înalte pretenţii. 

Până acum ne-am ocupat, pe de o parte, de raportul comu- 
nităţii la lumea romană, pe de altă parte, de acela manifestat față de 
adevărul cuprins în dogmă. Acum trecem la al treilea raport, care 
este tot atât doctrină, cât şi decor lumesc, anume la Biserică. 

Comunitatea este împărăţia lui Hristos, al cărei spirit efectiv 
prezent este Mântuitorul, căci această împărăție are o prezență 
reală, nu numai una viitoare. De aceea această prezență spirituală 
are şi o existenţă externă nu numai alături de păgânism, ci alături 
de existența lumească în general. Căci Biserica în ipostaza ei de 
existență externă nu este numai o religie în faţa altei religii, ci în 
acelaşi timp prezență lumească alături de existență lumească. 
Existența prezentă religioasă este cârmuită de Hristos, împărăţia 
lumească depinde de arbitrarul indivizilor înşişi. În această împă- 
răţie a lui Dumnezeu trebuie deci să se înfăptuiască o organizare. În 
primul rând, toţi indivizii se ştiu pătrunşi de spirit; întreaga comu- 
nitate recunoaşte adevărul şi-l proclamă; totuşi, pe lângă această 
trăsătură comună se iveşte necesitatea unui for de conducere şi 
învățătură, deosebit de masa comunităţii. Prin urmare, sunt aleşi 
aceia care se disting prin talente, caracter, energie în cucernicie, o 
viață de sfinți, erudiție şi cultură în general. Prepuşii, cunoscătorii 
vieţii generale substanţiale, învățătorii acestei vieți, aceia care 
stabilesc ce este adevărul, ca şi aceia care distribuie binefacerile lui, 
se deosebesc de comunitate ca atare precum se deosebesc inițiații şi 
guvernanţii de guvernaţi. Conducerii celor iniţiaţi le parvine spiritul 
ca atare; în comunitate, spiritul este numai ca existenţă în sine. 
Întrucât deci în conducere spiritul există ca fiind pentru sine şi 
conştient de sine, ea constituie o autoritate atât pentru cele spiri- 
tuale, cât şi pentru cele lumeşti, o autoritate pentru adevăr şi 
pentru raportarea subiectului la adevăr, anume ca individul să se 
comporte conform adevărului. Prin această deosebire se naşte în 
împărăţia lui Dumnezeu o împărăție clericală. Această deosebire 
este esențial necesară, dar cauza mai intimă pentru care există o 
stăpânire autoritară pentru cele spirituale rezidă în faptul că 
subiectivitatea omenească încă nu s-a format ca atare. În suflet s-a 
renunţat de fapt la reaua-voinţă, dar voinţa încă nu este, ca una 
omenească, transformată de divinitate, iar voința omenească este 
eliberată numai abstract, nu în realitatea sa concretă; căci abia 
întreg mersul istoriei următoare va constitui realizarea acestei 

libertăţi concrete. Până acum libertatea finită a fost numai depăşită 
pentru a o obţine pe cea infinită, iar lumina libertăţii infinite nu a 
străbătut încă toate cele lumeşti. Libertatea subiectivă ca atare nu 
este încă valabilă. Înțelegerea nu este independentă, ci există numai 
în spiritul unei autorităţi externe. Astfel deci s-a promovat pe sine 
această împărăție spirituală într-una clericală precum s-a transfor- 
mat raportul substanței spirituale în libertatea omenească. La 
această organizare internă se mai adaugă faptul de a se fi obținut, 
pe seama comunităţii, o anumită exterioritate şi o posesiune lumeas- 
că proprie. Ca posesiune a lumii clericale, ea stă sub o oblăduire 
deosebită, iar consecința imediată este că Biserica nu are de plătit 
nici o contribuție statului şi că indivizii aparținând tagmei preoțeşti 
sunt sustraşi justiţiei laice. De aceasta ţine faptul că Biserica se 
autoguvernează în vederea averii proprii şi în interesul indivizilor 
înşişi care o compun. Astfel se iveşte în sânul Bisericii spectacolul 
contrastant că din punctul de vedere laic nu există decât persoane 
private şi puterea împăratului, iar pe de altă parte democraţia desă- 
vârşită a comunităţii, care îşi alege prepuşii săi. Curând, această 
democrație se transformă totuşi prin hirotonisirea preoţilor în 
aristocrație; dar evoluţia ulterioară a Bisericii nu-şi are locul aici, ci 
ea aparține abia lumii de mai târziu. 

Prin religia creştină, deci, ideea absolută de Dumnezeu a 
ajuns la conştiinţă în adevărul ei, în care omul tot aşa se găseşte pe 
sine primit conform naturii sale autentice, dată în intuiţia deter- 
minată a Fiului. Omul, considerat în sine ca mărginit, este în acelaşi 
timp chipul şi asemănarea lui Dumnezeu şi izvor al infinitului în 
sine însuşi; el îşi este scopul propriu, posedă în sine însuşi o valoare 
infinită şi menirea veşniciei. El îşi are, în consecință, patria într-o 
lume transcendentă, într-o infinită interioritate, pe care el n-o câş- 
tigă decât rupându-se de existenţa şi voința naturală, ca şi prin efor- 
tul său susținut de a le zdrobi pe ultimele în sinea lui. Aceasta este 
conştiinţa de sine religioasă. Dar ca ea să pătrundă în circuitul şi în 
mişcarea vieţii religioase, natura umană trebuie să fie capabilă de 
acest lucru. Această aptitudine este 8iwvamc pentru aceea îvâpyera. 

Ceea ce ne rămâne acum încă de considerat sunt determinările care 
revin omului din faptul că el este conştiinţă de sine în genere, 
întrucât natura sa spirituală este luată ca punct de plecare şi 
premisă. Aceste determinări înseşi nu sunt încă de felul lor 
concrete, ci numai primele principii abstracte, câştigate prin religia 
creştină pentru împărăția lumească. În primul rând, în creştinism 
sclavajul devine imposibil, căci omul este privit acum ca om conform 
naturii sale generale întru Dumnezeu; fiecare ins singuratic este un 
obiect al graţiei şi al finalităţii divine: Dumnezeu vrea ca toți 
oamenii să fie mântuiţi. Fără nici o altă particularitate, în sine şi 
pentru sine, omul dispune deci de o infinită valoare, şi chiar această 
valoare infinită suprimă orice particularitate de naştere şi patrie. 
Celălalt, al doilea principiu, este interiorizarea omului în raport cu 
întâmplătorul. Omenirea are acest teren de liberă spiritualitate în 
sine şi pentru sine şi de aici au să pornească toate celelalte. Locul 
unde spiritul divin sălăşluind va fi prezent, terenul acesta, este 
interioritatea spirituală, ea devenind locul unde se decide despre 
orice este întâmplător. De unde urmează că ceea ce noi am 
considerat la greci, mai înainte, drept forma eticului nu-şi mai are 
punctul de sprijin în lumea creştină în aceeaşi determinare, căci 
eticul acela este obişnuința nereflectată, până când principiul 
creştin îl constituie interioritatea existând pentru sine, terenul pe 
care creşte adevăratul. O etică nereflectată nu mai poate avea loc de 
acum înainte faţă de principiul libertăţii subiective. Libertatea gre- 
cească a fost aceea a fericirii şi a geniului; ea mai era condiţionată 
prin sclavi şi prin oracole; dar acum îşi face apariția principiul 
libertăţii absolute în Dumnezeu. Omul nu se mai află acum în 
relație de dependenţă, ci de iubire, având conştiinţa că aparţine 
esenței divine. În vederea scopurilor particulare, omul se determină 
acum pe sine însuşi, ştiindu-se ca putere generală a tot ceea ce este 
finit. Tot ce constituie particularul se retrage din faţa terenului 
spiritual al interiorităţii, care nu este depăşită decât de spiritul 
divin. Astfel dispare orice superstiție a oracolelor şi a zborului de 
păsări, omul fiind recunoscut drept puterea infinită de a decide. 

Aceste două principii, pe care le-am tratat, se adaugă acum 
existenţei în sine a spiritului. Locului lăuntric îi revine pe de o parte 
determinarea de a-l forma pe cetățean pentru viaţa religioasă, ca el 
să se adapteze spiritului lui Dumnezeu, pe de altă parte acest lăcaş 
constituie punctul de plecare pentru raportul lumesc şi sarcina 
pentru religia creştină. Convertirii pioase nu-i este iertat să rămână 
în interiorul sufletului, ci ea trebuie să devină o lume reală, pre- 
zentă, care să se comporte conform determinării acelui spirit 
absolut. Evlavia sufletului nu include încă în sine faptul că voința 
subiectivă, în raportarea sa în afară, ar fi subordonată acestei 
evlavii, ci încă vedem cum toate pasiunile irump sălbatic şi mai mult 
în realitate, deoarece aceasta este determinată de la înălțimea lumii 
inteligibile ca arbitrară şi lipsită de valoare. Sarcina este, în conse- 
cință, ca ideea spiritului să fie transpusă şi impregnată şi în lumea 
prezenței spirituale imediate. Despre aceasta rămâne încă de făcut o 
observaţie generală. De totdeauna a existat tendinţa să se stabi- 
lească o contradicţie între rațiune şi religie, ca şi între religie şi 
lume; dar privită mai de aproape, ea nu constituie decât o deosebire. 
Rațiunea în general este esenţa spiritului, a celui divin, ca şi a celui 
omenesc. Deosebirea dintre religie şi lume constă numai în aceea că 
religia ca atare este rațiune în suflet şi în inimă, că ea este un 
templu de adevăr reprezentat şi de libertate în Dumnezeu, pe când 
statul, dimpotrivă, conform aceleiaşi rațiuni, este un templu de 
libertate omenească în ştiinţa şi voinţa realităţii, al cărei conţinut 
însuşi poate fi numit cel divin. Astfel este dovedită şi confirmată 
libertatea în stat prin religie, dreptul etic în stat fiind numai 
executarea a ceea ce constituie principiul de bază al religiei. Treaba 
istoriei este numai ca religia să apară ca rațiune omenească, ca prin- 
cipiul religios, care sălăşluieşte în inima oamenilor, să iasă la iveală 
şi ca libertate lumească. Astfel, dezbinarea dintre viaţa lăuntrică 
sufletească şi existenţă este depăşită. Pentru această realizare este 
menit totuşi un alt popor, sau alte popoare, şi anume cele germa- 
nice. În interiorul vechii lumi romane, creştinismul nu-şi poate găsi 
terenul său real, pentru a ridica pe acesta propriul său imperiu. 


MAHOMEDANISMUL 


Până când pe de o parte lumea europeană se transformă şi 
popoarele îşi găsesc în ea o lume a realităţii libere dezvoltată sub 
toate aspectele, începându-şi deci opera prin a determina toate 
raporturile într-un fel particular şi de a face apoi din ceea ce, 
conform naturii sale, este general şi regulă, o mulțime de depen- 
denţe întâmplătoare, iar din ceea ce ar fi trebuit să fie simplu prin- 
cipiu şi lege o asamblare încâlcită, pe scurt până când Apusul începe 
să se familiarizeze cu întâmplarea, complicaţia şi particularitatea, 
trebuia ca direcţia opusă să apară în lume şi să păşească la integra- 
rea totalului, ceea ce s-a întâmplat în revoluția Orientului, revoluţie 
ce a sfărâmat orice particularitate şi atârnare, iluminând şi puri- 
ficând sufletele pe deplin, recunoscând numai unicul abstract ca 
obiect absolut şi făcând, la fel, din conştiinţa pură subiectivă, din 
cunoaşterea numai a acestui unic, singurul scop al realităţii, pre- 
schimbând deci ceea ce este lipsă de determinaţie în determinaţia 
existenţei. 

Am luat cunoştinţă încă mai de mult de natura principiului 
oriental, observând cum ceea ce este mai înalt în el este numai 
negativ şi cum afirmativul nu înseamnă acolo decât eşuarea în 
naturalitate şi reala înrobire a sufletului. Numai la iudei am re- 
marcat cum principiul unității simple s-a înălțat în gândire, căci 
numai la ei a fost adorat acela care este unicul pentru gândire. 
Această unitate s-a menţinut aşadar în puritate în spiritul abstract, 
dar ea a fost eliberată de particularitatea de care fusese împovărată 
în cultul lui Iehova. Iehova era numai Dumnezeul acestui singur 
popor, Dumnezeul lui Avraam, Isaac şi Iacov; acest Dumnezeu 
încheiase alianță numai cu iudeii şi nu s-a revelat decât acestui 

popor. Caracterul particular al acestei relaţii a fost şters prin 
mahomedanism. 

În această generalitate spirituală, în această puritate fără 
limite şi fără determinare, subiectul nu cunoaşte alt scop decât 
realizarea acestei generalități şi purităţi. Allah nu mai are scopul 
afirmativ, limitat al Dumnezeului iudaic. Adorarea unicului con- 
stituie singurul şi ultimul scop al mahomedanismului, iar subiec- 
tivitatea nu are drept conţinut al activității decât această adorare, 
ca şi de altfel intenţia de a subordona şi supune unicului toată latu- 
ra lumească. Acest unic dispune, ce-i drept, de determinarea spiritu- 
lui, totuşi, deoarece subiectivitatea se lasă absorbită în obiect, din 
acest unic dispare orice determinare concretă, iar subiectivitatea 
însăşi nu devine liberă nici pentru sine şi nici obiectul ei însuşi nu 
este concret. Dar mahomedanismul nu este scufundarea indiană, 
ascetă în absolut, ci subiectivitatea este aici vie şi infinită, o activi- 
tate care, trecând la cele lumeşti, le neagă numai pe acestea, fiind 
numai eficace şi mijlocind în aşa fel încât adorarea pură a unicului 
să existe. Obiectul mahomedanismului este pur intelectual; nici o 
imagine, nici o reprezentare a lui Allah nu sunt tolerate: Mahomed 
este profet, însă om, neînălțându-se peste slăbiciunile omeneşti. 
În trăsăturile de bază ale mahomedanismului se cuprinde faptul că 
în realitate nimic nu poate să devină solid, să prindă consistenţă, 
ci că totul este în mişcare şi acțiune, şuvoiul vieţii răspândindu-se în 
nemărginirea lumii, aşa încât adorarea unicului rămâne singura 
legătură care le va reuni pe toate. În această vastitate, în această 
putere, dispar toate îngrădirile, orice deosebire naţională şi de castă, 
nu au valoare nici seminţia, nici dreptul politic de naştere şi de 
proprietate, ci numai omul drept-credincios. A venera unicul, a cre- 
de în el, a posti, a te lepăda de sentimentul trupesc al particula- 
rității, a da pomană, adică a renunţa la posesiunea particulară: 
acestea sunt poruncile simple; cel mai mare merit însă este a muri 
pentru credinţă şi acela care piere luptând pentru credinţă este 
sigur că va intra în paradis. 

Religia mahomedană îşi are originea la arabi: aici spiritul este 
unul cu totul simplu, iar sensul amorfului este familiar, căci în 
aceste pustiuri nu există nimic ce ar putea fi prelucrat. De la fuga 
lui Mahomed din Mecca, în anul 622, începe era mahomedană. Încă 
în timpul vieţii lui Mahomed, sub propria lui conducere, dar mai 
ales după moartea sa, sub cârmuirea urmaşilor săi, arabii au făcut 
acele uriaşe cuceriri. Ei se năpustiră mai întâi asupra Siriei, cuce- 
rind capitala Damasc în anul 634; pe urmă trecură Eufratul şi Tigrul, 
întorcându-şi armele contra Persiei, care li se supuse curând; 
în Apus cuceriră Egiptul, Africa de Nord, Spania şi pătrunseră în 
Franţa de sud până la Loire, unde fură învinşi de Carol Martel, la 
Tours, în anul 732. Aşa s-a întins stăpânirea arabilor în Apus. În 
est, ei au supus una după alta Persia, Samarcandul şi partea de 
sud-vest a Asiei Mici. Aceste cuceriri au avut loc, ca şi răspândirea 
religiei, cu o iuţeală neobişnuită. Cine se convertea la islamism 
primea drepturi pe deplin egale cu toți musulmanii. Cei care nu se 
supuneau erau la început omorâţi, totuşi, mai târziu, arabii au 
procedat mai blând faţă de învinşi, aşa că ultimii, dacă nu voiau să 
treacă la islamism, aveau numai să achite un impozit anual perso- 
nal. Oraşele care s-au predat imediat trebuiau să cedeze învingă- 
torului o zecime din întreaga lor proprietate, iar acelea care urmau 
abia să fie cucerite, o cincime. 

Abstracţia puse stăpânire pe sufletul mahomedanilor: scopul 
lor era să facă valabil cultul abstract, tinzând într-acolo cu cea mai 
mare însuflețire. Această însufleţire constituia fanatismul, o însufle- 
ţire pentru un ce abstract, pentru o gândire abstractă, care se rapor- 
tează negativ la cele existente. Fanatismul există esenţial numai 
prin aceea că se raportează distrugător față de concret; dar 
fanatismul mahomedan era în acelaşi timp capabil de orice înălțare, 
iar această măreție este liberă de toate interesele meschine şi legată 
de toate virtuțile mărinimiei şi ale bărbăţiei. La religion et la terreur 
era principiul lor, precum al lui Robespierre era la liberte et la 
terreur. Dar viaţa reală este totuşi concretă, implicând scopuri 
particulare; prin cuceriri se ajunge la domnie şi la avere, la 

drepturile dinastiei stăpânitoare, la legăturile dintre indivizi. Dar 
toate acestea sunt numai accidentale şi clădite pe nisip, există azi, 
dar mâine nu mai sunt; mahomedanul rămâne indiferent față de 
oricare pasiune, mişcându-se în tumultul schimbător al norocului. 
În expansiunea sa, mahomedanismul a întemeiat multe împărății şi 
dinastii. Pe această infinită mare se pluteşte mereu, mai departe, 
nimic nu este consolidat; orice tinde să prindă contur, rămâne stră- 
veziu şi se topeşte. Acele dinastii erau fără legături solide, organice, 
de aceea imperiile au degenerat, iar indivizii din alcătuirea lor au 
dispărut. Însă acolo unde se fixează un suflet nobil, ca valul în 
încreţitura de horbotă a mării, el apare într-o asemenea libertate 
încât nu există nimic mai nobil, mai mărinimos, mai curajos şi mai 
resemnat. Când un individ este interesat de o cauză determinată, el 
i se dedică cu o pasiune totală. Pe când europenii posedă o mulțime 
de relaţii, constituind oarecum un amalgam al acestora, în mahome- 
danism individul este numai aceasta, şi anume la superlativ, crud, 
viclean, viteaz, mărinimos în gradul suprem. Acolo unde există 
sentimentul iubirii, el este tot aşa de fără consideraţie, pe cât e de 
adâncă iubirea. Domnitorul care iubeşte sclavul preamăreşte 
obiectul iubirii sale prin aceea că-i depune la picioare lux, pompă, 
putere şi onoare, uitând de sceptru şi coroană; dar şi invers, îl 
jertfeşte din nou, fără considerare. Această simţire adâncă, neținând 
seamă de nimic, se manifestă şi în ardoarea poeziei arabilor şi 
sarazinilor. Această ardoare este libertatea deplină a fanteziei față 
de toate cele, aşa încât ea nu este decât viaţa obiectului ei şi a 
simţirii față de acesta, nepăstrând pentru sine nici o nuanţă de 
egoism şi particularitate. 

Niciodată însufleţirea ca atare n-a săvârşit fapte mai mari. 
Indivizii pot să se entuziasmeze pentru ideal în forme multiple; 
chiar şi entuziasmul unui popor pentru independenţa sa are încă un 
scop determinat; dar însufleţirea abstractă, deci atotcuprinzătoare, 
prin nimic reținută, din nici o parte limitată, neavând trebuinţă de 
nimic, este aceea a Orientului mahomedan. 

În aceeaşi măsură rapidă în care şi-au realizat cuceririle, 
artele şi ştiinţele au ajuns la arabi la cea mai înaltă înflorire. La 
început, aceşti cuceritori au distrus tot ce ţinea de artă şi ştiinţă. 
Omar -— se spune - a distrus grandioasa bibliotecă alexandrină. Sau 
aceste cărți — spunea el — conţin ceea ce este scris în Coran, sau 
conţinutul lor este un altul, în amândouă cazurile ele sunt de prisos. 
Curând după aceea însă, arabii au depus tot interesul să promoveze 
artele şi ştiinţa, răspândindu-le peste tot. La cea mai înaltă înflorire 
a ajuns imperiul sub califii al-Mansur şi Harun al-Raşid. Oraşe mari 
fură întemeiate în toate părțile imperiului, în care înfloreau comer- 
ţul şi industria, s-au clădit palate somptuoase şi s-au fondat şcoli. La 
curtea califului se adunau învățații imperiului, iar curtea nu stră- 
lucea numai prin splendoarea exterioară a minunatelor nestemate, 
instrumentele şi palate, ci, mai ales, prin înflorirea poeziei şi a tutu- 
ror ştiinţelor. La început, califii au mai păstrat încă şi toată simpli- 
tatea şi naturalețea caracteristica arabilor din deşert (îndeosebi este 
lăudat în această privinţă califul Abubeer), nefăcând nici o deosebire 
de clasă socială şi cultură. De sarazinul cel mai comun şi de femeia 
cea mai neînsemnată califul se interesa la fel, ca şi de cei de acelaşi 
rang cu el. Naivitatea originară nu presimte nevoia culturii; datorită 
libertăţii spiritului său, oricine se comportă ca egal față de stăpânitor. 

Marele Imperiu al califilor nu a durat mult timp, căci pe 
tărâmul generalităţii nimic nu este consistent. Marele imperiu arab 
s-a destrămat aproape concomitent cu cel al francilor; tronuri au 
fost răsturnate de sclavi şi de noi popoare năvălitoare, seldşuchii şi 
mongolii, întemeindu-se noi imperii şi înălțându-se pe tron noi 
dinastii. În sfârşit, osmanii au reuşit să instituie o dominație stabilă, 
şi anume, formând din ieniceri un punct central de rezistență. După 
ce fanatismul s-a calmat, nu a mai rămas în suflete nici un principiu 
moral. În lupta cu sarazinii, bravura europeană a primit nimbul 
ideal al unei frumoase şi nobile vieţi cavalereşti; ştiinţă şi diferite 
cunoştinţe, îndeosebi din domeniul filozofiei, s-au răspândit în Apus 
de la arabi; la germani, o poezie nobilă şi o fantezie liberă şi-au găsit 
o scânteietoare inspiraţie în Orient. Astfel şi Goethe s-a adresat 

Levantului, dându-ne în Divanul său o salbă de perle care prin 
simţire adâncă şi fericită fantezie întrec totul. Dar Orientul însuşi, 
după ce însufleţirea a dispărut treptat, a decăzut în cea mai mare 
depravare, cele mai urâte patimi devenind stăpânitoare şi, deoarece 
trăirea senzuală se cuprinde încă în prima formă a învăţăturii 
mahomedane şi este arătată ca răsplată în paradis, această goană 
după plăceri a luat locul fanatismului. În prezent, aruncat înapoi în 
Asia şi Africa şi tolerat numai din cauza geloziei puterilor creştine 
într-un colț al Europei, Islamul a dispărut deja demult de pe tărâ- 
mul istoriei universale, retrăgându-se în tihnă şi linişte orientală. 


ILUMINISMUL ŞI REVOLUȚIA 


În religia protestantă, principiul interiorităţii, o dată cu elibe- 
rarea şi satisfacția religioasă, a păşit în sine însuşi şi prin aceasta şi 
credinţa în interioritate ca rău şi în puterea lumească. Şi în Biserica 
de rit catolic cazuistica iezuită a introdus infinite cercetări, tot aşa 
de amănunțite şi subtile ca odinioară în teologia scolastică, despre 
lăuntricul voinței şi motivele care o determină. În această dialectică, 
prin care tot particularul a fost relativizat, întrucât răul a fost inver- 
tit în bine, iar binele în rău, nu a mai rămas până la urmă nimic în 
afară de pura activitate a interiorităţii înseşi, abstractul spiritului, 
gândirea. Gândirea consideră totul în forma generalității, fiind 
astfel activitatea şi producția generalului. În fosta teologie scolas- 
tică, adevăratul conţinut intrinsec, învățătura Bisericii, rămânea un 
transcendent; şi în teologia protestantă se menținea raportarea spi- 
ritului la un transcendent; căci, pe de o parte, există voinţa proprie, 
spiritul omului, Eu însumi, pe de altă parte, graţia lui Dumnezeu, 
Spiritul Sfânt şi deci, în rău, diavolul. Dar în gândire, eul îşi este 
prezent, conţinutul, obiectele fiindu-i tot astfel prezente; căci, 
gândind, trebuie să înalț obiectul la generalitate. Aceasta este pe 
scurt libertatea absolută, deoarece eul pur ca şi lumina pură este la 
sine; în consecinţă, diferenţiatul, sensibilul ca şi spiritul, nu-l mai 
înspăimântă, el fiind în acest context în sine liber şi opunându-se 
ambelor ca liber. Interesul practic foloseşte obiectele, le consumă, 
cel teoretic le contemplă cu certitudinea că ele nu sunt în sine cu 
nimic diferite. Deci: ultimul ascuțiş al interiorității este gândirea. 
Omul nu este liber dacă nu gândeşte, căci el se raportează atunci la 
un altceva. Această cuprindere, extinderea asupra celuilalt cu sigu- 
ranţa de sine cea mai intimă conţine nemijlocit concilierea: unitatea 

gândirii cu celălalt este prezentă în sine, căci rațiunea este bază atât 
a conştiinţei, cât şi a exteriorului, a naturalului. Astfel, opusul nici 
nu mai este un transcendent, nu mai are o altă natură substanţială. 
Gândirea este acum treapta pe care s-a înălțat spiritul. Ea 
cuprinde concilierea în întreaga ei esenţialitate, adresându-se exter- 
nului cu cerința ca el să cuprindă în sine aceeaşi rațiune ca şi 
subiectul. Spiritul cunoaşte că natura, lumea trebuie să aibă o 
rațiune în ea, căci Dumnezeu a creat-o raţională. Se naşte astfel un 
interes general de a contempla lumea prezentă şi de a învăţa să o 
cunoşti. Generalul în natură îl reprezintă genurile, speciile, forţa, 
gravitația, neduse la fenomenalitatea lor etc. Astfel experiența a 
devenit ştiinţa despre lume, căci experiența este, pe de o parte, 
percepţie, dar pe urmă şi descoperirea legii, a internului, a forţei, 
reducând cele date la elementar. Conştiinţa gândirii a fost scoasă 
din acea sofistică a gândirii, care se îndoieşte de toate, mai întâi de 
Descartes. Precum la naţiunile pur germane a răsărit principiul 
spiritului, tot aşa abstracția a fost concepută, mai întâi, de cele 
romanice, ceea ce este în legătură cu caracterul lor - indicat mai 
sus —, al dezbinării interne. În consecinţă, ştiinţa experimentală s-a 
impus la ei, cu precădere, foarte repede, ca şi la englezii protestanți 
şi la italieni. Le era oamenilor ca şi când Dumnezeu ar fi creat abia 
acum soarele, luna, stelele, plantele şi animalele, ca şi cum legile 
chiar acum ar fi fost determinate, căci abia acum, când au recu- 
noscut rațiunea lor în acea rațiune, oamenii au găsit un interes în 
ele. Ochiul omului a devenit limpede, simţirea vie, gândirea activă şi 
explicativă. Enormelor superstiții ale timpului le-au fost opuse legile 
naturii, acestea fiind tot aşa opuse tuturor reprezentărilor despre 
colosale puteri străine, care nu ar putea fi biruite decât prin magie. 
Peste tot oamenii au spus la fel, şi anume nu mai puţin catolicii 
decât protestanții: externul de care Biserica vrea să lege mai“inaltul 
este chiar numai extern, ostia este numai aluat, relicvele numai 
oase. Faţă de credinţa în autoritate s-a instituit guvernarea subiec- 
tului prin sine însuşi, iar legile naturii au fost recunoscute ca sin- 
gurul element de conexiune a externului cu externul. Astfel au fost 

contrazise toate minunile, căci natura este acum un sistem de legi 
cunoscute şi recunoscute, omul este acasă în sânul ei şi numai aceea 
unde el este acasă e valabil; el este liber prin cunoaşterea naturii. 
Gândirea s-a îndreptat pe urmă şi asupra aspectului spiritual: 
dreptul şi eticul au fost considerate ca avându-şi temeiul în terenul 
prezent al voinței omului, pe când, mai înainte, ele erau impuse din 
afară, ca porunci ale lui Dumnezeu, scrise în Vechiul sau Noul 
Testament, sau existau în forma unui drept deosebit, ca privilegii, în 
vechi pergamente sau în tratate. S-a observat din experienţă, 
empiric, ce preţuiesc naţiunile ca valabil, unele față de celelalte, în 
materie de drept (de exemplu Grotius); pe urmă, au fost privite ca 
izvor al dreptului civil şi de stat, în felul lui Cicero, instinctele oame- 
nilor, pe care natura le-a sădit în inima lor, de pildă instinctul de 
sociabilitate, mai departe principiul securității persoanei şi a pro- 
prietăţii cetățenilor, ca şi principiul binelui obştesc, rațiunea de stat. 
Pornind de la aceste principii, nu au fost respectate în chip despotic, 
pe de o parte, drepturile particulare; prin acest fapt însă, pe de altă 
parte, au fost îndeplinite scopuri generale de stat contra pozitivului. 
Frederic al II-lea poate fi numit regentul cu care noua epocă păşeşte 
în realitate. În această epocă, realul interes de stat primeşte gene- 
ralitatea sa şi suprema sa justificare. Figura lui Frederic al II-lea 
trebuie scoasă în evidenţă îndeosebi pentru că el a conceput scopul 
general al statului prin gândire şi pentru că el a fost primul dintre 
regenţi care a menţinut în stat generalul, iar particularul, dacă era 
contrar scopului statal, el nu l-a mai lăsat să se impună. Opera sa 
nemuritoare este o carte de legi pământene, dreptul ţării. El a sta- 
tornicit un exemplu unic despre cum un cap de familie, guvernând, 
se îngrijeşte cu energie de binele gospodăriei sale şi al celor supuşi 
lui. 

Aceste determinări generale bazate pe conştiinţa prezentă, 
prin urmare legile naturii şi conţinutul a ceea ce este drept şi bun, 
au fost numite rațiune. Iluminism se numea valorificarea acestor 
legi. Din Franţa, Iluminismul a trecut în Germania şi prin el se 
deschise o nouă lume de reprezentări. Criteriul absolut față de orice 

autoritate a credinţei religioase, a legilor pozitive, şi îndeosebi a 
dreptului public era acum ca spiritul însuşi, în liberă prezenţă, să le 
pătrundă conţinutul. Luther câştigase libertatea spirituală şi împă- 
carea concretă, el a stabilit victorios că ceea ce este menirea veşnică 
a omului trebuie să se petreacă în el însuşi. Conţinutul însă a ceea 
ce trebuie să se petreacă în om, şi adevărul viu din om, a fost admis 
la Luther ca un dat revelat prin religie. Acum însă s-a stabilit prin- 
cipiul că acest conținut este unul prezent, despre care eu mă pot 
convinge în interiorul meu, şi că totul trebuie redus la acest temei 
intern. 

Acest principiu al gândirii apare, mai întâi, încă abstract în 
generalitatea sa şi se întemeiază pe principiul contradicţiei şi al 
identității. Conţinutul este pus prin aceasta ca finit, Iluminismul 
expulzând şi suprimând orice element speculativ din lucrurile 
umane şi divine. Cu toate că e infinit de important ca diversitatea 
conţinutului să fie adusă la determinarea sa simplă în forma 
generalităţii, prin acest principiu încă abstract nu se poate satisface 
spiritul viu şi sentimentul concret. 

Cu acest principiu formal absolut ajungem la ultimul stadiu 
al istoriei, la lumea noastră, la zilele noastre. 

Lumea este imperiul spiritual în fiinţarea sa în fapt, imperiul 
voinţei, care îşi produce existența. Simţire, senzualitate, instincte 
sunt şi ele modalităţi de realizare ale lăuntricului, dar în chip 
trecător, în singularitate; căci ele constituie conținutul schimbător 
al voinţei. Ceea ce este însă just şi etic aparține voinţei esenţiale 
existând în sine, voinţei generale în sine, şi, pentru a şti ce este cu 
adevărat drept, trebuie să se facă abstracţie de înclinare, instinct, 
poftă, ca fiind particularul; trebuie deci să se ştie ce este voința în 
sine. Căci impulsurile de bunăvoință, de ajutorare, de sociabilitate 
rămân impulsuri cărora le sunt duşmane alte felurite impulsuri. 
Ceea ce voința este în sine se realizează prin desprindere din aceste 
particularităţi şi contradicții. Prin aceasta, voința rămâne ca voinţă 
abstractă. Voința este liberă numai întrucât ea nu voieşte nimic 
altceva, extern, străin, căci atunci ea ar fi dependentă, ci se voieşte 

numai pe sine, voieşte voința. Voința absolută constă în a vrea să fii 
liber. Voința, voindu-se pe sine, este baza oricărui drept şi a oricărei 
îndatoriri şi, în consecinţă, a tuturor legilor dreptului, a datoriilor 
absolute şi a obligativității asumate. Libertatea de voinţă însăşi ca 
atare este principiu şi temei substanţial pentru orice drept, este 
însuşi drept absolut, etern în sine şi pentru sine. Ea este totodată 
dreptul cel mai înalt în comparație cu alte drepturi particulare; mai 
mult, libertatea de voinţă este tocmai prin ceea ce omul devine om, 
deci principiul fundamental al spiritului. Întrebarea următoare este 
însă: cum ajunge să fie determinată voința? Deoarece ea, vrându-se 
pe sine, nu este decât raportare identică la sine, dar ea vrea şi deose- 
bitul, căci - după cum se ştie — există anume îndatoriri şi drepturi 
diferite. Se cere un conținut, o determinare a voinţei, căci voința 
pură îşi este sieşi obiectul său şi conținutul său propriu, care însă nu 
este nici unul. Astfel, ea nu este în genere decât voința formală. 
Cum se va proceda însă mai departe speculativ pornind de la această 
voință simplă la determinarea libertăţii, ajungându-se, în conse- 
cință, la drepturi şi îndatoriri, nu vom expune aici. Vom face aici 
îndată numai observaţia că acelaşi principiu a fost stabilit teoretic în 
Germania prin filozofia lui Kant. Căci, conform acestei filozofii, 
unitatea simplă a conştiinţei de sine, eul, neînfrânta libertate, pe 
scurt libertatea independentă, izvorul tuturor celor generale, adică 
al tuturor determinărilor gândirii, este raţiunea teoretică (pură), iar 
la fel supremul tuturor determinărilor practice - rațiunea practică, 
ca voință liberă şi pură; iar rațiunea voinţei este chiar de a se 
menține în libertatea pură, de a nu se voi decât pe ea în orice parti- 
cular, dreptul numai pentru drept, datoria numai pentru datorie. 
Pentru germani, acest lucru a rămas pură teorie; francezii însă au 
vrut să-l realizeze practic. Se iveşte deci o dublă întrebare: de ce 
acest principiu al libertății a rămas numai formal? şi de ce numai 
francezii, şi nu şi germanii, au urmărit cu stăruință realizarea lui? 
În principiul formal s-au adus, ce-i drept, categorii mai pline 
de conținut: aşa, în principal, societatea şi ceea ce ar fi folositor 
societăţii; dar scopul societăţii este însuşi politic, acela al statului 

(vezi Droits de l'homme et du citoyen, 1191), anume acela de a 
susține drepturile naturale; dreptul natural este însă libertatea, iar 
determinarea ei următoare este egalitatea în drepturi în fața legii. 
Aceste lucruri — libertatea şi egalitatea — sunt în imediată legătură, 
căci egalitatea rezultă din comparaţia multora, dar aceşti mulţi sunt 
chiar oamenii a căror determinare de bază este aceeaşi, libertatea. 
Acest principiu rămâne formal, deoarece el a reieşit din gândirea 
abstractă (din intelect), care este prima conştiinţă de sine a raţiunii 
pure şi, ca nemijlocită, este abstractă. Ea nu dezvoltă nimic mai 
mult din sine, căci ea se opune religiei în genere, conţinutului 
concret absolut. 

În ceea ce priveşte cealaltă întrebare: pentru ce au trecut 
francezii imediat de la teoretic la practic, cât timp germanii s-au 
oprit la abstracţia teoretică, s-ar putea spune: francezii sunt oameni 
iuți la fire (ils ont la tete pres du bonnet); cauza însă este mai adân- 
că, anume, în Germania, în faţa principiului formal al filozofiei 
lumea concretă şi realitatea stau vădind o necesitate lăuntric satis- 
făcută a spiritului şi o conştiinţă liniştită. Căci, pe de o parte, însăşi 
lumea protestantă este aceea care a ajuns atât de departe în gândire, 
a ajuns la conştiinţa absolutei culmi a conştiinţei de sine, iar pe de 
altă parte, protestantismul cuprinde în sine o linişte profundă 
asupra realităţii etice şi a dreptului în convingerea morală, care este 
ea însăşi una cu religia, este izvorul oricărui conţinut just al 
dreptului privat şi al constituţiei statului. În Germania, Iluminismul 
a fost alături de teologie, în Franţa, el a avut de îndată o orientare 
contrară Bisericii. În ceea ce ţine de lume, în Germania totul fusese 
îmbunătăţit încă de Reformă; acele instituţii corupte ale celibatului, 
ale sărăciei şi lenei fuseseră de acum desființate; nu mai exista 
nimic din moarta bogăţie a Bisericii şi nici o constrângere față de 
etic, constrângere care era izvorul şi pricina viciilor, şi nu mai exista 
nici acea nespusă nedreptate care se naşte din imixtiunea puterii 
clericale în dreptul laic şi nici cealaltă nedreptate a legitimităţii 
regilor unşi de Dumnezeu; prin urmare, apusese arbitrarul 
prinților, care, fiind un arbitrar al celor unşi, trecea, ca atare, drept 

divin, sfânt; dimpotrivă, voinţa lor este considerată venerabilă 
numai în măsura în care ea vrea cu înţelepciune dreptul, justiția şi 
binele obştii. Astfel principiul gândirii era de acum împăcat în 
această măsură; în afară de aceasta, lumea protestantă avea în ea 
conştiinţa că în împăcarea explicată mai înainte rezidă principiul 
pentru dezvoltarea în continuare a dreptului. 

Conştiinţa formată abstract, bazată pe intelect, poate să se 
dispenseze de religie; dar religia este forma generală în care rezidă 
adevărul pentru conştiinţa neformată abstract. Religia protestantă 
nu admite două feluri de conştiinţe; dar în lumea catolică există, pe 
de o parte, cele sfinte şi, pe de altă parte, abstracţia contrară reli- 
giei, adică contrară superstiţiei şi adevărului ei. Această voinţă for- 
mală, proprie este luată acum drept bază: drept în societate este 
ceea ce vrea legea, iar voința există ca singulară; deci statul ca 
agregat al multor singulari nu este o unitate substanţială în sine şi 
pentru sine şi nici adevărul dreptului în sine şi pentru sine, voința 
indivizilor trebuind să i se conformeze pentru a deveni mai adevă- 
rată, pentru a fi voinţa liberă, ci acum se ia ca punct de plecare voin- 
ţa ca atomi, fiecare voinţă fiind reprezentată nemijlocit ca absolută. 

Astfel, a fost găsit un principiu de gândire pentru stat, care 
de acum nu mai este un oarecare principiu de opinie, ca instinctul 
de sociabilitate, nevoia asigurării proprietății etc., nici un principiu 
al pietăţii, ca instalarea divină a autorităţii publice, ci principiul 
certitudinii, care este identitatea cu conştiinţa de sine a mea, dar nu 
încă principiul adevărului, pe care, bineînţeles, trebuie să-l deose- 
bim de acesta. Aceasta este totuşi o imensă descoperire despre cele 
mai lăuntrice şi despre libertate. Conştiinţa spiritului este acum în 
esență fundamentul, şi, în consecinţă, stăpânirea a revenit filozofiei. 
S-a spus că Revoluţia Franceză a pornit de la filozofie, şi nu fără 
motiv filozofia a fost numită înțelepciunea lumii, căci ea nu este 
numai adevărul în sine şi pentru sine, ca esenţialitate curată, ci şi 
adevărul, întrucât el se manifestă viu în lume. Nu trebuie deci să ne 
declarăm împotrivă, când se spune că revoluţia şi-a primit primul 
impuls de la filozofie. Dar această filozofie este mai întâi gândirea 

abstractă, nu concepere concretă a adevărului absolut, ceea ce con- 
stituie o deosebire uriaşă. 

Principiul libertăţii de voință s-a impus astfel contra dreptu- 
lui existent. Nu este mai puţin adevărat că încă înainte de Revoluţia 
Franceză cei mari au fost reprimați de Richelieu, luându-li-se 
privilegiile, dar, ca şi clerul, ei şi-au păstrat toate drepturile față de 
clasa de jos. Întreaga situaţie a Franţei din acel timp constituie un 
agregat dezordonat de privilegii, lipsite de orice idei şi de rațiune în 
genere, o stare absurdă, de care se leagă concomitent cea mai mare 
depravare a moravurilor, a spiritului, un imperiu al nedreptăţii, care, 
o dată cu trezirea conştiinţei despre aceasta, se transformă într-o 
nedreptate neruşinată. Apăsarea îngrozitor de aspră care împovăra 
poporul, stângăcia guvernului în a strânge mijloacele pentru belşu- 
gul şi risipa curţii dădură primul impuls nemulțumirii. Spiritul cel 
nou deveni activ; apăsarea mână la cercetare. Se văzu că sumele 
stoarse din sudoarea poporului nu sunt întrebuințate pentru scopul 
statului, ci că sunt risipite în felul cel mai absurd. Întregul sistem al 
statului apăru ca o nedreptate. Schimbarea fu violentă în chip nece- 
sar, deoarece transformarea n-a fost întreprinsă de guvern. Şi nu a 
fost întreprinsă de guvernare, deoarece curtea, preoțimea, nobili- 
mea, înseşi parlamentele nu voiau să cedeze posesiunea privilegiilor 
nici din nevoie, nici din cauza existenţei unui drept în sine şi pentru 
sine; mai departe, deoarece guvernarea, ca un centru concret al 
puterii de stat, nu era în stare să-şi asume, ca principiu, voințele 
singulare abstracte şi, pornind de la ele, să reconstruiască statul şi, 
în sfârşit, deoarece acest regim era unul catolic, pentru care deci 
conceptul de libertate, raţiunea legilor, nu trecea drept ultimă, abso- 
lută obligativitate, sacrul şi conştiinţa religioasă fiind despărțite de 
acestea. Ideea, noțiunea de drept s-a impus dintr-o dată, şi împo- 
triva ei vechea schelărie a nedreptăţii n-a putut să opună nici o 
rezistență. Cu ideea de drept s-a instituit deci acum o constituţie, 
urmând ca mai departe toate să fie întemeiate pe această bază. De 
când e soarele pe cer şi de când planetele se rotesc în jurul lui, încă 
nu s-a văzut ca omul să se orienteze după ce are doar în cap, adică 

după idee, construind realitatea în conformitate cu aceasta. Anaxa- 
gora a fost primul care a spus că vouc guvernează lumea; abia acum 
însă omul a ajuns să recunoască faptul că ideea trebuie să guverneze 
realitatea spirituală. Acesta a fost deci un minunat răsărit de soare. 
Toate fiinţele raționale au serbat această epocă. O emoție sublimă a 
domnit în acel timp, un entuziasm al spiritului a cutremurat lumea, 
ca şi când abia acum s-ar fi înfăptuit împăcarea dintre divinitate şi 
lume. 

De acum ne interesează următoarele două momente: 1. Mer- 
sul revoluţiei în Franţa; 2. cum a primit revoluţia şi caracter univer- 
sal-istoric. 

1. Libertatea cuprinde în sine o dublă determinare: una pri- 
veşte conţinutul libertăţii, obiectivitatea ei — fondul însuşi, cealaltă 
forma libertăţii în care subiectul se ştie activ, căci cerința libertăţii 
este ca subiectul să se cunoască în ea, aducându-şi astfel contribuţia 
sa, deoarece este în interesul lui ca lucrul să se împlinească. În 
consecință, trebuie luate în considerare cele trei elemente şi puteri 
constitutive ale statului viu, lăsând însă amănuntele pentru prele- 
gerile despre filozofia dreptului. 

a) Legile raţionalităţii, ale dreptului în sine, libertatea obiec- 
tivă sau reală: de aceasta ţin libertatea proprietăţii şi libertatea 
persoanei. Prin aceasta încetează oricare constrângere a libertății 
din sistemul vasalității, dijma şi birurile sunt suprimate. Unei liber- 
tăţi reale îi mai aparține şi libertatea meseriilor, astfel încât omului 
să-i fie permis să-şi întrebuinţeze forțele aşa cum vrea, precum şi 
liberul acces la toate funcţiile de stat. Acestea sunt momentele 
libertăţii reale care nu se sprijină pe sentiment - căci sentimentul 
permite să dăinuiască şi iobăgia şi sclavajul —, ci pe idee şi pe conşti- 
inţa de sine a omului despre esenţa sa spirituală. 

b) Acţiunea realizatoare a legilor este însă guvernământul în 
genere. Guvernământul este, mai întâi, exercitare formală a legilor 
şi păstrarea lor; în afară, el urmăreşte scopul statului, care este 
menţinerea independenţei naţiunii, ca o individualitate contra alte- 
ia; în sfârşit, în interior el trebuie să se îngrijească de binele statului 

şi al tuturor claselor sale şi este administraţie; căci nu este suficient 
numai ca cetățeanul să poată practica o meserie, el trebuie să aibă şi 
un câştig din ea; nu ajunge ca omul să poată să-şi întrebuinţeze 
forţele sale, el trebuie să găsească şi ocazia să le aplice. În stat, 
există deci un general şi o participare la acesta. Participarea revine 
unei voințe subiective, unei voințe care hotărăşte şi dispune. Deja 
actul de legiferare — de a găsi aceste determinări şi de a le fixa în 
chip pozitiv — este o participare. Următoarele sunt apoi hotărârea şi 
executarea. Se pune întrebarea: ce fel de voință va hotărî aici? 
Ultima decizie revine monarhului; în caz însă că statul este înte- 
meiat pe libertate, atunci şi multele voințe ale indivizilor vor să ia 
parte la hotărâri. Dar cei mulți sunt toți, şi pare un expedient gău- 
nos şi o enormă inconsecvenţă de a permite numai unor puţini să 
participe la hotărâri, deoarece fiecare vrea să participe cu voinţa sa 
la ceea ce va deveni lege pentru el. Cei puţini îi vor reprezenta pe cei 
mulţi, dar adesea ei îi oprimă numai“. Nu mai puţin şi domnia 
majorităţii peste minoritate este o mare inconsecvenţă. 

c) Această ciocnire a voinţelor subiective mai duce încă la un 
al treilea moment, la momentul credinţei politice, care este vrerea 
internă a legilor, ea nu este numai datini şi moravuri, ci convingerea 
că legile şi constituţia în genere constituie consistentul şi că 
suprema îndatorire a indivizilor este de a-şi subordona voința lor 
particulară acestora. Pot exista multe feluri de opinii şi păreri 
despre legi, constituţie, guvernământ, dar mentalitatea trebuie să 
fie aceea că toate aceste păreri sunt subordonate faţă de substan- 
ţialul statului şi trebuie să dispară în faţa lui; mai mult, că faţă de 
credința în stat nu există nimic mai înalt şi mai sfânt sau că, 
admițând faptul că religia este mai înaltă şi mai sfântă, în ea totuşi 
nu poate să se cuprindă nimic ce s-ar deosebi de constituţia statului 
sau i-ar fi contrar. Ce-i drept, trece ca o înțelepciune elementară de 
a despărți total legile statului şi constituţia de religie, întrucât 
există teama de bigotism şi ipocrizie din partea unei religii de stat; 

dar dacă religia şi statul, conform conţinutului, se şi deosebesc, 
totuşi în rădăcina lor sunt una, iar legile îşi găsesc suprema lor 
adeverire în religie. 

Aici trebuie să declarăm de-a dreptul că în religia catolică nu 
este posibilă nici o constituţie raţională, şi anume deoarece guvern 
şi popor trebuie să aibă reciproc această ultimă garanţie a credinţei 
politice, şi nu o pot avea decât într-o religie care nu este opusul unei 
constituţii de stat raţionale. 

Platon, în replica sa, pune totul pe seama guvernului, făcând 
din opinia publică principiu. Din această cauză el consideră educaţia 
ca lucrul cel mai important. Total contrară este teoria modernă, 
care încredințează totul voinţei individuale. Dar în acest caz nu 
există nici o garanţie că această voinţă dispune de o justă mentali- 
tate pentru ca statul să poată dura. 

Conform acestor determinări generale, vom urmări acum 
mersul Revoluției Franceze, precum şi transformarea statului, aşa 
cum reiese din conceptul de drept. La început s-au stabilit prin- 
cipiile total abstracte, neținându-se seama de mentalitate şi religie. 
Prima constituţie în Franţa a fost constituirea regatului: în fruntea 
statului era prevăzut un monarh, căruia îi revenea, lui şi miniştrilor 
săi, exercitarea puterii; corpurile legiuitoare, dimpotrivă, urmau să 
întocmească legile. Dar această constituţie implica imediat o contra- 
dicţie internă; căci întreaga putere administrativă era pusă în sarci- 
na forței legiuitoare: bugetul, război sau pace; ridicarea de oştiri 
înarmate îi revenea Camerei legislative. Totul era conceput sub 
formă de lege. Bugetul însă, conform conceptului său, nu este o lege, 
căci el se repetă în fiecare an, iar forța care trebuie să-l întocmească 
este forța de guvernământ. De acestea se lega mai departe numirea 
indirectă a miniştrilor şi funcționarilor etc. Guvernarea fu deci trans- 
pusă asupra Camerelor, ca şi în Anglia asupra Parlamentului. Mai 
mult, această constituţie era privită cu absolută neîncredere, dinas- 
tia era suspectă, deoarece îşi pierduse puterea de mai înainte, iar 
preoții refuzau jurământul. Guvernământ şi constituţie nu puteau 
dura în forma aceasta şi fură răsturnate. Dar o guvernare există 

întotdeauna. Prin urmare, întrebarea este: de unde venea ea? Ea 
trecu, conform teoriei, asupra poporului, dar de fapt asupra Conven- 
ției Naţionale şi asupra comitetelor acesteia. Acum stăpânesc 
principiile abstracte ale libertății şi — aşa cum este ea în voința 
subiectivă - ale virtuții. Virtutea va guverna acum contra celor 
mulţi, care, cu corupţia lor şi cu vechile lor interese sau prin 
excesele de libertate şi pasiuni, sunt infideli virtuţii. Virtutea este 
acum aici un principiu simplu şi nu deosebeşte decât pe cei ce şi-au 
însuşit-o de cei care nu şi-au însuşit-o. Apartenența la o mentalitate 
nu poate fi recunoscută şi judecată decât de aceeaşi mentalitate. 
Astfel domneşte suspiciunea; virtutea însă, de îndată ce devine 
suspectă, este şi ea condamnată. Suspiciunea primi o putere teribilă 
şi duse pe monarh, a cărui voinţă subiectivă era chiar conştiinţa 
religioasă catolică, la eşafod. Prin Robespierre principiul virtuții fu 
proclamat ca suprem şi se poate spune că acest om nu înţelegea să 
glumească în ceea ce priveşte virtutea. Stăpânesc acum virtutea şi 
teroarea, deoarece virtutea subiectivă, care guvernează numai 
pornind de la credința politică, aduce cu sine cea mai grozavă 
tiranie. Ea îşi exercită puterea fără forme judiciare, iar pedeapsa ei 
este tot aşa de simplă — moartea. Această tiranie trebuia să dispară; 
căci toate înclinațiile, toate interesele, raționalitatea însăşi erau 
contra acestei libertăţi teribil de consecvente, care se manifesta în 
concentrarea ei într-un mod aşa de fanatic. În locul ei apare din nou 
o guvernare organizată, ca cea anterioară, numai că capul şi 
monarhul este acum un directorat schimbător, compus din cinci 
persoane, care, deşi formează, adevărat, o unitate morală, nu 
formează una individuală. Suspiciunea domnea şi printre aceştia, 
guvernarea exercitându-se prin adunările legiuitoare; ea avu, prin 
urmare, acelaşi destin pieritor, căci se făcuse simțită necesitatea 
absolută a unei puteri de guvernare. Napoleon se ridică atunci ca o 
putere militară, instaurându-se din nou ca o voinţă individuală în 
fruntea statului; el ştia să domnească şi în interior isprăvi repede: ce 
mai exista ca avocaţi, ideologi şi bărbaţi de principii, i-a alungat de 
peste tot, iar acum nu mai domnea neîncrederea, ci respectul şi 

teama. Cu imensa sa putere de caracter, el s-a întors atunci în afară, 
a supus întreaga Europă, răspândind peste tot orânduirile sale 
liberale. Niciodată n-au fost repurtate victorii mai mari, niciodată 
n-au fost realizate ofensive mai geniale; în schimb, niciodată nu a 
apărut într-o lumină mai vie neputința victoriei ca atunci. 
Mentalitatea popoarelor, adică cea religioasă şi cea a naţionalităţii 
lor, a doborât, în sfârşit, acest colos, iar în Franţa s-a instituit iarăşi 
o monarhie constituţională, având la baza ei carta. Apăru acum din 
nou contradicția mentalităţii şi neîncrederii. Francezii trăiau în 
minciună unii față de alții atunci când redactau adrese pline de 
devotament şi iubire față de monarhie, pline de binecuvântări 
pentru ea. S-a jucat o farsă timp de cincisprezece ani. Dacă carta era 
bandiera generală şi ambele părţi juraseră pe ea, totuşi mentalitatea 
uneia dintre părţi era cea catolică, care-şi făcea o problemă de 
conştiinţă din a distruge instituţiile prezente. Astfel s-a produs 
iarăşi o spărtură şi guvernul a fost răsturnat. În sfârşit, după 40 de 
ani de războaie şi interminabile încurcături, un om de inimă s-ar fi 
putut bucura văzând sfârşitul lor şi ivirea unei ere de mulţumire. 
Totuşi, deşi acum unul dintre punctele principale fusese aplanat, 
rămase pe mai departe încă acea ruptură dintre principiul catolic şi 
cel al voinţelor subiective. În ceea ce priveşte ultima relaţie 
principală, unilateralitatea constă încă şi în faptul că voința 
generală trebuie să fie şi cea empiric generală, deci că indivizii 
singulari, ca atare, trebuie să guverneze sau să ia parte la 
guvernământ. Nesatisfăcut de valabilitatea unor drepturi raţionale, 
de libertatea persoanei şi a proprietăţii, de existenţa în stat a unei 
organizări, şi, în sânul ei, de existenţa unor cercuri cetăţeneşti, care 
ele însele au de îndeplinit treburi, şi nici de faptul că cei culți şi 
pricepuţi au influență asupra poporului, liberalismul le opune 
acestora principiul atomilor, al voinţelor izolate: totul trebuie să se 
întâmple cu tot dinadinsul prin puterea şi învoirea lor formală. 
Datorită acestui caracter formal al libertăţii, acestei abstracţiuni, 
voinţele împiedică orice consolidare şi organizare. Dispoziţiunilor 
speciale ale regimului li se opune de îndată libertatea, căci ele sunt 

voință particulară, deci arbitrar. Voința celor mulți răstoarnă 
ministerul, iar opoziția de până atunci îi ia locul; dar aceasta, o dată 
ajunsă în guvern, îi are din nou pe cei mulţi contra ei. Astfel agitația 
şi neliniştea se țin lanţ. Această ciocnire, acest nod, această problemă 
este cea în care se află istoria acum şi ei îi revine menirea să-l rezolve 
în timpurile viitoare. 

2. În cele ce urmează vom lua în considerare Revoluţia Fran- 
ceză din punct de vedere universal-istoric, căci, după conţinutul lui, 
acest eveniment este universal-istoric, iar lupta formalismului tre- 
buie bine deosebită de el. În ceea ce priveşte răspândirea externă, 
aproape toate statele moderne au fost deschise, prin cucerire, acelu- 
iaşi principiu, sau acesta a fost formal introdus în ele; în speță 
liberalismul a pătruns la toate naţiunile romanice, anume în lumea 
romano-catolică, în Franța, Italia, Spania. Dar peste tot el a dat 
faliment, mai întâi, marea lui firmă din Franța, pe urmă din Spania 
şi din Italia, şi anume de două ori în statele unde el fusese introdus. 
În Spania, liberalismul a fost introdus o dată prin constituția napo- 
leoniană, pe urmă prin cea a lui Cortes; în Piemont, o dată când 
statul a fost încorporat Imperiului Francez, pe urmă prin proprie 
insurecție, tot aşa în Roma şi în Neapole de două ori. Abstracţia 
liberalismului a străbătut astfel, pornind din Franţa, lumea romană, 
dar aceasta a rămas ferecată, prin cătuşe religioase, de robie poli- 
tică. Căci este un principiu fals că înlănţuirea dreptului şi a liber- 
tăţii ar putea fi scuturată fără eliberarea conştiinţei, că o revoluţie 
ar fi posibilă fără reformă. Aceste țări au recăzut astfel în vechea lor 
stare, în Italia cu unele modificări ale situației politice exterioare. 
Veneţia, Genova, aceste vechi aristocrații, care cel puţin erau sigur 
legitime, au dispărut ca nişte despotisme putrede. O supraputere 
externă nu poate impune nimic de durată: Napoleon a putut tot aşa 
de puţin să constrângă Spania la libertate precum Filip al II-lea 
Olanda la sclavie. 

Acestor naţiuni romanice li se opun celelalte naţiuni, şi 
îndeosebi cele protestante. Austria şi Anglia au rămas în afara 
cercului de mişcări interne, dând dovezi mari, enorme ale solidităţii 

lor lăuntrice. Austria nu este un regat, ci un imperiu, adică un 
agregat compus din multe organizaţii de stat. Cele mai importante 
dintre ţările sale nu au caracter germanic, rămânând neatinse de 
aceste idei. Neridicaţi prin cultură, nici prin religie, fie că supuşii 
imperiului au rămas în iobăgie, iar cei mari deprimaţi, ca în Boemia, 
fie că, la aceeaşi stare a supuşilor, s-a afirmat libertatea baronilor 
pentru tirania lor, ca în Ungaria. Austria a renunţat la o legătură mai 
strânsă cu Germania datorită dignităţii imperiale, abandonând 
numeroasele posesiuni şi drepturi din Germania şi din Țările de Jos. 
Ea există acum în Europa ca o putere politică pentru sine. 

Anglia s-a menţinut tot aşa cu mari sforțări pe vechile ei 
temelii; constituția engleză s-a afirmat în această zguduire generală, 
cu toate că ei îi era cu atât mai apropiată mişcarea din Franţa cu cât 
încă în sine însăşi, prin parlamentul public, prin obişnuinţa unor 
adunări publice ale tuturor stărilor sociale, prin presa liberă, era 
dată uşor posibilitatea de a deschide accesul, în toate clasele popo- 
rului, principiilor franceze de libertate şi egalitate. A fost oare națiu- 
nea engleză prin formaţia ei prea flegmatică pentru a concepe aceste 
principii generale? Dar în nici o ţară nu a avut loc mai multă 
reflectare şi dezbatere publică despre libertate. Sau a fost consti- 
tuţia engleză o atare constituţie a libertăţii încă mai demult, acele 
principii fiind de acum realizate, încât nu mai puteau trezi nici o 
rezistenţă, ba chiar nici un interes? Națiunea engleză şi-a dat, ce-i 
drept, asentimentul său la eliberarea Franţei, fiind însă sigură şi 
mândră de constituţia şi libertatea sa proprie, şi, în loc să imite 
lucrul străin, şi-a afirmat obişnuita poziţie ostilă faţă de el, fiind 
implicată în curând într-un război popular cu Franţa. 

Constituţia Angliei se compune numai din drepturi parti- 
culare şi diferite privilegii: guvernământul este prin esență adminis- 
trativ, adică unul care apără interesele tuturor păturilor şi claselor 
sociale deosebite, iar aceste stări sociale felurite — Biserică, comune, 
baronate, societăţi — se îngrijesc singure de interesele lor, aşa încât 
de fapt nicăieri guvernul nu are mai puțin de lucru decât în Anglia. 
Aceasta numesc englezii libertatea lor, ceea ce este contrarul 

centralizării administrative existente în Franța, unde, până în cel 
mai mic sat, primarul este numit de către minister sau de funcţio- 
narii subalterni. Nicăieri nu se suportă mai greu ca în Franța ca 
alții să fie lăsaţi să facă ceva: ministerul deţine acolo toată puterea 
administrativă şi, la rându-i, recurge la Camera Deputaţilor. Din 
contră, în Anglia, fiecare comună, fiecare cerc subordonat şi fiecare 
asociaţie au de îndeplinit treburile lor. Interesul general este astfel 
concret, iar particularul se cunoaşte şi este voit. Aceste întocmiri ale 
interesului particular nu admit nicidecum un sistem general. În 
consecinţă, principiile abstracte şi generale îi lasă indiferenți pe 
englezi, nereținându-le atenţia. Aceste interese particulare au drep- 
turile lor pozitive, care provin din timpurile vechi ale dreptului 
feudal, ele păstrându-se în Anglia mai mult decât în oricare altă 
ţară. Ele sunt, prin cea mai mare inconsecvenţă, totodată şi cele mai 
nedrepte, şi nicăieri nu se întâlnesc mai puţin decât chiar în Anglia 
instituţii ale unei reale libertăți. În ceea ce priveşte dreptul parti- 
cular, libertatea proprietăţii, englezii au rămas în urmă într-un fel 
de necrezut. Să ne gândim numai la majorate, când băieților mai 
mici li se cumpără şi li se asigură posturi de ofițeri şi de clerici. 
Parlamentul guvernează, deşi englezii nu vor să recunoască 
faptul ca atare. Trebuie să reținem însă că alegerile pentru Parla- 
ment se obțin prin corupție, aşa încât întâlnim aici ceea ce a fost 
considerat în toate timpurile ca perioadă de descompunere a unui 
popor republican. Dar că poți să-ţi vinzi votul şi poţi să-ţi cumperi 
un loc în Parlament înseamnă la ei libertate. Însă această stare total 
inconsecventă şi coruptă are totuşi avantajul că întemeiază posibili- 
tatea unei guvernări, adică trimite în Parlament o majoritate de 
bărbaţi de stat, care din tinereţe s-au dedicat problemelor de stat, au 
lucrat şi au trăit printre ele. Iar națiunea are simțul şi înțelegerea 
justă de a recunoaşte că trebuie să existe o guvernare şi, în conse- 
cinţă, de a acorda încrederea ei unei adunări de bărbați, care au 
experiența guvernării; căci simţul particularităţii recunoaşte şi 
particularitatea generală a cunoaşterii, a experienței, a îndemâniării 
de care dispune o aristocrație dedicată exclusiv unui asemenea 

interes. Acest lucru este total opus sensului principiilor şi abstrac- 
ţiei, pe care oricine şi le poate însuşi imediat şi care de altfel sunt 
înscrise în toate constituţiile şi cartele. Întrebarea este în ce măsură 
reforma propusă acum, săvârşită consecvent, mai lasă posibilitatea 
unei guvernăris. 

Existenţa materială a Angliei este întemeiată pe comerţ şi 
industrie, iar englezii au preluat marea misiune de a fi misionarii 
civilizației în întreaga lume; căci spiritul lor de negustori îi mână 
peste mări şi ţări. El îi împinge a explora, a stabili legături cu 
popoarele barbare, a trezi în ele trebuinţe şi simțul industriei şi în 
primul rând a introduce la ele condiţiile traficului, anume încetarea 
actelor de violenţă, respectul față de proprietate şi ospitalitatea. 

Germania a fost străbătută de victorioasele armate franceze, 
însă naționalitatea germană a scuturat această apăsare. Un moment 
principal îl constituie în Germania legile dreptului, care, ce-i drept, 
au fost prilejuite de oprimarea franceză, întrucât lipsurile instituţii- 
lor anterioare au ieşit atunci cu deosebire la iveală. Minciuna unui 
imperiu a dispărut cu desăvârşire. Imperiul s-a descompus în state 
suverane. Relaţiile de vasalitate au fost înlăturate, principiile de 
libertate ale proprietăţii şi persoanei au fost declarate principii 
de bază. Fiecare cetățean are acces la funcţiile de stat, totuşi abilita- 
tea şi destoinicia sunt condiții necesare. Guvernarea se întemeiază 
pe funcționărime, iar decizia personală a monarhului stă în frunte, 
căci o ultimă decizie este, cum am remarcat mai înainte, de-a drep- 
tul necesară. Totuşi, de vreme ce există legi stabilite şi o organizare 
determinată a statului, ceea ce a fost lăsat pe seama unicei hotărâri 
a monarhului este, cu privire la substanţialitate, de mică impor- 
tanță. Fireşte, trebuie considerat ca o mare fericire faptul că unui 
popor îi revine un monarh nobil; totuşi, într-un stat mare este 
de mai puţin interes, căci acesta îşi are tăria în rațiunea sa. Sta- 
tele mici sunt garantate în existenţa şi liniştea lor mai mult sau 
mai puţin de celelalte; de aceea ele nu sunt state într-adevăr 


5 Reforma Parlamentului, impusă în 1832 (n. ed.). 

independente şi nu au de trecut proba de foc a războiului. La 
guvernare poate participa, cum s-a spus, oricine are cunoştinţe, 
îndemânare şi voinţă morală pentru aceasta. Vor guverna ştiutorii, 
oi api0to!, nu ignoranţa şi vanitatea celor care vor să ştie mai bine 
ca alţii. În sf ârşit, referitor la mentalitate, s-a spus încă mai înainte 
că, datorită Bisericii protestante, s-a ajuns la împăcarea religiei cu 
dreptul. Nu există nici o conştiinţă sfântă sau religioasă care s-ar 
deosebi de dreptul laic sau chiar i s-ar opune. 


Până aici a ajuns conştiinţa şi acestea sunt momentele princi- 
pale ale formei în care s-a realizat principiul libertăţii, căci istoria 
universală nu este altceva decât dezvoltarea conceptului de liber- 
tate. Libertatea obiectivă însă, legile libertăţii reale pretind supune- 
rea voinţei întâmplătoare, căci aceasta este, în genere, formală. Dacă 
obiectivul în sine este rațional, atunci înțelegerea acestei raţiuni 
trebuie să-i corespundă, fiindu-i dat şi momentul esenţial al liber- 
tăţii subiective. Noi am urmărit numai desfăşurarea conceptului şi a 
trebuit să renunțăm la ispita de a zugrăvi mai îndeaproape fericirea, 
perioadele de înflorire ale popoarelor, frumuseţea şi măreţia in- 
divizilor, aspiraţiile destinului lor în suferinţă şi bucurie. Filozofia 
nu se ocupă decât de strălucirea ideii, care se oglindeşte în istoria 
universală. Din dezgust față de mişcările pasiunilor imediate din 
realitate, filozofia se înalță la contemplare; interesul ei este de a 
recunoaşte procesul de dezvoltare a ideii care se realizează pe sine, 
şi anume a ideii de libertate, care există numai ca conştiinţă a 
libertăţii. 

Că istoria universală este acest proces evolutiv şi adevărata 
devenire a spiritului în spectacolul schimbător al întâmplărilor ei, 
aceasta este adevărata teodicee, justificarea lui Dumnezeu în istorie. 
Numai acea înțelegere poate să împace spiritul cu istoria universală 
şi cu realitatea care recunoaşte că ceea ce s-a întâmplat şi se 
întâmplă în fiecare zi nu numai că nu se întâmplă în afara lui 
Dumnezeu, ci este prin esenţă opera Lui însuşi. 

